
PIRMAS SKYRIUS 


A 


Košmaras 


Aleksandras Koldas pabudo auštant sukrėstas košmaro. Sapnavo, 
jog didžiulis juodas paukštis žiebė į langą; sužvangėjo dūžtantys 
stiklai, paukštis įlėkė vidun ir išsinešė jo motiną. Sapne jis be- 
jėgiškai stebėjo, kaip milžiniškas maitvanagis suleidžia geltonus 
nagus į Lizos Kold drabužius, šlumšteli pro išdaužtąjį langą, šauna 
į juodus debesis, ir tiek jį tematai. Aleksandro miegus išblaškė 
šėlstanti audra, vėjas, čaižantis medžius, lietaus barbenimas į stogą, 
žaibai ir perkūnija. Vaikinas uždegė šviesą apimtas jausmo, tarsi 
plauktų bangų nešama valtimi, ir prigludo prie didelio šuns, mie- 
gančio pašonėje. Sumetė, kad vos už kelių kvartalų nuo jo namų 
riaumoja Ramusis vandenynas ir siautulingos bangos ritasi per 
pakrantės uolas. Aleksandras klausėsi vėtros vis mąstydamas apie 
juodąjį paukštį ir motiną ir laukė, kada gi aprims būgno dundesys 
krūtinėje. Slogusis sapnas vis dar nėjo jam iš galvos. 

Vaikinas dirstelėjo į laikrodį: pusė septynių, metas keltis. 
Lauke vos tik švinta. Pamanė būsiant pragaištingą dieną, vieną iš 
tų dienų, kai verčiau drybsoti lovoje, nes viskas klostosi blogai. 
Nuo to laiko, kai mama susirgo, taip būdavo dažnai; namuose 
jausdavaisi prislėgtas, lyg tūnotum jūros dugne. Tokiomis die- 
nomis vienintelė atgaiva buvo pasprukti, išėjus bėgti paplūdimiu 
su Ponču, kol nebeatgausi kvapo. Bet lijo ir lijo jau gal savaitę, 
tikras tvanas, o čia dar Pončą grybštelėjo elnias ir jis nebepaeina. 

Aleksas buvo įsitikinęs turįs kvailiausią šunį pasaulyje, vienintelį 
keturiasdešimt kilogramų sveriantį labradorą, kuriam įkando el- 
nias. Per ketverius gyvenimo metus Pončą buvo užpuolę barsukai, 
kaimyno katinas ir štai dabar — elnias; o kiek dar sykių jį apšlapino 
skunkai ir teko šunį maudyti pomidorų padaže, kad nesmirdėtų. 
Aleksas išsliuogė iš lovos, kad nepajustų Pončas, ir drebėdamas 
apsirengė; šildymas įsijungdavo šeštą, bet jo kambaryje, pačiam 
gale koridoriaus, tebebuvo vėsu. 

Per pusryčius Aleksas buvo surūgęs ir neįstengė pasidžiaugti, 
kad tėvas iškepė blynų. Džono Koldo nepavadintum geru virėju: 
jis temokėjo kepti blynus, bet ir tie jam išeidavo tamprūs kaip 
meksikietiški papločiai. Nenorėdami tėvo įžeisti, vaikai įsidėdavo 
kąsnį į burną, tačiau nutaikę progą išspjaudavo į kibirą. Veltui 
vaišino Pončą, pratino jį ėsti tuos blynus: ne tokio jau kvailo to 
šuns būta. 

— Kada pasitaisys mama? — paklausė Nikolė, stengdamasi šakute 
pasmeigti tamprųjį blyną. 

— Nutilk, kvaiša! — atkirto Aleksas: jam jau įgriso vis tas pats 
jaunesniosios sesutės klausimas bent keletą kartų per savaitę. 

— Mama greitai mirs, — paaiškino Andrėja. 

— Meluoji! Nemirs! — suspigo Nikolė. 

— Snarglės jūs, nesuprantat, ką šnekat! — sušuko Aleksas. 

— Nagi, vaikai, nusiraminkit. Pasveiks mama... — netvirtai tarė 
Džonas Koldas. 

Aleksas įniršo ant tėčio, seserų, Pončo, ant viso gyvenimo ir 
net ant motinos — kam ji susirgo. Jis ryžtingai žengė iš virtuvės 
(bala jų nematė, tų pusryčių!), bet koridoriuje užkliuvo už šuns 
ir parpuolė kniūbsčias. 

— Traukis iš kelio, nevėkšla! — aprėkė jį Aleksas, o Pončas ne- 
sitverdamas džiaugsmu lyžtelėjo jam veidą ir apseilėjo akinius. 

Taip, iš tiesų tai buvo viena iš tų nelemtų dienų. Štai tėvas ką 
tik apsižiūrėjo, kad prakiuręs vienas jo furgonėlio ratas, ir teko 

padėti jį pakeisti; nors ir sugaišę vos kelias minutes, visi trys vaikai 
pavėlavo į mokyklą. Per tą skubą Aleksas pamiršo matematikos 
namų darbą ir tuo užrūstino mokytoją. Vaikinas jį laikė pasipū- 
tusiu žmogeliūkščiu, pasišovusiu sugriauti jam gyvenimą. Maža 
to: Aleksas paliko namie fleitą, o šį vakarą bus mokyklos orkestro 
repeticija; neateiti jam negalima, juk jis — solistas! 


m 


Dėl tos fleitos Aleksui teko per pietų pertrauką grįžti namo. Audra 
buvo praslinkusi, bet jūra vis dar šėlo ir neleido vaikinui eiti tiesiai 
paplūdimiu, nes bangos ritosi per krantinės parapetą užliedamos 
gatvę. Aleksas turėjo pasukti aplinkui ir bėgti tekinas, kad spėtų 
grįžti per keturiasdešimt minučių. 

Pastarosiomis savaitėmis, kai tik motina susirgo, ateidinėjo 
moteris namų tvarkyti, bet šiandien pranešė dėl audros neat- 
eisianti. Beje, ne kažkiek naudos buvo iš jos lankymosi — butas 
taip ir likdavo prišnerkštas. Netgi iš lauko namai rodėsi apleisti 
ir sakytum liūdni. Apleisties dvasia buvo juntama nuo pat sodo 
ir tvyrojo kambariuose iki paskutinio užkaborio. 

Aleksas jautė, kad šeima skyla. Jo sesuo Andrėja, kuri visada 
kiek skyrėsi nuo kitų mergaičių, dabar vaikščiojo persimainiusi 
ir valandų valandas klajodavo savo fantazijų pasaulyje, kuria- 
me gyvena raganos, tykančios veidrodžiuose, ir ateiviai iš kitų 
planetų, plaukiojantys sriuboje. Jau jos amžius, pasak brolio, 
ne tas — sulaukusi dvylikos turi domėtis berniukais arba kaip 
persidurti ausis. Savo ruožtu Nikolė, šeimos jaunėlė, pasinešė 
į zoologiją — gal ieškojo, kas atstotų taip trūkstamą mamos dė- 
mesį. Mergaitė šerdavo barsukus ir skunkus, kurie trainiodavosi 
panamėj, prisijaukino šešis kačiukus pamestinukus ir laikė juos 
paslėpusi garaže, išgelbėjo gyvybę paukšteliui sulaužytu sparnu 

ir dėžėje saugojo metro ilgio gyvatę. Motina, ją pamačiusi, čia 
pat numirtų iš išgąsčio, tik vargu ar galėjo taip atsitikti, nes Liza 
Kold, kai nebūdavo ligoninėje, leisdavo dienas lovoje. 

Išskyrus tėčio blynus ir sumuštinius su tunu ir majonezu, ku- 
riais visus vaišino Andrėja, jau ištisus mėnesius niekas šeimoje 
jokio valgio negamino. Šaldytuve buvo tik apelsinų sulčių, pieno ir 
vanilinių ledų; vakarop tėvas telefonu užsakydavo picą arba ko nors 
iš kinų restorano. Iš pradžių tai būdavo kone šventė, nes kiekvienas 
valgydavo kada užsimanęs — daugiausia saldumynus; niekam nebe- 
rūpėjo sveika normalių laikų mityba. Per šiuos mėnesius Aleksas 
įsitikino, kiek daug šeimai reiškia motina ir kaip dabar visiems jos 
stinga. Kaip visi pasigenda jos lengvo šypsnio ir švelnumo, net 
ir griežto žodžio. Ji buvo ir griežtesnė už tėvą, ir buklesnė: jos, 
būdavo, niekaip neapgausi, lyg ji turėtų trečią akį, įžvelgiančią 
tai, kas nematoma. Jau nesigirdėjo jos balso, niūniuojančio ita- 
liškai, neskambėjo muzika, nekvepėjo gėlės, nosies nekuteno ką 
tik iškepti sausainiai, žvilgsnio neglostė jos paveikslai. Anksčiau 
mama spėdavo ir padirbėti savo ateljė, ir pavyzdingai sutvarkyti 
namus, ir dar palepinti vaikus gardžiais kepiniais; dabar ji vargais 
negalais atsikeldavo valandėlei ir apeidavo kambarius sutrikusi, 
lyg nebeatpažintų aplinkos, susibaigusi, įkritusiomis akimis ir pa- 
juodusiais paakiais. Jos drobės, kuriose kitados šėlte šėlo spalvos, 
dabar tūnojo pamirštos stalčiuose, o dažai džiūvo tūtelėse. Liza 
Kold tarytum susitraukė, iš jos beliko tylus šešėlis. 

Aleksas nebeturėjo ko paprašyti, kad pakasytų nugarą arba pa- 
drąsintų rytais, kai užplūsta juodos mintys. Tėtis nebuvo linkęs 
į sentimentus. Juodu dviese kopdavo į kalnus, bet šnekėdavosi 
mažai; kita vertus, Džonas Koldas pasikeitė, kaip ir visi namiškiai. 
Nebeliko giedros jo šypsenos, vis dažniau jis tūždavo ne tik ant 
vaikų, bet ir ant žmonos. Nei iš šio, nei iš to, būdavo, aprėks Li74. 
kad per mažai valgo ar kad vaistų neišgeria, o paskui sielvartauja 

ir meldžia atleisti už nesusivaldymą. Nuo tokių scenų Aleksas 
visas drebėdavo: be galo sunku buvo matyti motiną tokią bejėgę, 
o tėvo akis — paplūdusias ašaromis. 

Tą vidurdienį parėjęs namo jis nustebo, kad tėvo furgonėlis 
čia: tokiu metu tėtis visada dirba klinikoje. Vaikinas įėjo pro 
virtuvės duris, kaip paprastai neužrakintas, ketindamas ko nors 
užvalgyti, pasiimti fleitą ir lėkti atgal į mokyklą. Apsižvalgęs iš- 
vydo tik sužiedėjusius vakarykštės picos likučius. Ką gi, liksiu 
alkanas, pamanė jis ir siekė šaldytuvo — bent pieno atsigersiąs. 
Ir ūmai išgirdo raudant. Iš pradžių jam dingtelėjo, kad Nikolės 
kačiukai garaže kniaukia, bet tuoj suvokė, jog triukšmas sklinda 
iš tėvų kambario. Nenorėdamas vogčiom klausytis, Aleksas ne- 
valingai žengė artyn ir stumtelėjo vos privertas duris. Ir sustingo 
priblokštas to, ką išvydo. 

Kambario vidury ant taburetės sėdėjo motina — basa, su nak- 
tiniais marškiniais, rankomis susiėmusi veidą — ir verkė. Tėvas, 
stovėdamas už jos, rankoj laikė senovišką senelio skustuvą. Ilgos 
juodų plaukų sruogos draikėsi ant grindų ir ant gležnų mamos 
pečių, o plikas jos kiaušas blizgėjo tarsi marmurinis blyškioje 
šviesoje, kuri skverbėsi pro langą. 

Valandėlę berniukas stovėjo kaip stabo ištiktas, nesuprasdamas, 
kas čia darosi, ką reiškia tie plaukai ant žemės, nuskusta galva ir 
spindintys plieniniai ašmenys tėvo rankoje vos per kelis milimetrus 
nuo palinkusio motinos kaklo. O kai atsipeikėjo, klaikiai šauk- 
damas pašoko iš vietos ir nebesižinojo ką darąs. Puolė tėvą kaip 
beprotis, stūmė iš visų jėgų ir parbloškė ant žemės. Skustuvas nu- 
skriejo lanku ir vos palietęs Alekso kaktą smigo į grindis. Motina 
šaukė jį ir tąsydama už drabužių stengėsi atplėšti nuo tėvo, bet 
vaikinas aklai daužėsi ir nė nematė, kam tenka jo smūgiai. 

— Viskas gerai, sūneli, nusiramink, nieko neatsitiko, — maldavo 
Liza Kold ir bandė kiek pajėgdama sulaikyti Aleksą, o tėvas vis 
dangstėsi galvą rankomis. 

Pagaliau mamos balsas pasiekė vaikino sąmonę ir jo įniršis 
kaipmat išgaravo užleisdamas vietą sumišimui ir siaubui dėl to, ką 
padarė. Aleksas atsitiesė ir svirduliuodamas ėmė trauktis atatupstas, 
paskui pasileido tekinas ir užsidarė savo kambary. Užrėmė duris 
rašomuoju stalu ir užsikimšo ausis, kad negirdėtų, kaip jį šaukia 
tėvai. Kurį laiką stovėjo atsišliejęs sienos, užsimerkęs, bandydamas 
suvaldyti jausmų audrą, sukrėtusią jį ligi sielos gelmių. O paskui 
ėmė niokoti iš eilės visa, ką tik rado kambaryje. Nuplėšė nuo 
sienų plakatus ir sudraskė juos vieną po kito; pastvėrė beisbolo 
lazdą ir puolė daužyti paveikslus bei vaizdo aparatūrą; sunio- 
kojo senovinių automobilių ir Pirmojo pasaulinio karo lėktuvų 
kolekciją; išdraskė knygų lapus; karišku peiliu suraižė čiužinį ir 
pagalves; į skutus sukarpė drabužius ir antklodes, o galiausiai ir 
lempą sutrypė į šukes. Naikino viską neskubėdamas, nuosekliai, 
tylomis, lyg vykdytų svarbią užduotį, ir liovėsi tik tada, kai nebe- 
liko nei jėgų, nei ko daužyti. Grindys buvo nusėtos plunksnomis 
ir čiužinio kamšalu, stiklo šukėmis, popieriais, audinių skiautėmis 
ir žaislų nuolaužomis. Emocijų ir pastangų išsekintas, Aleksas 
susigūžė kaip sraigė tarp viso to šlamšto, įsikniaubė į kelius ir 
verkė, kol užmigo. 


> 


Tik po kelių valandų Aleksandras Koldas pabudo nuo seserų 
balsų klegesio ir ne išsyk prisiminė, kas buvo atsitikę. Panoro 
užsidegti šviesą, bet juk lempa sudaužyta. Apgraibom žengė durų 
link, tačiau suklupo ir nusikeikė pajutęs, kad ranką perrėžė stiklo 
šukė. Visai buvo pamiršęs, jog pats užbarikadavo duris rašomuoju 
stalu, ir dabar gavo įsiręžęs jį stumti, kad jas atidarytų. Šviesa iš 
koridoriaus apšvietė mūšio lauką, kuriuo buvo virtęs jo kambarys, 
ir apstulbusius sesučių veidus prie slenksčio. 

— Remontuoji savo kambarį, Aleksai? — nusišaipė Andrėja, o 
Nikolė užsidengė veidą, kad nesusijuoktų. 

Aleksas užtrenkė duris joms panosėj ir atsisėdo ant grindų pa- 
mąstyti, pirštais užspaudęs rankos žaizdą. Mintis mirti nukraujavus 
pasirodė jam patraukli — bent jau nebereiktų pažvelgti tėvams į 
akis šitiek prisidirbus; bet tuoj pat ir apsigalvojo. Reikia išplauti 
žaizdą, kol neįsimetė infekcija. Jau ir skaudėti pradėjo — matyt, 
žaizda gili; dar stabligė įsimes... Vaikinas išėjo netvirtu žingsniu, 
apgraibomis, nes nelabai matė: per tą sąmyšį pasimetė akiniai, 
o ir akys dar pilnos ašarų. Nuėjo į virtuvę, kur jau buvo visi 
kiti, tarp jų ir motina, apsirišusi galvą medvilnine skarele kaip 
kokia bėglė. 

— Atsiprašau... —sumurmėjo Aleksas, nudelbęs akis. 

Liza vos nešūktelėjo pamačiusi kruvinus sūnaus marškinėlius, 
bet vyrui davus ženklą išsivedė už rankučių abi dukreles netarusi 
nė žodžio. Džonas Koldas priėjo prie Alekso žaizdos apžiūrėti. 

— Nežinau, kas man pasidarė, tėti, —suvebleno berniukas, ne- 
drįsdamas pakelti akių. 

— Baisu ir man, sūnau. 

— Ar mama mirs? — paklausė Aleksas vos girdimu balsu. 

— Nežinau, Aleksandrai. Kišk ranką po šaltu vandeniu, — liepė 
tėvas. 

Džonas Koldas nuplovė kraują, apžiūrėjo įpjovimą ir nutarė 
suleisti anestetiko, nes reikia išimti stiklus ir susiūti žaizdą. Nors 
šiaip jau Aleksui vos pamačius kraują tapdavo šleikštu, šįsyk jis 
ištvėrė procedūrą nė nekrustelėjęs ir tik džiaugėsi, kad šeimoje yra 
gydytojas. Tėvas dezinfekavo žaizdą tepalu ir sutvarstė ranką. 

— Mamai vis tiek plaukai būtų nuslinkę, ar ne? — paklausė 
berniukas. 

— Taip, nuo chemoterapijos. Jau geriau vienąsyk nukirpti nei 
žiūrėti, kaip krinta kuokštais. Menkniekis, sūnau, plaukai ataugs. 
Prisėsk, reikia pasišnekėti. 

— Nepyk, tėti... Aš dirbsiu ir atlyginsiu už visa, ką suga- 
dinau. 

— Nieko baisaus — turbūt tau reikėjo išlieti širdgėlą. Nebekal- 
bėkim apie tai: yra svarbesnių dalykų, kuriuos turiu tau pasakyti. 
Reikės nuvežti Lizą į Teksasą, į ligoninę, kur jos laukia ilgas ir su- 
dėtingas gydymas. Tai vienintelė vieta, kur galima tai padaryti. 

— Ir mama nuo to gydymo pasveiks? — rūpinosi vaikinas. 

— Tikiuosi, Aleksandrai. Žinoma, važiuosiu su ja. O namus 
reikės kuriam laikui uždaryti. 

— Kur tada bus mano sesutės, kur aš? 

— Andrėja ir Nikolė pagyvens su močiute Karla. O tu važiuosi 
pas mano mamą, — paaiškino tėvas. 

— Pas Ketę? Nenoriu pas ją važiuoti, tėte! Kodėl negalėčiau 
būti su sesutėmis? Močiutė Karla bent jau moka virti... 

— Trys vaikai — per sunki našta mano uošvei. 

— Tėti, man jau penkiolika metų — daugiau nei pakankamai, 
kad bent atsiklaustum. Nedera siųsti manęs pas Ketę kaip kokio 
ryšulio. Visada tas pats: tu nusprendi, o man belieka sutikti. Aš 
jau nebe vaikas! — karščiavosi Aleksas. 

— Bet kartais elgiesi vaikiškai, — atkirto Džonas Koldas, rody- 
damas sužeistą ranką. 

— Aš juk netyčia, kiekvienam gali taip atsitikti. Pas Karlą elg- 
siuos gerai, prižadu. 

— Žinau, kad tavo norai geri, bet kartais pameti galvą. 

— Juk sakiau, kad atlyginsiu nuostolius! — sušuko Aleksandras 
ir tvojo kumščiu per stalą. 

— Matai, kaip nesusivaldai. Bet, šiaip ar taip, tai neturi nieko 
bendro su tuo, ką tu padarei savo kambariui. Viskas buvo iš anks- 
to sutarta su mano uošve ir mano motina. Jūs visi trys keliausit 
pas močiutės — nėra kitos išeities. Tu jau po poros dienų skrisi į 
Niujorką, — tarė tėvas. 

— Vienas? 


Košmaras « 15 


— Vienas. Ko gero, nuo šiol daug ką turėsi daryti vienas. Pa- 
siimk pasą, nes atrodo, kad tau teks leistis į nuotykingą kelionę 
su mano motina. 

— Kur? 

— Prie Amazonės. 

— Prie Amazonės! — apstulbo Aleksas. - Esu matęs dokumen- 
tinį filmą apie Amazoniją: ten pilna uodų, kaimanų ir banditų. 
Galima užsikrėsti visokiausiom ligom — net raupsais! 

— Manau, kad mano motina žino, ką daro, ir nesiveš tavęs ten, 
kur grėstų pavojus tavo gyvybei, Aleksandrai. 

— Ketė gali įstumti mane į upę, kur pilna piranijų, tėti. Su tokia 
močiute kaip mano nereikia nė priešų, — suniurnėjo vaikinas. 

— Gal ir taip, bet nieko nepadarysi — teks važiuoti, sūnau. 

— O mokykla? Juk jau greit egzaminai. Be to, negaliu palikti 
orkestro nė kelioms dienoms... 

— Turėsi išmokti lankstumo, Aleksandrai. Mūsų šeimą ištiko 
krizė. Žinai, kokiais hieroglifais kiniškai rašomas žodis „krizė“? 
Pavojus + proga. Galbūt pavojus, kurį sukėlė Lizos liga, suteikia 
tau ypatingą progą. Eik, susidėk daiktus. 

— Ką susidėti? Kiek čia tų mano daiktų, — iškošė Aleksas, vis 
dar širsdamas ant tėvo. 

— Vadinasi, mažai turėsi neštis. Dabar eik ir pabučiuok mamą: 
ji labai sukrėsta to, kas įvyko. Lizai daug sunkiau nei bet kuriam iš 
mūsų, Aleksandrai. Privalom būti tokie pat stiprūs kaip ji, — liūd- 
nai tarė Džonas Koldas. 

Dar prieš porą mėnesių Aleksas buvo laimingas. Niekada per 
daug nesidomėjo, kas ten anapus saugios jo būties ribų; tikėjo, 
kad jei tik nekrės kvailysčių, viskas bus gerai. Jo ateities planai 
buvo paprasti: ketino tapti garsiu muzikantu, kaip jo senelis 
Džozefas, vesti Sesiliją Berns, jei tik ji sutiks, susilaukti dviejų 
sūnų ir gyventi arti kalnų. Gyvenimu nesiskundė, nes mokėsi 
gerai ir buvo neblogas sportininkas, nors ir ne čempionas, turėjo 

draugų ir nelįsdavo kur nereikia. Laikė save ganėtinai normaliu 
žmogum, bent jau palyginti su išgamomis, kurių nestinga šiame 
pasaulyje, kaip kad tie vaikiščiai, kurie ginkluoti automatais įsi- 
brovė į koledžą Kolorade ir ėmė žudyti savo draugus. Nereikia nė 
toli ieškoti: jo paties mokykloje yra ne vienas atgrasus tipas. Ne, 
jis ne toks. Iš tiesų tetroško vienintelio dalyko — kad vėl galėtų 
gyventi kaip prieš kelis mėnesius, kai motina dar nesirgo. Ir visai 
nenorėjo vykti prie Amazonės su Kete Kold. Ta močiutė jį šiek 
tiek baugino. 

Po dviejų dienų Aleksas atsisveikino su vieta, kur prabėgo pen- 
kiolika jo gyvenimo metų. Niekada nepamirš vaizdo, kaip mama 
stovi tarpdury kepuraite prisidengusi nuskustą galvą, šypsosi ir 
atsisveikindama moja ranka, o jos skruostais rieda ašaros. Tokia 
mažytė, trapi — ir vis tiek graži. Vaikinas lipo į lėktuvą mąstyda- 
mas apie ją ir kaip būtų šiurpu ją prarasti. Ne! Šalin tokias mintis, 
viskas bus gerai, pasveiks mama, nesiliovė murmėjęs Aleksandras 
per visą ilgą kelionę. 

Ir štai Aleksandras Koldas jau Niujorko oro uoste, o aplinkui — 
minia: visi tokie susirūpinę, tik skuba, trypia, stumdosi vilkdami 
lagaminus ir ryšulius. Žmonės juda kaip automatai, daugelis, 
prisispaudę mobilųjį telefoną prie ausies, šneka į tuštumą tarsi 
pamišėliai. Vaikinas stovėjo vienas, su kuprine ant nugaros, su- 
gniaužęs vieną banknotą saujoje, o dar tris, rūpestingai sulanksty- 
tus, paslėpęs batuose. Tėvas buvo jam pataręs elgtis apdairiai, nes 
tame didžiuliame mieste viskas ne taip kaip Kalifornijos pakrantės 
miestelyje, kur jie gyveno ir kur niekada nieko neįvykdavo. Koldų 
sūnus ir dukros užaugo žaisdami gatvėje su kitais vaikais, visus 
pažinojo ir užeidavo į kaimynų namus kaip į savus. 

Berniukas skrido šešias valandas, kol perkirto žemyną nuo 
vieno krašto ligi kito, sėdėdamas šalia prakaituoto dručkio, kurio 
lašiniai netilpo krėsle ir vertė jaunąjį kaimyną susispausti. Žmogė- 
nas tolydžio pūkšdamas lenkėsi, kišo ranką į maišą su užkandžiais ir 
imdavo žiaumoti kokį skanėstą trukdydamas Aleksui miegoti arba 
ramiai žiūrėti filmą. Visa tai vaikinui tiek įgriso, kad jis tik skaičiavo 
valandas, kada gi baigsis ta kankynė, bet pagaliau lėktuvas nutūpė ir 
buvo galima pramankštinti kojas. Su palengvėjimu nulipęs žemėn, 
jis ėmė žvilgsniu ieškoti močiutės, bet neišvydo jos tarpdury, kaip 
huvo tikėjęsis. 

Praslinko dar valanda, o Ketės Kold vis nebuvo, ir Aleksas ne 
juokais susirūpino. Dusyk paprašęs iškviesti ją per garsiakalbį ir 
nesulaukęs atsakymo, turėjo iškeisti popierinį pinigą į monetas, 
kad galėtų paskambinti telefonu. Laimei, turėjo gerą atmintį: ne- 
dvejodamas prisiminė numerį, kaip ir adresą, nors niekada ten 
nebuvęs, vien iš atvirukų, kuriuos retkarčiais gaudavo iš močiutės. 
Tuščiai skambėjo jos telefonas, nors anūkas mintimis maldavo, 
kad kas nors pakeltų ragelį. Ką dabar man daryti? — murmėjo 
sutrikęs. Dingtelėjo mintis paskambinti toli pasilikusiam tėvui ir 
paprašyti patarimo, bet tam būtų suėjusios visos monetos. Antra 
vertus, nenorėjo pasielgti kaip koks pienburnis. Ir ką gi galėjo 
padaryti tėvas per tokį atstumą? Ne, nutarė jis, nereikia pamesti 
galvos vien todėl, kad močiutė šiek tiek vėluoja; gal pakliuvo į 
eismo spūstį, o gal suka ratus po oro uostą jo ieškodama ir vis 
prasilenkia. 

Dar po pusvalandžio Aleksą apėmė toks įniršis ant Ketės Kold, 
kad jeigu ji dabar būtų išdygusi jam prieš akis, tikrai būtų ją įžei- 
dęs. Prisiminė užgaulius jos pokštus, tokius kaip ta šokoladinių 
saldainių dėžutė, kurią buvo jam atsiuntusi gimtadienio proga. 
Vargu ar pavadintum normalia močiutę, kuri nepatingėjo iš kiek- 
vieno saldainio švirkštu išsiurbti įdarą ir pakeisti jį aštriu pipirų 
padažu, paskui kiekvieną šokoladuką suvynioti į foliją ir dailiai 
sudėti atgal į dėžutę vien tam, kad pasišaipytų iš anūkų. 

Ir dar prisiminė, kaip atvykusi pasisvečiuoti šiurpindavo juos 
baisiomis pasakomis, maža to, prieš sekdama jas būtinai užge- 
sindavo šviesą. Dabar tos istorijos nebeatrodė tokios įspūdingos, 
bet vaikystėje mirtinai įbaugindavo berniuką. O sesutėms vis 
dar sapnuojasi košmarai su vampyrais ir zombiais, išlindusiais iš 
kapo, — tai piktoji močiutė prisišaukdavo jų į tamsą. Ir vis dėlto 
nepaneigtum, kad jiems patiko tie žiaurūs pasakojimai. Nepa- 
bosdavo klausytis ir apie tikrus, o gal ir išgalvotus pavojus, su 
kuriais jai teko susidurti keliaujant po pasaulį. Ypač įspūdingas 

buvo nuotykis Malaizijoje, kur jos fotoaparatą prarijo aštuonių 
metrų ilgumo smauglys. „Gaila, kad kartu neprarijo ir tavęs, 
senele“, — pasišaipė Aleksas, pirmąsyk išgirdęs tą istoriją, bet ji 
neįsižeidė. Ir ji, ne kas kitas, mažiau kaip per penkias minutes 
išmokė jį plaukti įstumdama į baseiną, kai jam tebuvo ketveri 
metai. Vaikelis išsikapstė vien iš nevilties, o juk galėjo ir paskęsti. 
Ne veltui Liza Kold jaudindavosi anytai atvykus paviešėti: tekdavo 
būti dvigubai akylesnei, kad vaikai liktų sveiki. 

Išlaukęs oro uoste pusantros valandos, Aleksas nebeišmanė, 
ko griebtis. Įsivaizdavo, kaip apsidžiaugtų Ketė Kold, pamačiusi 
jį tokį sutrikusį, ir nutarė nesuteikti jai to malonumo: veiks, kaip 
dera vyrui. Susisiautė striukę, pasitaisė kuprinę ant pečių ir iš- 
ėjo į gatvę. Kaip skyrėsi šalta ir bežadė nakties tamsa lauke nuo 
šviesos ir šurmulio prišildytoje oro uosto patalpoje — nors imk 
ir grįžk! Vaikinas nemanė, kad žiemą Niujorke taip nejauku. 
Dvokia benzinu, ant šaligatvio — purvinas sniegas, o ledinė pūga 
bado veidą lyg adatomis. Aleksas susizgribo, kad per jausmingą 
atsisveikinimą su namiškiais pamiršo pirštines ir kepuraitę — Ka- 
lifornijoj niekad jų neprireikdavo, tad jos taip ir gulėjo garaže, 
dėžėje kartu su kitais slidininko reikmenimis. Pajuto tvinkčiojant 
kairės rankos žaizdą, nors ligi tol ji jo nekamavo, ir pagalvojo, kad 
vos atsidūrus pas močiutę reikės ją pertvarstyti. Nenumanė, nei 
kaip toli iki jos namų, nei kiek kainuotų nuvažiuoti pas ją taksi. 
Reikėtų žemėlapio, bet kur dabar jį gausi? Sušalęs ausis, rankas 
susikišęs į kišenes atėjo ligi autobusų stotelės. 

— Sveikas! Vienas vaikštinėji? — prisigretino prie jo kažkokia 
mergaitė. 

Ant peties jai kabojo brezentinis rankinukas, kaktą iki pat an- 
takių dengė skrybėlė, nagai buvo dažyti mėlynai, o į nosį įvertas 
sidabrinis žiedas. Aleksas spoksojo į ją žavėdamasis: ji buvo beveik 
tokia pat graži kaip jo slaptoji meilė Sesilija Berns, nors ir mūvėjo 
apiplyšusiomis kelnėmis, avėjo kareiviškais batais ir šiaip atrodė 

ne itin valyva, veikiau alkana. Vienintelis jos viršutinis drabužė- 
lis buvo trumpa oranžinė dirbtinės odos striukė, vos dengianti 
juosmenį. Rankos — be pirštinių. Atsakydamas Aleksas kažką 
neaiškiai sumurmėjo. Tėvas buvo jį perspėjęs nesileisti į kalbas 
su nepažįstamais, bet šita mergiotė neatrodė pavojinga: vos pora 
metų vyresnė, bemaž tokia pat laiba ir maža kaip jo motina. Iš 
tiesų greta jos Aleksas jautėsi esąs stipruolis. 

— Kur taip keliauji? — neatlyžo nepažįstamoji. 

— Pas savo močiutę. Ji gyvena Keturioliktosios gatvės ir Ant- 
rosios aveniu kampe. Ar žinai, kaip man tenai nuvažiuoti? — pa- 
klausė Aleksas. 

— Aišku, juk man į tą pačią pusę. Galim važiuoti autobusu. Aš 
Morgana, — prisistatė pana. 

— Niekada nesu girdėjęs tokio vardo, — prisipažino Aleksas. 

— Aš pati jį pasirinkau. Kvaišė mano motina davė man tokį 
pat prasčiokišką vardą kaip ir ji pati. O tu kuo vardu? — paklausė 
leisdama dūmus pro nosį. 

— Aleksandras Koldas. Mane vadina Aleksu, — atsakė jis pasi- 
piktinęs, kad mergiotė taip nepagarbiai kalba apie savo šeimą. 

Gal dešimtį minučių juodu lūkuriavo gatvėje trypdami sniegą 
šąlančiomis kojomis. Per tą laiką Morgana spėjo trumpai papasa- 
koti apie save. Ji jau nebe pirmi metai nelankanti mokyklos —tegu 
mulkiai ją lanko — ir pabėgusi iš namų, nes negalėjusi pakęsti 
patėvio, kuris esąs šlykštus kuilys. 

— Greitai priklausysiu roko grupei, tai mano svajonė, — pridūrė 
ji. — Man tik reikia elektrinės gitaros. O kas tame dėkle, kurį ne- 
šiojiesi prisirišęs prie kuprinės? 

— Fleita. 

— Elektrinė? 

— Ne, su baterijomis, — burbtelėjo Aleksas. 

Jau beveik suledėjus jo ausims, atėjo autobusas ir abu sulipo vidun. 
Vaikinas susimokėjo už bilietą ir pasiėmė grąžą, tuo tarpu Morgana 
rausėsi vienoje savo oranžinės striukės kišenėje, paskui kitoje. 

— Mano piniginė! Tikriausiai pavogė... - lemeno ji. 

— Ką darysi, vaikeli. Teks išlipti, — liepė vairuotojas. 

— Argi aš kalta, kad mane apvogė! — sušuko ji verksmingu 
balsu, glumindama Aleksą, mat jis anaiptol netroško aplinkinių 
dėmesio. 

— Aš irgi dėl to nekaltas. Kreipkis į policiją, — sausai atkirto 
vairuotojas. 

Mergaitė atsisegė brezentinį rankinuką ir iškraustė ant auto- 
buso grindų visa, kas jame buvo: drabužėlius, kosmetiką, keptas 
bulvytes, visokias dėžutes, ryšuliukus ir aukštakulnius batelius, tik- 
riausiai svetimus, nes vargiai galėjai įsivaizduoti ją šitaip apsiavusią. 
Neskubėdama tikrino kiekvieną skudurėlį, vartė iš visų pusių, ati- 
darinėjo kiekvieną dėžutę ir kiekvieną paketėlį, purtė apatinukus visų 
akivaizdoje. Aleksas suko akis į šalį vis labiau drovėdamasis. Tegul 
žmonės nemano, jog ta panelė važiuoja su juo. 

— Negaliu laukti visą naktį, mergužėle. Lipk iš mašinos, — pa- 
kartojo vairuotojas, šįsyk jau griežtai. Morgana nekreipė dėmesio. 
Ji jau spėjo nusivilkti palaidinę ir dabar apžiūrinėjo jos pamušalą, 
nors kiti keleiviai vis garsiau piktinosi, kad autobusas vėluoja. 

— Paskolink man bent kiek, — kreipėsi ji pagaliau į Aleksą. 

Vaikinas pajuto, kad suledėjusios ausys atitirpsta ir ima rausti, 
kaip nesyk yra buvę lemiamomis akimirkomis. Sena jo bėda: ausys 
visada jį išduodavo, ypač likus akis į akį su Sesilija Berns, mer- 
gaite, kurią buvo įsimylėjęs nuo pat vaikų darželio, neturėdamas 
nė menkiausios vilties susilaukti atsako. Aleksas nutarė nesant 
jokio pagrindo tikėtis, kad Sesilija atkreips į jį dėmesį galėdama 

rinktis iš šauniausių koledžo sportininkų. Jis juk niekuo nepasi- 
žymi, tik laipioja į kalnus ir griežia fleita, o kuri jau šio to verta 
mergaitė domėsis alpinizmu arba fleitomis! Vadinasi, jam lemta 
mylėti paslapčia, nebent įvyktų stebuklas. 

— Paskolink bilietui, — pakartojo Morgana. 

Kitomis aplinkybėmis Aleksui nebūtų buvę gaila tų kelių 
centų, bet šiuo metu jis negalėjo rodyti dosnumo. Kita vertus, 
svarstė jis, nė vienas vyras nepaliks moters tokioje padėtyje. Tu- 
rimų pinigų, be tų, kur sugrūsti į batus, jam vos pakako padėti 
merginai. Jis nupirko dar vieną bilietą. Morgana pirštų galiukais 
pasiuntė jam pašaipų oro bučinį, parodė liežuvį vairuotojui, piktai 
dėbsančiam į ją, mikliai susirinko mantą, nusekė paskui Aleksą į 
paskutinį suolą ir įsitaisė šalia. 

— Pagelbėjai man išnešti sveiką kailį. Kai tik galėsiu, atsiskai- 
tysiu, — pažadėjo. 

Aleksas nieko nesakė. Gerai žinojo: paskolinti pinigų žmogui, 
kurio nebematysi — vis tiek kaip išmesti juos į balą. Morgana kėlė 
jam prieštaringą įspūdį: jis ja ir žavėjosi, ir piktinosi. Ji buvo visai 
ne tokia kaip jo miestelio mergaitės, net pačios įžūliausios. Kad 
nereikėtų spoksoti į ją kaip kokiam išsižiojėliui, vaikinas kone visą 
kelią sėdėjo tylėdamas, įsmeigęs akis į tamsų langą, kuriame atsi- 
spindėjo ir Morgana, ir liesas jo paties veidas su apskritais akinių 
stiklais ir tamsiais kaip motinos plaukais. Kada jau ateis metas 
skustis? Aleksas brendo ne taip sparčiai kaip kai kurie jo draugai: 
vis dar buvo bebarzdis pienburnis, vienas mažiausių klasėje. Net 
ir Sesilija Berns jį praaugo. Vienintelis jo pranašumas — sveika 
oda, ne tokia kaip kitų jo koledžo paauglių, nes vos tik iškilus 
spuogui tėvas suleisdavo jam kortizono. Motina tikino, kad nesą 
ko rūpintis — vieni ištįstantys anksčiau, kiti vėliau; Koldų giminėj 
visi vyrai buvę aukštaūgiai. Bet Aleksas suprato, kad genetinis 
paveldas įnoringas: kas žino, ar nebus jis nusidavęs į mamytę. Liza 
Kold net ir tarp moterų išsiskyrė mažu ūgiu, — iš nugaros galėjai 

palaikyti keturiolikmete mergyte, — o susirgusi išvis sunyko. Pa- 
galvojus apie ją vaikinui suspaudė krūtinę ir užgniaužė kvapą, 
sakytum kas geležiniu kumščiu būtų suėmęs už pakarpos. 

Morgana nusivilko oranžinę odinę striukę; po ja buvo tik 
trumpa juodų nėrinių palaidinukė iki bambos. Kaklą puošė odinis 
antkaklis su metaliniais spygliais, kaip kokio pikto šuns. 

—Mirštu, kaip noriu dūmo, — tarė ji. 

Aleksas parodė jai skelbimą, draudžiantį rūkyti. Mergina ap- 
sižvalgė. Niekas į juos nekreipė dėmesio; kelios vietos aplinkui 
buvo tuščios, kiti keleiviai skaitinėjo arba snaudė. Įsitikinusi, kad 
niekam juodu nerūpi, Morgana įkišo ranką po palaidinuke, iš- 
sitraukė suskretusį kapšelį ir niuktelėjusi bendrakeleiviui alkūne 
pamakalavo jam tuo kapšu po nosim. 

— Žolė, — sumurmėjo. 

Aleksandras Koldas papurtė galvą. Ne, jis anaiptol nelaikė 
savęs šventuoliu, buvo ne sykį bandęs ir marihuanos, ir svaigalų, 
kaip kone kiekvienas bendramokslis, bet nerado juose nieko pa- 
trauklaus, nebent kad tai buvo draudžiami dalykai. Jis nemėgo 
prarasti savikontrolės. Kopdamas į kalnus pajuto, kaip nuostabu 
valdyti kūną ir protą. Iš tokių iškylų su tėvu pareidavo išvargęs, 
kęsdamas skausmą ir peralkęs, bet laimingas, kupinas energijos, 
didžiuodamasis, kad vėl įveikė ir baimę, ir sunkumus. Jausdavosi 
galingas, bemaž neįveikiamas. Tėvas draugiškai patapšnodavo per 
petį už šaunumą, bet negirdavo, kad sūnus nepasikeltų į puikybę. 
Džonas Koldas neskubėjo žarstyti liaupsių, tekdavo gerokai pasi- 
stengti norint išgirsti iš jo gerą žodį, tad Aleksas to nė nelaukda- 
vo — tenkinosi vyrišku pliaukštelėjimu per nugarą. 

Sekdamas tėvu Aleksas mokėsi kuo geriau atlikti tai, kas pri- 
valu, ir niekuo nesigirti, bet pats sau didžiavosi turįs tris dorybes: 
ryžtą kopti į kalnus, talentą groti fleita ir minčių aiškumą. Sunkiau 
buvo išpažinti savo ydas, nors vaikinas ir suvokė turįs ne mažiau 
kaip dvi, kurių reikėtų nusikratyti, bent jau tas, į kurias ne kartą 

buvo atkreipusi dėmesį mama: tai skepticizmas, verčiantis jį vos 
ne viskuo abejoti, ir ūmus būdas, dėl kurio jis, būdavo, užsi- 
plieskia visai netikėtai. Tai jau šis tas naujo, nes vos prieš keletą 
mėnesių Aleksas buvo patiklus ir nuolat gerai nusiteikęs. Motina 
tvirtino, jog tai paauglio amžiaus ypatybės, kurios praeis, bet jis 
pats nebuvo tuo įsitikinęs. Šiaip ar taip, Morganos pasiūlymas jo 
nesuviliojo. Pabandęs narkotikų jis nesijausdavo pakilęs į pade- 
besius, kaip gyrėsi kai kurie bičiuliai, tik galva būdavo tarsi pilna 
dūmų, o kojos lyg skudurinės. Mat užvis mieliausia jam buvo 
kaboti ore ant virvės šimto metrų aukštyje, tikrai žinant, koks kitas 
žingsnis jo laukia. Ne, narkotikai — ne jam. Ir cigaretės — taip pat: 
juk kopti į kalnus ir griežti fleita reikia sveikų plaučių. Aleksas 
nusišypsojo prisiminęs, kaip močiutė Ketė su šaknimis rovė jo 
potraukį užsirūkyti. Tada jam buvo vienuolika metų, ir nors tėvas 
sakė pamokslus apie plaučių vėžį ir kitus nikotino padarinius, 
vogčiomis parūkydavo su draugužiais už mokyklos sienų. Prieš 
Kalėdas pas juos atvyko Ketė Kold ir savo šuniška nosim iš karto 
užuodė tabaką, nors berniukas ir gumą kramtė, ir odekolonu 
purškėsi, kad nebūtų demaskuotas. 

— Toks jaunas, o jau rūkai, Aleksandrai? — paklausė jį links- 
mai. Šis ketino paneigti, bet nespėjo. — Eime pasivažinėti, — tarė 
močiutė. 

Vaikinas įlipo į automobilį, užsisegė gerai priglundantį sau- 
gos diržą ir sumurmėjo užkeikimą nuo nelaimės, mat jo senelė 
vairuodama būdavo pavojinga aplinkiniams. Pareiškusi, kad Niu- 
jorke kitaip neįmanoma, ji lėkė tarsi kieno persekiojama. Vos 
ne kūlversčiais stabdydama privažiavo prie stambaus prekybos 
centro ir ten nusipirko keturis didelius juodo tabako cigarus, 
paskui nusivežė anūką į ramią gatvelę, sustojo atokiai nuo smal- 
sių akių ir uždegė abiem po cigarą. Užsidarę duris ir langus, 


P 


kas už lango. Aleksas jautė, kaip sukasi galva, o skrandis vaikšto 

aukštyn ir žemyn. Pagaliau nebeištvėręs atsidarė dureles ir kaip 
maišas išdribo į gatvę — taip buvo bloga. Močiutė šypsodamasi 
palaukė, kol jis baigs vemti, nebandydama pagelbėti ar paguosti, 
kaip būtų pasielgusi tikra motina, paskui pridegė antrą cigarą ir 
padavė berniukui. 

— Nagi, Aleksandrai, įrodyk, kad esi tikras vyras, ir surūkyk 
dar vieną, — smagiai ragino senoji. 

Po to nuotykio vaikinukas dvi dienas nesikėlė iš lovos paža- 
liavęs kaip krokodilas; manė, kad nebeištvers pykinimo ir galvos 
skausmo. Tėvas spėjo, kad sūnų susargdino virusas, o motina iš 
karto įtarė anytą, bet neišdrįso jos į akis apkaltinti apnuodijus 
anūką. Nuo to karto Aleksą pykindavo vien nuo minties užplėšti 
dūmą, ką buvo taip pamėgę jo draugai. 

— Labai gera žolė, — neatlyžo Morgana rodydama, ką turi 
kapšelyje. — O gal tau geriau šitos? — pridūrė išbėrusi ant delno 
dvi baltas tabletes. 

Aleksas nieko neatsakęs vėl įsmeigė žvilgsnį į autobuso langą. 
Iš patirties žinojo, kad verčiau patylėti arba pakeisti temą. Kad ir 
ką atsakytų, skambėtų kvailai ir mergiotė pamanytų, kad jis arba 
visiškas pienburnis, arba koks sektantas. Morgana tik gūžtelėjo 
pečiais ir paslėpė savo lobius iki geresnės progos. Ogi jau čia pat 
ir autobusų stotis, pats miesto centras. Laikas išlipti. 


m 


Tokiu vėlyvu laiku gatvėse vis dar netrūko mašinų ir žmonių; 
nors įstaigos ir parduotuvės nebedirbo, barai, teatrai, kavinės ir 
restoranai buvo atidaryti. Aleksas yrėsi per minią neskirdamas 
veidų; matė tik susikūprinusias figūras tamsiais apsiaustais, dū- 
linančias savo keliu. Kažkokios pamėklės kėpsojo ant šaligatvio 
šalia grotelių, pro kurias veržėsi garo tumulai. Vaikinas suprato, 

jog tai benamiai, kurie miega susigūžę prie pastatų šildymo kanalų 
angų — vienintelio šilumos šaltinio žiemos naktį. 

Šaižių neono reklamų ir automobilių žibintų apšviestos šlapios 
ir purvinos gatvės rodėsi nerealios. Ties sankryžomis juodavo 
krūvos maišų; kai kurie buvo praplyšę, iš jų byrėjo šiukšlės. 
Skarmaluota elgeta pagaliu kapstėsi tuose maišuose, be paliovos 
kažką murmėdama tik jai pačiai suprantama šnekta. Aleksas ko 
tik neužlipo ant žiurkės su kruvinai apgraužta uodega: bjaurybė 
gulėjo vidury šaligatvio ir nė nemanė trauktis į šalį. Ore skardė- 
jo automobilių signalai ir policijos mašinų sirenos, kartkartėmis 
šiurpiai kaukdama pralėkdavo greitoji pagalba. Nerangus jaunas 
išstypėlis šaukė, kad jau čia pat pasaulio pabaiga, ir eidamas pro 
šalį kyštelėjo Aleksui į ranką suglamžytą popiergalį, kuriame buvo 
atvaizduota pusnuogė storalūpė blondinė, siūlanti masažą. Vaiki- 
nas su riedučiais, užsikimšęs ausis ausinukais, pargriovė Aleksą 
ir stumtelėjo į sieną. „Žiūrėk, kur eini, žioply!“ — dar užsipuolė 
jį akiplėša. 

Aleksandras pajuto, kad žaizda vėl ima tvinkčioti. Jam pasi- 
vaideno, kad atsidūrė fantastinio filmo košmare, šiurpiame be- 
tono, plieno ir stiklo didmiestyje, kuriame jį persekioja purvas 
ir vienatvė. Vaikiną užplūdo ilgesys prisiminus pajūrio kampelį, 
kuriame prabėgo jo gyvenimas. Tasai ramus ir nuobodus mies- 
tukas, iš kurio taip dažnai geisdavo ištrūkti, dabar jam rodėsi 
nuostabus. Morgana nutraukė liūdnas jo mintis. 

— Išalkau kaip ciuckis. Ar negalėtume ko nors užvalgyti? — 
pasiūlė. 

— Kad jau vėlu, turiu skubėti pas močiutę, — teisinosi Aleksas. 

— Nesirūpink, žmogau, nuvesiu tave pas tą tavo močiutę. Jau 
nebetoli, bet mums tikrai praverstų įsimesti ko nors į skran- 
dį, — neatlyžo mergina. 

Vaikinas dar tik žiojosi paprieštarauti, o Morgana jau tempė 
jį už rankos į triukšmingą užeigą, kurioje trenkė alumi, priplė- 

kusia kava ir kepsniu. Anapus ilgo plastiku dengto prekystalio 
pora azijietiško gymio patarnautojų dėliojo maistą į riebaluotas 
lėkštes. Morgana įsitaisė ant taburetės priešais prekystalį ir įniko 
studijuoti valgiaraštį, kreida surašytą juodoje lentoje ant sienos. 
Aleksas suprato, kad jam teks mokėti už valgį, ir pasuko į tualetą 
išsiimti pinigų, paslėptų batuose. 

Tualeto sienos buvo prirašinėtos ir pripieštos nešvankybių, 
ant grindų mėtėsi suglamžyti popiergaliai ir telkšojo balos, nes 
iš surūdijusių vamzdžių lašėjo vanduo. Vaikinas įėjo į kabiną, 
užsklendė duris, pasidėjo kuprinę ant grindų ir šlykštėdamasis 
atsisėdo ant unitazo nusiauti batų — nelengva užduotis turinčiam 
sužeistą ranką ir dar tokioje ankštoje patalpoje. Galvoje kirbėjo 
mintys apie bakterijas ir daugybę ligų, kuriomis galima užsikrėsti 
viešojoje pirtyje, kaip kad jam buvo sakęs tėvas. 

Aleksas suskaičiavo pinigus ir atsiduso. Iš jo kapitalo mažai 
tebuvo likę — reikia taupyti. Jis pats nevalgys, o Morgana gal 
pasitenkins kokiu pigiu patiekalu: ji lyg ir ne iš tų, kurios daug 
valgo. Kol nepasijus saugus Ketės Kold bute, tie trys keturlinki 
banknotai —visa, ką jis turi šiame pasaulyje; jie —tai skirtumas tarp 
išsigelbėjimo ir merdėjimo nuo bado ir šalčio gatvėje, kaip merdi 
tie bedaliai, kuriuos ką tik regėjo. Jei žinomu adresu neatrastų 
močiutės, visada galėtų grįžti į oro uostą ir pernakvojęs kokia- 
me kamputyje rytojaus dieną skristi namo — jis juk turi atgalinį 
bilietą. Aleksas vėl apsiavė, įsikišo pinigus į kuprinės kišenaitę ir 
išėjo iš kabinos. Prausykloje — nė gyvos dvasios. Atėjęs iki pra- 
ustuvo pasidėjo kuprinę ant grindų, pasitaisė kairės rankos tvars- 
tį, rūpestingai numazgojo su muilu dešinę ranką, negailėdamas 
vandens nuprausė veidą, kad neliktų nuovargio žymių, ir sausai 
nusišluostė popierium. Pasilenkė pakelti kuprinės ir persigando 
pamatęs, kad jos nebėra. 

Vaikinas kaip kulka išlėkė iš prausyklos; širdis plakė it pašėlusi. 
Jį apvogė mažiau kaip per minutę, vagis negalėjo toli nubėgti, 

mąstė Aleksas, ir jei pasiskubinsiu, gal jį pagausiu dar nespėjusį 
dingti gatvės minioje. Užeigoje viskas buvo kaip pirma — tie patys 
prakaituoti patarnautojai už prekystalio, tie patys abejingi klientai, 
tie patys riebūs valgiai, tas pats lėkščių tarškesys ir ta pati roko 
muzika visu garsumu. Niekam nė motais jo blaškymasis, niekas 
neatsigręžė pažiūrėti, kas Čia taip šaukia esąs apvogtas. Vienintelis 
skirtumas — Morgana nebesėdėjo priešais prekystalį, kur buvo ją 
palikęs. Dingo be pėdsako. 

Aleksas tučtuojau sumetė, kas jį nepastebimai sekė, kas lūku- 
riavo anapus prausyklos durų ir tik laukė progos, kas akimirksniu 
pasičiupo jo kuprinę. Jis pliaukštelėjo delnu į kaktą. Kaip galėjo 
būti toks naivus! Morgana jį apmovė kaip kokį mažvaikį, atėmė 
iš jo viską, išskyrus drabužius, kuriais vilki. Jis prarado pinigus, 
atgalinį lėktuvo bilietą ir net brangiąją fleitą. Vienintelis daiktas, 
kuris jam liko — pasas, nes jį atsitiktinai buvo įsidėjęs į striukės 
kišenę. Tik milžiniškomis pastangomis Aleksas neapsižliumbė 
kaip kūdikis. 


TREČIAS SKYRIUS 


A 


Grasusis girios Žmogvs 


„Moki žodį — žinai kelią“, —skelbė viena iš Ketės Kold sentencijų. 
Jos darbas vertė keliauti į nuošaliausias vietas, tad jai daug sykių 
gan drovus, jam stigo ryžto užkalbinti nepažįstamą žmogų norint 
ką nors sužinoti, bet šįsyk nebuvo kitos išeities. Vargais negalais 
apsiraminęs ir atgavęs žadą, jis kreipėsi į vyriškį, kuris žiaumojo 
mėsainį, ir pasiteiravo, kaip nueiti ligi Keturioliktosios gatvės ir 
Antrosios aveniu kampo. Žmogėnas tik gūžtelėjo pečiais ir nieko 
neatsakė. Vaikinas įsižeidęs išraudo. Valandėlę padvejojęs, galiau- 
siai užšnekino vieną iš patarnautojų, stovinčių už prekystalio. Šis 
mostelėjo į kažkurią pusę peiliu ir bandydamas perrėkti restorano 
triukšmą ėmė aiškinti, kur link reikia eiti, bet žodžius tarė taip 
neaiškiai, kad Aleksas nieko nesuprato. Nutarė vadovautis logi- 
ka: nustatys, kurioje pusėje yra Antroji aveniu, ir paprasčiausiai 
skaičiuos gatves. Bet paaiškėjo, kad ne taip jau paprasta: mat jis 
besąs ties Keturiasdešimt antrosios gatvės ir Aštuntosios aveniu 
sankryža, tai va kiek reikės kulniuoti per tą poliarinį speigą! Visa 
laimė, kad buvo pratęs laipioti į kalnus: jei jau ištverdavo šešetą 
valandų kabarodamasis uolomis tartum musė, per lygumą vis nu- 
eis kelis kvartalus. Truktelėjo striukės užtrauktuką, įtraukė galvą 
į pečius, susikišo rankas į kišenes ir leidosi į kelią. 

Jau po vidurnakčio, sningant, berniukas pasiekė gatvę, kurio- 
je gyvena močiutė. Ši miesto dalis rodėsi nutriušusi, purvina ir 
bjauri; niekur nebuvo nė vieno medžio ir jau kuris laikas nesi- 
matė nė gyvos dvasios. Aleksas pamanė, kad tik toks bedalis kaip 
jis gali šią valandą vaikščioti nesaugiomis Niujorko gatvėmis ir 
jo tik todėl dar niekas neužpuolė, kad nė vienas plėšikas nedrįsta 
iškišti nosies į lauką per tokį šaltį. Ieškomasis namas pasirodė besąs 
grotuotas pilkas bokštas, apsuptas kitų tokių pat bokštų. Vaikinas 
paskambino į duris, ir tučtuojau kimiu, šiurkščiu balsu atsiliepė 
Ketė Kold: kas čia, girdi, drįsta ją trukdyti taip vėlai naktį! Aleksas 
tikėjosi, kad močiutė jo lauks, nors, žinoma, nieku gyvu nebūtų 
prisipažinusi. Mirtinai sustiręs vaikis labiau nei kada nors troško 
pulti kam nors į glėbį, bet kai pagaliau dvyliktam aukšte atsidarė 
lifto durys ir jis atsidūrė akis į akį su močiute, nusprendė nepa- 
sirodyti jai sugniužęs. 

— Labas, močiute, — pasisveikino jis kuo skardesniu balsu, kad 
ir kaip kaleno dantys. 

— Sakiau, kad nevadintum manęs močiute! — subarė ji anūką. 

— Labas, Kete. 

— Vėlokai atsiradai, Aleksandrai. 

— Argi nesitarėm, kad pasitiksi mane oro uoste? — atkirto vai- 
kinas, vos sulaikydamas ašaras. 

— Dėl nieko mes nesitarėm. Jei neįstengi atkakti iš oro uosto 
iki mano namų, juo labiau neįstengsi keliauti su manim į džiun- 
gles, —tarė Ketė Kold. — Nusivilk striukę ir nusiauk. Tuoj duosiu 
tau puodelį šokolado ir paruošiu karštą vonią, kad negautum 
plaučių uždegimo. Į kelionę turi leistis sveikas. Manau, supranti, 
kad ateity tavęs nelepinsiu? 

— Niekada ir nelaukiau, kad mane lepintum, — atšovė Aleksas. 

— Kas atsitiko rankai? — paklausė Ketė, išvydusi kruviną tvarstį. 

— Labai ilgai reikėtų pasakoti. 

Mažas Ketės Kold butas buvo tamsus, užgriozdintas ir ne- 
tvarkingas. Du langai neplautais stiklais žvelgė į ankštą vidaus 
kiemą, o trečias — į plytų sieną su gaisrinėmis kopėčiomis. Visi 
kampai pilni lagaminų, kuprinių, ryšulių ir dėžių, stalai užversti 
knygomis, laikraščiais ir žurnalais. Galėjai čia rasti ir žmogaus 
kaukolių, atgabentų iš Tibeto, Afrikos pigmėjų lankų ir strėlių, 
laidotuvių ąsočių iš Atakamos dykumos, suakmenėjusių Egipto 
skarabėjų ir daugybę kitų daiktų. Ilgiausia gyvatės oda driekėsi 
per visą sieną. Ji buvo nudirta nuo garsiojo smauglio, kuris Ma- 
laizijoje prarijo fotoaparatą. 

Iki tol Aleksas nebuvo matęs močiutės jos namuose ir turėjo 
pripažinti, jog dabar, tarp savo daiktų, ji atrodo kur kas įdomesnė. 
Ketė Kold, sulaukusi jau šešiasdešimt ketverių, tebebuvo liesa 
ir raumeninga, vien gyslos ir oda, nugairinta darganų; mėlynos 
akys, mačiusios tiek pasaulio, vėrė kiaurai lyg durklai. Žili plau- 
kai, kuriuos pati apsikarpydavo žirklėmis nežiūrėdama į veidrodį, 
stirksojo į visas puses lyg metų metais nešukuoti. Senelė didžiavosi 
dantimis, tokiais stambiais ir stipriais, kad jais galima ir riešutus 
gliaudyti, ir butelį atkimšti; džiaugėsi, kad niekados jai nelūžo 
joks kaulas, niekuomet neprireikė gydytojo, ištvėrė ir maliarijos 
priepuolius, ir skorpiono įgėlimą. Gerdavo degtinę be užkandos 
ir rūkė juodąjį tabaką iš jūreiviškos pypkės. Žiemą vasarą vilkėjo 
tomis pačiomis plačkelnėmis ir berankove liemene su daugybe 
kišenių — į jas susikaišiodavo visa, ko gali prireikti, kad liktum 
gyvas ištikus kokiai nelaimei. Ypatingomis progomis, kai dera 
atrodyti elegantiškai, nusimesdavo liemenę ir pasipuošdavo apačų 
vado padovanotu lokio dantų vėriniu. 

"Liza, Alekso motina, prisibijojo Ketės, bet vaikai nekantriai 
laukdavo jos apsilankant. Toji nevalyva senelė, patyrusi tiek ne- 
įtikėtinų nuotykių, pasakodavo jiems apie tokias egzotiškas vietas, 
kad sunkiai galėjai jas įsivaizduoti. Visi trys vaikaičiai kolekcionavo 

jos kelionių reportažus, spausdinamus žurnaluose ir laikraščiuose, 
rinko atvirukus ir nuotraukas, kurias ji jiems siuntinėjo iš visų 
keturių pasaulio šalių. Nors kartais jie ir varžydavosi pristatyti 
močiutę savo draugams, širdies gilumoje didžiavosi turintys šei- 
moje tokią įžymybę. 

Po pusės valandos Aleksas, kaip reikiant atšilęs vonioje, įsisu- 
pęs į chalatą ir apsimovęs vilnones kojines, kirto mėsos kukulius 
su bulvių koše — vieną iš nedaugelio patiekalų, kuriuos mėgo, ir 
vienintelį, kurį Ketė mokėjo gaminti. 

— Jie vakarykščiai, — paaiškino ji, nors Aleksas manė, kad iš- 
troškinti specialiai jam. Vaikinas nenorėjo pasakoti apie nuotykį 
su Morgana, kad nepasirodytų esąs žioplys, bet teko prisipažinti 
praradus visa, ką turėjo su savim. 

— Tikriausiai rengiesi mane pamokyti, kad niekuo nepasitikė- 
čiau, — rausdamas sumurmėjo Aleksas. 

— Priešingai, noriu tau pasakyti, kad išmok pasitikėti savim. 
Juk matai, Aleksandrai, net ir apvogtas sugebėjai be vargo pasiekti 
mano namus. 

*— Be vargo? Kol atėjau, vos mirtinai nesušalau. Būtų atradę 
mano lavoną pavasarį, ištirpus sniegui, — nusišaipė jis. 

— Tūkstančio mylių kelionė visada prasideda nuo nesėkmių. 
Na, o pasas? — pasiteiravo Ketė. 

— Pasą tebeturiu, mat buvau įsidėjęs į kišenę. 

— Prisiklijuok jį lipnia juosta prie krūtinės, nes jeigu jį prarasi, 
turėsi bėdos. 

— Labiausiai man gaila fleitos, — prisipažino Aleksas. 

— Matyt, turėsiu tau atiduoti senelio fleitą. Ketinau ją pasaugoti, 
kol išryškės tavo talentas, bet gal verčiau ji tebūna tavo rankose, 
užuot gulėjusi kampe, — nusprendė Ketė. 

Senelė pasirausė po knygų lentynas, kuriomis buvo nuo grindų 
iki lubų užstatytos jos kambarių sienos, ir padavė anūkui apdul- 
kėjusį juodos odos dėklą. 

— Turėk ją, Aleksandrai, ir saugok: tavo senelis ja grojo keturias 
dešimtis metų. 

Dėkle gulėjo fleita, kitados priklausiusi Džozefui Koldui, 
įžymiausiam šimtmečio fleitininkui, kaip jį po mirties pavadino 
kritikai. „Verčiau būtų tai pasakę vargšui Džozefui dar gyvam 
esant“, — laikraštyje perskaičiusi tą įvertinimą pareiškė Ketė. Juo- 
du jau trisdešimt metų buvo išsiskyrę, tačiau Džozefas Koldas 
testamentu paliko buvusiai žmonai pusę savo turto, sykiu ir pačią 
geriausią fleitą, kurią dabar ir laikė rankose jo anūkas. Aleksas 
pagarbiai atvožė seną juodos odos futliarą, paglostė brangųjį ins- 
trumentą, paskui atsargiai paėmė į rankas ir prisidėjo prie lūpų. 
Papūtus iš fleitos pasklido garsas, toks gražus, kad pats muzikan- 
tas nustebo: ji skambėjo visai kitaip negu toji, kurią jam pavogė 
Morgana. 


"a 


Ketė Kold palaukė, kol vaikaitis apžiūrės instrumentą ir padėkos 
jai taip nuoširdžiai, kaip ji ir tikėjosi, paskui įteikė jam pageltusią 
knygiūkštę apspurusiais viršeliais: „Drąsaus keliautojo sveikatos 
vadovas“. Vaikinas atskleidė ją kur pakliuvo ir perskaitė, kokiais 
požymiais reiškiasi mirtina liga, kuria galima susirgti suvalgius 
protėvių smegenų. 

— Aš nevalgau žmogienos, — tarė jis. 

— Niekada negali žinoti, ko tau įdėta į kukulius, — atsakė mo- 
čiutė. 

Aleksas net krūptelėjo ir metė nepasitikėjimo kupiną žvilgsnį į 
valgio likučius. Su Kete Kold reikia būti apdairiam. Tokią senelę 
turėti pavojinga. 

— Rytoj turėsi pasiskiepyti nuo pustuzinio atogrąžų ligų. Leisk 
man apžiūrėti tą ranką: su infekcija juk nekeliausi, — liepė Ketė. 

Ne itin švelniai ištyrusi žaizdą, močiutė pripažino, kad jos 
sūnus gerai viską atliko, bet dėl visa ko užpylė dar pusę buteliuko 
antiseptiko ir pažadėjo rytojaus dieną pati ištraukti siūlus. Pasak 
jos, tai visai lengva —sugebėtų bet kas. Aleksas pašiurpo. Močiutė 
prastai matė ir nešiojo subraižytus akinius, kuriuos buvo pirkusi 
jau vartotus Gvatemalos turguje. Iš naujo tvarstydama žaizdą 
Ketė pasakojo, kad žurnalas „International Geographic“ finan- 
suoja ekspediciją į Amazonijos džiunglių gilumą, tarp Brazilijos 
ir Venesuelos, ieškoti milžiniško padaro, greičiausiai humanoido, 
kurį žmonės matę ne sykį. Buvę aptikta ir didžiulių pėdsakų. Tie, 
kurie buvo su juo susidūrę, teigia, jog tas žvėris — arba primityvi 
žmogiška būtybė — aukštesnis už lokį, jo letenos įspūdingo di- 
dumo, o visas kūnas apžėlęs juodais gaurais. Tarsi koks Himalajų 
jetis džiunglių glūdumoj. 

— Gal beždžionė, — spėliojo Aleksas. 

— Manai, niekas apie tai nepagalvojo? — atšovė senelė. 

— Bet nėra tikrų įrodymų, kad jis egzistuoja... — vis dar abejojo 
vaikinas. 

— Žinoma, Bestijos gimimo liudijimo neturime. Tiesa, dar 
viena svarbi detalė: sakoma, jog nuo jo trenkia toks aitrus kvapas, 
kad ir gyvuliai, ir žmonės, prisiartinę prie jo, nualpsta arba krinta 
paralyžiuoti. 

— Jeigu visi apalpsta, vadinasi, niekas jo nėra matęs. 

— Tiesa, bet iš pėdsakų matyti, kad jis vaikšto dviem kojomis. 
Ir neavi batais, jei tave tai domina. 

— Ne, mane domina, ar jis vaikšto su skrybėle! — pakėlė balsą 
anūkas. 

— Nemanau. 

— Ar jis pavojingas? 

— Ne, Aleksandrai. Tai labai malonus padaras: nevagia, negro- 
bia vaikų ir nenaikina privačios nuosavybės. Tik žudo. Ir švariai, 

be triukšmo: sulaužo savo aukoms kaulus ir paleidžia žarnas itin 
dailiai, kaip tikras profesionalas, — nusišiepė močiutė. 

— Ir kiek žmonių jis nugalabijo? — paklausė Aleksas, vis labiau 
nerimaudamas. 

— Nedaug, palyginti su pasaulio gyventojų perteklium. 

— Kiekgi, Kete! 

— Keletą aukso ieškotojų, porą kareivių, vieną kitą prekeivį... 
Tikslaus skaičiaus niekas ir nežino. 

— Ar jis žudė ir indėnus? Kiek? — neatlyžo Aleksas. 

— Iš tiesų nežinau. Patys indėnai moka skaičiuoti tik ligi dviejų. 
Be to, jiems mirtis yra sąlygiškas dalykas. Jie tiki, kad jei kas nors 
pavagia žmogui sielą arba eina jo pėdsakais, arba, pavyzdžiui, įsi- 
brauna į jo sapnus, tai blogiau nei būti mirusiam. Ir atvirkščiai: 
miręs žmogus galįs toliau gyventi kaip dvasia. 

— Painu visa tai, — tarė Aleksas, netikintis dvasiomis. 

— O kas tau sakė, kad gyvenimas paprastas? 

Ketė Kold jam paaiškino, kad ekspedicijai vadovaus garsus 
antropologas Liudvikas Leblanas: jis daug metų bandė surasti va- 
dinamąjį jetį, baisųjį sniegynų žmogų, neva gyvenantį Kinijos ir 
Tibeto pasienyje, sekė jo pėdomis, bet jo paties taip ir nepamatė. 
Be to, Leblanas yra gyvenęs vienoje Amazonijos indėnų gentyje 
ir tvirtino, kad jie — didžiausi laukiniai visoje Žemėje: be jokių 
skrupulų suvalgo savo belaisvius. Nelabai raminanti žinia, pripa- 
žino Ketė. Vedliu būsiąs brazilas Sezaris Santosas, visą gyvenimą 
praleidęs tose vietose ir gerai sutariantis su indėnais. Jis turįs 
lėktuvėlį, mažumėlę išklerusį, bet vis dar geros būklės, kuriuo 
būsią galima įsigauti į vietinių genčių gyvenamą teritoriją. 

— Koledže mokėmės apie Amazonę per ekologijos pamo- 
kas, — tarė Aleksas, kuriam jau merkėsi akys. 

— Išmesk iš galvos tas pamokas, tau nieko daugiau nebereikia 
žinoti, — pareiškė Ketė. Ir pridūrė: — Tikriausiai pavargai. Gali 
miegoti ant sofos, o rytoj rytą pradėsi dirbti man. 


36 +» IsaBEL ALLENDE 


— K3 turėsiu daryti? 

— Ką liepsiu. O dabar liepiu tau miegoti. 

— Labanakt, Kete... —- sumurmėjo Aleksas, įsikniaubdamas į 
pagalves. 

— Dar ko! — suniurzgė močiutė ir lukterėjusi, kol anūkas už- 
migs, apklojo jį dviem antklodėmis. 


KETVIRTAS SKYRIUS 


A 

Ketė ir Aleksandras Koldai skrido reisiniu lėktuvu per Brazilijos 
šiaurę. Valandų valandas iš viršaus buvo matyti bekraštė giria — vis 
tokia pat ryški žalumą, kurią pertraukdavo tik upės, susirangiu- 
sios tartum spindinčios gyvatės. Įspūdingiausia iš jų buvo tokios 
spalvos kaip baltinta kava. 

„Amazonės upė yra plačiausia ir ilgiausia pasaulyje, penkis 
kartus platesnė už bet kurią kitą. Tik kosmonautai, skriejantys į 
Mėnulį, galėjo iš tolo pamatyti ją visą“, — perskaitė Aleksas ke- 
lionių vadove, kurį močiutė pirko Rio de Žaneire. Tačiau ten 
nebuvo rašoma, jog tą milžinišką kraštą, paskutinį mūsų planetos 
rojų, žudo verslininkų ir avantiūristų gobšumas, apie kurį jis buvo 
girdėjęs mokykloje. Per džiungles buvo nutiestas plentas — atvira 
ištisinės girios žaizda; tuo keliu į girią miniomis plūdo naujaku- 
riai, O iš jos tonomis buvo gabenama mediena ir naudingosios 
iškasenos. 

Ketė paaiškino anūkui, kad jiems teks keliauti Rio Negru — 
Juodąja upe — prieš srovę iki Orinoko aukštupio: ten, beveik ne- 
tyrinėtame rajone, susitelkę dauguma genčių. Iš jo, kaip manoma, 
yra kilęs Bestija. 

— Šioje knygoje rašoma, jog tie indėnai gyvena kaip akmens 
amžiuje. Jie dar nė rato neišradę, — dalijosi įspūdžiais Aleksas. 

— O jiems jo ir nereikia. Kokia iš jo nauda tame krašte? Nei 
jie turi ko gabenti, nei jiems yra kur skubėti, — atsakė Ketė Kold: 

ji nemėgo būti trukdoma, kai rašo. Kone visą kelionę ji kažką 
vis žymėjosi bloknotuose smulkiomis painiomis raidelėmis, tarsi 
būtų musės pripėduota. 

— Ir rašto jie nepažįsta, — pridūrė Aleksas. 

— Vadinasi, turi gerą atmintį, — tarė Ketė. 

— O visas jų menas tik toks, kad išsidažo kūną ir pasipuošia 
plunksnomis, — kalbėjo Aleksas. 

— Jiems mažai terūpi pagarsėti po mirties ar išsiskirti iš kitų. 
Daugumai mūsų vadinamųjų „menininkų“ vertėtų pasekti jų pa- 
vyzdžiu, — atsakė Ketė. 

Jie skrido į Manausą, didžiausią Amazonijos miestą, klestėjusį 
kaučiuko karštligės laikais, devyniolikto amžiaus pabaigoje. 

— Susipažinsi su paslaptingiausia pasaulio giria, Aleksandrai. 
Ten yra vietų, kur vidury dienos pasirodo vaiduokliai, — paaiš- 
kino Ketė. 

— Žinoma, tokie kaip tas girios pabaisa, kurio ketinam ieško- 
ti, — pasišaipė anūkėlis. 

—]į vadina Žvėrimi — Bestija. Galbūt jis ten ne vienas toks — gal 
jų yra keletas, visa šeima ar net visa Bestijų gentis. 

— Žinai, tu patiklesnė, nei derėtų tavo metuose, Kete, — pa- 
reiškė vaikinas vis dar pašaipiai, matydamas, kad jo senelė tiki 
tais pasakojimais. 

— Metams bėgant daraisi kuklesnis, Aleksandrai. Kuo labiau 
senstu, tuo jaučiuosi mažiau žinanti. Tik jauniems viskas aišku. 
Tavo amžiuje bepigu būti įžūliam, nes mažai terūpi, kad gali ap- 
sijuokti, — sausai atkirto močiutė. 

Nutūpus lėktuvui Manause, keleiviai pasijuto tarsi įvynioti į 
karštą drėgną rankšluostį. Čia jie prisijungė prie kitų „Interna- 
tional Geographic“ ekspedicijos dalyvių. Kartu su Kete Kold ir 
jos anūku Aleksandru keliavo Timotis Brusas, anglas fotografas 
stambiu arklišku veidu ir pageltusiais nuo rūkymo dantimis, jo 
padėjėjas meksikietis Choelis Gonsalesas ir garsusis antropologas 
Liudvikas Leblanas. Aleksas vaizdavosi Leblaną būsiant įspūdingo 
stoto žilabarzdį išminčių, o pamatė kokių penkiasdešimties metų 
žmogelį, mažą, liesą, nervingą, nuolat lyg paniekos, lyg atšiau- 
rumo iškreiptomis lūpomis ir įkritusiomis pelės akimis. Mok- 
slininkas puikavosi medžiotojo apranga, sakytum nusižiūrėta iš 
kino filmų: ginklai, užkaišioti už diržo, sunkūs batai ir tropikų 
šalmas, papuoštas margomis plunksnomis. Ketė iškošė pro dantis, 
kad Leblanui tetrūksta sumedžioto tigro, kurį galėtų priminti 
koja. Jaunystėje Leblanas trumpai lankėsi Amazonijoje ir parašė 
didelį traktatą apie indėnus —akademiniams sluoksniams tai buvo 
tikra sensacija. Brazilas vedlys Sezaris Santosas, turėjęs susirasti 
keliautojus Manause, negalėjo atvykti, nes jo lėktuvėlis besąs iš- 
ardytas, todėl laukė jų Santa Marija de la Liuvijos vietovėje, kur 
visa grupė turės persėsti į laivą. 

Aleksas pamatė, kad Manausas, įsikūręs prie Amazonės ir 
Rio Negro santakos, yra didelis, modernus ir judrus miestas 
su aukštais pastatais, bet močiutė jam paaiškino, kad gamta čia 
nesutramdyta, o per potvynius į kiemus ir liftų šachtas prilenda 
kaimanų ir gyvačių. Be to, tai perėjūnų miestas, kuriame mažai 
paisoma įstatymų ir prekiaujama viskuo: narkotikais, deimantais, 
auksu, vertinga mediena, ginklais. Nepraeina nė poros savaičių, 
kad nebūtų sulaikytas bent vienas laiviūkštis, prikrautas žuvų... 


o kiekviena žuvis prikimšta kokaino. 

Amerikiečiui berniukui, tik kartą gyvenime išvykusiam iš tė- 
vynės apsilankyti Italijoje, mamos protėvių žemėje, buvo keista 
matyti, kaip čia pat šalia turtuolių gyvena visiški skurdžiai. Be- 
žemiai valstiečiai ir neturintys ko nusitverti darbininkai minio- 
mis klajojo ieškodami naujų galimybių, bet dar daugiau bedalių 
glaudėsi lūšnose be pragyvenimo šaltinio ir be vilties. Tądien 
buvo kažkokia šventė ir žmonės linksmai vaikštinėjo kaip per 
karnavalą: gatvėmis žygiavo orkestrai, liaudis šoko ir gėrė, netrū- 
ko ir persirengėlių. Ekspedicijos dalyviai apsistojo moderniame 
viešbutyje, bet tranki muzika, petardų ir raketų šūviai nedavė 
miegoti. Rytojaus dieną profesorius Leblanas atsikėlė itin prastai 
nusiteikęs dėl varginančios nakties ir pareikalavo išplaukti kuo 
anksčiau — nenorėjo nė minutės ilgiau negu būtina užtrukti tame, 
pasak jo, begėdiškame mieste. 

„International Geographic“ pasiuntinių būrelis pasuko prieš 
srovę Rio Negru — Juodąja upe, taip pavadinta dėl tamsaus drum- 
zlino vandens; jie plaukė į Santa Marija de la Liuviją, kaimą 
grynai čiabuvių gyvenamame rajone. Laivas buvo nemažas, su 
senoviniu triukšmingu ir rūkstančiu varikliu, dengtas iš plastiko 
lakštų sudurstytu stogeliu, saugančiu nuo saulės ir lietaus, kuris 
prapliupdavo šilto dušo čiurkšlėmis kelissyk per dieną. Kartu su 
žmonėmis keliavo krūvos ryšulių ir maišų, daugybė bananų kekių 
ir pulkelis naminių gyvulių — vieni narvuose, kiti paprasčiausiai 
supančiotomis kojomis. Nestigo čia ir stalų, ilgų suolų žmonėms 
sėdėti ir hamakų, priraišiotų prie baslių vienas virš kito. 

Laivo įgula ir dauguma keleivių buvo kaboklai: taip vadina- 
mi Amazonijos gyventojai — baltųjų, indėnų ir negrų mišinys. 
Be jų, laivu plaukė dar keletas kareivių, pora jaunų amerikie- 
čių — mormonų misionierių — ir venesuelietė gydytoja Omaira 
Tores, ketinanti skiepyti indėnus. Tai buvo graži kokių trisdešimt 
penkerių metų mulatė juodais plaukais, gintaro spalvos oda ir 

žaliomis migdolinėmis katės akimis. Ji vaikščiojo gracingai, lyg 
šoktų negirdimos muzikos ritmu. Vyrai varstė ją žvilgsniais, bet 
ji tarsi nė nesuprato, kokį įspūdį daro jos grožis. 

— Turim būti gerai pasirengę, — tarė Leblanas, rodydamas savo 
ginklus. Jis kalbėjo tarsi visiems, bet buvo akivaizdu, kad kreipia- 
si vien į daktarę Tores. — Susidurti su Bestija — dar pusė bėdos. 
Indėnai kur kas blogesni: žiaurūs, negailestingi ir klastingi. Kaip 
esu rašęs savo knygoje, jie žudo, kad įrodytų, ko yra verti: mat 
kuo daugiau nužudytųjų suvalgai, tuo aukščiau pakyli genties 
hierarchijoje. 

— Ar galit tai paaiškinti, profesoriau? — paklausė Ketė Kold, 
neslėpdama pašaipos. 

— Tai visai paprasta, ponia... kaip, sakėte, jūsų vardas? 

— Ketė Kold, - priminė ji jau trečią ar ketvirtą sykį: buvo 
akivaizdu, kad profesorius Leblanas sunkiai įsidėmi moterų 
vardus. 

— Kartoju: visai paprasta. Kalbama apie žūtbūtinę konkurenci- 
ją, egzistuojančią gamtoje. Pirmykštėje žmonių bendruomenėje 
dominuoja brutalesnieji. Tikiuosi, esate girdėjusi terminą „alfa 
patinas“: Pavyzdžiui, vilkų gaujoje agresyviausias patinas nurungia 
visus kitus ir pasirenka geriausias pateles. Taip ir žmonės: didžiausi 
smurtautojai įsakinėja, laimi daugiausia moterų ir perduoda savo 
genus daugybei vaikų. Kitiems belieka tenkintis likučiais, su- 
prantate? Išgyvena stipriausias, — paaiškino Leblanas. 

— Norit pasakyti, jog prievarta yra natūralus dalykas? 

— Kaip tik taip. Gailestis — naujųjų laikų išradimas. Mūsų ci- 
vilizacija gina silpnuosius, vargšus, ligotus. Genetikos požiūriu 
tai yra siaubinga klaida. Dėl to žmonija išsigimsta. 

— Kaip jūs pasielgtumėt su silpnaisiais visuomenės nariais, 
profesoriau? — paklausė Ketė. 

— Taip, kaip elgiasi gamta: netrukdyčiau jiems žūti. Šia prasme 
indėnai už mus protingesni, — atsakė Leblanas. 

Daktarė Omaira Tores, kuri atidžiai klausėsi pokalbio, neištvėrė 
nepareiškusi savo nuomonės: 

— Nors ir labai gerbdama jus, profesoriau, vis dėlto nemanau, 
kad indėnai tokie žiaurūs, kaip nupasakojot; priešingai, kova 
jiems yra veikiau apeigos, ritualas, kuriuo jie įrodo savo vertę. 
Jie išsipaišo kūną, ruošia ginklus, dainuoja, šoka ir surengia karo 
žygį į kitos genties šaboną. Jie grūmoja ir švaistosi kuokomis, 
bet žuvusiųjų dažniausiai tebūna vienas kitas. Mūsų civilizacijoje 
viskas atvirkščiai: jokių apeigų, vien žudynės. 

— Padovanosiu jums vieną savo knygos egzempliorių, panele. 
Kiekvienas rimtas mokslininkas patvirtins, kad Liudvikas Leblanas 
yra autoritetas šiuo klausimu, — nutraukė ją profesorius. 

— Nesu tokia mokyta kaip tamsta, — šyptelėjo daktarė To- 
res. — Aš —tik kaimo gydytoja, jau keliolika metų dirbanti šiuose 
kraštuose. 

— Patikėkite, gerbiamoji daktare. Tie indėnai — įrodymas, kad 
vyras viso labo tėra žudikė beždžionė. 

— O moteris? — įsiterpė Ketė Kold. 

— Deja, turiu pasakyti, kad pirmykštėje bendruomenėje moteris 
nieko nereiškia. Tai tik karo grobis. 

Daktarė Tores ir Ketė Kold susižvelgė ir linksmai šyptelėjo. 


> 


Kelionė Rio Negru iš pat pradžių tapo tikru kantrybės išbandymu. 
Laivas judėjo vėžlio greičiu, o vos tik nusileidus saulei stodavo 
prie kranto, kad nesusidurtų su srovės plukdomais rąstais. Dieną 
būdavo labai karšta, o sutemus oras atvėsdavo ir miegoti tekdavo 
įsisupus į antklodę. Kartais, kur upė rodėsi švari ir tyki, keleiviai 
susigundydavo pažvejoti arba ir pasimaudyti. Pirmąsias dvi die- 
nas tekdavo susitikti įvairiausių laivų laivelių — nuo motorinių 


Amazonės upė «+ 43 


valčių ir gyvenamųjų plaustų iki paprasčiausių luotų, išskobtų 
iš medžio kamieno, o paskui keliautojai liko vieni kiek akys už- 
mato. Jie atsidūrė vandens pasaulyje: čia gyvenimo tėkmė lėta, 
jo ritmą diktuoja upė, jos lygio svyravimai, lietūs ir potvyniai. 
Visur vien tik vanduo. Čia daugybė šeimų, kur žmonės laive 
gimsta ir miršta taip nė sykio ir nepernakvoję ant kietos žemės; 
kiti gyvena būstuose ant polių, sukaltų upės pakrantėse. Ir žmo- 
nės, ir kroviniai gabenami upe, o pasiųsti ar gauti žinią įmanoma 
tik per radiją. Amerikiečiui vaikinui netilpo galvoj, kaip galima 
gyventi be telefono. Manauso radijo stotis be perstojo transliavo 
asmeninius skelbimus — per juos žmonės ir naujienas išgirsta, ir 
verslo reikalus tvarko, ir su saviškiais susižino. Aukštupyje mažai 
kas perkama ir parduodama už pinigus, vyrauja mainų prekyba: 
žmonės keičia žuvis į cukrų, degalus į vištas, o už paslaugą prašo 
skardinės alaus. 

Abipus upės grėsmingai stūksojo giria. Kapitonas aiškiai įsakė: 
jokia dingstim nenutolti, nes girios gilumoje žmogus nebesiorien- 
tuoja. Ne vienas svetimšalis jau miręs vos už kelių metrų nuo upės, 
nes jos taip ir neradęs. Auštant keleiviai matė rausvus delfinus, 
šokinėjančius vandeny, ir pulkus paukščių, šaudančių ore. Buvo 
čia ir lamantinų — stambių vandeninių žinduolių, kurių patelės, 
ko gero, ir buvo legendinės sirenos. Naktimis tankumynuose žyb- 
sėdavo margi taškeliai — tamsoje tykančių kaimanų akys. Vienas 
kaboklų parodė Aleksui, kaip nustatyti roplio didumą iš jo akių 
nuotolio. Įsitikinęs, kad gyvūnas mažas, kaboklas apžilpindavo jį 
žibintuvėliu, paskui šokdavo į vandenį ir stverdavo kaimaną viena 
ranka už žiaunų, kita — už uodegos. O jei akys atokiai viena nuo 
kitos, tokio žvėries lenkdavosi iš tolo. 

Laikas slinko lėtai, valandos rodėsi be galo ilgos, bet vis dėlto 
Aleksas nenuobodžiavo. Atsisėdęs laivo pirmagalyje stebėdavo 
gamtą, skaitydavo ir grieždavo senelio fleita. Rodos, pati giria at- 

gydavo ir atsiliepdavo į instrumento skambesį, net triukšmingieji 
laivo įgulos nariai ir keleiviai nutilę klausydavosi; beje, tik tomis 
valandėlėmis ir Ketė Kold skirdavo anūkui dėmesio. Reporterė 
šnekėjo mažai, ištisomis dienomis skaitydavo arba rašydavo ir 
Alekso tarsi nė nematė, bent jau neišskirdavo jo iš kitų ekspedicijos 
narių. Beprasmiška buvo kreiptis į ją vien išgyvenimo klausimais, 
pavyzdžiui, dėl valgio, sveikatos ar saugumo. Būdavo, tik pa- 
žvelgs į klausėją iš aukšto, neslėpdama paniekos, ir paaiškins, jog 
problemų esama dvejopų: vienos išsisprendžia pačios, o kitos yra 
neišsprendžiamos, tad ir nesą ko kvaršinti jai galvos niekniekiais. 
Laimei, vaikino ranka sveiko sparčiai ir močiutė, šiaip jau linku- 
si veikti ryžtingai, galėjo išmesti iš galvos mintį, kad geriausia 
būtų ją amputuoti. Ji paskolino Aleksui žemėlapių ir knygų apie 
Amazoniją, kad šis pats susirastų, kas jam įdomu. Kai jis imdavo 
jai komentuoti, ką perskaitęs apie indėnus, arba dėstyti savo nuo- 
monę apie Bestiją, ji atkirsdavo nepakeldama akių nuo skaitomos 
knygos: „Niekad nepraleisk progos patylėti, Aleksandrai“. 
Viskas toje kelionėje taip skyrėsi nuo pasaulio, kuriame ber- 
niukas užaugo, kad jis jautėsi tarytum patekęs į kitą galaktiką. 
Nebebuvo patogumų, kuriais dar neseniai naudojosi nė nesusi- 
mąstydamas: lovos, vonios, vandentiekio, elektros. Aleksas nutarė 
močiutės fotoaparatu padaryti keletą nuotraukų, kuriomis galėtų 
pasigirti parskridęs į Kaliforniją. Kitaip negi jo draugai patikėtų, 
kad jam yra tekę laikyti rankose bemaž metro ilgumo kaimaną! 
Daugiausia keblumų buvo dėl mitybos. Aleksas visada buvo 
išrankus valgiui, o dabar jam siūlo patiekalų, kurių jis nė pa- 
vadinimo nėra girdėjęs. Iš pažįstamų valgių laive tegalėjai rasti 
konservuotų pupelių, sūdytos mėsos ir kavos, bet nė vienas tų 
dalykų jo nevilidjo. Upeiviai sumedžiojo porą beždžionių ir va- 
kare, laivui sustojus prie kranto, jas išsikepė. Koktu buvo žiūrėti 
į tą žmogiškos išvaizdos kepsnį: rodėsi, jog tai du apdegę vaikų 

lavonėliai. Rytojaus rytą vyrai sužvejojo piraruku — didžiulę žuvį, 
kurios mėsa gardžiavosi visi, išskyrus Aleksą: jis taip ir nesiryžo 
jos paragauti. Vos trejų metukų būdamas jau pareiškė nemėgstąs 
žuvies. Mama, pavargusi kariauti su vaikeliu dėl valgio, nuo tada 
gamino tik tai, ką jis mėgsta. O tokių dalykų buvo nedaug. Per tą 
išrankumą Aleksas kelionėje pusbadžiavo: turėjo tenkintis bana- 
nais, kondensuotu pienu iš skardinės ir keliais pakeliais sausainių. 
Močiutei nerūpėjo, kad anūkas alkanas, o kitiems bendrakelei- 
viams — nė tiek to. Niekas į jį nekreipė dėmesio. 

Kelissyk per dieną prapliupdavo trumpa, bet smarki liūtis; teko 
priprasti prie nuolatinės drėgmės, dėl kurios drabužiai niekada 
kaip reikiant neišdžiūdavo. Po saulėlydžio žmones užpuldavo 
debesys uodų. Svetimšaliai gynėsi purkšdamiesi insekticidais; 
labiausiai stengėsi Liudvikas Leblanas, kiekviena proga vardijan- 
tis vabzdžių platinamas ligas — nuo šiltinės iki maliarijos. Savąjį 
tropikų šalmą jis buvo apsirišęs tankiu šydu, kad uodai nepasiektų 
veido, ir kone visą dieną lindėdavo po moskitų tinklu, kurį turėjo 
pasikabinęs laivagalyje. Na, o kaboklai tarsi nė nejautė esantys 
geliami. 


m 


Trečią dieną, saulėtą rytmetį, laivas užtruko prie kranto — užsi- 
ožiavo variklis. Kol kapitonas bandė pašalinti gedimą, visi kiti 
snūduriavo po stogeliu: buvo per karšta judėti. Tik Aleksas nu- 
sprendė, jog čia puikiausia vieta atsigaivinti. Jis šoko į vandenį, 
kuris rodėsi seklus ir ramus kaip lėkštė sriubos, ir nugrimzdo 
tarsi akmuo. 

— Tiktai kvailys tiria gylį abiem kojomis, — pareiškė močiutė, 
kai anūko galva iškilo į paviršių ir iš ausų pasipylė vanduo. 

Vaikinas nusiyrė tolyn nuo laivo — mat buvo girdėjęs, kad 
kaimanai laikosi pakrantėse — ir ilgokai plūduriavo ant nugaros 
drungname vandenyje išskėtęs rankas ir kojas, žvelgdamas į dangų 
ir mąstydamas apie kosmonautus, skriejančius bekraštėje erdvė- 
je. Jis jautėsi toks saugus, jog kai kažkas šmurkštelėjo pro ranką 
vos juntamai paliesdamas, ne išsyk sureagavo. Nenutuokdamas, 
koks pavojus galėtų grėsti, — gal kaimanai, kurie vis dėlto kartais 
nutolsta nuo kranto, — puolė iš viso vieko ilgais grybšniais irtis 
atgal prie laivo, bet ūmai jį sustabdė močiutės šūksnis, įspėjantis 
nejudėti. Aleksas pakluso iš įpratimo, nors instinktas vertė elgtis 
priešingai. Jis laikėsi vandens paviršiuje kiek galėdamas ramiau 
ir staiga išvydo šalia savęs didžiulę žuvį. Pamanė, jog tai ryklys, 
ir jam širdis apmirė, tačiau žuvis apsigręžė ir vėl atsidūrė greta, 
smalsiai žiūrėdama į plaukiką iš taip arti, kad Aleksas galėjo matyti 
iššieptus jos nasrus. Šįsyk jo širdis tankiai suplakė ir vaikinas vos 
susilaikė nešūktelėjęs iš džiaugsmo. Jis plaukia greta delfino! 

Dvidešimt minučių, kurias Aleksas žaidė su delfinu kaip su 
savo šunim Ponču, buvo laimingiausios gyvenime. Šalia jo di- 
deliu greičiu suko ratus puikusis gyvūnas, šokinėjo per jį susi- 
tūrėdamas vos per kelis centimetrus nuo jo veido ir stebėjo jį su 
neslepiama simpatija. Kartais jis praplaukdavo visai arti ir vaikinas 
gaudavo paliesti delfino odą — ji pasirodė besanti ne švelni, kaip 
buvo manęs, o šiurkšti. Aleksas troško, kad ta valandėlė niekada 
nesibaigtų, būtų sutikęs visam laikui likti upėje, bet delfinas tik 
atsisveikindamas pliaukštelėjo uodega ir dingo. 

— Ar matei, močiute? Niekas nepatikės! — sušuko vaikinas, 
grįžęs į laivą toks susijaudinęs, kad vos ištarė žodį. 

— Štai įrodymai, — šyptelėjo senoji, rodydama į fotoaparatą. 
Ekspedicijos fotografai Brusas ir Gonsalesas irgi spėjo įamžinti 
tą sceną. 

Vis giliau skverbiantis į girią Juodąja upe, augalija tolydžio da- 
rėsi vešlesnė, oras — tirštesnis ir labiau prisodrintas kvapų, laikas 
slinko vis lėčiau, o suvokti nuotolį sekėsi vis sunkiau. Žmonės 
stūmėsi į priekį tarsi klaidžiodami sapne. Laivo denis po truputį 
tuštėjo: keleiviai su visa manta ir gyvuliais lipo į krantą ir traukė 
į lūšneles arba menkus kaimelius. Radijo imtuvai nebepagau- 
davo asmeninių skelbimų iš Manauso ir nebetransliavo trankios 
popmuzikos; žmonės tylėjo, tačiau gamtą drebino paukščių ir 
beždžionių orkestrai. Tik variklio parpimas liudijo, jog dar esama 
žmonių toje bekraštėje girios platybėje. Pagaliau atplaukus į Santa 
Marija de la Liuviją laive bebuvo likusi jo įgula, „International 
Geographic“ ekspedicijos dalyviai, daktarė Omaira Tores ir du 
kareiviai. Kartu atvyko ir abu jaunieji mormonai, ištikti kažkokios 
žarnyno infekcijos. Nors daktarė ir gydė juos antibiotikais, vaiki- 
nai buvo tokie ligoti, kad sunkiai pajėgė atsimerkti ir protarpiais 
nesusivokė kur esantys — ar kaitrioje selvoje, ar tarp snieguotų 
gimtosios Jutos kalnų. 

— Santa Marija de la Liuvija yra tolimiausias civilizacijos for- 
postas, — paskelbė laivo kapitonas, kai už upės vingio pasirodė 
kaimelis. 

— Nuo čia prasideda magiškoji žemė, Aleksandrai, — paaiškino 
Ketė Kold savo anūkui. 

— Ar dar yra indėnų, niekada nesusidūrusių su civilizaci- 
ja? — paklausė jis. 

— Manoma, jog tokių bus kokie du trys tūkstančiai, bet iš tiesų 
niekas tikrai nežino, — atsiliepė daktarė Omaira Tores. 

Santa Marija de la Liuvija kėpsojo tarsi kokia žmogaus klaida 
vidur viską gožiančios gamtos, kuri grasina ją bet kada praryti. 
Kaimelį sudarė dvi dešimtys namų, barakas, atstojantis viešbutį, 

kitas, mažesnis, kuriame dvi vienuolės slaugydavo ligonius, pora 
krautuvėlių, katalikų bažnyčia ir kareivinės. Kareiviai saugojo 
valstybinę sieną ir kontroliavo susisiekimą tarp Venesuelos ir 
Brazilijos. Įstatymas juos įpareigojo dar ir ginti čiabuvius nuo 
naujakurių bei avantiūristų savivalės, bet iš tiesų jie tuo nesi- 
rūpino. Atvykėliai niekieno netrukdomi grobė žemes ir stūmė 
indėnus vis toliau į vietas, netinkamas gyventi, arba nebaudžiami 
juos žudė. Santa Marija de la Liuvijos prieplaukoje ekspedicijos 
laukė aukštas vyriškis, iš profilio primenantis paukštį; vyriški jo 
bruožai dvelkė atvirumu, oda buvo darganų nugairinta, o tamsūs 
karčiai ant sprando surišti į uodegėlę. 

— Sveiki atvykę. Aš esu Sezaris Santosas, o čia mano dukra 
Nadija, — prisistatė jis. 

Aleksas sumetė, kad mergaitė būsianti jo sesers Andrėjos 
vienmetė, gal dvylikos trylikos metų. Jos plaukai buvo garbanoti 
ir pasišiaušę, saulės išblukinti, akys ir oda — medaus spalvos; ji 
vilkėjo šortais ir marškinėliais, avėjo plastikinėmis basutėmis. 
Riešus puošė spalvoti kaspinai, už vienos ausies buvo užkišta 
geltona gėlė, o kitos spenelis pervertas ilga žalia plunksna. Aleksas 
pamanė, kad jei Andrėja pamatytų visus tuos papuošalus, kaipmat 
užsimanytų pasigražinti lygiai taip pat, o jei Nikolė, jaunesnioji 
sesutė, išvystų juodą beždžionėlę, tupinčią Nadijai ant peties, 
turbūt mirtų iš pavydo. 


"a 


Tuo tarpu daktarė Tores, kurią pasitiko dvi vienuolės, jų padedama 
nugabeno mormonų misionierius į lazaretą, o Sezaris Santosas 
pasirūpino, kad iš laivo būtų iškrautas gausus ekspedicijos bagažas. 
Jis atsiprašė nelaukęs jų Manause, kaip buvo sutarta. Mat nors jo 
lėktuvėlis perskridęs visą Amazoniją, vis dėlto esąs labai senas ir 

pastarosiomis savaitėmis ėmusios byrėti variklio dalys. O kai sykį 
jis vos nenukritęs, nusprendęs užsisakyti naują variklį — jo laukia- 
ma šiomis dienomis. Žinoma, nenorėjęs, šypsodamasis pridūrė, 
kad jo duktė Nadija liktų našlaitė. Paskui visus nuvedė į viešbutį, 
kuris pasirodė besąs sukaltas iš lentų ant polių upės krante ir ne ką 
tesiskyrė nuo kitų sukiužusių kaimo lūšnelių. Visuose kampuo- 
se buvo prigriozdinta alaus skardinių, virš baro švietė išrikiuoti 
svaigalų buteliai. Jau kelionėje Aleksui krito į akį, kad vyrai, ne- 
paisydami kaitros, ištisas dienas maukia alkoholį. Šis primityvus 
statinys atvykėliams atstojo ir žygio bazę, ir nakvynės namus, ir 
restoraną, ir barą. Ketė Kold ir profesorius Liudvikas Leblanas 
gavo gultus, atitvertus paklodėmis, užmestomis ant virvių. Visi 
kiti miegojo hamakuose po tinkleliais, saugančiais nuo uodų. 

Santa Marija de la Liuvija buvo apsnūdusi vietovė, tokia nuo- 
šali, kad vargiai galėjai rasti ją žemėlapyje. Kai kurie kolonistai 
augino karves labai ilgais ragais, kiti upės dugne ieškojo aukso arba 
pelnėsi iš miško — prekiavo mediena ir kaučiuko žaliava; keletas 
drąsuolių pavieniui vaikščiojo po girią ieškodami deimantų, bet 
dauguma stūmė dienas laukdami stebuklo, kurį jiems atsiųsiąs 
dangus. Tiek buvo neslepiamos veiklos. O slapčia buvo prekiauja- 
ma egzotiškais paukščiais, narkotikais ir ginklais. Kareivių būreliai 
su šautuvais ant peties ir prakaitu permirkusiais marškiniais susėdę 
pavėsyje kortavo arba rūkė. Vietiniai prastuoliai slampinėjo apduję 
nuo kaitros ir nuobodulio. Alekso dėmesį patraukė keletas nupli- 
kusių bedančių žmogystų, pusiau apakusių, spuoguotais veidais; 
tie nelaimėliai skėtriojosi ir šnekėjosi patys su savim. Tai buvo 
aukso ieškotojai, gyvsidabrio susargdinti ir pamažu merdintys. 
Kitados jie nardė upėje ir iš jos dugno storais vamzdžiais siurbė 
smėlį, kuriame gausu aukso dulkių. Vieni mirdavo uždusę, kitus į 
kapą nuvarydavo konkurentai, perpjaudami žarną, kuria tiekiamas 
oras, o dauguma iš lėto nyko apsinuodiję gyvsidabriu, kuriuo 
naudojosi auksui iš smėlio išskirti. 

Kaimelio vaikai, priešingai, patenkinti žaidė dumblyne sykiu 
su prijaukintomis beždžionėmis ir perkarusiais šunėkais. Buvo 
čia ir indėnų; vieni vilkėjo marškinėliais ir trumpomis kelnėmis, 
kiti lakstė pliki kaip kūdikiai. Iš pradžių Aleksas sutrikęs nedrįso 
žiūrėti į moterų krūtis, bet veikiai priprato prie to reginio ir po 
penketo minučių nebekreipė dėmesio. Šie indėnai, pasak Sezario 
Santoso, nebe pirmi metai susiduria su civilizacija, tad yra praradę 
daug tradicijų ir papročių. Vedlio duktė Nadija šnekėjosi su jais 
jų kalba, todėl jie elgėsi su ja kaip su savo gentaine. 

Jeigu tai ir buvo nuožmieji čiabuviai, apie kuriuos pasakojo 
Leblanas, jie atrodė visai neįspūdingai: žemo ūgio, vyrai mažesni 
kaip pusantro metro, o vaikai visai kaip lėlės. Pirmąsyk gyvenime 
Aleksas pasijuto esąs aukštas. Indėnų oda buvo bronzinė, skruos- 
tikauliai išsišovę; vyrų plaukai pakirpti sulig ausimis, ir tai dar 
labiau paryškino azijietišką šių žmonių išvaizdą. Jie ir buvo kilę 
iš šiaurės Kinijos gyventojų, atkeliavusių per Aliaską prieš dešimt 
ar dvidešimt tūkstančių metų. Per šešiolikto amžiaus užkariavi- 
mus jie liko nepavergti, nes gyveno nuo visų atsiskyrę. Ispanų ir 
portugalų kareiviai niekaip neįveikė Amazonės baseino pelkynų, 
uodų, augalijos, neregėto didumo upių ir krioklių. 

Atvykėliams įsikūrus viešbutyje, Sezaris Santosas ėmėsi ruošti 
ekspedicijai ekipuotę ir planuoti tolesnę kelionę sykiu su reportere 
Kete Kold ir fotografais, nes profesorius Leblanas nutarė pailsėti, 
kol bent kiek atvės oras: jis negalėjo pakęsti kaitros. Tuo tarpu 
Nadija, vedlio duktė, pakvietė Aleksą apžiūrėti apylinkių. 

— Po saulėlydžio nerizikuokite nutolti nuo kaimo, tai pavojin- 
ga, — įspėjo juos Sezaris Santosas. 


Amazonės upė > 51 


į 


Aleksas pasielgė taip, kaip buvo pataręs didysis girios pavojų Ži- 
novas Leblanas: susikišo kelnes į kojines ir batus, kad nepasiektų 
besotės kraujasiurbės dėlės. Nadija, nevengianti vaikščioti basa, 
tik juokėsi. 

— Teks tau priprasti ir prie parazitų, ir prie karščio, — tarė ji. 
Mergaitė labai gerai kalbėjo angliškai, mat jos motina buvo kana- 
dietė. — Mano mama prieš trejus metus pabėgo, — paaiškino ji. 

— Kodėl pabėgo? 

— Neįstengė čia apsiprasti. Ji ir šiaip silpnos sveikatos, o kai 
Bestija pradėjo čionai valkiotis, visai apsirgo. Vis juto jo dvoką, 
veržėsi sprukti tolyn, nesutikdavo likti viena, šaukė... Pagaliau 
daktarė Tores išsiuntė ją sraigtasparniu. Dabar ji Kanadoj, — kal- 
bėjo Nadija. 

— O tavo tėvas neišvyko su ja? 

— Ką gi tėtė veiktų toj Kanadoj? 

— O kodėl tavęs neišsiuntė kartu? — neatlyžo Aleksas: jam dar 
nebuvo tekę girdėti, kad motina paliktų savo vaikus. 

— Todėl, kad ji keliavo į sanatoriją. Be to, nenorėjau skirtis 
su tėčiu. 

— Ir tu nebijai Bestijos? 

- — Visi žmonės jo bijo. Tačiau jeigu jis artinsis, Boroba laiku 
mane įspės, — patikino mergaitė, glostydama juodąją beždžionėlę, 
kuri niekada nuo jos nesitraukė. 

Nadija naujajam bičiuliui aprodė kaimą; pakako pusvalandžio, 
nes nelabai buvo į ką žiūrėti. Ūmai pakilo audra; žaibai raižė dan- 
gų skersai išilgai, prapliupo liūtis. Sriubos karštumo čiurkšlės iš 
dangaus pavertė siauras gatveles garuojančiu purvynu. Dauguma 
žmonių išsislapstė pastogėse, tik vaikai ir indėnai nekreipė į lietų 
jokio dėmesio ir niekur nebėgo. Tik dabar Aleksas įsitikino, koks 

geras buvo močiutės patarimas džinsus pakeisti lengvesniu ir plo- 
nesniu medvilniniu apdaru, kurį lengva išdžiovinti. Slėpdamiesi 
nuo lietaus, abu paaugliai smuko į bažnyčią ir čia rado aukštą 
tvirtą vyriškį; jo pečiai buvo platūs it kokio medkirčio, o plaukai 
žili. Nadija pristatė jį kaip kunigą Valdomerą. Jis neturėjo nė tru- 
pučio iškilmingumo, tarsi derančio dvasininkui: vilkėjo vienomis 
glaudėmis, iki pusės nuogas, užsilipęs ant kopėčių baltino sienas 
kalkėmis. Šalia ant grindų stovėjo butelis romo. 

— Tėvas Valdomeras apsigyveno čia dar prieš skruzdėlių ant- 
plūdį, — paaiškino Nadija. 

— Atvažiavau, kai šis kaimas dar tik kūrėsi, beveik prieš ketu- 
riasdešimt metų, ir buvau čia, kai užplūdo skruzdėlės. Teko viską 
palikti ir sprukti upe pasroviui. Jos užėjo kaip juodas debesis ir 
nenumaldomai slinko į priekį kelyje viską naikindamos, — pa- 
sakojo kunigas. 

— Ir kas tada? — paklausė Aleksas, negalėdamas įsivaizduoti, 
kaip vabzdžiai įveikė žmones. 

— Prieš išeidami padegėm namus. Liepsnos pribaigė skruzdėles, 
ir po poros mėnesių jau galėjom sugrįžti. Nė vienas iš tų namų, 
kuriuos matai, nėra senesnis kaip penkiolikos metų. 

Kunigas turėjo keistą talismaną — vandeninį šunį, kuris, pasak 
šeimininko, esąs vietinis Amazonijos gyvūnas, bet jau beveik 
išnaikintas. Jis daugiausia gyvenąs upėje ir galįs ištverti keletą 
minučių panardinęs galvą kubile, pilname vandens. Svetimus pa- 
sitinkąs su nepasitikėjimu ir neprisileidžiąs artyn. Jo lojimas esąs 
panašus į paukščio čiulbėjimą, tartum jis ne lotų, o giedotų. 

— Tėvą Valdomerą sykį buvo pagrobę indėnai. Kad taip man 
kada pasisektų! — žavėjosi kunigo nuotykiu Nadija. 

— Niekas manęs negrobė, vaikeli. Aš pasiklydau girioje, o 
indėnai išgelbėjo man gyvybę. Pagyvenau su jais kelis mėnesius. 
Tai geri ir laisvi žmonės, jiems laisvė svarbiau net už gyveni- 

mą — be laisvės jie negalėtų gyventi. Suimtas indėnas — vis tiek 
kaip negyvas indėnas: jis užsidaro, nebevalgo, nebekvėpuoja ir 
miršta, — aiškino tėvas Valdomeras. 

— Pasak vienų, jie yra taikūs, o pasak kitų — visiškai laukiniai 
ir žiaurūs, — prabilo Aleksas. 

— Iš visų žmonių, su kuriais man yra tekę susidurti šiose vie- 
tose, pavojingiausi ne indėnai, o ginklų, narkotikų ir deimantų 
spekuliantai, kaučiuko rinkėjai, aukso ieškotojai, kareiviai ir miš- 
kakirčiai: jie teršia ir plėšia kraštą, — tarė dvasininkas ir pridūrė, 
jog indėnai yra primityvūs materialine prasme, bet labai ištobulėję 
dvasiškai: gamta jiems artima kaip vaikui motina. 

— Papasakokit apie Bestiją. Ar tiesa, tėve, kad esat matęs jį savo 
akimis? — klausė Nadija. 

— Lyg ir mačiau, bet tai buvo naktį, o mano akys nebe tokios 
geros kaip kadaise, — atsakė tėvas Valdomeras ir truktelėjo gerą 
mauką romo. 

— Kada tai buvo? — pasidomėjo Aleksas, galvodamas, kokia 
dėkinga už tokias žinias būtų jo močiutė. 

— Gal prieš porą metų... 

— Ir ką jūs matėt? 

— Jau ne kartą esu pasakojęs: išvydau daugiau nei trijų metrų 
ūgio milžiną, jis labai lėtai judėjo ir skleidė siaubingą smarvę. Iš 
to išgąsčio nebegalėjau pajudėti. 

— Ar jis jūsų nepuolė? 

— Ne. Kažką sakė, paskui apsisuko ir dingo miške. 

— Kažką sakė? Gal turėjot omeny, kad suriaumojo ar suurzgė, 
tiesa? — neatlyžo Aleksas. 

— Ne, sūnau. Tas padaras tikrai kalbėjo. Nesupratau nė vieno 
žodžio, bet tai, be abejonės, buvo artikuliuota šneka. Aš nualpau... 
Atsipeikėjęs net suabėjojau, ar iš tiesų visa tai buvo, bet drabu- 
žiuose, plaukuose, odoje vis dar tvyrojo tasai skvarbus dvokas. 
Vadinasi, nesapnavau. 

Audra liovėsi taip pat staiga, kaip buvo užėjusi, ir vakarop iš- 
sigiedrijo. Aleksas ir Nadija grįžo į viešbutį, kur ekspedicijos 
dalyviai, susispietę apie Sezarį Santosą ir daktarę Omairą Tores, 
tyrinėjo regiono žemėlapį ir svarstė pasirengimą kelionei. Su jais 
buvo ir profesorius Leblanas, jau spėjęs kiek pailsėti. Jis buvo 
nuo galvos ligi kojų išsitepęs insekticidu ir pasisamdęs indėną, 
vardu Karakavė, kad vėduotų jį banano lapu. Leblanas reikalavo, 
kad ekspedicija išžygiuotų Orinoko aukštupio link jau rytojaus 
dieną:jis negalįs gaišti laiko šiame užkampyje. Teturįs tris savaites 
keistajam girios gyventojui pagauti. 

— To niekam nepavyksta padaryti jau metų metus, profeso- 
riau... — priminė Sezaris Santosas. 

— Teks jam pasirodyti ilgai nelaukus, nes aš turiu skaityti visą 
ciklą paskaitų Europoje, — atšovė mokslininkas. 

— Tikiuosi, kad Bestija atsižvelgs į jūsų argumentus, — tarė 
vedlys, bet profesorius tarsi nesuprato pašaipos. 

Ketė Kold buvo sakiusi anūkui, kad Amazonija — pavojinga 
vieta antropologams, nes čia jiems kartais pasimaišo protas. Kai 
kurie susigalvoja prieštaringų teorijų ir susiginčiję dėl jų griebia- 
si peilių ir pistoletų; kiti terorizuoja čiabuvius ir tariasi esantys 
dievai. Vieną tokį, visai išprotėjusį, yra tekę surištą pargabenti į 
tėvynę. 

— Tikiuosi, esate painformuotas, kad aš irgi esu viena iš eks- 
pedicijos dalyvių, profesoriau Leblanai, — tarė daktarė Omaira 
Tores, į kurią antropologas tolydžio žvilgčiojo ypatingo jos grožio 
pakerėtas. 

— Labai to norėčiau, senjorita, bet... 

— Daktarė Tores, — pataisė jį gydytoja. 

— Galite vadinti mane Liudviku, — žaismingai pasiūlė 
Leblanas. 

— Vadinkit mane daktare Tores, — sausai atkirto ji. 

— Negalėsiu jūsų pasiimti, gerbiamoji daktare. Vos užtenka 
vietos tiems, kurie esame žurnalo „International Geographic“ 
siunčiami. Mūsų sąmata yra dosni, tačiau ne beribė, — paaiškino 
Leblanas. 

— Tada jūs irgi nevyksite, profesoriau. Aš priklausau Naciona- 
linei sveikatos tarnybai. Esu čia tam, kad saugočiau indėnus. Nė 
vienas pašalinis negali bendrauti su jais be reikiamų atsargumo 
priemonių. Jie labai neatsparūs ligoms, ypač toms, kuriomis serga 
baltieji, — pabrėžė daktarė. 

— Jiems mirtinai pavojingas paprasčiausias peršalimas. Prieš 
trejus metus viena gentis išmirė lig vieno nuo kvėpavimo takų 
infekcijos, kai pas juos atvyko grupė reporterių dokumentinio 
filmo sukti. Vienas kosčiojantis atvykėlis davė indėnui patraukti 
dūmą iš savo nuorūkos ir taip užkrėtė visą gentį, — pridūrė 
Sezaris Santosas. 

Kaip tik tuo metu pasirodė kapitonas Ariostas, įgulos vadas, 
ir Mauras Karijas, turtingiausias šių kraštų verslininkas. Nadija 
pašnibždėjo Aleksui, kad Karijas labai įtakingas, bizniauja su dau- 
gelio Pietų Amerikos valstybių prezidentais ir generolais. Ir dar 
pridūrė, kad jo širdis — ne krūtinėje, bet piniginėje, ir grįžtelėjo 
į odinį rankinuką, kurį Karijas laikė rankoje. Liudvikui Leblanui 
Mauras Karijas padarė stiprų įspūdį, nes ekspedicijos nebūtų pa- 

vykę surengti be to žmogaus tarptautinių ryšių. Tai jis sudomino 
žurnalą „International Geographic“ Bestijos legenda. 

— Tasai nepaprastas padaras įbaugino Orinoko aukštupio gy- 
ventojus. Niekas nenori eiti į tą rajoną, kur, kaip manoma, jis 
tūno, — kalbėjo Karijas. 

— Kaip suprantu, tos vietos dar nėra tyrinėtos, — įsiterpė Ke- 
tė Kold. 

— Taip. 

— Spėju, kad ten labai gausu vertingų mineralų ir medie- 
nos, — tarė Žurnalistė. 

— Dauguma Amazonijos lobių ir yra žemės gelmių turtai arba 
mediena, — atsakė verslininkas. 

— Ir augalai, — pridūrė daktarė Omaira Tores. — Nežinom nė 
dešimties procentų gydomųjų medžiagų, esančių juose. Nykstant 
čiabuvių šamanams ir žiniuoniams negrįžtamai prarandama ir jų 
patirtis. 

— Įsivaizduoju, kad Bestija trukdo jūsų verslui šiuose kraštuose, 
pone Karijau, lygiai kaip ir čiabuvių gentys, — neatlyžo Ketė Kold: 
kai jai kas nors rūpi, ji jau nesitrauks. 

— Dėl Bestijos visiems galvą skauda. Jo bijo net ir kareiviai, — 
pripažino Mauras Karijas. 

— Jei Bestija egzistuoja, aš jį surasiu. Dar rniegimė žmogus, 
juo labiau žvėris, kuris įstengtų apmulkinti Liudviką Lebla- 
ną, — atsiliepė profesorius, mėgstantis kalbėti apie save tre- 
čiuoju asmeniu. 

— Galite kliautis mano kareiviais, profesoriau. Narsūs vyrai, 
kad ir ką sakytų geras mano draugas Karijas, — užtikrino kapitonas 
Ariostas. ' 

— Galite naudotis ir visais mano ištekliais, gerbiamasis profeso- 
riau Leblanai. Turiu motorlaivių ir gerą radijo aparatūrą, — pridūrė 
Mauras Karijas. 

—Ir manim galit pasitikėti, jei sušlubuotų sveikata arba įvyktų 
kokia nelaimė, — maloniu balsu pažadėjo daktarė Omaira Tores, 
tarsi ir pamiršusi, kad Leblanas neima jos į ekspediciją. 

— Kaip jau sakiau, senjorita... 

— Daktare, — darsyk jį pataisė Omaira. 

— Kaip jau esu sakęs, ekspedicijos sąmata ribota ir turistų imti 
negalime, — išdidžiai pareiškė Leblanas. 

— Aš ne turistė. Ekspedicija negali vykti be įgalioto mediko ir 
be reikiamų vakcinų. 

— Daktarė teisi. Kapitonas Ariostas išaiškins jums įstaty- 
mą, — įsikišo Sezaris Santosas: jis pažinojo gydytoją ir neslėpė 
simpatijos jai. 

— Tai jau... žinoma... — sutrikęs švebeldžiavo karininkas, žiū- 
rėdamas į Maurą Kariją. 

— Nėra jokių kliūčių įtraukti Omairą. Aš asmeniškai finan- 
suosiu jos išlaidas, — šyptelėjo verslininkas, apkabindamas jaunąją 
gydytoją per pečius. 

— Ačiū, Maurai, bet to neprireiks: mano išlaidas padengs vy- 
riausybė, — tarė ji, taktiškai pasitraukdama nuo jo rankos. 

— Puiku. Tada nebėra apie ką šnekėti. Tikiuosi, kad susitiksim 
su Bestija ir mūsų kelionė nenueis niekais, — pareiškė fotografas 
Timotis Brusas. 

— Pasitikėk manim, jaunuoli. Turiu patirties su tokiais žvėrimis 
ir pats esu suprojektavęs patikimus spąstus. Jų brėžinius galite 
rasti mano traktate apie grėsmingąjį Himalajų žmogų, — paaiškino 
profesorius ir patenkintas nusišypsojo, o Karakavei mostu liepė 
smarkiau vėduoti. 

— Ir sučiupot jį? — paklausė Aleksas, apsimesdamas neišmanėliu, 
nors puikiai žinojo atsakymą. 

—Jo nėra, vaikine. Ta Himalajų būtybė tik pramanyta. Ko gero, 
neegzistuoja ir įžymusis Bestija. 

— Bet yra žmonių, jį mačiusių, — prieštaravo Nadija. 

— Tai, be abejo, tamsuoliai, — nusprendė profesorius. 

— Tėvas Valdomeras nėra tamsuolis, — nenusileido Nadija. 

— Kas jis toks? 

— Katalikų misionierius: jis buvo laukinių pagrobtas ir nuo to 
laiko jam ne visi namie, — įsiterpė kapitonas Ariostas. Jis kalbėjo 
angliškai su ryškiu venesuelietišku akcentu, o kadangi šnekėjo 
neišleisdamas cigaro iš dantų, nedaug ką galėjai suprasti. 

— Jis nebuvo pagrobtas ir nėra pamišęs! — sušuko Nadija. 

— Nusiramink, gražuole, — šyptelėjo Mauras Karijas, glostyda- 
mas jai plaukus, o ji kaipmat pasitraukė tolyn. 

— Iš tiesų tėvas Valdomeras yra mokytas žmogus. Jis kalba ke- 
liomis indėnų tarmėmis, geriau negu bet kas pažįsta Amazonijos 
augalus ir gyvūnus, moka sustatyti lūžusius kaulus, rauti dantis, 
o porą kartų yra net operavęs kataraktą paties pasidarytu skalpe- 
liu, — paaiškino Sezaris Santosas. 

— Taip, bet nesugebėjo įveikti ydų, klestinčių Santa Marija de 
la Liuvijoje, ir apkrikštyti indėnų, todėl, kaip matot, jie vis dar 
vaikšto nuogi, — šaipėsi Mauras Karijas. 

— Kažin ar indėnams išvis reikia tapti krikščionimis, — suabe- 
jojo Sezaris Santosas. Ir paaiškino, kad jie esantys labai dvasingi, 
tikintys, jog viskas turi sielą: medžiai, gyvūnai, upės, debesys. 
Dvasios jie neskiriantys nuo materijos. Jie nesuvokiantys atėjūnų 
religijos paprastumo, sakantys, jog tai vis ta pati istorija ir jog jie 
žinantys daug tokių istorijų apie dievus, demonus, apie dangaus 
ir žemės dvasias. Tėvas Valdomeras atsižadėjęs jiems aiškinti, 
kad Kristus mirė ant kryžiaus norėdamas išvaduoti žmoniją iš 
nuodėmės, nes tokios aukos idėja indėnams kelianti nuostabą. 
Jie nesuprantantys, kas yra nuodėmė, ir negalintys suvokti, kam 
šitokiam klimate reikalingi drabužiai arba kam kaupti turtus, jei 
nieko negali mirdamas pasiimti į kitą pasaulį. 

— Gaila, kad jie pasmerkti išnykti; juk jie — kiekvieno antro- 
pologo svajonė, argi ne, profesoriau Leblanai? — pašaipiai klausė 
Mauras Karijas. 

— Tikrai. Man, laimei, pavyks aprašyti juos anksčiau, negu 
jie taps pažangos auka. Liudviko Leblano dėka jie išliks isto- 
rijoje, — pasigyrė profesorius, visiškai neįveikiamas pašnekovo 
sarkazmui. 

Vakarienei buvo patiekta tapyro kepsnio, pupelių ir manijokų 
miltų paplotėlių. Aleksas nepanoro paragauti nė vieno iš tų valgių, 
nors buvo alkanas kaip vilkas. 


į 


Po vakarienės, kol senelė gėrė degtinę ir rūkė pypkę kartu su 
grupės vyrais, Aleksas su Nadija nuėjo į prieplauką. Mėnulis švy- 
tėjo danguje tarsi geltonas žibintas. Aplinkui aidėjo girios garsai, 
tikra gamtos muzika: plyšojo paukščiai, spygavo beždžionės, kurkė 
rupūžės, čirpė cikados. Tūkstančiai jonvabalių lėkė pro šalį, kiti ir 
veidą paliesdavo. Vieną tokį Nadija sugavo ranka ir įsikišo į gar- 
banas; ten jis ir mirguliavo kaip spingsulė. Atsisėdusi ant liepto, 
mergaitė nuleido kojas į tamsų upės vandenį. Aleksas klausė ją apie 
piranijas, kurių iškamšų buvo matęs Manause, turistams skirtose 
krautuvėlėse: jos buvo panašios į mažiukus ryklius ilgumo sulig 
sprindžiu, turėjo galingus žandikaulius ir peilio aštrumo dantis. 

— Piranijos labai naudingos, jos valo vandenį, šalina gaišenas 
ir atmatas. Mano tėtis sako, kad jos puola tik užuodusios kraują 
ir būdamos alkanos, — paaiškino Nadija. 

Ji papasakojo, kad yra mačiusi, kaip jaguaro sužeistas kaimanas 
nuropojo į vandenį, o ten piranijos pro žaizdą sulindo į jo kūną 
ir per kelias minutes surijo viską, paliko tik odą. 

Staiga Nadija sukluso ir rankos mostu liepė draugui tylėti. Bež- 
džionėlė Boroba labai susijaudino, ėmė straksėti ir spygauti, bet 
mergaitė ją tučtuojau apmaldė pašnibždėdama kažką į ausį. Alek- 
sui pasirodė, kad gyvulėlis puikiai supranta šeimininkės žodžius. 

Vaikinas matė vien augalų šešėlius ir juodą vandens paviršių, bet 
neabejojo, kad kažkas patraukė Nadijos dėmesį, nes ji atsistojo. 
Iš tolo atsklido tylūs gitaros garsai — kaime kažkas brązgino jos 
stygas. Kažkur jam už nugaros spingsėjo kaimo trobelių langai, 
bet čia jie buvo vieni. 

Nadija tęsiamai sušuko veriamu balsu, kuris berniukui pasirodė 
panašus į pelėdos klyksmą, ir tuojau panašus šūksnis ataidėjo iš 
kito kranto. Mergaitė suūkė dar du kartus ir abusyk sulaukė to 
paties atsakymo. Tada ji paėmė Aleksui už rankos ir nurodė eiti iš 
paskos. Vaikinas prisiminė Sezario Santoso patarimą sutemus neiš- 
eiti iš kaimo ir visus pasakojimus apie gyvates ir žvėris, banditus ir 
ginkluotus girtuoklius. O jau apie laukinius indėnus, kuriais visus 
gąsdino Leblanas, arba apie Bestiją verčiau nė negalvoti... Tačiau 
jis nenorėjo mergaitės akyse pasirodyti šiaudadvasis ir ėjo paskui 
ją netardamas nė žodžio, tik laikė sugniaužęs karišką peilį. 

Užpakaly liko paskutinės kaimo trobelės; abu paaugliai ėjo ne- 
rimaudami, vien mėnulio apšviestu taku. Giria pasirodė besanti 
ne tokia tanki, kaip manė Aleksas; gausiai apžėlę buvo tik upės 
krantai, o toliau miškas retėjo ir buvo galima be didesnio vargo 
judėti į priekį. Nelabai toli nuėjus vėl pasigirdo pelėdos ūkimas. 
Jie atsidūrė laukymėje, iš kurios galėjo regėti mėnulį, spindintį 
dangaus skliaute. Nadija sustojo ir nejudėdama laukė; net ir Bo- 
roba tupėjo tyliai, tarsi numanydama, kas dabar bus. Ūmai Aleksas 
apstulbęs pašoko: mažiau kaip už trijų metrų iš nakties tamsos 
išniro paslaptinga aukšta Žmogysta, sakytum šmėkla. Vaikinas 
iškėlė peilį pasirengęs gintis, bet ramus Nadijos elgesys sulaikė 
jo ranką ore. 

— Aya, — tyliai pašaukė mergaitė. 

— Aya, aya... — atsiliepė balsas, kuris Aleksui pasirodė ne kaip 
žmogaus, veikiau vėjo dvelksmas. 

Žmogysta prisiartino per žingsnį ir atsidūrė visai šalia Nadijos. 
Alekso akys, jau kiek apsipratusios su prieblanda, mėnesienoje 

išvydo neįtikėtinai seną žmogų. Jis atrodė nugyvenęs jau ne vieną 
šimtą metų, nors buvo tiesaus stoto, o judėjo lengvai. Karšinčius 
buvo labai mažas; Aleksas sumetė jį būsiant žemesnį už jo seserį 
Nikolę, sulaukusią vos devynerių. Jis juosėjo trumpa augalinio 
pluošto prikyšte, krūtinę dengė kriauklelių, sėklų ir šerno dantų 
vėriniai — jų buvo gal keliolika. Oda, raukšlėta kaip šimtamečio 
dramblio, klostėmis karojo ant trapių senolio griaučių. Rankose 
jis laikė trumpą ietį, lazdą, apkarstytą odiniais maišeliais, ir kvarco 
cilindrą, skambantį kaip kūdikio barškutis. Nadija pakėlė ranką 
prie plaukų, ištraukė jonvabalį ir padavė senukui; šis įtupdė dovaną 
tarp savo vėrinių. Mergaitė atsitūpė ir paragino Aleksą pasielgti 
taip pat — tai būsiąs pagarbos ženklas. Indėnas nedelsdamas irgi 
susigūžė, tad visi trys atsidūrė viename lygyje. 

Boroba užšoko senoliui ant pečių ir ėmė tampyti jam už ausų; 
beždžionėlės šeimininkė kepštelėjo jai ranka, o senolis ėmė kva- 
toti. Aleksui pasirodė, kad jis neturi nė vieno danties, bet buvo 
per maža šviesos, kad galėtum tikrai pasakyti. Indėnas ir Nadija 
įsileido į ilgą pašnekesį gestais ir žodžiais. Aleksas nesuprato jų 
kalbos, skambančios švelniai kaip vėjelis, vandens pliuškenimas 
ir paukščių čiulbesys, tik numanė, kad kalbama apie jį, nes pa- 
šnekovai vis mostelėdavo jo pusėn. Vienu tarpu žmogus atsistojo 
ir labai sudirgęs ėmė kratyti savo trumpąją ietį, bet Nadija ilgais 
aiškinimais jį nuramino. Pagaliau senelis nusiėmė nuo kaklo 
amuletą — raižytą kaulo gabalą — ir prisidėjęs prie lūpų papūtė. 
Suskambo tas pats jau girdėtas pelėdos ūkimas, pažįstamas Aleksui 
dar iš Kalifornijos laikų, mat tų paukščių nestigo ir aplink jo na- 
mus. Keistasis senis užkabino amuletą Nadijai ant kaklo vėrinio, 
uždėjo rankas jai ant pečių ir tokiu būdu atsisveikinęs pradingo 
taip pat paslaptingai, kaip buvo atsiradęs. Vaikinas būtų galėjęs 
prisiekti, kad nematė jo nueinant — jis tiesiog išgaravo. 

— Tai buvo Valimajus, — pašnibždėjo Nadija draugui į ausį. 

— Valimajus? — perklausė šis, dar neatsitokėjęs nuo keistojo 
susitikimo. 

— Tsss! Nevardyk jo balsiai! Niekada neištark indėno tikrojo 
vardo jam girdint: tai yra tabu. Juo labiau nevalia vardu minėti 
mirusio — dar didesnis tabu, baisi nuodėmė, — paaiškino Nadija. 

— Kas jis toks? 

— Šamanas, labai galingas burtininkas. Jis mato ateitį per sapnus 
ir regėjimus. Gali kada panorėjęs keliauti po dvasių pasaulį. Jis 
vienintelis žino kelią į Eldoradą. 

— Į Eldoradą? Auksinį miestą, kurį sugalvojo konkistadorai? 
Juk tai absurdiška legenda! — atsiliepė Aleksas. 

— Valimajus yra ten daug sykių buvęs su Žmona. Jis visada 
vaikšto su ja, — tvirtino mergaitė. 

— Aš jos nemačiau, — paprieštaravo Aleksas. 

— Ji yra dvasia. Ne kiekvienas gali ją pamatyti. 

— O tu matei? 

— Taip. Ji jauna ir labai graži. 

— Ką tau sakė tas burtininkas? Apie ką judu šnekėjotės? — pa- 
klausė Aleksas. 

— Jis man davė talismaną. Su juo visada būsiu saugi; niekas — nei 
žmonės, nei žvėrys, nei šmėklos — negalės man pakenkti. Be to, 
juo galėsiu išsišaukti burtininką: tik papūsiu, ir jis atskubės. Iki šiol 
negalėjau jo išsikviesti, turėdavau laukti, kol ateis pats. Valimajus 
sakė, kad man jo prireiks, nes yra iškilęs didelis pavojus: Rahaka- 
nariva, baisioji paukščio žmogėdros dvasia, vaikšto laisva. Kai ji 
pasirodys, lauk mirčių ir negandų, bet mane saugos talismanas. 

— Tokių mergaičių kaip tu reta... — atsiduso Aleksas, netikė- 
damas nė puse to, ką ji sako. 

— Valimajus sakė, tegul svetimšaliai neina ieškoti Bestijos. Kai 
kurie iš jų mirs. Bet tau ir man galima: mes esam pašaukti, nes 
mūsų sielos baltos. 

— Kas mus pašaukė? 

— Nežinau, bet jei Valimajus sako, taip ir yra. 

— Ar tu iš tiesų tiki tais dalykais, Nadija? Tiki burtininkais, 
paukščiais žmogėdromis, Eldoradu, neregimomis žmonomis, 
Bestija? 

Nieko nesakiusi mergaitė apsigręžė ir patraukė kaimo linkui. 
Vaikinas sekė iš paskos neatsilikdamas, kad nepaklystų. 

Tą naktį Aleksandras Koldas miegojo krūpčiodamas. Jam rodėsi, 
kad jis atsidūrė po atviru dangum, nes trapios sienos, skyrusios jį 
nuo girios, iširo ir nebebuvo kas jį gintų nuo visų pavojų, tykančių 
tame nepažįstamam pasaulyje. Viešbutėlis, sukaltas iš lentų ant 
polių, cinkuotos skardos stogu ir langais be stiklų, tik iš bėdos 
saugojo nuo lietaus. Prie išorės triukšmo, kurį kėlė rupūžės ir 
kiti gyviai, prisidėjo kambario įnamių knarkimas. Porą sykių 
jo hamakas pakrypo ir vaikinas kniūbsčias išpuolė ant grindų, 
kol prisiminė, kad norint išlaikyti pusiausvyrą reikia atsigulti 
įstrižai. Nors nebuvo karšta, jį mušė prakaitas. Daug sykių 
Aleksas buvo pabudęs ir gulėdamas tamsoje po tinkleliu nuo 
uodų, įmirkytu insekticidais, mąstė apie Bestiją, tarantulus, 
skorpionus, gyvates ir kitus pavojus, tykančius patamsyje. Jam 
iš galvos nėjo keistoji scena tarp indėno ir Nadijos. Juk šamanas 
išpranašavo, kad kai kurie ekspedicijos dalyviai mirs. 

Aleksui rodėsi nesuvokiama, kad per keletą dienų jo gyve- 
nimas taip neatpažįstamai pasikeitė, kad jis ūmai atsidūrė tokioj 
fantastiškoj vietoj, kur, kaip buvo sakiusi močiutė, dvasios klajoja 
tarp gyvųjų. Tikrovė tapo netikra ir jis nebežinojo, kuo tikėti. 
Labai ilgėjosi namų ir šeimos, net savojo šunėko Pončo. Jautėsi 
labai vienišas ir labai toli nuo viso, kas pažįstama. Kad bent ga- 
lėtų sužinoti, kaip einasi mamai! Bet paskambinti iš šio kaimelio 

į ligoninę Teksase — vis tiek kaip susisiekti su Marso planeta. Iš 
Ketės nesulauksi nei didelės draugės, nei paguodos. Ne, ne 
tokia turėtų būti močiutė: ji net nesivargina atsakinėti į anūko 
klausimus, nes mano, kad žmogus išmoksta tik to, ką pats pa- 
tiria. Ji įsitikinusi, kad patirtis yra tai, kas gaunama po laiko, 
kai jos nebereikia. 

Aleksas vartėsi hamake negalėdamas užmigti ir staiga lyg išgir- 
do tylų pašnekesį. Gal tai tik giria šurmuliuoja? Reikia patikrinti. 
Basas ir vien su apatiniais prislinko prie hamako, kuriame miegojo 
Nadija su tėvu, kitame bendrojo kambario gale. Uždengė delnu 
mergaitei burną ir pašnibždom pašaukė ją vardu, stengdamasis 
neprižadinti kitų. Jinai išsigandusi atsimerkė, bet pažinusi vaikiną 
nurimo ir minkštai tartum katė iššoko iš hamako, mostu įsakyda- 
ma Borobai nebruzdėti. Beždžionėlė tučtuojau pakluso ir įsirito 
į hamaką, o Aleksas nejučiom palygino ją su savo šunim Ponču, 
kuris niekada neįstengė suprasti net paprasčiausio įsakymo. Abudu 
vogčiomis išėjo laukan ir nusėlino palei ilgąją viešbučio sieną ligi 
terasos, kur Aleksas buvo girdėjęs balsus. Juodu prisiplojo prie 
sienos, kur juos dengė durys, ir iš ten įžvelgė kapitoną Ariostą su 
Mauru Kariju: sėdėdami prie stalelio jie rūkė, gėrė ir patyliukais 
šnekėjosi. Aiškiai matėsi jų veidai, apšviesti smilkstančių cigarečių 
ir uodus atbaidančios spiralės, kuri žibėjo ant stalo. Aleksas apsi- 
džiaugė pasikvietęs Nadiją, nes vyrai kalbėjo ispaniškai. 

— Taigi žinai, ką turi daryti, Ariostai, — tarė Karijas. 

— Bus nelengva. 

— Jei būtų lengva, nei man tavęs reikėtų, nei tau mokėčiau, 
žmogau, — pareiškė Mauras Karijas. 

— Man nepatinka tie fotografai: per juos galim įkliūti. Ir dėl 
reporterės noriu tau pasakyti, kad toji senė man atrodo labai jau 
gudri, — tarė kapitonas. 

— Antropologas, reporterė ir fotografai būtinai reikalingi mūsų 
planui. Jie išvykę iš čia pasakos apie viską taip, kaip mums reikia, 

todėl ant mūsų nekris jokio įtarimo. Ir tada Kongresas nesiųs 
jokios komisijos tirti, kas čia įvyko, kaip būdavo anksčiau. Šįsyk 
liudytojai bus „International Geographic“ pasiuntiniai, — dėstė 
Karijas. 

— Nesuprantu, kodėl vyriausybė taip rūpinasi ta saujele lauki- 
nių. Jie laiko užtūpę tūkstančius kvadratinių kilometrų, kuriuos 
derėtų išdalyti kolonistams, ir tada į šį pragarą ateitų pažanga, — 
samprotavo kapitonas. 

— Viskas savo laiku, Ariostai. Šioje teritorijoje yra smaragdų 
ir deimantų. Kol ateis kolonistai, iškirs medžius ir ims auginti 
galvijus, mudu praturtėsim. O kol kas man nereikia, kad šiuos 
kraštus užplūstų laimės ieškotojai. 

— Vadinasi, jų ir nebus. Tam reikalui yra kariuomenė, bičiuli 
Karijau, ji žiūri, kad būtų laikomasi įstatymų. Kas gi kitas imtųsi 
ginti indėnus? — tarė kapitonas Ariostas, ir abu nusikvatojo. 

— Aš jau viską esu numatęs. Vienas patikimas asmuo vyksta 
su ekspedicija. 

— Kas toks? 

— Dar ne metas pasakyti jo vardą. Bestija — tik dingstis, kad 
tas mulkis Leblanas ir žurnalistai keliautų kaip tik ten, kur mes 
norim, ir pateiktų reikiamą informaciją. Jie neišvengiamai susidurs 
su indėnais. Neįmanoma nukeliauti į Orinoko aukštupio rajoną 
Bestijos ieškoti ir nesutikti indėnų, — pabrėžė verslininkas. 

— Tavo planas man atrodo per daug sudėtingas. Aš turiu žmo- 
nių, mokančių laikyti liežuvį už dantų. Galim viską atlikti taip, kad 
niekas nieko nesužinos, — užtikrino kapitonas Ariostas, keldamas 
stiklinaitę prie lūpų. 

— Ne, žmogau! Argi tau neaiškinau, kad privalom turėti kan- 
trybės? — paprieštaravo Karijas. 

— Dar sykį išdėstyk man savo planą, — pareikalavo Ariostas. 

— Nesirūpink, už planą atsakau aš. Nepraeis nė trys mėnesiai, 
ir visa zona bus laisva. 

Tą akimirką Aleksas pajuto kažką ant kojos ir vos girdimai 
šūktelėjo: per odą šliaužė gyvatė. Nadija pridėjo pirštą prie lūpų, 
be žodžių liepdama nejudėti. Karijas ir Ariostas sunerimę pašoko 
ir abu sutartinai išsitraukė ginklus. Kapitonas įjungė žibintuvėlį ir 
pašvietė visur aplinkui, vos per porą centimetrų neužgriebdamas 
tos vietos, kur buvo pasislėpę vaikai. Aleksas taip išsigando, kad, 
ko gero, būtų iššokęs prieš pistoletus, jei tik būtų įstengęs nusi- 
purtyti gyvatę, jau apsivijusią apie kulkšnį, bet Nadijos pagriebtas 
už rankos suvokė, kad neturi teisės rizikuoti dar ir jos gyvybe. 

— Kas ten? — paklausė kapitonas tyliai, nekeldamas balso, kad 
neprižadintų miegančiųjų viešbutyje. 

Nė garso. 

— Eime, Ariostai, — liepė Karijas. 

Kariškis dar sykį apieškojo aplinką žibintuvėlio spinduliu, pa- 
skui abu grįžo prie laiptų į gatvę nepaleisdami ginklo iš rankų. 
Praslinko dar minutė ar dvi, kol vaikai pajuto galintys pajudėti 
nesukeldami įtarimo. Per tą laiką gyvatė apsivyniojo apie blauzdą, 
o jos galva atsidūrė ties keliu; berniuko kūnu čiurkšlėmis sruvo 
prakaitas. Nadija nusivilko marškinėlius, apsivyniojo jais dešinę 
ranką ir labai atsargiai sučiupo gyvatę prie pat galvos. Kaipmat 
vaikinas pajuto, kad roplys stipriau sugniaužė jam koją pašėlusiai 
plakdamas uodega, bet mergaitė tvirtai jį laikė ir netrukus be vargo 
nutraukė gyvatę nuo naujojo draugo blauzdos; roplys bejėgiškai 
pakibo jai ant rankos. Sukdama ranką ratu, Nadija įsiūbavo gyvatę 
ir sviedė per terasos turėklus į tamsą. Paskui vėl kuo ramiausiai 
apsivilko marškinėlius. 

— Arji nuodinga? — virpėdamas paklausė vaikinas, vos įsteng- 
damas tarti žodį. 

— Taip. Manau, kad tai surukuku, bet nelabai stambi. Jos nasrai 
maži ir ji neįstengtų plačiai išsižioti, todėl galėtų įgelti tik į pirštą, 
bet ne į blauzdą, —- paaiškino Nadija, paskui ėmė versti Karijo 


68 » IsABEL ALLENDE 


pokalbį su Ariostu. — Ką čia planuoja tie piktadariai? Ir ką mes 
galim padaryti? — paklausė Nadija. 

— Nežinau. Vienintelis dalykas, kuris man šauna į galvą, — pa- 
pasakoti viską močiutei, tik vargu ar ji manim patikėtų; veikiau 
pasakytų, kad esu paranoikas, kuriam visur vaidenasi priešai ir 
pavojai, — atsakė vaikinas. 

— Kol kas galim tik laukti ir stebėti, Aleksai... — patarė 
mergaitė. 


"a 


Abu paaugliai grįžo į savo hamakus. Aleksas tučtuojau užmigo 
ir pabudo tik auštant nuo kurtinančio beždžionių stūgavimo. Jis 
buvo tiek peralkęs, kad būtų mielai valgęs tėvo iškeptus blynus, 
bet čia nebuvo nieko, ką galėtų įsimesti į burną, ir teko laukti 
dvi valandas, kol bendrakelioniai prisirengs pusryčiauti. O tada 
vaikinui buvo pasiūlyta juodos kavos, drungno alaus ir ataušusių 
vakarykščio tapyro likučių. Aleksas bjaurėdamasis nieko nepalietė. 
Jis nebuvo matęs tapyro, bet vaizdavosi jį esant panašų į didelę 
žiurkę ir tik po keleto dienų nustebo patyręs, jog tai per šimtą 
kilogramų sveriantis gyvulys, panašus į meitėlį, o jo mėsa labai 
vertinama. Paragavo banano, bet jis pasirodė esąs aitrus ir tik ap- 
kartino burną; vėliau sužinojo, kad tos rūšies bananai valgomi 
virti. Nadija iš pat ankstyvo ryto išsimaudė upėje kartu su kitomis 
mergaitėmis ir dabar parėjo su ką tik nuskinta gėle už vienos ausies 
ir ta pačia žalia plunksna — už kitos; Boroba, apsikabinusi jos kaklą, 
rankoj laikė pusę ananaso. Aleksas buvo skaitęs, kad vienintelis 
nepavojingas tropikų vaisius yra tas, kurį pats nusiskini, bet nu- 
sprendė, jog verčiau rizikuoti susirgti šiltine nei badauti, tad su 
dėkingumu paėmė pasiūlytą ananasą ir godžiai suvalgė. 

Netrukus pasirodė ir vedlys Sezaris Santosas, išsimaudęs ne 
blogiau už dukterį, ir pakvietė kitus ekspedicijos dalyvius pasinerti 
į upę. Visi taip ir padarė, išskyrus profesorių Leblaną: jis liepė 
Karakavei atnešti keletą kibirų vandens, kad galėtų nusimaudyti 
terasoje, nes jo neviliojo perspektyva paplaukioti kartu su rajo- 
mis. Tai stambios žuvys, kai kurios didumo sulig geru kilimu, 
o galingos jų uodegos ne tik rėžia ne blogiau už pjūklą, bet ir 
įleidžia nuodų. Aleksas pamanė, kad po naktinio nuotykio su 
gyvate nebėra ko baimintis susidūrimo su žuvim, net ir turinčia 
prastą šlovę, ir stačia galva šoko į vandenį. 

— Jei tave puls raja, vadinasi, šie vandenys ne tau, — tiek te- 
pasakė vaikinui močiutė ir nuėjo maudytis tolėliau su kitomis 
moteriškėmis. 

— Rajos yra baikščios ir laikosi prie upės dugno, todėl paprastai 
sprunka, kai kas nors sujudina vandenį. Bet dėl visa ko verta bristi 
velkant kojas, kad neužmintum, — patarė Sezaris Santosas. 

Maudynės buvo malonios. Aleksas pasijuto atsigaivinęs ir 
švarus. 

Mauras Karijas pakvietė ekspedicijos dalyvius prieš kelionę ap- 
silankyti jo stovykloje. Daktarė Omaira Tores atsisakė: ji turinti 
išsiųsti jaunuosius mormonus atgal į Manausą karišku sraigtaspar- 
niu, nes jų būklė pablogėjusi. Stovyklą sudarė keli vagonėliai — gy- 
venamosios priekabos, atgabentos sraigtasparniais ir išdėstytos 
aplink miško proskyną už poros kilometrų nuo Santa Marija de la 
Liuvijos. Jos buvo įrengtos kur kas ištaigingiau už kaimo trobeles 
su cinkuotos skardos stogais. Čia buvo elektros generatorius ir 
radijo antena, energiją teikė ir saulės baterijos. 

Panašių būstinių Karijas turėjo įvairiose strateginėse Amazo- 
nijos vietose, kad galėtų kontroliuoti daugybę savo įmonių, nuo 
miško kirtaviečių ligi aukso kasyklų, bet pats gyveno toli nuo 
čia. Žmonės kalbėjo, kad Karakase, Rio de Žaneire ir Majamyje 
jis turįs karališkas vilas ir kiekvienoje iš jų — po žmoną. Keliaująs 
nuosavu reaktyviniu lėktuvu ir sportiniu lėktuvėliu, bet naudojąsis 
ir kariuomenės transportu, kurį jam suteikiantys jo bičiuliai ge- 
nerolai. Santa Marija de la Liuvijoje nebuvo aerodromo, kuriame 
galėtų nutūpti jo reaktyvinis lėktuvas, todėl čia jis skraidė savuoju 
dvimotoriu lėktuvėliu, atrodančiu tikrai įspūdingai, palyginti su 
nusenusiu, aprūdijusiu Sezario Santoso kledaru. Ketė Kold susi- 
domėjo elektros laidais, išvedžiotais po stovyklą, ir jos sargyba. 

— Ką čia gali turėti tas žmogus, kad jam reikia tokios apsau- 
gos? — stebėdamasi kreipėsi Ketė į anūką. 

Mauras Karijas buvo vienas iš nedaugelio avantiūristų, pra- 
turtėjusių Amazonijoje. Tūkstančių tūkstančiai garimpeirų pės- 
čiomis arba valtelėmis skverbėsi į girią ir prie upių ieškodami 
aukso kasyklų arba deimantų telkinių, mačetėmis prasikirsdami 
takus per tankmę, savo krauju maitindami skruzdėles, uodus ir 
dėles. Daugelis mirdavo nuo maliarijos, kitus pakirsdavo kulkos, 
badas ir vienatvė; jų kūnai puvo bevardžiuose kapuose arba tapo 
žvėrių grobiu. 

Kalbama, jog Karijas turtus pradėjo kaupti pasinaudodamas 
vištomis: paleisdavo jas į girią, paskui perpjaudavo joms gūžį 
ir surinkdavo aukso grūdelius, kuriuos tos nelaimėlės būdavo 
prarijusios. Bet tas gandas, kaip ir kai kurios kitos paskalos apie 
to žmogaus praeitį, tikriausiai buvo išpūstas, nes Amazonijos 
žemė nebuvo nusėta auksu, kaip sodybos kiemas — kukurūzų 
grūdais. Šiaip ar taip, Karijui niekada neteko rizikuoti sveikata 
kaip vargšams garimpeirams, nes turėjo gerų ryšių ir jautė, kur 
galima tikėtis naudos, mokėjo įsakinėti ir pelnyti autoritetą; ko 
nepasiekdavo geruoju, išsikovodavo jėga. Daugelis už akių vadino 
jį nusikaltėliu, bet niekas nedrįso tėkšti jam to į akis: pabandyk 
įrodyti, kad jo rankos kruvinos. Jo išvaizda neatrodė grėsminga 
ir nekėlė įtarimo: tiesiog simpatiškas vyriškis, stotingas, įdegęs, 
išpuoselėtomis rankomis ir spindinčiais baltais dantimis, vilkintis 
elegantiškais sportiniais drabužiais. Jis kalbėjo melodingu balsu ir 
žvelgė pašnekovui į akis, tarsi norėtų kiekvienu sakiniu paliudyti 
savo nuoširdumą. 

Verslininkas priėmė „International Geographic“ ekspedicijos 
dalyvius viename iš vagonėlių, paverstame salonu su visais pa- 
togumais, kurių nebuvo kaime. Svečiams patarnavo dvi jaunos 
dailios moterys; jos nešiojo gėrimus ir degiojo cigarus, bet netarė 
nė žodžio. Aleksas pamanė, kad jos nemoka angliškai, ir palygi- 

no jas su Morgana, kuri Niujorke pavogė jo kuprinę, mat ir šios 
buvo tokios pat įžūlėlės. Jis nuraudo pagalvojęs apie Morganą ir 
jau kelintą sykį klausė save, kaip galėjo būti toks naivus ir leistis 
šitaip apmulkinamas. Tos patarnautojos, matyt, buvo vienintelės 
moterys visoj stovykloj; kiti buvo vyrai, ginkluoti iki dantų. Dos- 
nusis šeimininkas vaišino svečius sūriu, šaltais mėsos užkandžiais, 
jūros gėrybėmis, vaisiais, ledais ir kitais skanėstais, atgabentais iš 
Karakaso. Amerikietis vaikinas pirmąsyk nuo tada, kai išvyko iš 
gimtojo krašto, kaip reikiant prisivalgė. 

— Manau, kad labai gerai pažįsti šį rajoną, Santosai. Kiek laiko 
jau čia gyveni? — paklausė vedlį Mauras Karijas. 

— Visą gyvenimą. Negalėčiau gyventi kitur, — atsakė šis. 

— Man sakė, kad tavo žmona čia susirgo. Kaip gaila... Nors ma- 
nęs tai nestebina: labai mažai svetimšalių ištveria vienatvę šiuose 
kraštuose ir čionykštį klimatą. O ar šita mergaitė mokyklos ne- 
lanko? — Ir Karijas ištiesė ranką norėdamas paliesti Nadiją, bet 
Boroba parodė jam dantis. 

— Man nereikia lankyti mokyklos. Aš moku ir skaityti, ir ra- 
šyti, — pabrėžė Nadija. 

— O tau, gražuole, to ir užtenka, — šyptelėjo Karijas. 

— Be to, Nadija pažįsta gamtą, kalba angliškai, ispaniškai, por- 
tugališkai ir keliomis indėnų kalbomis, — pridūrė tėvas. 

— Ką čia nešiojiesi po kaklu, gražuole? — lipšniai pasiteiravo 
Karijas. 

— Mano vardas Nadija, — pareiškė ji. 

— Parodyk man savo karolius, Nadija, — vėl nusišypsojo versli- 
ninkas, žybtelėdamas nuostabiaisiais savo dantimis. 

— Jie magiški, negaliu jų nusiimti. 

— Gal nori juos parduoti? Perku, — pašaipiai tarė Mauras 
Karijas. 


— Ne! — sušuko ji ir pasitraukė tolyn. 

Tada įsikišo Sezaris Santosas — atsiprašė už netašytas dukters 
manieras. Keista buvo matyti, kaip šitokia svarbi persona gaišta 
laiką juokeliams su vaiku. Anksčiau niekas nežiūrėjo į Nadiją, 
bet pastaraisiais mėnesiais jo dukra ėmė traukti dėmesį, ir tėvui 
tai visai nepatiko. Mauro Karijo manymu, jei mergaitė visą laiką 
gyvens Amazonijoje, jai būsią sunku prisitaikyti prie visuomenės. 
Kas jos laukia ateity? Ji atrodanti labai protinga, todėl gavusi gerą 
išsilavinimą galėtų daug pasiekti. Verslininkas net siūlėsi pasiimti 
ją į miestą ir leisti į mokyklą — ten ji galėtų tapti tikra senjorita, 
kaip jai ir dera. 

— Negalėčiau atsiskirti nuo dukters, bet vis tiek esu jums labai 
dėkingas, — tarė Santosas. 

— Pagalvok, žmogau. Būčiau jai kaip ir krikštatėvis... — neat- 
lyžo verslininkas. 

— Ir dar aš susikalbu su žvėrimis, — pertraukė jį Nadija. 
Visi sutartinai nusikvatojo; nesijuokė tik jos tėvas, Aleksas ir 
Ketė Kold. 

— Jei moki kalbėti su žvėrimis, gal pabūtum vertėja tarp ma- 
nęs ir vieno iš mano amuletų? Prašyčiau eiti su manim, — visus 
maloniai pakvietė šeimininkas. 


> 


Visi nuėjo paskui Maurą Kariją į aikštelę tarp ratu išrikiuotų 
vagonėlių. Jos centre stovėjo laikinas narvas iš stulpų, apraizgytų 
vielomis tarsi kokia vištidė. Narve vaikštinėjo didelis kačių šeimos 
žvėris ir šiepė nasrus kaip kiekvienas užguitas plėšrūnas. Tai buvo 
juodas jaguaras, vienas gražiausių egzempliorių, kada nors matytų 
šiuose kraštuose, žvilgančiu kailiu ir hipnotizuojančiu topazo spal- 
vos akių žvilgsniu. Vos jį išvydusi Boroba šaižiai suklykė, nušoko 
Nadijai nuo peties ir kiek tik įkabindama spruko; veltui ją šaukė 

mergaitė, bėgdama beždžionėlei iš paskos. Aleksas apstulbo: dar 
nebuvo matęs, kad ji būtų taip be atodairos palikusi šeimininkę. 
Fotografai kaipmat nukreipė objektyvus į žvėrį, net ir Ketė Kold 
išsitraukė iš rankinės savo mažąją automatinę kamerą. Profesorius 
Leblanas laikėsi saugiu atstumu nuo narvo. 

— Juodieji jaguarai yra pavojingiausi Pietų Amerikos žvėrys. 
Jie stiprūs ir niekam nenusileis, — paaiškino Karijas. 

— Jeigu juo žavitės, kodėl jo neišleidžiat į laisvę? Šis nelai- 
mingas padaras mieliau mirtų, nei gyventų uždarytas, — pabrėžė 
Sezaris Santosas. 

— Jį išleisti? Jokiu būdu, žmogau! Aš savo namuose Rio de 
Žaneire turiu mažą zoologijos sodą ir tik laukiu atgabenant narvą, 
tinkamą tam žvėriui. 

Aleksas artinosi prie narvo kaip užhipnotizuotas: jį pakerėjo to 
nepaprasto grobuonies vizija. Negirdėdamas įspėjančio močiutės 
šūksnio, jis priėjo visai arti ir abiem rankomis palietė vielas, ski- 
riančias jį nuo žvėries. Jaguaras stabtelėjo, grėsmingai suurzgė, 
paskui įbedė į Aleksą geltonas akis ir stovėjo nejudėdamas, visas 
įsitempęs, tik krūpčiojo gagato juodumo kailis. Vaikinas nusiėmė 
akinius, kuriuos nešiojo nuo septynerių metų, ir paleido nukristi 
ant žemės. Juodu atsidūrė taip arti vienas kito, kad Aleksas galėjo 
įžiūrėti kiekvieną aukso kibirkštėlę jaguaro akyse. Tarp žmogaus 
ir žvėries užsimezgė dialogas be žodžių, vien žvilgsniais. Vaiki- 
nui visa tarsi išnyko: jis pasijuto bestovįs priešais jaguarą plačioje 
auksinėje lygumoje po baltu dangumi, kuriame plaukė šeši mė- 
nuliai, skaidrūs kaip medūzos. Regėjo, kaip žvėris atveria nasrus 
su stambiais dantimis, blizgančiais lyg perlai, ir žmogaus balsu, 
ataidinčiu tarsi iš urvo gelmių, taria jo vardą: Aleksander. Ir atsi- 
liepė savu balsu, bet irgi lyg iš kokio požemio: Jaguar. Žvėris ir 
vaikinas trissyk pakartojo tuos žodžius: Aleksander, Jaguar, Alek- 
sander, Jaguar, Aleksander, Jaguar, tada lygumos smėlis sužėrėjo, 
dangus pajuodo ir šeši mėnuliai pasileido suktis ratu. 

Tuo tarpu Mauro Karijo įsakytas vienas iš jo tarnautojų ati- 
tempė beždžionę, pririštą virve. Pamatęs jaguarą, gyvulėlis elgėsi 
panašiai kaip Boroba: ėmė spiegti, straksėti ir skeryčiotis, bet 
išsilaisvinti nepajėgė. Karijas čiupo jį už sprando ir niekam dar 
nespėjus perprasti jo ketinimų vienu tiksliu judesiu atidarė narvą 
ir pakraupusį gyvūnėlį įmetė vidun. 

Apstulbę iš netikėtumo, fotografai ne iškart susivokė turintys 
rankose aparatus. Leblanas kaip užkerčtas stebėjo nelaimingąją 
beždžionėlę, kuri kabarojosi vielomis ieškodama, pro kur pa- 
sprukti, ir žvėrį, kuris sekė ją žvilgsniu ir pritūpęs rengėsi šuoliui. 
Negalvodamas, ką daro, Aleksas leidosi bėgti, sutrypė savo akinius, 
tebegulinčius ant žemės, ir puolė prie narvo durelių pasiryžęs iš- 
vaduoti abu gyvūnus: beždžionę — nuo tikros mirties, o jaguarą — iš 
nelaisvės. Ketė, išvydusi anūką atšaunant sklendę, puolė jo vytis, 
bet pavėlavo: du Karijo tarnai jau buvo spėję sučiupti vaikiną už 
rankų ir grūmėsi su juo. Viskas vyko vienu metu ir taip greitai, kad 
paskui Aleksas nebegalėjo prisiminti įvykių eigos. Vienu letenos 
smūgiu jaguaras parbloškė beždžionėlę ir čekštelėdamas baisingais 
nasrais perplėšė jos kūną. Į visas puses ištryško kraujas. Tą pačią 
akimirką Sezaris Santosas išsitraukė pistoletą iš už diržo ir šovė 
plėšrūnui tiesiai į kaktą. Aleksas pajuto smūgį, tarsi kulka būtų 
jam pačiam įsmigusi tarp akių, ir būtų parvirtęs aukštielninkas, 
jei ne Karijo sargybiniai, laikantys jį už pažastų. 

— Ką tu padarei, nelaimingasai! — sušuko verslininkas ir taip 
pat išsitraukęs ginklą nusitaikė į Sezarį Santosą. 

Sargybiniai paleido Aleksą — šis netekęs pusiausvyros susmuko 
ant žemės — ir puolė prie Santoso, bet neišdrįso jo paliesti, nes 
vedlys tebelaikė rūkstantį pistoletą. 

— Paleidau jį į laisvę, — stebėtinai ramiai tarė Sezaris Santosas. 

Mauras Karijas vargais negalais susivaldė, nes suprato, kad ne- 
gali kautis su juo reporterių ir Leblano akivaizdoje. 

— Palikt! — sukomandavo sargybiniams Mauras Karijas. 

— Nužudė! Nužudė! — vis kartojo Leblanas, paraudęs iš susi- 
jaudinimo. Dvi mirtys — beždžionėlės ir jaguaro — jį taip sukrėtė, 
kad mokslininkas elgėsi kaip girtas. 

— Neimkit į galvą, profesoriau Leblanai, — ramino jį Karijas, — 
aš galiu turėti tiek žvėrių, kiek tik panorėsiu. Dovanokit, bijau, 
kad minkštaširdžiams tas reginys buvo ne visai priimtinas. 

Ketė Kold padėjo anūkui atsistoti, paskui paėmė Sezarui San- 
tosui už parankės ir nuvedė prie išėjimo nelaukdama, kol padėtis 
dar paaštrės. Vedlys leidosi reporterės išvedamas, paskui juos iš- 
ėjo ir Aleksas. Lauke jie susitiko su Nadija; Boroba, apsivijusi 


šeimininkei juosmenį, virpėjo iš baimės. 


> 


Aleksas ketino paaiškinti Nadijai, kas įvyko tarp jo ir jaguaro 
prieš Maurui Karijui įmetant beždžionę į narvą, bet viskas buvo 
sumišę jo galvoje. Vaikino įspūdžiai buvo tokie tikroviški, jog jis 
būtų galėjęs prisiekti, kad prieš kelias minutes gyveno kitame 
pasaulyje, spindinčių smėlynų pasaulyje, kuriame šeši mėnuliai 
skriejo danguje ratu, o jaguaras ir jis šnekėjo vienu balsu. Nors 
jam ir stigo žodžių papasakoti draugei, ką teko išgyventi, atrodė, 
kad ji viską ir taip supranta. 

— Jaguaras tave pažino, nes jis yra tavo totemas, — tarė ji. — Kiek- 
vieną mūsų lydi kokio nors gyvūno dvasia. Tai tarsi mūsų siela. 
Ne visi susitinka savąjį gyvūną, tik įžymūs kariai ir šamanai, bet tu 
jį suradai neieškojęs. Tavo vardas — Jaguaras, — kalbėjo Nadija. 

— Jaguaras? 

— Aleksandras yra vardas, kurį tau davė tėvai. O Jaguaras yra 
tikrasis tavo vardas, bet juo gali vadintis tik turėdamas jaguaro 
prigimtį. 

— O kokia ta jo prigimtis? Žiauri ir kraugeriška? — klausinėjo 
Aleksas, prisiminęs žvėries nasrus, kuriais jis sudraskė beždžionę 
Karijo narve. 

— Gyvūnai nebūna žiaurūs kaip žmonės, jie žudo tik ginda- 
miesi arba išalkę. 

— Ar tu irgi turi totemą, Nadija? 

— Taip, bet dar nežinau, kas jis toks. Moterims ne taip svarbu 
pažinti savo totemą: mes semiamės stiprybės iš žemės. Mes esame 
gamta, — tarė ji. 

— Iš kur visa tai žinai? — susidomėjo Aleksas, vis mažiau abe- 
jodamas naujosios bičiulės žodžiais. 

— Man išaiškino Valimajus. 

— Ar šamanas — tavo draugas? 

— Taip, Jaguarai, tik niekam nesakau, kad kalbuosi su Valima- 
jum, net ir tėčiui. 

— Kodėl? 

— Todėl, kad Valimajus mėgsta vienumą. Jis pakenčia tik vieną 
draugiją — žmonos, kuri yra dvasia. Tik kai kada jis pasirodo ku- 
riame nors šabone, kad pagydytų ligą arba dalyvautų mirusiųjų 
pagerbimo apeigose, bet niekada nesirodo nahabams. 

— Nahabams? 

— Svetimšaliams. 

— Bet juk tu svetimšalė. 

— Valimajus sako, kad aš nepriklausau nė vienai pusei, nesu 
nei indėnė, nei svetimšalė, nei moteris, nei dvasia. 

— Kas gi tada tu esi? — nusistebėjo Jaguaras. 

— Aš esu, ir tiek, — atsakė ji. 

Sezaris Santosas paaiškino ekspedicijos dalyviams, kad teks plauk- 
ti prieš srovę motorlaiviais ir skverbtis į čiabuvių žemes iki pat 
Orinoko aukštupio krioklių papėdės. Ten jie įsirengsią stovyklą 
ir, jei bus įmanoma, iškirsią miške proskyną, tinkamą mažiems 
lėktuvams tūpti ir kilti. Jis pats grįšiąs į Santa Marija de la Liuviją 
ir bandysiąs rasti savąjį lėktuvėlį, kuriuo galima greitai pasiekti 
kaimą. Pasak jo, iki tol turėtų būti atgabentas naujas variklis ir 
beliksią jį įmontuoti. Tuo lėktuvėliu jie galėsią pasiekti neįžengia- 
mą kalnų zoną, kur, anot kai kurių indėnų ir avantiūristų, esanti 
legendinio Bestijos buveinė. 

— Kaip milžiniškas padaras karstosi aukštyn ir žemyn tokiais kal- 
nais, į kuriuos mes nesitikim užkopti? — pasmalsavo Ketė Kold. 

— Tai mes ir tiriam, — atsakė Sezaris Santosas. 

— O kaip indėnai, neturėdami lėktuvo, keliauja po tas vie- 
tas? — neatlyžo reporterė. 

— Jie pažįsta vietovę. Indėnai įlipa net į aukščiausią palmę, nors 
jos kamienas ir dygliuotas. Jie sugeba kopti ir glotnia kaip veid- 
rodis uolų siena, nuo kurios krinta kriokliai, — atsakė vedlys. 

Kone visas rytas prabėgo kraunant mantą į valtis. Profeso- 
rius Leblanas gabenosi daugiau bagažo negu fotografai, be viso 
kito — keletą dėžių supilstyto į butelius geriamojo vandens; juo 
jis naudojosi net skusdamasis, mat bijojo, kad vietinis vanduo gali 
būti užterštas gyvsidabriu. Veltui jam kartojo Sezaris Santosas, 
kad stovyklauti teks toli prieš srovę nuo tų vietų, kur plaunamas 
auksas. Vedlio patartas, Leblanas asmeniniu padėjėju pasisamdė 
Karakavę, indėną, kuris išvakarėse jį vėdavo, kad turėtų kas juo 
rūpinasi ligi kelionės pabaigos. Profesorius aiškino, kad jam skauda 
nugarą ir jis negali kelti nė menkiausio svorio. 

Nuo pat žygio pradžios Aleksandras buvo atsakingas už mo- 
čiutės daiktus. Tai įėjo į jo darbą, už kurį močiutė jam skyrė 

minimalų atlyginimą ir žadėjo sumokėti grįžus, jei jis viską 
darys kaip reikiant. Kiekvieną dieną Ketė Kold įrašydavo į są- 
siuvinį, kiek valandų išdirbo anūkas, ir liepdavo jam pasirašyti; 
taip juodu sužinodavo, kiek jam priklauso. Atvirumo valandėlę 
vaikinas jai papasakojo, kaip jis viską suniokojo savo kambary 
prieš išvykdamas. Močiutė nepasipiktino, nes manė, kad žmogui 
labai nedaug tereikia šiame pasaulyje, bet pasiūlė jam algą nuo- 
stoliams atlyginti. Ji pati į kelionę pasiėmė tris pamainas med- 
vilninių drabužių, degtinės, tabako, šampūno, muilo, preparato 
vabzdžiams atbaidyti, tinklelį nuo uodų, antklodę, popieriaus ir 
dėžutę pieštukų; visa tai tilpo į vieną brezentinį maišą. Be to, ji 
nešiojosi automatinę fotokamerą, vieną paprasčiausių, lyg tyčia 
tam, kad turėtų iš ko šaipytis profesionalūs fotografai Timotis 
Brusas ir Choelis Gonsalesas. Ketė leido jiems juoktis ir nieko 
nesakydavo. Aleksas vežiojosi dar mažiau drabužių negu močiutė, 
be to, turėjo pasiėmęs žemėlapį ir porą knygų. Prie diržo buvo 
pritvirtinęs karišką peilį, fleitą ir kompasą. Pamatęs tą prietaisą, 
Sezaris Santosas pasakė, kad girioje iš jo nebūsią jokios naudos, 
nes ten nosies tiesumu nepavaikščiosi. 

— Pamiršk kompasą, vaikine. Verčiau eik paskui mane ir neiš- 
leisk manęs iš akių, — patarė jis. 

Bet Aleksą viliojo galimybė atsidūrus bet kur žinoti, kurioje 
pusėje šiaurė. O laikrodis iš tiesų čia nereikalingas, nes Amazo- 
nijoje laikas matuojamas ne valandomis, kaip visoje planetoje, 
bet saulėtekiais, potvyniais, metų laikais, lietumis. 

Penki kareiviai, kapitono Ariosto pagalbininkai, ir Matuvė, 
Sezario Santoso pasamdytasis vedlys indėnas, buvo gerai gin- 
kluoti. Matuvė ir Karakavė pasirinko tuos vardus bendrauti su 
svetimšaliais; tik jų šeimos nariai ir artimi bičiuliai galėjo vadinti 
juos tikraisiais vardais. Abu jie dar visai jauni paliko savo gentis, 
mokėsi misionierių mokyklose ir ten buvo pakrikštyti, bet palaikė 
ryšius su indėnais. Niekas nesugebėtų orientuotis šiame krašte 

geriau už Matuvę: jam niekada neprireikė žemėlapio nustatyti, 
kur jis yra. Karakavė buvo laikomas „miesto žmogumi“, nes dažnai 
lankėsi Manause ir Karakase, tad buvo nepatiklus kaip ir daugelis 
miestiečių. | 

Sezaris Santosas pasirūpino viskuo, kas būtina stovyklai įrengti: 
palapinėmis, maistu, virtuvės reikmenimis, žibintuvėliais ir radiju 
su reikiamomis baterijomis, įrankiais, tinklais žabangams spęsti, 
mačetėmis, peiliais ir stiklo bei plastiko niekučiais, kad būtų gali- 
ma keistis dovanomis su indėnais. Paskutinę valandą parsirado jo 
duktė su juodąja beždžionėle prie šono, pasipuošusi Valimajaus 
amuletu, pasiėmusi tik medvilninę palaidinę, ir pareiškė, kad yra 
pasirengusi lipti į motorlaivį. Ji buvo įspėjusi tėvą neketinanti likti 
Santa Marija de la Liuvijoje su ligoninės vienuolėmis, kaip kitais 
kartais, nes tenai lankosi Mauras Karijas ir jai nepatinka, kaip jis 
į ją Žiūri ir bando ją paliesti. Ji bijanti žmogaus, „kurio širdis yra 
piniginėje“. Profesorius Leblanas stačiai pašėlo. Jis jau anksčiau 
įnirtingai prieštaravo Ketės Kold norui pasiimti ir anūką, bet 
turėjo nusileisti, nes nebuvo kaip išsiųsti jo į Jungtines Valstijas; 
bet dabar vis dėlto pasiryžo jokia dingstimi nesutikti, kad vedlio 
duktė vyktų kartu. 

— Čia ne vaikų darželis, čia labai rizikinga mokslinė ekspedicija, 
visas pasaulis nenuleidžia akių nuo Liudviko Leblano, — piktai 
dėstė jis. 

Kadangi niekas nepaisė jo argumentų, profesorius atsisakė lipti 
į laivą. Be jo nebuvo galima vykti; tik nepaprastas jo autoritetas, 
pasak jo paties, įtikino „International Geographic“ leidėjus rizi- 
kuoti. Sezaris Santosas jam aiškino, kad duktė visada keliauja su 
juo ir niekam nebūna našta, priešingai, gali duoti daug naudos, 
nes kalba įvairiomis indėnų tarmėmis. Bet Leblanas buvo nepa- 
lenkiamas. Dar po pusvalandžio kaitra tapo nebepakeliama, nuo 
drėgno oro visi daiktai sušlapo, o ekspedicijos dalyvių nuotaikos 
įkaito kaip ir oras. Tada įsikišo Ketė Kold. 

— Man irgi skauda nugarą, profesoriau. Man reikia asmeninės 
padėjėjos. Aš pasisamdžiau Nadiją Santos, kad nešiotų mano s4- 
siuvinius ir vėduotų mane banano lapu, — tarė ji. 

Visi ėmė kvatotis. Mergaitė oriai įlipo į motorlaivį ir atsisėdo 
šalia reporterės. Beždžionėlė įsitaisė jos skraite ir iš ten parodė 
liežuvį profesoriui Leblanui. Jis irgi užlipo į denį raudonas kaip 
vėžys iš pasipiktinimo. 


AŠTUNTAS SKYRIUS 


A 
Ekspedicija 


Ir vėl visa grupė susirinko plaukti prieš srovę. Šįsyk trylika su- 
augusiųjų ir du vaikai sutilpo į du motorlaivius: abu jie priklausė 
Maurui Karijui, o šis leido jais naudotis Leblanui. 

Aleksas laukė progos be pašalinių papasakoti močiutei apie 
keistąjį Mauro Karijo ir kapitono Ariosto pašnekesį, kurį Nadija 
buvo jam išvertusi. Ketė jo dėmesingai išklausė nerodydama 
nepasitikėjimo, ko buvo baiminęsis anūkas; priešingai, atrodė 
labai susidomėjusi. 

— Nepatinka man tas Karijas. Kaip jis planavo išnaikinti indė- 
nus? — klausė ji. 

— Nežinau. 

— Kol kas mums belieka laukti ir būti budriems, — nusprendė 
reporterė. 

— Tą patį sako ir Nadija. 

— Ta mergaitė, Aleksandrai, galėtų būti mano anūkė. 

Ir vėl kelionė upe, panašiai kaip pirma, iš Manauso į Santa 
Marija de la Liuviją, nors kraštovaizdis buvo jau kitoks. Šįsyk 
vaikinas nutarė elgtis kaip Nadija: užuot bandęs atbaidyti uodus 
be saiko tepdamasis insekticidu, leisis jų geliamas, bet ištvers 
nesikasęs. Nusiavė jis ir batus, nes įsitikino, kad jie amžinai per- 
šlapę, o dėlės vis tiek prisisiurbia, tartum jų nė nebūtų. Pirmąsyk 
jų net nepajuto, kol močiutė parodė, kad jo puskojinės kruvinos. 

Vaikinas jas nusimovė ir pamatė, kad jo odą apkibusios šlykščios 
siurbėlės, pripampusios kraujo. 

— Tau neskauda, nes jos prieš siurbdamos kraują įleidžia anes- 
tetiko, — paaiškino Sezaris Santosas. 

Ir parodė, kaip atsikratyti dėlių prideginant cigarete: tada odo- 
je neliks jų dantukų ir pro žaizdeles nepateks infekcija. Aleksui 
buvo keblu tuo metodu pasinaudoti, nes jis nerūkė, bet taip pat 
gerai gelbėjo ir truputis smilkstančio tabako iš močiutės pypkės. 
Pasirodė, kad lengviau tais parazitais nusikratyti, negu be paliovos 
jų saugotis. 

Nuo pat pradžios Aleksas jautė vos ne apčiuopiamą įtampą 
tarp suaugusiųjų ekspedicijos dalyvių: niekas niekuo nepasitikėjo. 
Negalėjo jis atsikratyti ir jausmo, kad yra sekamas, kad tūkstančiai 
akių stebi kiekvieną valčių judesį. Vaikinas vis žvilgčiojo per petį, 
bet niekas paskui juos neplaukė. 

Visi penki kareiviai buvo kaboklai, gimę šiame krašte; Matu- 
vė, Sezario Santoso pasamdytasis vedlys, tikras čiabuvis, žadėjo 
vertėjauti atvykėliams, kai jie susidurs su vietinėmis gentimis. 
Kitas grynakraujis indėnas buvo Karakavė, Leblano padėjėjas. 
Pasak daktarės Omairos Tores, Karakavė elgiąsis ne taip kaip kiti 
indėnai ir turbūt niekada nebegalėtų grįžti į savo gentį. 

Indėnų gentyse viskas yra bendra, o vienintelė nuosavybė — 
truputis ginklų ir paprasčiausių įnagių, kuriuos kiekvienas gali 
nešiotis. Kiekviena gentis turi šaboną — didelę bendrą lūšną; ji yra 
apskrita, dengta šiaudais ir atvira į vidinį kiemą. Ten visi gyvena 
kartu ir dalijasi viskuo, nuo maisto iki vaikų auginimo. Vis dėlto 
sąlytis su svetimšaliais sujaukė gentinę bendruomenę: indėnai 
užsikrėtė ne tik kūno, bet ir dvasios ligomis. Vos tik jie išmėgi- 
na mačetę, peilį ar kitą iš metalo padarytą daiktą, jų gyvenimas 
pasikeičia visiems laikams. Viena tik mačete jie gali šimnteriopai 
pagausinti derlių iš savo darželių, kuriuose augina manijokus ir 
kukurūzus. Su ilgu peiliu kiekvienas karys pasijunta esąs dievas. 

Indėnai taip pat pametę galvas dėl plieno, kaip svetimtaučiai — dėl 
aukso. Mačetės liga Karakavė buvo jau persirgęs ir dabar sirgo 
šaunamaisiais ginklais — nesiskyrė su senovišku pistoletu. Tokiam 
žmogui kaip jis, kuris savim rūpinasi labiau nei bendruomene, 
nėra vietos gentyje. Individualizmas ten laikomas tam tikru pa- 
mišimu, sakytum žmogų būtų apsėdęs demonas. 

Karakavė buvo nedraugingas ir mažakalbis, tik primygtinai 
klausiamas atsakydavo vienu dviem žodžiais; vengė bendrauti tiek 
su svetimšaliais, tiek su kaboklais, tiek su indėnais. Labai nenorom 
tarnavo Liudvikui Leblanui; neapykanta degdavo jo akys, kai 
prireikdavo kreiptis į antropologą. Jis nevalgė su kitais, negėrė 
nė lašo svaigalų, o sustojus nakvoti atsiskirdavo nuo viso būrio. 
Sykį Nadija ir Aleksas užklupo jį rausiantis daktarės Omairos 
Tores daiktuose. 

— Tarantulas, — tiek tepaaiškino Karakavė. 

Aleksandras ir Nadija nutarė jį sekti. 


"a 


Kuo toliau prieš srovę, tuo sunkiau darėsi plaukti, nes upės 
vaga siaurėjo, vis daugiau buvo sraujymių, grasinančių apversti 
laivus. O sietuvose, kur vanduo užsistovėjęs, plūduriavo žvėrių 
maitos, pūvantys rąstai ir šakos, trukdantys irtis į priekį. Tek- 
davo gesinti variklius ir griebtis irklų, o plūduriuojantį šlamštą 
išstumdyti bambukinėmis kartimis. Kartais paaiškėdavo, kad tai 
dideli kaimanai, kuriuos iš tolo galėjai palaikyti rąstais. Sezaris 
Santosas paaiškino, kad vandeniui nuslūgus atsiranda jaguarų, o 
patvinus ima knibždėti gyvačių. Keliautojams teko išvysti porą 
milžiniškų vėžlių ir pusantro metro ilgumo ungurį, kuris, pa- 
sak Sezario Santoso, atakuoja stipria elektros iškrova. Iš tankmės 
sklido pūvančių organinių medžiagų dvokas, bet kartais vakarop 

ant vijoklių, apraizgiusių medžius, išsiskleisdavo dideli žiedai ir 
oras prisipildydavo saldaus vanilės bei medaus kvapo. Balti gan- 
drai nejudėdami stebėjo žmones iš vešlių paupio sąžalynų, visur 
žaižaravo margi drugeliai. 

Paprastai Sezaris Santosas stabdydavo laivus po medžiais, kurių 
šakos sviro virš vandens; galėdavai nuo jų raškyti vaisius. Aleksas 
niekada nebuvo jų matęs ir nesiryžo ragauti, bet kiti mielai jais 
gardžiavosi. Sykį vedlys nukrypo nuo kurso norėdamas priskinti 
žolių, kurios, pasak jo, nuostabiai gydo žaizdas. Daktarė Omaira 
Tores patvirtino jo žodžius ir patarė amerikiečiui vaikinui pa- 
sitrinti ranką tų žolių sultimis, nors iš teisybės to nebereikėjo, 
nes žaizda buvo užgijusi: liko tik raudonas randas, kuris nė 
kiek netrukdė. 

Ketė Kold papasakojo, jog daugybė žmonių šiose vietose ieš- 
kojo legendinio miesto Eldorado, kuriame gatvės esančios auksu 
grįstos, o vaikai žaidžiantys brangakmeniais. Daug laimės ieškotojų 
skverbėsi į girią, plaukė prieš srovę Amazone ir Orinoku, bet 
taip ir nepasiekė užburtojo žemės lopinėlio, kur pasaulis tebėra 
nepaliestas kaip ir tada, kai žmonija dar tik radosi. Jie arba žuvo, 
arba pasitraukė neatsilaikę prieš indėnus, uodus, žvėris, atogrąžų 
ligas ir klimatą, neįveikę girios tankmės ir stačių šlaitų. 

Ekspedicija atsidūrė jau Venesuelos teritorijoje, bet nebuvo 
jokių ženklų, kur čia valstybės siena: visur tas pats priešistorinis 
rojus. Šio krašto upėse, ne taip kaip Rio Negre, žmonių nebuvo 
nė kvapo. Nesimatė nei kitų laivų, nei luotų, nei lūšnų ant polių, 
nei jokios žmogiškos būtybės. Tačiau augalija ir gyvūnija negalėjai 
atsistebėti. Fotografams tikra šventė: dar niekuomet jų aparatų 
objektyvai nebuvo regėję tokios medžių, žolių, gėlių, vabzdžių, 
paukščių ir žinduolių rūšių įvairovės. Plasnojo žalios ir raudonos 
papūgos, grakštūs flamingai, tukanai tokiu stambiu ir sunkiu sna- 
pu; kad reikėjo stebėtis, kaip jį išlaiko trapi kaukolė, pulkai kana- 
rėlių ir šarkų. Daugelis tų paukščių buvo beišnykstantys, nes juos, 

be gailesčio sugaudytus, kontrabandininkai pardavinėja užsienyje. 
Visokiausios beždžionės, tokios panašios į žmones tiek mimika, 
tiek judesiais, mojavo atvykėliams nuo medžių. Nestigo čia ir 
elnių, skruzdėdų, voverių ir kitų smulkių žinduolių. Prašmatnios 
papūgos, arba gvakamajos, kaip jas čia dar vadina, ilgai lydėdavo 
laivus. Šie dideli margi paukščiai nuostabiai gracingai skraidė 
virš denio tarsi stebėdamiesi nematytais padarais, tupinčiais 
laivuose. Leblanas šovė į jas iš pistoleto, bet Sezaris Santosas 
spėjo stuktelėti jam per ranką ir nukreipti vamzdį. Šūvis išgąs- 
dino beždžiones ir kitus paukščius, sparnų plasnojimas užtemdė 
padangę, bet greitai papūgos aprimo ir nulėkė sau. 

— Jos nevalgomos, profesoriau, jų mėsa karti. Nėra prasmės jų 
žudyti, — papriekaištavo antropologui Sezaris Santosas. 

— Man patinka jų plunksnos, — teisinosi Leblanas, sutrikęs dėl 
vedlio akibrokšto. 

— Nusipirkit jų Manause, — pašaipiai patarė Sezaris Santosas. 

— Gvakamajas galima prijaukinti. Vieną tokią laiko mano mama 
mūsų namuose Boa Vistoje. Ji visur lydi mamą, visada skraido 
per du metrus virš galvos. Kai mama eina į turgų, gvakamaja seka 
paskui ją ligi autobuso, į kurį mama įlipa, paskui tupi medyje ir 
laukia, kol šeimininkė apsipirks, tada grįžta su ja kaip kambarinis 
šuniukas, — pasakojo daktarė Omaira Tores. 

Aleksas dar kartą įsitikino, kad jo fleitos muzika jaudina bež- 
džiones ir paukščius. Ypač neabejinga fleitai rodėsi Boroba: jam 
griežiant klausydavosi nejudėdama, juokingai išsiviepusi iš smal- 
sumo, o kai kada pasišokėjusi imdavo tąsyti instrumentą — prašy- 
davo muzikos. Aleksas tenkindavo jos pageidavimą džiaugdamasis, 
kad pagaliau turi susidomėjusią publiką, nes iki tol metų metais 
kovojo su seserimis, kad leistų netrukdomam mokytis groti. 
Ir ekspedicijos dalyviams muzika pravertė: sklaidė nerimą, nes 
kraštovaizdis, kasdien priešiškesnis ir paslaptingesnis, vis labiau 

slėgė. Berniukas griežė lengvai, muzikos garsai plaukte plaukė, 
sakytum tas jautrus instrumentas mena ankstesnįjį šeimininką, 
įžymųjį Džozefą Koldą, ir tobulą jo muzikavimą. 


> 


Jausmas, kad yra sekami, apėmė visus. Nekalbėdami apie tai, —at- 
seit ko nemini, to lyg ir nėra, — kiekvienas budriai stebėjo gamtą. 
Profesorius Leblanas kiauras dienas tyrinėjo upės krantus savo 
binokliu; nuo įtampos mokslininkas tapo dar irzlesnis. Bendras 
nervingumas nepaveikė tik Ketės Kold ir anglo Timočio Bruso. 
Juodu buvo daug sykių dirbę kartu, išmaišę pusę pasaulio dėl 
kelionių reportažų, iš arti matę karus ir perversmus, kopę į kalnus 
ir leidęsi į jūros dugną, todėl mažai tebuvo dalykų, neleidžiančių 
jiems ramiai miegoti. Be to, jie mėgo puikuotis: štai kokie mes 
šaltakraujai. 

— Ar tau, Kete, neatrodo, kad mus kažkas stebi? — klausė ją 
anūkas. 

— Atrodo. 

— Ir tu nebijai? 

— Yra daug priemonių baimei įveikti, Aleksandrai. Ir visos 
neveiksmingos, — atsakė ji. 

Vos jai ištarus tuos žodžius, vienas kareivių, plaukiančių tuo 
pačiu laivu, nė nešūktelėjęs susmuko prie jos kojų. Ketė Kold 
pasilenkė prie jo ir tik tada suvokė, kas atsitiko, kai išvydo ilgą 
lyg ir spyglį, stirksantį žmogui krūtinėje. Buvo aišku, kad jį ištiko 
staigi mirtis: spyglys buvo įsmigęs tiksliai tarp šonkaulių ir per- 
dūręs širdį. Aleksas su Kete sukėlė ant kojų kitus įgulos narius, 
nespėjusius nieko pastebėti — toks tylus buvo antpuolis. Po akimir- 
kos pustuzinis ginkluotų vyrų paleido ugnį į girios tunkumyną. 
Nuaidėjus šūvių trenksmui, išsisklaidžius parako dūmams ir 

paukščiams, uždengusiems saulę, paaiškėjo, kad girioj nebėra 
nė gyvos dvasios. Tie, kurie paleido mirtinąją strėlę, spėjo pa- 
sislėpti ir neišsidavė nei judesiu, nei garsu. Sezaris Santosas, 
vienu trūktelėjimu išrovęs spyglį iš lavono, parodė, kad jis yra 
maždaug pėdos ilgumo, tvirtas ir lankstus kaip plienas. 

Vedlys liepė toliau plaukti visu greičiu, nes upė čia siaura ir 
laivai tampa lengvu taikiniu užpuolikų strėlėms. Sustoti leido 
tik po dviejų valandų, kai manė, kad čia jau nepavojinga. Iki tol 
užteko laiko ištirti strėlę, išmargintą keistais raudonais ir juodais 
ženklais, kurių reikšmės niekas nemokėjo išaiškinti. Karakavė ir 
Matuvė užtikrino niekada tokių nematę, sakė, kad taip strėlių ne- 
ženklina nei jų gentys, nei jokia kita jiems žinoma gentis, tačiau 
tvirtino, kad visi šio krašto indėnai vartoja serbatanas — pučiamuo- 
sius vamzdelius strėlėms laidyti. Daktarė Omaira Tores paaiškino, 
kad jei strėlė ir nebūtų taip stebėtinai tiksliai pataikiusi į širdį, vis 
tiek žmogus būtų miręs per keletą minučių, tik skausmingiau, 
nes jos smaigalys buvo įmirkytas kurare — mirtinu nuodu, kurį 
indėnai naudoja medžiodami ir kariaudami, o priešnuodžio nuo 
jo nežinoma. 

— To jau per daug! Ta strėlė galėjo būti skirta man! — protes- 
tavo Leblanas. 

— Žinoma, — pripažino Sezaris Santosas. 

— Tai jūsų kaltė! — nesiliovė profesorius. 

— Mano kaltė? — perklausė Sezaris Santosas, sutrikęs, kad taip 
netikėtai viskas pakrypo. 

— Jūs esat vadovas! Jūs atsakot už mūsų saugumą, už tai mes 
jums mokam! 

— Bet čia ne turistų ekskursija, profesoriau, — atšovė Sezaris 
Santosas. 

— Tučtuojau apsigręžiam ir plaukiam atgal. Ar jūs suvokiate, 
kokį nuostolį patirs mokslo pasaulis, jei kas nors atsitiks Liudvikui 
Leblanui! — sušuko profesorius. 

Ekspedicijos dalyviai apstulbę tylėjo. Niekas nesumetė, ką at- 
sakyti, kol įsikišo Ketė Kold. 

— Man užsakyta parašyti straipsnį apie Bestiją, ir aš ketinu tai 
padaryti, profesoriau, vis tiek, ar su užnuodytomis strėlėmis, ar 
be jų. Jei norite grįžti, galit eiti pėsčiomis ar plaukte plaukti, kaip 
jums geriau. Mes keliausim toliau pagal planą. 

— Kaip tu drįsti, įžūli sene!.. — nebesivaldė profesorius. 

— Prašyčiau pagarbiau, vyruti, — apmaldė jį reporterė, ryžtingai 
pagriebusi už marškinių ir sukausčiusi jo įsiūtį griežtu mėlynų 
akių žvilgsniu. 

Aleksas pamanė, kad antropologas skels močiutei antausį, ir 
žengė į priekį norėdamas ją užsistoti, bet neprireikė. Ketė Kold, 
kaip kokia burtininkė, įstengė vien žvilgsniu numaldyti ūmiojo 
Leblano įkarštį. 

— Ką darysim su to nelaimėlio kūnu? — klausė daktarė, rody- 
dama į lavoną. 

— Negalim jo vežtis: čionykščiame klimate, juk žinai, Omaira, 
kūnas suirtų labai greitai. Manau, kad teks mesti jį upėn... — pa- 
siūlė Sezaris Santosas. 

— Jo siela neturėtų ramybės ir mus persekiotų norėdama nu- 
žudyti, — pakraupęs įsiterpė Matuvė, vedlys indėnas. 

— Tada pasielkim kaip indėnai, kai negali numirėlio nedelsdami 
sudeginti: palikim jį atviroj vietoj sulesti paukščiams, o kas liks, 
sudoros žvėrys, — nusprendė Sezaris Santosas. 

— Ir neatliksim apeigų, kaip pridera? — neatlyžo Matuvė. 

— Nėr kada. Laidotuvėms pagal visus papročius prireiktų 
keleto dienų. Be to, šis vyras buvo krikštytas, — paaiškino Se- 
zaris Santosas. 

Pagaliau buvo nutarta suvynioti lavoną į brezentą ir paguldyti 
kukliame žievių guolyje, įkeltame į medį. Ketė Kold, moteris 
anaiptol nereliginga, bet turinti gerą atmintį, prisiminė maldas 


iš vaikystės laikų ir krikščioniškai atsisveikino su mirusiuoju. Ti- 

motis Brusas ir Choelis Gonsalesas filmavo ir fotografavo velionį 
bei laidotuves, kaip viso to įvykio liudijimą. Sezaris Santosas 
kryželiais paženklino pakrantės medžius ir kaip mokėdamas 
pažymėjo tą vietą žemėlapyje: gal grįžtant pavyks atrasti velio- 
nio kaulus ir pargabenti juos mirusiojo šeimai į Santa Marija 
de la Liuviją. 


> 


Kelionės sąlygos tolydžio blogėjo. Augalija darėsi vis tankesnė 
ir saulės šviesa pasiekdavo laivus tik tada, kai jie plaukdavo pa- 
čiu upės viduriu. Denyje buvo taip ankšta ir nepatogu, kad ten 
nepamiegosi, todėl keleiviai, nors ir prisibijodami indėnų bei 
žvėrių, keldavosi nakvoti į krantą. Sezaris Santosas dalijo maistą, 
organizavo medžioklę, žvejybą ir skirstė vyrus budėti nakti- 
mis — visus, išskyrus profesorių Leblaną, nes aiškiai matė, kad 
jam nuo menkiausio triukšmo krinka nervai. Ketė Kold ir dak- 
tarė Omaira Tores reikalavo, kad ir joms būtų leista eiti sargybą: 
kaip esą galima jas atleisti nuo tos pareigos vien dėl to, kad jos 
moterys — tai įžeidimas. Tada ir abu paaugliai užsigeidė budėti, 
be kita ko, todėl, kad norėjo pasekti Karakavę. Jie buvo matę šį 
žmogų saujomis kemšantį šovinius į kišenes ir sukinėjantis apie 
radijo aparatūrą, kuria Sezariui Santosui kai kada vargais nega- 
lais pavykdavo susisiekti su Santa Marija de la Liuvijos radistu ir 
pranešti savo buvimo vietą. Girios medžių lajos tarytum skėtis 
trukdė sklisti radijo bangoms. 

— Kas blogiau, indėnai ar Bestija? — juokais paklausė Liudviką 
Leblaną Aleksas. 

— Indėnai, vaikeli. Jie yra žmogėdros, suvalgo ne tik priešus, 
bet ir mirusius savo gentainius, — autoritetingai pareiškė pro- 
fesorius. 

— Argi tikrai? Niekada nesu to girdėjusi, — ironiškai atsiliepė 
daktarė Tores. 

— Paskaitykit mano knygą, panele. 

— Daktare, — jau gal šimtąjį kartą pataisė jį Omaira. 

— Tie indėnai žudo, nes jiems reikia moterų, — patvirtino 
Leblanas. 

— Gal jūs, profesoriau, dėl to ir nužudytumėt ką nors, bet 
tik ne indėnai: jiems moterų nestinga, ko gero, turi jų net per 
daug, — paprieštaravo daktarė. 

— Esu matęs savo akimis, kaip jie užpuola kitus šabonus tam, 
kad prisigrobtų merginų. 

— Kiek žinau, jie negali priversti mergaičių eiti su jais, jeigu jos 
to nenori, — įsiterpė Sezaris Santosas. — O jei nori, eina pačios. 
Karas tarp dviejų šabonų kyla dėl to, kad vienas užleido burtus ant 
kito norėdamas jam pakenkti arba iš keršto; būna ir ritualinių karų, 
kai pliekiamasi kuokomis, bet stengiamasi nieko neužmušti. 

— Jūs klystate, Santosai. Pažiūrėkite Liudviko Leblano doku- 
mentinį filmą ir suprasite mano teoriją, — užtikrino Leblanas. 

— Turiu pagrindo manyti, kad jūs išdalijot mačetes ir peilius 
šabono gyventojams ir pažadėjot indėnams dar daugiau dovanų, 
jeigu jie pavaidins prieš filmavimo kameras taip, kaip jiems liep- 
sit... — pareiškė vedlys. 

— Tai šmeižtas! Pagal mano teoriją... 

— Po Amazoniją yra keliavę ir daugiau antropologų bei žur- 
nalistų su sava nuomone apie indėnus, — nutraukė jį Sezaris 
Santosas. — Vienas jų yra susukęs dokumentinį filmą, kuriame 
vaikinai vaikšto persirengę moterimis, darosi makiažą ir purškiasi 
dezodorantais. 

— A, tasai kolega visuomet turėjo šiokių tokių keistenybių... — 
pripažino profesorius. 

Vedlys parodė Aleksui ir Nadijai, kaip užtaisyti pistoletus ir 
šaudyti. Mergaitė nerodė nei ypatingų gabumų, nei susidomėjimo; 

vargu ar ji būtų kliudžiusi taikinį net iš trijų žingsnių atstumo. 
O Aleksas, priešingai, ginklu žavėjosi. Laikydamas pistoletą jau- 
tėsi neįveikiamas ir pirmąsyk suprato, kodėl daugeliui žmonių 
pramušta galva dėl ginklų. 

— Mano tėvai negali pakęsti šaunamųjų ginklų, — prisipažino 
vaikinas. — Pamatę mane su pistoletu jie tikriausiai nualptų. 

— Nepamatys, — užtikrino jį močiutė, fotografuodama anūką. 

Aleksas priklaupė ir nusitaikė, kaip darydavo vaikystėje žais- 
damas. 

— Jei nori garantuotai nekliudyti taikinio, šauk paskubom, ne- 
sitaikydamas, — mokė jį Ketė Kold. — Jei kas nors mus puls, tu, 
žinoma, taip ir padarysi, bet nesirūpink: niekas į tave nežiūrės. 
Labiausiai tikėtina, jog tada mes visi jau būsim negyvi. 

— Tu netiki, kad aš galėčiau tave apginti, tiesa? 

— Ne. Bet geriau jau man mirti Amazonijoj nuo indėno strėlės 
negu nuo senatvės Niujorke, — atsakė močiutė. 

— Tu nepakartojama, Kete! — šyptelėjo vaikinas. 

— Visi mes nepakartojami, — atšovė senelė. 


"o 


Trečią plaukimo dieną mažoje pakrantės laukymėje šmėkštelėjo 
elnių šeimynėlė. Žvėreliai, įpratę miške jaustis saugūs, išvydę 
laivus neišsigando. Sezaris Santosas liepė sustabdyti variklius ir 
nukovė vieną elnią iš savo šautuvo, o kiti siaubo apimti išsilakstė. 
Tą dieną ekspedicijos dalyviai pavakarieniavo kaip reikiant: elniena 
pasirodė besanti labai skani, nors ir plaušinga, ir žmonėms, keletą 
dienų mitusiems vien žuvimi, teko tikra šventė. Matuvė turėjo 
pasiėmęs nuodų, kuriuos jo genties indėnai meta į upę. Nuodams 
patekus į vandenį, žuvis ištinka paralyžius ir jas lengva susmaigs- 
tyti ietimi arba strėle, pririšta prie lianos. Nei žuvies mėsoje, nei 

vandenyje nuodų nelieka nė pėdsako, o upėj apsvaigusios žuvys 
labai greit atsigauna. 

Netrukus laivai priplaukė ramų užutėkį, labai tinkamą po- 
stoviui: jau pats laikas pavalgyti ir atgauti jėgas. Sezaris Santosas 
visus įspėjo saugotis, nes vanduo drumzlinas, o prieš porą valandų 
buvę pastebėta kaimanų, bet visus vargino kaitra ir troškulys. 
Sargybiniai kartimis pabaksnojo vandenį, bet kaimanų pėdsakų 
neaptiko, tad visi ryžosi išsimaudyti, išskyrus profesorių Liudviką 
Leblaną: jis nebrido į upę iš principo. Beždžionėlė Boroba purtėsi 
maudynių, bet Nadija retkarčiais priversdavo ją pasinerti, kad at- 
sikratytų blusų. Įsitaisęs šeimininkei ant galvos, žvėrelis kraupiai 
suklykdavo užtiškus bent lašui. Ekspedicijos dalyviai valandėlę 
pasipliuškeno, tuo tarpu Sezaris Santosas su dviem padėj ėjais iš- 
darinėjo elnią ir užkūrė laužą mėsai kepti. 

Aleksui matant močiutė nusimovė kelnes ir nusivilko marš- 
kinius, nes ketino paplaukioti vien su apatiniais, nė trupučio ne- 
sivaržydama, kad sušlapusi atrodys beveik kaip nuoga. Vaikinas 
stengėsi į ją nežiūrėti, bet greitai suprato, jog čia, gamtos prie- 
globstyje ir toli nuo įprasto pasaulio, nėr ko gėdytis savo kūno. 
Jis buvo užaugęs artimai bendraudamas su motina ir seserimis, 
mokykloje irgi nesišalino mergaičių, bet pastaruoju metu visa, 
kas moteriška, traukė jį tarsi kažkas paslaptingo, neprieinamo 
ir draudžiamo. Suvokė jis ir priežastį: tai hormonai šėlsta ir ne- 
leidžia blaiviai mąstyti. Vaikinas nusprendė, kad paauglystė — tai 
sąmyšis, blogybių blogybė. Reikėtų išrasti tokį lazerių aparatą: 
įkiši tenai pusbernį, ir po minutės — pykšt! — išeina jau suaugęs 
vyras. Alekso viduje siautė uraganas: kartais jį apimdavo euforija 
ir vaikinas manydavo esąs pasaulio valdovas, pajėgus plikomis 
rankomis grumtis su liūtu, o kartais jam rodėsi, kad yra visiškas 
menkysta. Kelionės pradžioje vis dėlto negalvojo apie hormonus 
ir neturėjo kada svarstyti, ar verta toliau gyventi, nors anksčiau 
tokios mintys šaudavo jam į galvą mažiausiai kartą per dieną. O 


94 « IsaBEL ALLENDE 


šiandien jis jau lygino močiutės kūną — sudžiūvusį, gumbuotą, 
raukšlėtą — su dailia daktarės Omairos figūra, kurią menkai tes- 
lėpė juodas maudymosi kostiumėlis, ir su vis dar vaikiškai liaunu 
Nadijos liemeniu. Aleksas mąstė apie tai, kaip kinta kūnas sulig 
amžiumi, ir nusprendė, kad visos trys moterys yra lygiai gražios, 
tik kiekviena savaip. Ta mintis jam patiko. Prieš dvi savaites ne- 
būtų galėjęs nė pagalvoti, kad jo senelė patraukli. Gal dėl to kalti 
hormonai, sumaišę jam smegenis... 

Šiurpulingas riksmas nutraukė tokius svarbius Alekso apmąsty- 
mus. Klykė Choelis Gonsalesas, vienas iš dviejų fotografų, bevil- 
tiškai blaškydamasis pakrantės dumble. Iš karto niekas nesuprato, 
kas atsitiko, nes įžvelgė tik žmogaus rankas, besiskeryčiojančias 
ore, ir galvą, kuri čia paneria, čia vėl iškyla iš vandens. Aleksas, 
buvęs savo koledžo plaukimo komandos narys, pirmas dviem ar 
trimis grybšniais priplaukė prie fotografo ir pakraupo išvydęs, 
kad fotografo kūną apsivijusi didžiulė gyvatė, storumo sulig išsi- 
pūtusia gaisrininkų žarna. Vaikinas griebė Gonsalesui už rankos 
ir bandė jį ištempti į krantą, bet žmogus kartu su ropliu buvo jam 
per sunkūs. Jis pabandė abiem rankomis atplėšti smauglį, plėšė iš 
visų jėgų, bet gyvatės gniaužtai tik dar stipriau veržė auką. Aleksas 
prisiminė, kiek baimės jam prieš porą dienų įvarė surukuku, naktį 
susirangiusi ant krūtinės. Šįsyk padėtis buvo kur kas blogesnė. 
Fotografas jau nesigrūmė ir neberėkė — buvo be sąmonės. 

— Tėti, tėti! Anakonda! — šaukė Nadija išvien su Aleksu. 

Tuo tarpu Ketė Kold, Timotis Brusas ir du kareiviai, priplaukę 
artyn, bendromis jėgomis puolė drūtąjį roplį norėdami atplėšti jo 
vijas nuo nelaimingojo Gonsaleso. Per tą sąmyšį dumblas pakilo 
iš dugno, vanduo susidrumstė ir tapo rudas kaip šokoladas. Nie- 
kas nieko nebematė, kiekvienas tempė į savo pusę ir komandavo 
savaip, o naudos jokios. Visos pastangos ėjo niekais, kol atskubėjo 
Sezaris Santosas su peiliu, kuriuo buvo dorojęs elnią. Vedlys ne- 

rizikavo pavartoti jo aklai, kad nesužeistų Choelio Gonsaleso arba 
kurio nors iš tų, kurie grumiasi su ropliu; jis palaukė, kol anakonda 
trumpam kyštelėjo galvą iš dumblo, ir vienu taikliu mostu ją nu- 
kirto. Vanduo paplūdo krauju ir nusidažė rūdžių spalva. Dar ir tada 
prireikė penketo minučių fotografui išvaduoti, nes mėšlungiškai 
įsitempę gyvatės raumenys tebegniaužė aukos kūną. 

Gelbėtojai išvilko Choelį Gonsalesą į krantą be gyvybės ženklų. 
Profesorius Leblanas buvo visai praradęs savitvardą, nors stovėjo 
saugioje vietoje, ir šaudė į orą dar labiau didindamas sąmyšį; pa- 
galiau Ketė Kold atėmė iš jo pistoletą ir griežtais žodžiais privertė 
liautis. Kol kiti vandenyje grūmėsi su anakonda, daktarė Omaira 
Tores vėl įlipo į laivą, susirado savo lagaminėlį ir dabar su švirkštu 
rankoje klūpėjo prie apalpusio vyriškio. Ji viską darė tylomis ir 
taip ramiai, tarsi anakondos antpuolis jai būtų paprasčiausia kas- 
dienybė. Gydytoja suleido Gonsalesui adrenalino ir tik įsitikinusi, 
kad pacientas kvėpuoja, jį apžiūrėjo. 

— Jam lūžę keletas šonkaulių, be to, jis ištiktas šoko, — tarė 
Omaira. — Tikėkimės, kad joks lūžgalys neįsmigo į plaučius ir 
kaklo slanksteliai liko sveiki. Jį būtina imobilizuoti. 

— O kaip tai padaryti? — klausė Sezaris Santosas. 

— Indėnai tam tikslui naudoja medžio žievę, molį ir lianas, — at- 
siliepė Nadija, vis dar virpėdama nuo patirto išgyvenimo. 

— Labai gerai, Nadija, — pagyrė ją daktarė. 

Vedlys nurodė, kas ką turi daryti, ir gydytoja, Ketės ir Nadi- 
jos padedama, bematant subintavo ligonį nuo šlaunų ligi kaklo 
audeklo atraižomis, išteptomis drėgnu moliu, ant viršaus pridėjo 
ilgų žievių ir visa tai apraišiojo. Moliui sudžiūvus tas primity- 
vus įtvaras laikys ne prasčiau už modernišką ortopedinį korsetą. 
Choelis Gonsalesas, apdujęs ir skausmų kamuojamas, dar ne- 
suvokė, kas buvo atsitikę, bet jau atgavo sąmonę ir įstengė tarti 
vieną kitą žodį. 

— Turim nedelsdami gabenti Choelį į Santa Marija de la Liuviją. 
Ten jis bus įkeltas į Mauro Karijo lėktuvą ir nuskraidintas į ligo- 
ninę, — pareiškė daktarė. 

— Tai be galo keblu! Juk turime tik du laivelius. Negalim vieno 
jų pasiųsti atgal, — paprieštaravo profesorius Leblanas. 

— Argi? Vakar jūs norėjot pasiėmęs vieną laivelį sprukti, o 
dabar nenorit jo duoti sunkiai sužeistam mano draugui? — sunkiai 
valdydamasis paklausė Timotis Brusas. 

— Be deramo gydymo Choelis gali mirti, — patvirtino daktarė. 

— Jūs perdedat, brangioji. Šio žmogaus būklė nėra pavojin- 
ga, jis tik išsigando. Porą dienų pailsės ir atsigaus, — nesutiko 
Leblanas. 

— Jūs labai gailestingas, profesoriau, — iškošė Timotis Brusas, 
gniauždamas kumščius. 

— Gana, ponai! Nuspręsim rytoj. Dabar jau per vėlu plaukti, 
tuoj sutems. Teks čia ir apsinakvoti, — baigė ginčus Sezaris San- 
tosas. 

Daktarė Omaira Tores liepė užkurti laužus aplink sužeistąjį, 
kad jam būtų sausa ir šilta iki pat ryto, nes naktys čia šaltos. Pati 
suleido jam morfijaus, kad lengviau būtų kęsti skausmą, ir pa- 
skyrė antibiotikų infekcijai išvengti. Pripylusi į butelį vandens 
ir įbėrusi druskos, suplakė ir liepė Timočiui Brusui girdyti 
kolegą tuo skysčiu po šaukštelį: tai padėsią išvengti organizmo 
dehidratacijos, nes akivaizdu, kad artimiausiomis dienomis li- 
gonis negalės nuryti kieto maisto. Anglas fotografas, šiaip jau 
visada abejingas, nuoširdžiai rūpinosi draugu, slaugė jį kaip 
tikra motina ir uoliai vykdė nurodymus. Net ir surūgęs pro- 
fesorius Leblanas širdies gilumoje turėjo pripažinti, kad be 
gydytojo tokioje kelionėje būtų buvę riesta. 

Tuo tarpu trys kareiviai ir Karakavė išvilko anakondos kūną 
į krantą. Išmatavus paaiškėjo, kad jos ilgis beveik šeši metrai. 
Profesorius Leblanas užsispyrė būti nufotografuotas su anakon- 
da, apsivijusia jam apie liemenį, bet kad nebūtų matyti, jog ji 
be galvos. Paskui kareiviai nulupo ropliui odą ir prikalė vinimis 
prie medžio kamieno, kad išdžiūtų, mat tikėjosi, jog tada ji pa- 
ilgės dar dvidešimčia procentų ir bus galima brangiau parduoti 
ją turistams. Vis dėlto jiems neteko patiems gabenti jos į miestą, 
nes profesorius Leblanas pasisiūlė nupirkti ją čia pat, kai tik įsi- 
tikino negausiąs jos už dyką. Ketė Kold pašnibždėjo anūkui, kad 
po keleto savaičių antropologas tikriausiai demonstruos anakondą 
konferencijose kaip savo trofėjų ir pasakos, jog pats ją sumedžiojo. 
Tokiu būdu išgarsės kaip didvyris tarp viso pasaulio antropolo- 
gijos studentų, susižavėjusių teiginiu, kad žmogžudžiai turintys 
dvigubai daugiau moterų ir triskart daugiau vaikų negu taikingi 
žmonės. Leblano teorija, aukštinanti dominuojantį patiną, kuris 
gali griebtis bet kokios prievartos, kad paskleistų savo genus, 
rodėsi patraukli daugybei nuobodžiaujančių studentų, priverstų 
tvarkingai gyventi padoriuose namuose. 

Kareiviai ieškojo užutėkyje anakondos galvos, bet niekaip ne- 
galėjo rasti: gal ji prasmego dumble, o gal ją srovė nunešė. Žmo- 
nės nedrįso per daug kapstytis dugne, mat buvo kalbama, jog šie 
ropliai visada laikosi- poromis, ir niekas neturėjo noro susidurti 
su dar vienu tokiu padaru. Daktarė Omaira Tores paaiškino, kad 
tiek indėnai, tiek kaboklai priskiria gyvatėms gydomųjų galių ir 
gebėjimą išpranašauti ateitį. Vietiniai jas džiovina, mala ir tuos 
miltelius vartoja nuo džiovos, nuplikimo ir kaulų ligų, be to, tiki, 
kad tas vaistas padeda aiškinti sapnus. Tokia didelė galva būtų labai 
vertinga, sakė gydytoja, ir gaila, kad ji pražus be naudos. 

Vyrai sukapojo roplio mėsą, pasūdė ir parengė kepti ant iešmų. 
Aleksas, iki tol vengęs ragauti piraruku, skruzdėdos, tukano, bež- 
džionės arba tapyro kepsnio, ūmai panūdo sužinoti, ko verta tos 

milžiniškos vandeninės gyvatės mėsa. Be kita ko, jis pagalvojo, 
kaip pakiltų jo autoritetas Sesilijos Berns ir jo draugų kaliforniečių 
akyse, kai jie sužinotų, kad jis Amazonijos džiunglių gilumoje 
vakarieniaudamas gardžiavosi anakonda. Vaikinas pozavo priešais 
roplio odą su jo mėsos gabalu rankoje ir reikalavo, kad močiutė 
padarytų nuotrauką —turėsiąs įrodymą. Gyvatiena, gerokai apan- 
glėjusi, nes nė vienas ekspedicijos dalyvis dorai nemokėjo gaminti 
valgio, pasirodė esanti plaušinga kaip tunas, o skoniu šiek tiek 
priminė viščiuką. Palyginti su elniena, ji buvo ganėtinai prėska, 
bet Aleksui vis tiek tiko labiau už tamprius blynus, kuriuos kepa jo 
tėvas. Netikėta mintis apie šeimą jį sukrėtė lyg antausis. Vaikinas 
taip ir sustingo su gyvatės mėsos gabalu ant iešmo ir žvelgdamas 
į naktį susimąstė. 

— Ką matai? — pašnibždom paklausė Nadija. 

— Matau savo mamą, — atsakė berniokas ir sukūkčiojo. 

— Kaip ji laikosi? 

— Prastai. Labai serga. 

— Tavo mamos kūnas ligotas, o manosios — siela. 

— Ar pasimatai su ja? — paklausė Aleksas. 

— Retkarčiais, — atsakė mergaitė. 

— Man tai pirmas kartas, kai šitaip regėjau žmogų, — prisipažino 
Aleksas. * Labai keistas jausmas: tarsi kuo aiškiausiai matau mamą 
ekrane, bet negaliu jos nei paliesti, nei užkalbinti. 

— Reikia tik įgudimo, Jaguarai. Galima išmokti regėti širdimi. 
Šamanai, tokie kaip Valimajus, moka ir liesti, ir šnekėtis per nuo- 
tolį, širdimi — tarė Nadija. 

Tąnakt hamakai buvo sukabinti tarp medžių, o Sezaris Santosas 
paskyrė kiekvienam žmogui po dvi valandas budėti — eiti sargybą 
ir kurstyti ugnį. Po to, kai vienas kareivis buvo nušautas strėle, 
o Choelis Gonsalesas sužalotas, liko, neskaitant Leblano, dešimt 
suaugusiųjų ir du vaikai aštuonioms tamsos valandoms. Liudvikas 
Leblanas laikė save ekspedicijos vadovu ir, kaip toks, turėjo nuolat 
būti „geros formos“: kurią nors naktį kaip reikiant neišmiegojus 
jam, pasak jo paties, pristigtų blaivaus proto sprendimams pri- 
imti. Likusieji tuo tik džiaugėsi, nes iš tiesų nė vienas nebūtų 
norėjęs budėti su žmogumi, kuris gali sukelti paniką išvydęs kad 
ir voveraitę. Pirmoji pamaina, paprastai laikoma lengviausia, nes 
žmonės dar nesumigę ir oras ne toks šaltas, teko daktarei Omairai 
Tores, vienam iš kaboklų ir Timočiui Brusui, kurį vis dar slėgė 
kolegą ištikusi nelaimė. Brusas ir Gonsalesas buvo kartu dirbę 
daug metų ir vienas kitą mylėjo kaip broliai. Antrą pamainą budėti 
gavo dar vienas kareivis, Aleksas ir Ketė Kold, o trečią — Matuvė, 
Sezaris Santosas ir jo duktė Nadija. Priešaušrio metas liko dviem 
kareiviams ir Karakavei. 

Užmigti buvo sunku visiems, nes trukdė ne tik nelaimingojo 
Choelio Gonsaleso dejonės, bet ir keistas įkyrus kvapas, kurio 
tarsi visas miškas būtų prisisunkęs. Žmonės buvo prisiklausę 
šnekų apie dvoką, kurį, kaip manoma, skleidžiąs Bestija. Sezaris 

Santosas spėjo, kad netoli stovyklos gyvenanti irarų šeimynėlė: 
mat šie žvėreliai, giminingi žebenkštims, nors pažiūrėti ir labai 
mieli, skleidžia panašią smarvę kaip skunkai. Bet toks paaiškinimas 
nieko nenuramino. 

— Mane pykina ir galva svaigsta, — pareiškė perbalęs Aleksas. 

— Jei tas tvaikas tavęs nenužudys, tai bent užgrūdins, — nu- 
ramino jį Ketė, vienintelė nebijanti šlykščiojo kvapo. 

— Jis siaubingas! 

— Verčiau sakykim, kad kitoks. Pojūčiai —subjektyvus dalykas, 
Aleksandrai. Kas tau bjauru, kitam gal patrauklu. Kas žino, gal 
Bestija skleidžia tą smarvę kaip kokią meilės giesmę, kad prisi- 
šauktų patelę, — šyptelėjo močiutė. 

— Fui! Atsiduoda pastipusia žiurke, dramblio šlapimu, pašvin- 
kusiu maistu ir... 

— Kitaip sakant, tavo kojinėmis, — užbaigė močiutė. 

Ekspedicijos dalyvius ir toliau persekiojo nuojauta, kad šimtai 
akių stebi juos iš tankmės. Jie neturėjo jokios priedangos, ple- 
venančios laužo liepsnos ir poros žibalinių lempų šviesoje visa 
stovykla buvo kiaurai matoma. Be didesnių staigmenų praėjo 
nakties pradžia iki Alekso, Ketės ir vieno kareivio pamainos. Pir- 
mąją valandą vaikinas praleido žiūrėdamas į naktį ir į atspindžius 
vandenyje, leisdamas numigti kitiems budėtojams. Mąstė apie 
tai, kaip daug kas pasikeitė per keletą dienų. Dabar jis leidžia 
laiką ramiai ir tyliai, paskendęs savo paties mintyse, nebereikia 
nei videožaidimų, nei dviračio arba televizoriaus, kaip seniau. 
Šioje nuošalioje vietoje jis rado ramybę ir tylą, dėl kurios kop- 
davo į kalnus. Per pirmąją alpinizmo pamoką iš tėvo patyrė, kad 
įsitempęs, nerimaudamas arba blaškydamasis iššvaistai pusę jėgų. 
Kalnui įveikti būtina ramybė. Vaikinas išmoko naudotis tuo pa- 
tarimu kopdamas į kalnus, bet iki šiol mažai teturėjo progų pri- 
taikyti jį kitiems gyvenimo atvejams. Jis suvokė, kad yra daug 
dalykų, kuriuos jam derėtų apgalvoti, bet vaizduotė vis grįždavo 


Miglos žmonės » 101 


prie mamos. Jeigu ji mirs... Čia jis kaskart ir sustoja. Aleksas vijo 
šalin tą mintį, kad neprisišauktų bėdos. Verčiau jis kaups teigiamą 
energiją ir siųs jai — gal padės bent tuo. 

Netikėtai kilęs triukšmas pertraukė jo apmąstymus. Vaikinas 
kuo aiškiausiai išgirdo netoliese milžiną, sunkiais žingsniais traiš- 
kantį krūmokšnius. Aleksui suspaudė krūtinę ir ėmė trūkti oro. 
Pirmąsyk jis pasigedo akinių po to, kai juos prarado Mauro Karijo 
stovykloje, nes naktį matė kur kas prasčiau. Spausdamas pistoletą 
abiem rankomis, kad nedrebėtų, kaip buvo matęs filmuose, laukė 
nežinodamas, ko griebtis. Suvokęs, kad šakos linguoja visai čia 
pat, lyg tarp jų tykotų visas būrys priešų, vaikinas šiurpiai su- 
kliko; pratisas jo riksmas nuaidėjo tarsi skęstančio laivo sirena 
ir sukėlė visus ant kojų. Kaipmat šalia jo atsirado močiutė su 
šautuvu rankoje. Jiedviem tiesiai prieš akis išdygo stambi žvėries 
galva. Ne išsyk jie suvokė, jog tai laukinė kiaulė, didelis šernas. 
Iš netikėtumo abu neįstengė nė pajudėti, ir tai juos išgelbėjo, nes 
žvėris tamsoj matė ne ką geriau nei Aleksas. Laimei, vėjas pūtė 
žmonių link ir šernas negalėjo jų užuosti. Sezaris Santosas pirmas 
atsargiai išsiropštė iš hamako ir įvertino padėtį, nors įžiūrėti ką 
nors buvo labai sunku. | 

— Niekam nejudėti... — paliepė jis kone pašnibždom, kad ne- 
išgirstų žvėris. 

Šerno mėsa labai skani ir jos būtų pakakę sočiai pavalgyti 
visiems keletą dienų, bet šaudyti buvo per tamsu, o stoti prieš 
tokį pavojingą žvėrį su mačete nesiryžo nė vienas. Kuilys ra- 
miausiai vaikštinėjo tarp hamakų, apuostė produktus, sukabintus 
ant virvučių, kad nepasiektų žiurkės bei skruzdėlės, ir pagaliau 
kyštelėjo knyslę į profesoriaus Liudviko Leblano palapinę, vos 
neįvarydamas infarkto jos šeimininkui. Nebuvo kitos išeities, tik 
laukti, kol nekviestajam svečiui nusibos šniukštinėti po stovyklą. 
Išsinešdindamas šernas praėjo taip arti pro Aleksą, jog tas būtų 
galėjęs ištiesti ranką ir paliesti dygliuotą jo kailį. Atslūgus įtam- 

pai, kai buvo galima jau ir pajuokauti, vaikinas krimtosi dėl to 
išgąstingojo šūksnio, bet Sezaris Santosas jį nuramino, kad taip ir 
reikia. Vedlys vėl pakartojo, kaip elgtis kilus pavojui: pirmiausia 
susigūžti ir rėkti, o tik paskui šaudyti. Bebaigiant jam kalbėti pa- 
sigirdo šūvis: tai Liudvikas Leblanas šovė į orą praėjus dešimčiai 
minučių po to, kai šernas pasitraukė. Tikriausiai, pasak Ketės Kold, 
profesoriaus pirštas spaudo gaiduką prieš savininko valią. 

Trečiojoje pamainoje, per patį nakties šaltumą ir tamsumą, bu- 
dėti teko Sezariui Santosui, Nadijai ir vienam iš kareivių. Vedlys 
suabejojo, ar žadinti dukterį, kuri Borobos apkabinta kietai 
miegojo, bet numanė, kad ji jam nedovanotų už tokį poelgį. 
Mergaitė galutinai išsibudino sriūbtelėjusi du gurkšnius gerai 
pasaldintos juodos kavos ir apsirengė kuo šilčiau — apsivilko 
dvejus marškinėlius, liemenę ir dar tėčio striukę. Aleksas pa- 
budo išmiegojęs vos dvi valandas ir jautėsi dar labai pavargęs, 
bet kai blyškioje laužo šviesoje įžiūrėjo, kad Nadija ruošiasi 
stoti sargybon, pakilo ir pats norėdamas eiti su ja. 

— Nesirūpink, man niekas negresia. Aš juk turiu talismaną, 
kuris mane gina, — pašnibždom nuramino ji draugą. 

— Grįžk į savo hamaką, — liepė jam Sezaris Santosas. — Visi 
privalom pamiegoti, tam ir nusistatėm pamainas. 

Aleksas nenorom pakluso nutaręs vis tiek būdrauti, bet po 
poros minučių miegas jį priveikė. 

Kiek jis taip išmiegojo, pats nesuvokė, bet turbūt ilgiau kaip 
dvi valandas, nes kai triukšmo išgąsdintas vėl pabudo, Nadijos 
pamaina buvo ką tik pasibaigusi. Dar vos tik švito, tvyrojo tirštas 
rūkas ir oras tebebuvo žvarbus, bet nė vienas nemiegojo. Nosį 
rietė baisi smarvė, tokia tiršta, kad nors peiliu pjauk. 

— Kas atsitiko? — klausė risdamasis iš hamako, vis dar mie- 
guistas. 

— Nė vienas neišeinam iš stovyklos jokia dingstim! Daugiau 
malkų į laužą! — komandavo Sezaris Santosas, apsirišęs veidą 

skepetaite; vienoj rankoj jis laikė šautuvą, kitoj — žibintuvėlį 
ir tyrinėjo plevenantį pilką rūką, kuris užplūdo mišką prie- 
šaušriu. 


m 


Ketė, Nadija ir Aleksas uoliai kurstė laužą, tad matomumas kiek 
pagerėjo. Karakavė sukėlė aliarmą: dingo vienas kaboklas, budėjęs 
su juo. Sezaris Santosas dusyk iššovė į orą ir šaukė pražuvėlį, bet 
nesulaukęs atsakymo nutarė su Timočiu Brusu ir dviem kareiviais 
apžiūrėti stovyklos apylinkę, o kitus, ginkluotus pistoletais, paliko 
susispietusius aplink laužą. Visiems teko vedlio pavyzdžiu apsirišti 
burną skarele, kad galėtų kvėpuoti. 

Kankinamai lėtai slinko minutė po minutės; niekas netarė nė 
žodžio. Paprastai šią valandą busdavo beždžionės, susirangiusios 
medžių viršūnėse, ir jų šūksmai, panašūs į šunų lojimą, skelbdavo 
išaušus dieną, o šį rytmetį visur buvo kraupiai tylu. Netrukus nu- 
aidėjo šūvis, tuoj po jo pasigirdo Sezario Santoso balsas ir suklego 
kiti vyrai. Dar po valandėlės parsirado uždusęs Timotis Brusas: 
jie rado kaboklą. 

Žmogus kniūbsčias gulėjo tarp paparčių. Tačiau galva buvo 
atgręžta veidu į viršų, sakytum kokios galingos rankos pasukta 
devyniasdešimties laipsnių kampu nulaužus kaklo slankstelį. Akys 
atviros, veidas taip ir likęs siaubo iškreiptas. Atvertus kūną ant 
nugaros paaiškėjo, kad liemuo ir pilvas giliai perrėžti. Po kūną 
būriais ropinėjo neregėti vabzdžiai, erkės ir vabaliukai. Daktarė 
Omaira Tores konstatavo, kas ir šiaip buvo akivaizdu: žmogus 
nebegyvas. Timotis Brusas suskato ieškoti fotokameros, kad nuo- 
trauka paliudytų, kas įvyko, tuo tarpu Sezaris Santosas parankiojo 
vabzdžių ir sukišo juos į plastiko dėžutę ketindamas perduoti ją 
į Santa Marija de la Liuviją kunigui Valdomerui, išmanančiam 

entomologiją ir renkančiam retas šio krašto rūšis. Čia smarvė 
buvo daug smarkesnė ir reikėjo didžiulių valios pastangų, kad 
nespruktum šalin. 

Sezaris Santosas liepė vienam kareiviui grįžti prie Choelio 
Gonsaleso, kuris buvo likęs vienas stovykloje, o Karakavę ir kitą 
kareivį pasiuntė apžiūrėti apylinkių. Indėnas vedlys Matuvė žiū- 
rėdamas į lavoną tiesiog persimainė, net papilkėjo, tartum žvelgtų 
į vaiduoklį. Nadija apsikabino tėvą ir įsikniaubė jam į krūtinę, 
kad nematytų šiurpiojo vaizdo. 

— Bestija! — sušuko Matuvė. 

— Jokia čia Bestija, žmogau: tai padarė indėnai, — papriešta- 
ravo profesorius Leblanas, išblyškęs nuo patirto siaubo; vienoj 
drebančioj rankoj jis laikė nosinę, sumirkytą odekolonu, ki- 
toj — pistoletą. 

Tą akimirką Leblanas žengė atbulas, bet suklupo ir tėškėsi 
užpakaliu į dumblyną. Profesorius nusikeikė ir pabandė atsistoti, 
bet sulig kiekvienu judesiu tik dar labiau klimpo į kažką tamsaus, 
minkšto ir gumulėto. Iš siaubingos smarvės buvo numanu, jog tai 
ne purvas, o didžiulė išmatų krūva: garsusis antropologas tikrąja 
žodžio prasme išsimėšlavo nuo galvos ligi kojų. Sezaris Santosas 
ir Timotis Brusas padavė jam šaką, padėjo išsikapstyti ir palydėjo 
iki upės atsitraukę deramu nuotoliu, kad neprisiliestų. Leblanui 
nieko kito nebeliko, tik kaip reikiant nusiprausti drebant iš gėdos, 
šalčio, baimės ir pykčio. Karakavė, asmeninis jo padėjėjas, griežtai 
atsisakė išmuilinti viršininką arba išskalbti jo drabužius, o kiti, 
nepaisydami tragikomiškų aplinkybių, vos valdėsi neprapliupę 
nervingu juoku.Visų galvose kirbėjo ta pati mintis: tas, kuris pa- 
liko šitokią mėšlo krūvą, turėjo būti didumo sulig drambliu. 

— Esu beveik tikra, kad padaras, palikęs šią krūvą, minta miš- 
riu maistu — daržovėmis, vaisiais ir trupučiu žalios mėsos, — tarė 
daktarė apžiūrėjusi žiupsnelį tos masės per didinamąjį stiklą; tai 
darant jai teko vėl apsirišti skepetaite nosį ir burną. 

Tuo tarpu Ketė Kold keturpėsčia tyrinėjo žemės paviršių ir 
augalus; jos pavyzdžiu pasekė ir anūkas. 

— Žiūrėk, močiute, radau nulaužtų šakų, o krūmai kai kur 
priploti tarsi didžiulėmis letenomis. Aptikau ir kietų juodų še- 
rių... — rodė savo radinius berniukas. 

— Matyt, čia būta šerno, — tarė Ketė. 

— Ir dar čia gausu vabzdžių, tokių pat kaip ant lavono. Iki šiol 
nebuvau jų matęs. 


"a 


Vos įdienojus Sezaris Santosas ir Karakavė ėmė kelti į kuo aukš- 
tesnį medį nelaimingojo kareivio kūną, suvyniotą į hamaką. Pro- 
fesorius, kuriam nuo nervų trūkčiojo dešinys vokas ir virpėjo 
keliai, apsisprendė. Pareiškė, kad jie visi smarkiai rizikuoja gyvybe, 
todėl jis, Liudvikas Leblanas, būdamas atsakingas už grupę, imasi 
įsakinėti. Pirmojo kareivio nužudymas patvirtinąs jo teoriją, kad 
indėnai yra žudikai iš prigimties, klastingi slapukautojai. Ant- 
rojo mirtis tokiomis keistomis aplinkybėmis taip pat priskirtina 
indėnams, bet neatmestina ir galimybė, jog tai Bestijos darbas. 
Geriausia būtų pridėlioti spąstų, — gal taip pavyktų sugauti ieško- 
mąjį padarą, kol jis nenužudė dar ko nors, — paskui grįžti į Santa 
Marija de la Liuviją ir tenai sulaukti sraigtasparnių. Kiti keliautojai 
nutarė, kad žmogelis, išsivoliojęs mėšle, šio to išmoko. 

— Kapitonas Ariostas neišdrįs atsisakyti padėti Liudvikui Leb- 
lanui, — tarė profesorius. Ekspedicijai vis giliau skverbiantis į ne- 
ištirtą kraštą ir gausėjant ženklų, kad Bestijos čia tikrai esama, vis 
ryškėjo ir antropologo polinkis kalbėti apie save trečiuoju asmeniu. 
Kai kurie grupės nariai sutiko su Leblano siūlymu. Tačiau Ketė 
Kold pareiškė keliausianti toliau ir reikalavo, kad Timotis Brusas 

liktų su ja, nes kokia būtų nauda susitikti ieškomąjį padarą, jei 
nebūtų tai įrodančių fotonuotraukų. Profesorius pasiūlė išsiskirti: 
kas nori, tegul pasiima vieną valtį ir grįžta į kaimą. Kareiviai ir 
Matuvė, vedlys indėnas, norėjo kuo greičiau sukti atgal, taip jie 
buvo įsibauginę. O daktarė Omaira Tores, priešingai, pabrėžė 
atkeliavusi ligi čia tam, kad paskiepytų indėnus; kitą tokią progą 
artimiausiu metu ji vargu ar turėsianti, todėl neketinanti trauktis 
susidūrusi su pirma kliūtimi. 

— Tu labai stipri moteris, Omaira, — žavėjosi Sezaris Santo- 
sas. — Aš lieku. Esu vedlys ir negaliu palikti jūsų čia vienų. 

Aleksas ir Nadija susižvelgė: jie jau buvo pastebėję, kad Sezaris 
Santosas nenuleidžia akių nuo daktarės ir nepraleidžia progos būti 
arčiau jos. Dar neišgirdus vedlio žodžių abiem paaugliams jau 
buvo aišku, kad jeigu ji liks, taip pat pasielgs ir jis. 

— O kaipgi mes be jūsų grįšim? — gan irzliai pasidomėjo 
Leblanas. 

— Karakavė gali jus palydėti, — atsakė Sezaris Santosas. 

— Aš lieku, — atsisakė šis trumpai drūtai kaip visada. 

— Ir aš: kaipgi galėčiau palikti močiutę, — patikino Aleksas. 

— Man tavęs nereikia, apsieisiu ir be tokių piemengalių, Alek- 
sandrai, —suniurzgė senelė, bet visi galėjo matyti, kaip jos vanagiš- 
kose akyse blykstelėjo pasididžiavimas: štai koks mano anūkas. 

— Aš vykstu ieškoti paspirties, — pareiškė Leblanas. 

— Argi ne jūs atsakote už ekspediciją, profesoriau? — lediniu 
balsu pasiteiravo Ketė Kold. 

— Ten būsiu naudingesnis negu čia... — sumikčiojo ant- 
ropologas. 

— Darykit kaip norit, bet jei pasitrauksit, tikrai parašysiu apie 
tai į „International Geographic“, ir tegul visas pasaulis sužino, kur 
dingo profesoriaus Leblano narsa, — pagrasino ji. 

Galiausiai buvo sutarta, kad vienas kareivis ir Matuvė parga- 
bens Choelį Gonsalesą į Santa Marija de la Liuviją. Keliauti teks 

trumpiau, nes pasroviui. Visi kiti, taip pat ir Liudvikas Leblanas, 
neišdrįsęs priešgyniauti Ketei Kold, liko kur buvę laukti pastip- 
rinimo. Dar prieš vidurdienį viskas buvo parengta, ekspedicijos 
dalyviai atsisveikino vieni su kitais ir valtis su sužeistuoju pasuko 
atgal. 


"a 


Laikas iki sutemų ir gera pusė rytdienos prabėgo rezgant spąstus 
Bestijai pagal profesoriaus Leblano nurodymus. Sumanymas buvo 
vaikiškai paprastas: iškasti didelę duobę, uždengti ją tinklu ir už- 
maskuoti šakomis bei lapais. Užmynęs ant tinklo, pabaisa turėjo 
nugarmėti į duobę su visu tinklu. Dugne reikėjo įtaisyti elektrinę 
signalizaciją, kurios kauksmas sukeltų ant kojų visą ekspediciją. 
Tada žmonės atskubėtų prie spąstų, žvėriui dar nespėjus išsinar- 
plioti iš tinklo ir pasprukti, ir apšaudytų jį kapsulėmis su stipriais 
migdomaisiais, galinčiais sukelti narkozę net raganosiui. 
Sunkiausia buvo iškasti tokią gilią duobę, kad joje tilptų net 
toks aukštas padaras kaip Bestija. Kastuvais pasikeisdami darbavosi 
visi, išskyrus Nadiją ir Leblaną: pirmoji — todėl, kad nesutiko 
su ketinimais pakenkti girios milžinui, antrasis — dėl nugaros 
skausmų. Žemė pasirodė besanti visai ne tokia, kaip buvo manęs 
profesorius, kai projektavo žabangus patogiai įsitaisęs namie prie 
rašomojo stalo, už tūkstančių mylių nuo čia. Paviršiuje plytėjo 
plonas dirvožemio sluoksnis, po juo tūnojo kieta šaknų raizgalynė, 
dar giliau — molis, slidus kaip muilas, be to, į kasinį tolydžio plū- 
do rausvas vanduo, kuriame plaukiojo visokiausi gyviai. Pagaliau 
teko atsisakyti viso to sumanymo dėl neįveikiamų kliūčių. Aleksas 
pasiūlė kitaip panaudoti tinklus — ištempti juos tarp medžių pri- 
raišiotus virvėmis, o po jais pridėlioti jauko; žvėriui priartėjus 
prie spąstų sukauktų sirena ir tuo pat metu ant jo užkristų tinklas. 

Visi, išskyrus Leblaną, pripažino, kad teoriškai tokie spąstai turėtų 
veikti, bet buvo jau per daug pavargę, kad juos išbandytų, ir nu- 
tarė atidėti tą darbą rytojui. 

— Tikiuosi, Jaguarai, kad tavo sumanymas žlugs, — tarė Nadija. 

— Bet juk tas Bestija pavojingas, — paprieštaravo vaikinas. 

— O ką jam darys, jei pagaus? Užmuš? Supjaustys į gabalus ir 
tirs? [mes į narvą visam gyvenimui? 

— O ką tu siūlytum, Nadija? 

— Pakalbėti su juo ir paklausti, ko jis nori. 

— Tai bent geniali mintis! Galėtume jį pasikviesti puodeliui 
arbatos... — nusišaipė Aleksas. 

— Visi žvėrys susižino, — tvirtino Nadija. 

— Taip sako ir mano sesutė Nikolė, bet jai dar tik devyneri. 

— Vadinasi, ta devynmetė žino daugiau už tave, penkiolikme- 
tį, — atšovė Nadija. 

Besišnekučiuodami juodu atklydo į labai gražią vietą. Tanki 
ir raizgi pakrantės augalija tolstant nuo upės retėjo ir miškas kilo 
prieš akis visu didingumu. Medžių kamienai, aukšti ir tiesūs, 
stūksojo tarsi puikios žalios katedros pilioriai. Orchidėjos ir kitos 
gėlės sviro nuo šakų, blizgantys paparčiai dengė žemę. Be galo 
įvairi gyvūnija nė akimirką nenutildavo; nuo aušros iki visiškai 
sutemstant galėjai klausytis tukanų ir papūgų koncerto, naktį im- 
davo kurkti rupūžės ir stūgauti beždžionės. Kas be ko, tame rojaus 
sode nestinga ir pavojų: nuotoliai milžiniški, aplinkui nė vieno 
žmogaus, nepažįstant vietovės susiorientuoti, kur esi, neįmano- 
ma. Pasak Leblano —ir čia Sezaris Santosas su juo sutiko — yra tik 
vienas būdas keliauti po šiuos kraštus: prašyti indėnų pagalbos. 
Reikėjo juos prisivilioti. Labiausiai tuo rūpinosi daktarė Omaira 
Tores: ji privalanti įvykdyti savo užduotį — paskiepyti indėnus ir 
sukurti indėnų sveikatos kontrolės sistemą. 

— Netikiu, kad indėnai savo noru leis tau badyti jiems rankas, 
Omaira. Jie niekada gyvenime nėra matę adatos, — šyptelėjo 

Sezaris Santosas. Juodu simpatizavo vienas kitam ir šnekėdavosi 
familiariu tonu. 

— Sakysim jiems, kad tai labai galingi baltųjų žmonių bur- 
tai, — tarė jam daktarė, merkdama akį. 

— O juk tai tikra tiesa, — pripažino Sezaris Santosas. 


>= 


Pasak vedlio, šiose vietose yra genčių, tikrai turėjusių sąlytį su 
išoriniu pasauliu, kad ir trumpai. Iš jo lėktuvėlio jau yra tekę ap- 
tikti šabonų, bet kadangi čia lėktuvui nėra kur nutūpti, tai beliko 
pažymėti tuos kaimus žemėlapyje. Bendros trobos, kurias teko 
matyti, buvo nedidelės, o tai reiškė, kad kiekvieną gentį sudaro 
vos keletas šeimų. Profesorius Leblanas, laikantis save tų dalykų 
žinovu, patikino, kad mažiausias vieno šabono gyventojų skaičius 
yra maždaug penkiasdešimt žmonių — mažesnis būrys neįstengtų 
apsiginti nuo priešų — ir retai teviršija pustrečio šimto. Sezaris 
Santosas pareiškė spėjąs, kad yra ir izoliuotų genčių, kurių, kaip 
tikisi daktarė Tores, dar niekam nėra tekę pamatyti, bet jas būtų 
galima pasiekti nebent oru. Reikią kopti į miškingąją plynaukš- 
tę, į legendinį krioklių rajoną, kur, kol nebuvo išrasti lėktuvai ir 
sraigtasparniai, negalėjo patekti nė vienas svetimšalis. 

Tikėdamasis prisivilioti indėnų, vedlys tarp dviejų medžių 
ištempė virvę ir ant jos prikabinėjo dovanų: karolių, spalvotų 
skepetaičių, veidrodėlių ir plastikinių niekučių. Mačetes, peilius 
ir plieno įrankius jis pasiliko ateičiai, kai prasidėsiančios tikros 
derybos ir reikėsią keistis dovanomis. 

Tą vakarą Sezaris Santosas bandė susisiekti per radiją su kapi- 
tonu Ariostu ir Mauru Kariju, turinčiais būti Santa Marija de la 
Liuvijoje, bet aparatas neveikė. Profesorius Leblanas žingsniavo 
po stovyklą įsiutęs dėl dar vienos kliūties, tuo tarpu kiti pasi- 

keisdami bandė pasiųsti ar gauti žinią, bet viskas veltui. Nadija 
pasišaukė Aleksą nuošaliau norėdama papasakoti, kad praėjusią 
naktį, prieš tai, kai per Karakavės pamainą buvo nužudytas ka- 
reivis, ji matė indėną knebinėjant radiją. Mergaitė sakė po savo 
budėjimo atsigulusi, bet dar ne tuoj užmigusi ir iš savo hamako 
mačiusi Karakavę prie aparato. 

— Ar aiškiai matei jį, Nadija? 

— Ne, buvo tamsu, bet toje pamainoje budėjo tik abu ka- 
reiviai ir jis. Esu beveik įsitikinusi, kad tai nebuvo nė vienas iš 
kareivių, — teigė ji. — Manau, kad kaip tik apie Karakavę tąsyk 
kalbėjo Mauras Karijas. Gal buvo taip suplanuota, kad prireikus 
negalėtume prisišaukti pagalbos. 

— Turim perspėti tavo tėtį, — pareiškė Aleksas. 

Sezaris Santosas nesusidomėjo ta žinia: jis tik pamokė jaunuo- 
daug priežasčių, kodėl toks senas radijas nustojo veikti. Be to, 
kokia nauda būtų Karakavei jį sugadinti? Juoba kad jam kaip tik 
nepravartu likti be ryšio. Pagaliau vedlys nuramino jaunuosius 
draugus tardamas, kad po trejeto ketverto dienų atvyks pastip- 
rinimas. 

— Mes nesam palikti likimo valiai, tik izoliuoti, — patikino jis. 

— O kaipgi Bestija, tėti? — nerimavo Nadija. 

— Dar nežinom, ar jis išvis yra. O indėnų mums nėra ko bijoti. 
Vakare arba rytoj rytą jie pasirodys, tikėkimės, su taikiais ketini- 
mais. Pagaliau esam gerai apsiginklavę. 

— Žuvęs kareivis irgi turėjo šautuvą, bet tai jo neišgelbėjo, — pa- 
prieštaravo Aleksas. 

— Jis buvo neatsargus. Nuo šiol turėsim būti kur kas atidesni. 
Deja, turim tik šešis suaugusius, galinčius eiti sargybą. 

— Aš galiu budėti kaip ir suaugusieji, — užtikrino Aleksas. 

— Gerai, tu gali, bet ne Nadija. Ji gali tik lydėti mane per mano 
pamainą, — pasakė Sezaris Santosas. 

Tą dieną Nadija netoli stovyklos aptiko medį, vadinamą uruku pod, 
nusiskynė keletą jo vaisių, panašių į gauruotus migdolus, atvožė 
juos ir iš vidaus ištraukė keletą raudonų sėklelių. Suspaudusi jas 
pirštais ir sumaišiusi su trupučiu seilių gavo raudoną pastą, lipnią 
kaip muilas, tą pačią, kuria indėnai sykiu su kitais augaliniais dažais 
išsipaišo kūną. Nadija ir Aleksas prisipiešė ant veido brūkšnių, 
apskritimų ir taškelių, paskui papuošė rankas plunksnų ir sėklų 
apyrankėmis. Tatai pamatę Timotis Brusas ir Ketė Kold panoro 
būtinai juos nufotografuoti, o Omaira Tores — sušukuoti mergaitei 
garbanas ir įpinti į jas orchidėjų žiedelių. Nesižavėjo tik Sezaris 
Santosas: pamačius dukterį išgražintą kaip čiabuvę mergelę jam 
suspaudė širdį. 

Netrukus ėmė po truputį temti — galėjai tik įsivaizduoti, kad 
saulė jau rengiasi pasislėpti anapus horizonto ir atverti kelią 
nakčiai; pro medžių lajas ji retai teblykstelėdavo, žemę siekė tik 
išsklaidyta jos šviesa, prasiskverbusi pro žaliąjį augalijos filtrą. 
Tik kartais, kokio išvirtusio medžio vietoje, buvo galima išvysti 
mėlyną dangaus lopinėlį. Saulei leidžiantis augalų šešėliai užgul- 
davo žmones kaip kokia skraistė ir nė valandai nepraslinkus giria 
tapdavo juoda ir nejauki. Nadija paprašė Aleksą pagriežti fleita, 
kad visiems būtų smagiau, ir valandėlę girioje sklido švelni tyra 
muzika. Beždžionėlė Boroba kraipė galvą melodijos ritmu. Sezaris 
Santosas ir daktarė Omaira Tores sutūpę prie laužo kepė žuvis 
vakarienei. Ketė Kold, Timotis Brusas ir vienas kareivis įtvirtino 
palapines ir pasirūpino apsaugoti maisto atsargas nuo beždžionių 
ir skruzdėlių. Karakavė ir antrasis kareivis ginkluoti ėjo sargybą. 
Profesorius Leblanas diktavo mintis, kylančias galvoje, į magne- 
tofoną, kurį visada nešiojosi, kad kai tik šaus į galvą reikšminga 
idėja, galėtų ją išsaugoti žmonijai; beje, tai atsitikdavo taip dažnai, 

kad abu paaugliai neapsikentę tik ir laukė progos nugvelbti to 
aparato baterijas. Penkiolika minučių jau truko fleitos koncertas, 
bet ūmai Borobos dėmesys nukrypo visai kitur; beždžionė ėmė 
straksėti ir neramiai tąsyti šeimininkei drabužį. Iš pradžių Nadija 
bandė nekreipti dėmesio, bet žvėrelis nepaliko jos ramybėje ir 
pagaliau privertė atsistoti. Įdėmiai apžvelgusi tankmę, mergaitė 
mostu pasišaukė Aleksą ir kartu su juo išėjo iš laužo šviesos taip, 
kad kiti nepastebėtų. 

— Šššt! — šnipštelėjo Nadija ir pridėjo pirštą prie lūpų. 

Dar buvo ne visai sutemę, bet spalvos beveik pranyko: visur 
vien pilki ir juodi tonai. Nuo pat išvykimo iš Santa Marija de la 
Liuvijos Aleksas nuolat jautėsi esąs stebimas, o kaip tik šį vakarą 
tokio įspūdžio nebeliko. Jį apėmė ramybės ir saugumo jausmas, 
kurio jau daug dienų nebeturėjo. Išsisklaidė ir įkyrioji smarvė, 
tvyrojusi nuo praėjusios nakties, kai žuvo kareivis. Abu pa- 
augliai paėjėjo keletą metrų į brūzgynus ir ten lūkuriavo ne 
tiek nerimo, kiek smalsumo pagauti. Ir vienas, ir kitas spėjo 
(nors balsu to ir nesakė), kad jeigu netoliese yra indėnų ir jie 
norėtų atėjūnams pakenkti, jau būtų galėję tai padaryti, nes 
ekspedicijos dalyviai, laužo liepsnų ryškiai apšviesti, buvo 
puikus taikinys čiabuvių ietims ir užnuodytoms strėlėms. 

Jaunuoliai laukė ramiai, jausdami, kad grimzta į klampią miglą, 
nes nakčiai stojus visai kitaip suvokė tikrovę. Netrukus Aleksas 
ėmė po truputį įžvelgti būtybes, šmėksančias aplinkui, kiekvie- 
ną atskirai. Jos buvo lieknos, nuogos, išmargintos brūkšniais ir 
dėmelėmis, pasipuošusios plunksnomis ir odinėmis apyrankėmis; 
jos tylėjo ir nejudėjo. Nors ir tūnojo visai šalia, buvo sunkiai 
įžiūrimos — taip tobulai susiliejusios su gamta, kad rodėsi nema- 
tomos tarsi plevenantys vaiduokliai. Geriau įsižiūrėjęs Aleksas 
suskaičiavo, kad jų ne mažiau kaip dvidešimt, vien vyrai, su pri- 
mityviais ginklais rankose. 

— Aya, — visai tyliai sukuždėjo Nadija. 

Niekas neatsiliepė, bet vos pastebimas lapijos judėjimas rodė 
indėnus artinantis. Prietemoje ir neturėdamas akinių, Aleksas 
abejojo dėl to, ką mato, bet širdis ėmė pašėlusiai plakti ir kraujas 
plūstelėjo į smilkinius. Jį užvaldė ta pati iliuzija, kad sapnuoja, kaip 
tada, kai Mauro Karijo stovykloje susidūrė su juoduoju jaguaru. 
Vaikinui rodėsi, tarsi viskas vyksta stiklo burbule, kuris kiekvie- 
ną akimirką gali pažirti skeveldromis. Pavojus tvyrojo ore kaip 
tąsyk, žvelgiant jaguarui į akis, bet baimės jis nejuto. Netikėjo, 
kad jam keltų grėsmę tos permatomos pamėklės, plevenančios 
tarp medžių. Jam nė į galvą nešovė išsitraukti lenktinį peilį arba 
šauktis pagalbos. Priešingai, galvoj žaibu tvykstelėjo vaizdas, kurį 
prieš keletą metų buvo matęs filme: vaikas susitinka su atvykėliu 
iš kosmoso. Juk panaši buvo ir ši akimirka. Aleksas susižavėjęs 
pagalvojo, kad į nieką pasaulyje nekeistų to, ką dabar patiria. 

— Aya, — pakartojo Nadija. 

— Aya, — pritarė ir Aleksas. 

Jokio atsako. 

Vaikai laukė nepaleisdami vienas kito rankų, sustingę kaip 
statulos; net ir Boroba tupėjo nekrustelėdama, tarsi numanytų, 
kad vyksta kažkas labai svarbaus. Slinko minutė po minutės, kol 
sparčiai tirštėjanti nakties tamsa galutinai juos paslėpė. Pagaliau 
jie susivokė likę vieni; indėnai išnyko taip pat lengvai, kaip buvo 
atsiradę iš niekur. 

— Kas jie tokie? — paklausė Aleksas, kai juodu grįžo į stovyklą. 

— Tai, ko gero, bus nematomieji „miglos žmonės“, nuošaliausi 
ir paslaptingiausi Amazonijos gyventojai. Yra žinoma, kad jie 
egzistuoja, bet niekam nėra tekę su jais kalbėtis. 

— Ko jie nori iš mūsų? — smalsavo Aleksas. 

— Gal pamatyti, kaip mes gyvenam... — spėliojo Nadija. 

— Tą patį norėčiau sužinoti apie juos. 

— Tik niekam nesakykim, ką matėm, Jaguarai. 

— Keista, kad jie nei puolė mūsų, nei pasidomėjo dovanomis, 
kurias jiems išdėliojo tavo tėtis, — stebėjosi vaikinas. 

— Ar manai, jog tai jie nukovė kareivį laive? — klausė Nadija. 

— Nežinau, bet jeigu tie patys, tada kodėl šiandien jie mūsų 
nepuolė? 

Šiąnakt Aleksas jau be baimės budėjo sykiu su močiute, nes 
nebejuto Bestijos smarvės ir nekankino nerimas dėl indėnų. Po 
keistojo susitikimo su jais vaikinas įsitikino, kaip mažai būtų nau- 
dos iš pistoletų, jeigu jie sumanytų pulti stovyklą. Kaipgi pataikysi 
į tas beveik nematomas būtybes? Indėnai ištirpo naktyje kaip šešė- 
liai, kaip nebylūs vaiduokliai, galintys užgriūti ir nužudyti priešą 
žaibiškai, jam nespėjus nė susivokti. Vis dėlto širdies gilumoje jis 
buvo įsitikinęs, jog tokių kėslų miglos žmonės neturi. 


DEŠIMTAS SKYRIUS 


„A 
Pagrobimas 


Nauja diena slinko lėtai ir nuobodžiai. Lijo tiek, kad drabužiams 
dar nespėjus išdžiūti, žiū, jau ir vėl dangus prakiuro. Kitą naktį abu 
kareiviai nebegrįžo iš budėjimo; netrukus paaiškėjo, kad prapuolė 
ir laivas. Vyrukai, įsibauginę dėl draugų mirties, pabėgo upe. Jie 
vos nesukėlė maišto, kai negavo leidimo grįžti į Santa Marija de 
la Liuviją pirmuoju laiveliu; niekas, girdi, jiems nesumokės už 
tai, kad jie rizikuoja gyvybe. Sezaris Santosas jiems atšovė, kad už 
tai jiems ir mokama: argi jie — ne kareiviai? Pasiryžimas sprukti 
galėjo jiems brangiai kainuoti, bet jie nusprendė, kad verčiau 
stoti prieš karo lauko teismą, negu būti indėnų ar Bestijos nu- 
galabytiems. Likusiems ekspedicijos dalyviams tas laivelis buvo 
vienintelė galimybė grįžti į civilizuotąjį pasaulį; be jo ir be radijo 
jie pasijuto visiškai izoliuoti. 

— Indėnai žino, kad mes čia. Likti mums negalima! — karščiavosi 
profesorius Leblanas. 

— O kur norėtumėt eiti, profesoriau? Jei pasitrauksim iš čia, 
sraigtasparniai atskridę mūsų neberas. Iš oro matyti vien žalias 
patiesalas, mes būtume visiškai neįžiūrimi, — prieštaravo Sezaris 
Santosas. 

— O ar negalėtume pamėginti ir savo jėgomis paupiu pareiti į 
Santa Marija de la Liuviją? — svarstė Ketė Kold. 

— Pėsčiomis pareiti neįmanoma. Per didelės kliūtys ir per 
didelis pavojus paklysti. 

— Tai jūsų kaltė, Kold! Reikėjo mums visiems plaukti atgal į 
Santa Marija de la Liuviją, kaip aš ir siūliau, — priekaištavo pro- 
fesorius. 

— Sutinku, mano kaltė. Ir ką dabar man padarysit? — klausė 
reporterė. 

— Aš jus demaskuosiu! Sužlugdysiu karjerą! 

— O gal kaip tik aš sužlugdysiu jums karjerą, profesoriau, — nė 
kiek neišsigando ji. 

Jų ginčą nutraukė Sezaris Santosas, sakydamas, kad užuot gin- 
čijusis verčiau suvienyti jėgas ir įvertinti padėtį: indėnai mumis 
nepasitiki ir neparodė susidomėjimo dovanomis, vien tik stebėjo 
mus, bet nepuolė. 

— Ar jums dar maža to, ką jie padarė tam vargšui kareiviui? — 
kandžiai paklausė Leblanas. 

— Vargu ar tai indėnų darbas: jie taip nekovoja. Jei mus lydės 
laimė, gal būsim susidūrę su taikinga gentim, — atsakė vedlys. 

— Ojei laimė nelydės mūsų, tada būsim suvalgyti, —suniurzgė 
antropologas. 

— Būtų stačiai puiku, profesoriau. Taip jūs galėtumėt patvirtinti 
savo teoriją apie indėnų žiaurumą, — paguodė jį Ketė. 

— Gerai, gana jau tų nesąmonių. Reikia apsispręsti — liekam ar 
keliaujam... — pertraukė juos fotografas Timotis Brusas. 

— Jau beveik trys dienos, kai išplaukė pirmasis laivas. Kadangi 
jiems pasroviui ir Matuvė žino kelią, jie jau turėtų būti Santa 
Marija de la Liuvijoje. Rytoj, vėliausiai — po dviejų dienų, atskris 
kapitono Ariosto sraigtasparniai. Jie skraido dieną, todėl turim 
be paliovos kurstyti laužą, kad iš oro pamatytų dūmus. Kaip jau 
sakiau, padėtis sunki, bet ne beviltiška: daug žmonių žino, kur 


esam, ir ieškos mūsų, — užtikrino Sezaris Santosas. 

Nadija su beždžionėle, apsikabinusia jai kaklą, buvo visai rami, 
lyg nesuprastų, kokie svarbūs įvykiai čia rutuliojasi. O Aleksas, 
priešingai, nusprendė dar niekad nesusidūręs su tokiu pavojumi, 
net ir tada, kai kopdamas į El Kapitano kalną — stačiašlaitę uolą, 
kurią ryždavosi šturmuoti tik labiausiai prityrę alpinistai, — pakibo 
ore ir jei ne virvė, kuria buvo susirišęs su tėvu, būtų užsimušęs. 


"a 


Sezaris Santosas buvo įspėjęs ekspedicijos dalyvius, kaip saugotis 
įvairių girios vabzdžių ir kitų gyvių, nuo tarantulo iki gyvačių, bet 
pamiršo paminėti skruzdėles. Aleksas buvo atsisakęs avėti batais, 
ir ne tik todėl, kad jie nuolat būdavo drėgni ir sudvisę, bet ir kad 
spaudė kojas — matyt, apavas bus susitraukęs nuo drėgmės. Nors 
pirmosiomis dienomis nenusiaudavo šlepečių, gautų iš Sezario 
Santoso, vis tiek pėdos apteko šašais ir nuospaudomis. 

— Šis kraštas — ne švelnioms kojelėms, —tiek tepasakė močiutė, 
kai Aleksas parodė jai žaizdotas, kruvinas pėdas. 

Ketė Kold sunerimo tik tada, kai anūkui įkando ugninė 
skruzdėlė. Vaikinas neištvėrė nešūktelėjęs: suskaudo taip, tarsi 
kas būtų užgesinęs cigaretę į kulkšnį. Įkandimo vietoj atsiradusi 
maža balta dėmelė per porą minučių paraudo ir išpampo tartum 
vyšnia. Tvinkčiojantis skausmas plito blauzda į viršų ir nebeleido 
žengti nė žingsnelio. Daktarė Omaira Tores perspėjo, kad nuodai 
veiks dar kelias valandas, o ištverti tą laiką padėtų nebent karšto 
vandens kompresas. 

— Tikiuosi, kad nesi alergiškas, nes tokiu atveju pasekmės būtų 
sunkesnės, — pridūrė gydytoja. 

Aleksas nebuvo alergiškas, bet, šiaip ar taip, įkandimas jį su- 
sargdino geram pusdieniui. Vakare, vos jis įstengė priminti pėdą ir 
žengti vieną kitą žingsnį, Nadija papasakojo mačiusi, kad kol kiti 


118 + IsaBri ALLENDE 


buvo užsiėmę savais reikalais, Karakavė šniukštinėjo po dėžes su 
vakcinomis. Išvydęs, kad mergaitė jį stebi, indėnas griebė jai už 
rankų taip šiurkščiai, jog odoj liko mėlynės, ir įspėjo, kad jeigu 
ji prasitars bent žodelį apie tai, ką matė, brangiai sumokėsianti. 
Nebuvo abejonės, kad šis žmogus įvykdys savo grasinimus, bet 
Aleksas nutarė netylėti: reikia įspėti gydytoją. Nadija, susižavėjusi 
daktare ne mažiau nei tėvu ir jau pradėjusi svajoti, kaip būtų gera 
turėti tokią pamotę, buvo linkusi papasakoti jai ir apie jųdviejų 
nugirstą Mauro Karijo pokalbį su kapitonu Ariostu Santa Marija 
de la Liuvijoje. Iš visa ko atrodė, jog Karakavė būsiąs tas asmuo, 
kuriam patikėta įgyvendinti nedorus Karijo planus. 

— Kol kas dar nieko apie tai nesakykim, — nutarė Aleksas. 

Sulaukę tinkamos progos, kai Karakavė nuėjo tolėliau prie upės 
pažvejoti, juodu papasakojo Omairai Tores ką sužinoję. Daktarė 
labai įdėmiai išklausė paauglių ir pirmąsyk per visą jų pažinties 
laiką, regis, sunerimo. Net ir dramatiškesniais kelionės momentais 
ši nuostabi moteris išlikdavo rami; jos nervai buvo užgrūdinti kaip 
samurajaus. Ir šįsyk ji tvardėsi, bet norėjo sužinoti visas smulk- 
menas. Įsitikinusi, kad Karakavė buvo atvožęs dėžes, bet pačių 
ampulių nepažeidė, daktarė lengviau atsikvėpė. 

— Šios vakcinos — indėnams vienintelė galimybė išlikti. Turim 
saugoti jas kaip didžiausią turtą, — paaiškino ji. 

— Mudu su Aleksu sekėm Karakavę ir manom, jog tai jis su- 
gadino radiją, bet tėtis sako, kad neturėdami įrodymų negalim jo 
apkaltinti, — prisipažino Nadija. 

— Nekvaršinkim galvos tavo tėčiui tais įtarimais, Nadija: jam 
jau ir be to pakanka rūpesčių. Mes kartu, judu ir aš, galim neut- 
ralizuoti Karakavę. Neišleiskit jo iš akių, vaikai, — paprašė Omaira 
Tores. Vaikai pažadėjo. 

Diena praslinko be nuotykių. Sezaris Santosas vis dar ban- 
dė atgaivinti radijo siųstuvą, bet nesėkmingai. Timotis Brusas 

turėjo aparatą, kuriuo kelionės pradžioje klausydavosi žinių iš 
Manauso, bet taip toli radijo bangos nesiekė. Visi nuobodžiavo, 
nes nušovus porą paukščių ir sugavus dvi žuvis daugiau tą dieną 
nebebuvo ko veikti; kas iš to, kad ir daugiau sumedžiotum ar 
prižvejotum — mėsą apspis skruzdėlės ir per kelias valandas ji vis 
tiek pašvinks. Pagaliau Aleksas suprato, kodėl indėnai nekaupia 
atsargų. Visi pakaitom kurstė laužą, kaip ženklą tiems, kurie gal 
atskris jų ieškoti, nors, pasak Sezario Santoso, dar per anksti ti- 
kėtis. Timočiui Brusui išsitraukus aptrintą kortų malką, iki pat 
sutemstant lošėjai pliekė pokerį, juodąjį džeką ir romį. Bestijos 
dvokas buvo jau išsisklaidęs. 


> 


Nadija, Ketė Kold ir daktarė nuėjo prie upės nusiprausti ir at- 
likti savo reikalų; buvo sutarta, kad niekas po vieną nerizikuos 
pasišalinti iš stovyklos. Prisireikus kuriai nors iš moterų, visos 
trys eidavo kartu; kitais atvejais grupė pasiskirstydavo poromis. 
Sezaris Santosas vis pataikydavo prisigretinti prie Omairos Tores, 
kas labai nepatiko Timočiui Brusui, nes ir jam rūpėjo daktarė. 
Per visą kelionę anglas sekiojo paskui ją su fotoaparatu, kol jai 
pačiai nusibodo pozuoti, nors Ketė Kold ir ragino jį pataupyti 
filmus Bestijos ir indėnų nuotraukoms. Tik reporterei ir Karakavei 
jaunoji moteris, rodos, nedarė įspūdžio. Ketė bambėjo esanti jau 
per sena spoksoti į gražius veidelius; Aleksui rodėsi, kad ji taip 
šneka iš pavydo, nepritinkančio tokiam protingam žmogui kaip 
jo senelė. Profesorius Leblanas, negalėdamas varžytis išvaizda su 
Sezariu Santosu, o jaunyste — su Timočiu Brusu, stengėsi nu- 
stebinti moterį įžymumu ir kiekviena proga balsiai cituodavo 
savo knygos skirsnius, kuriuose buvo smulkiai pasakojama, kokie 

baisūs pavojai jam grėsė atsidūrus tarp indėnų. Daktarei sunku 
buvo įsivaizduoti bailųjį Leblaną pusnuogį, vien su strėnjuoste, 
plikomis rankomis kovojantį su indėnais ir žvėrimis, medžiojantį 
strėlėmis ir be pašalinės pagalbos atsilaikantį prieš visus gamtos 
gaivalus, kaip kad jis gyrėsi. Vis dėlto varžytuvės tarp grupės vy- 
riškių dėl Omairos Tores dėmesio kėlė šiokią tokią įtampą, kuri 
vis didėjo nerimastingai belaukiant sraigtasparnių: slenka valanda 
po valandos —o jų vis nėra. 

ištinusi, bet kietoji raudona vyšnia skruzdėlės įkandimo vietoje 
sumažėjo, matyt, padėjo karšto vandens kompresai. Norėdamas 
prasiblaškyti vaikinas išsitraukė fleitą ir užgrojo mamos mėgstamą 
koncertą; tai buvo švelni, romantiška muzika, sukurta europiečio 
kompozitoriaus, mirusio daugiau kaip prieš šimtą metų, bet ji 
visai gerai skambėjo čia, džiunglėse. Teisus buvo jo senelis Džo- 
zefas Koldas: muzikos kalba universali. Sulig pirmaisiais garsais 
atšuoliavusi Boroba atsitūpė solidaus kritiko poza; netrukus grįžo 
ir Nadija su daktare ir Kete Kold. Palaukusi, kol visi kiti užsiims 
stovyklos parengimu nakčiai, mergaitė ženklais pakvietė Aleksą 
nepastebimai eiti paskui ją. 

— Jie jau vėl čia, Jaguarai, — šnipštelėjo jam į ausį. 

— Indėnai? 

— Taip, miglos žmonės. Manau, juos priviliojo muzika. Eik 
paskui mane, tik be triukšmo. 

Juodu žengė keletą metrų į tankmę ir, visai kaip anąsyk, ėmė 
tyliai lūkuriuoti. Kad ir kaip Aleksas akis spigino, nieko negalėjo 
įžiūrėti tarp medžių: indėnai sakytum ištirpo aplinkoje. Staiga 
pajuto, kaip kažkas jį tvirtai suėmė už rankų, ir apsidairęs išvy- 
do, kad juodu su Nadija apsupti. Indėnai nestovėjo atokiai kaip 
praeitą kartą — dabar Aleksas net užuodė salsvą jų kūnų kvapą. 
Jis ir vėl įsitikino, jog šie žmonės liekni ir žemo ūgio, bet šįsyk 

gavo pajusti, kad jie dar ir labai stiprūs, o jų elgesys turi kažko 
žvėriško. Negi Leblanas neklydo sakydamas, kad jie žiaurūs ir 
negailestingi? 

— Aya, — pabandė kalbinti užpuolikus Aleksas. 

Kažkieno ranka užspaudė jam burną, ir dar nespėjęs susigau- 
dyti, kas darosi, berniukas pasijuto keliamas už kulkšnių ir pa- 
žastų. Jis ėmė muistytis, bet gniaužtai neatsileido. Pajuto smūgį 
į galvą, nežinia, kumščiais ar akmeniu, bet suprato, kad verčiau 
nesipriešinti nešamam, nes kitaip bus apsvaigintas arba ir nužu- 
dytas. Pagalvojo apie Nadiją: negi ir ji termpiama per prievartą? 
Vaikinui pasigirdo, tartum iš tolo jį šauktų močiutė, bet indėnai 
juo nešini nėrė vis giliau į tamsą tarsi nakties dvasios. 


> 


Aleksandras Koldas juto deginantį skausmą kulkšnyje, kur buvo 
įkandusi ugninė skruzdėlė: kaip tik už tos vietos buvo nusitvėręs 
vienas iš keturių indėnų, kurie jį nešte nešė. Pagrobėjai bėgo 
ristele, sulig kiekvienu žingsniu be atodairos kratydami vaikino 
kūną į šalis; pečius skaudėjo taip, lyg jie būtų išnarinti. Indėnai 
nuvilko jam marškinėlius ir aprišo jais galvą, kad belaisvis nieko 
nematytų ir negalėtų rėkti. Jis vos įstengė kvėpuoti, galva smūgio 
vietoje tvinkčiojo, dar gerai, kad sąmonės neprarado, vadinasi, 
užpuolikai smogė ne per stipriai, užmušti neketino. Bent jau 
kol kas... Aleksui pasirodė, kad žygis trunka labai ilgai. Pagaliau 
indėnai sustojo ir nusviedė jį žemėn kaip kokį bulvių maišą. Be- 
veik iš karto atlėgo raumenys ir kaulai, nors kulkšnis degte degė. 
Jis nedrįso nusismaukti nuo galvos marškinėlių, kad neerzintų 
pagrobėjų, bet kadangi laikas slinko, o niekas nesikeitė, pagaliau 
ryžosi. Niekas nesutrukdė. Apsipratus akims su blyškia mėnulio 


šviesa, vaikinas pamatė besąs vidury miško, nusviestas ant trūnė- 


122 +» IsABEL ALLENDE 


sių patalo, dengiančio žemę. Jis juto, kad čia pat ratu jį apstoję 
indėnai, bet tokioj blyškioj šviesoj ir dar be akinių negalėjo jų 
įžiūrėti. Prisiminęs savo karišką peilį, vogčiomis kilstelėjo ranką 
prie juosmens patikrinti, ar tebėra, bet nespėjo: stiprūs pirštai 
nutvėrė už riešo. Tuo metu jis išgirdo Nadijos balsą ir ant galvos 
pajuto laibas Borobos rankeles. Aleksas riktelėjo, nes beždžionė 
uždėjo pirštus tiesiai ant gumbo, iššokusio po smūgio į galvą.. 

— Tyliau, Jaguarai. Jie mums nedarys nieko blogo, — tarė 
mergaitė. 

— Kas atsitiko? 

— Jie baiminosi, kad tu imsi šaukti, todėl išsinešė tave jėga. Jie 
tik nori, kad eitume su jais. 

— Kur? Ir kam? — murmėjo vaikinas, bandydamas atsisėsti. 
Galvoje tarsi būgnas dunksėjo. 

Nadija padėjo draugui pasikelti ir davė jam atsigerti vandens 
iš kalebaso. Akims apsipratus, jis matė, kaip indėnai jį stebi. Jie 
kalbėjo visu balsu, nebijodami, kad kas išgirs ar pasivys. Aleksas 
tikėjosi, kad kiti ekspedicijos dalyviai ieškos pražuvėlių, nors, 
aišku, niekas nesiryš vidury nakties per daug nutolti nuo sto- 
vyklos. Pamanė, kad močiutė bent kartą susirūpins: kaip reikės 
pasiaiškinti sūnui Džonui, kad džiunglėse prarado anūką? Buvo 
akivaizdu, kad su Nadija indėnai elgiasi švelniau: mergaitė laisvai 
vaikščiojo tarp jų. Atsisėdęs berniukas pajuto kažką šilto srovenant 
per dešinį smilkinį ir varvant ant peties. Jis pabraukė per tą vietą 
pirštu ir jo galu palietė lūpas. 

— Jie praskėlė man galvą, — sumurmėjo išsigandęs. 

— Apsimesk, kad neskauda, kaip pasielgtų kiekvienas tikras 
karys, — pamokė jį Nadija. 

Vaikinas nutarė, kad privalo parodyti, ko vertas: atsistojo steng- 
damasis neišsiduoti, kaip virpa keliai, atsitiesė kiek galėdamas, ėmė 
kumščiuoti sau krūtinę, kaip buvo matęs filmuose apie Tarzaną, ir 
pratisai užriaumojo mėgdžiodamas King Kongą. Apstulbę indėnai 

pasitraukė per porą žingsnių ir ėmė grūmoti ginklais. Aleksas dar 
sykį padaužė krūtinę ir pastaugė manydamas, jog dabar jau priešų 
gretos pakriks, bet kariai, užuot puolę galvotrūkčiais bėgti, ėmė 
kvatoti. Nusišypsojo ir Nadija, o Boroba straksėjo ir tik šiepė dantis 
leipdama juokais. Kvatojimas vis stiprėjo; vieni indėnai dribo ant 
sėdynės, kiti, griuvę ant žemės aukštielninki, linksmai maskatavo 
kojomis, dar kiti mėgdžiojo berniuką, kaukiantį kaip Tarzanas. Tai 
truko ilgokai, kol Aleksas, pasijutęs be galo juokingas, ir pats ėmė 
juoktis. Pagaliau visi aprimo ir šluostydamiesi ašaras draugiškai 
tapšnojo vieni kitus. 

Vienas indėnas, kuris prietemoje rodėsi mažesnis, senesnis 
už kitus ir išsiskyrė apskritu plunksnų vainiku, vienintele nuo- 
go kūno puošmena, pradėjo ilgą šneką. Nadija daug ką suprato, 
nes mokėjo kelias indėnų kalbas, ir nors miglos žmonės šnekėjo 
savotiška tarme, daugelis žodžių skambėjo panašiai. Ji neabejojo, 
kad įstengtų susikalbėti su jais. Nadija suvokė, jog vainikuotasis 
senis koneveikia Rahakanarivą, Valimajaus minėtojo paukščio 
žmogėdros dvasią, nahabus, kaip kad jis vadino svetimšalius, ir 
kažkokį galingą šamaną. Jo vardo, tiesa, neminėjo, — būtų buvę 
pernelyg nemandagu, —bet mergaitė neabejojo, kad tai Valimajus. 
Ištarusi vieną kitą žodį, kiek mokėdama, mergaitė parodė raižytą 
kaulą, nešiojamą po kaklu, — žiniuonio dovaną. Indėnas, tikriausiai 
vadas, ilgai ir pagarbiai tyrinėjo talismaną, stebėjosi juo, paskui 
kalbėjo toliau, bet šįsyk jau kreipėsi į karius, kurie vienas po kito 
ėjo artyn ir lietė amuletą. 

Vadui baigus indėnai susėdo ratu ir šnekučiuodamiesi dalijosi 
kažkokios virtos masės gabalais, tarsi nerauginta duona. Aleksas 
prisiminė, kad jau daug valandų nieko neturėjo burnoj ir labai 
išalko, tad gavęs savo dalį nekreipė dėmesio į nešvarumus ir ne- 
sidomėjo, iš ko tas valgis pagamintas; visas jo išrankumas liko toli 
namuose. Paskui kariai leido per rankas gyvulio pūslę, pripildy- 
tą tiršto gėrimo, atsiduodančio rūgštim, o skoniu primenančio 

actą, ir užtraukė giesmę nubaidyti šmėkloms, kurios naktį sukelia 
slogutį. Indėnai nesiūlė to gėralo Nadijai, bet maloniai kvietė 
vaišintis ir Aleksą. Vaikino neviliojo nei to skystimo tvaikas, nei 
perspektyva gerti iš vieno indo su visais: jis prisiminė Sezario 
Santoso pasakojimą apie tai, kaip visa gentis susirgo vien dėl to, 
kad vienas iš jų užsitraukė Žurnalisto rūkytą cigaretę. Labiausiai 
nenorėjo užkrėsti savo mikrobais indėnų, nes jų imuninė sistema 
tokia neatspari infekcijai, bet Nadija jį perspėjo, kad atsisakymas 
būtų palaikytas įžeidimu. Mergaitė jam paaiškino, kad tai masatas, 
raugintas gėrimas, pagamintas iš sukramtytų manijokų ir seilių, 
jį geria tik vyrai. Aleksas pabijojo, kad po tokio paaiškinimo ne- 
apsivemtų, bet atsisakyti neišdrįso. 

Nuo smūgio, gauto per galvą, ir nuo masato vaikinas be jokių 
pastangų persikėlė tenai, kur žiba aukso smiltys, o švytinčiam 
danguj skrieja šeši mėnuliai, kaip kad buvo regėjęs Mauro Karijo 
sodyboje. Jautėsi toks apsvaigęs ir bejėgis, kad būtų nepajėgęs 
žengti nė žingsnio, bet ir neprireikė, nes ir karius gėrimas veikė 
panašiai: netrukus visi jie suvirto ant žemės ir užknarkė. Aleksas 
suprato, kad nebus toliau žygiuojama, kol neprašvis, ir guodėsi 
silpna viltimi, jog išaušus močiutė prisikas iki jo. Susirangęs ant 
žemės, nebegalvodamas apie košmarų šmėklas, ugnines skruzdė- 
les, tarantulus ir gyvates, jis nugrimzdo į miegą. Neišjudino jo 
nė siaubinga smarvė, kurią Bestija paskleidė ore. 


"a 


Kai pasirodė Bestija, blaivūs ir žvalūs buvo tik Nadija ir Boroba. 
Beždžionė visiškai sustingo, sakytum suakmenėjo, o mergaitė 
išvydo mėnesienoje neryškų milžino šešėlį anksčiau, negu dvo- 
kas užgožė visus pojūčius. Vėliau ji pasakojo draugui tą patį, ką 
šis buvo girdėjęs ir iš kunigo Valdomero: tai žmogaus pavidalo 

padaras, stačias, kokių trijų metrų ūgio; galingos jo rankos bai- 
giasi riestais nagais, panašiais į turkišką kardą, o galva, palyginti 
su liemeniu, neproporcingai maža. Nadijai pasirodė, kad jis vos 
juda, bet panorėjęs galėtų pritrėkšti visus iki vieno. Jo skleidžiama 
smarvė — o gal ir begalinė baimė, kurią patiria jo aukos — para- 
lyžiuoja kaip koks narkotikas. Prieš apalpdama Nadija dar bandė 
šaukti ar bėgti, bet neįstengė pajudinti nė vieno raumenėlio, tik 
sąmonės prošvaistėje išvydo kareivio kūną, išskrostą kaip gyvulio, 
ir įsivaizdavo to vyro siaubą, bejėgiškumą ir kraupią mirtį. 

Aleksas pabudo sutrikęs, bandydamas prisiminti, kas buvo 
įvykę; jį krėtė drebulys ir nuo keistojo gėrimo, kurio prisiragavo 
naktį, ir nuo smarvės, vis dar tvyrančios ore. Pamatė Nadiją su 
Boroba, susirangiusia jos sterblėje, sėdinčią sukryžiuotomis kojo- 
mis ir žvelgiančią į niekur. Vaikinas nurėpliojo pas ją kentėdamas 
aštrų skausmą pilve. 

— Aš jį mačiau, Jaguarai, — prakalbo Nadija kažkokiu svetimu 
balsu, lyg transo apimta. 

— Ką tokį? 

— Bestiją. Jis buvo čia. Didžiulis, milžiniškas... 

Aleksas užlindęs už paparčio išsivėmė ir pasijuto šiek tiek ge- 
riau, nors nuo to dvoko jį vis dar pykino. Jam grįžus kariai buvo 
jau pasirengę žygiuoti. Rytmečio šviesoje jis pirmąsyk galėjo į 
juos kaip reikiant įsižiūrėti. Grėsminga jų išvaizda visiškai atitiko 
Leblano pasakojimą: jie buvo nuogi, išsidažę kūną raudonai, juodai 
ir žaliai, apsikaišę plunksnomis; plaukai nukirpti sulig ausimis, o 
viršugalvis išskustas kaip dvasininko tonzūra. Ant nugaros kiek- 
vienas nešiojosi lanką su strėlėmis ir mažą kalebasą su odiniu 
dangteliu; tame indelyje, pasak Nadijos, būna įpilta mirtinosios 
kurarės strėlėms ir ietims užnuodyti. Kai kurie buvo apsiginklavę 
dar ir storais basliais, be to, visų galvose švietė randai, liudijantys, 
kaip narsiai to kario kovota: kuo daugiau smūgių pėdsakų, tuo jis 
stipresnis ir garbingesnis. 

Aleksui teko gerokai papurtyti Nadiją, kad ji atsipeikėtų, nes 
kai naktį išvydo Bestiją, gerokai apkvaito. Mergaitė kaip mokėda- 
ma papasakojo ką mačiusi; kariai atidžiai klausėsi, bet nustebimo 
nerodė ir jokios nuomonės apie dvoką nereiškė. 

Būrys nedelsdamas pakilo žygiuoti išsirikiavęs vorele paskui 
vadą, kurį Nadija nutarė vadinti Mokarita, nes negi klaus jo tikrojo 
vardo. Sprendžiant iš odos, dantų būklės ir kreivų kojų, Mokarita 
buvo kur kas senesnis, nei Aleksas buvo manęs, kai pamatė jį prie- 
temoj, bet nei miklumu, nei ištverme neatsiliko nuo kitų karių. 
Vienas jaunas vyras skyrėsi iš kitų: aukštesnis, raumeningesnis ir 
išsidažęs vien juodai, tik apie akis buvo raudonai išpiešta tokia 
lyg ir kaukė, dengianti ir kaktą. Jis visą laiką ėjo šalia vado, kaip 
koks jo pavaduotojas, ir pats save vadino Tahama; vėliau Nadija ir 
Aleksandras sužinojo, kad tai garbės titulas, reiškiantis geriausią 
genties medžiotoją. 

Nors vietovaizdis nesikeitė ir nebuvo matyti jokių orientyrų, 
indėnai puikiai žinojo, kur eina. Nė sykio niekas neatsigręžė pa- 
žiūrėti, ar svetimšaliai paaugliai neatsiliko: visiems buvo aišku, 
kad nieko kito jiems nelieka, nes kitaip — pražūtis. Kartkartėmis 
Aleksas ir Nadija pasijusdavo likę vieni, nes miglos žmones už- 
stodavo augalija, bet toks įspūdis trukdavo neilgai; netikėtai iš- 
nykę, indėnai galėdavo bet kurią akimirką ir vėl pasirodyti, lyg 
miklintųsi tapti nematomi. Aleksas nusprendė, kad to gebėjimo 
išnykti negalima paaiškinti vien kūno išmarginimu, kaip maskuote: 
čia neapsieinama be dvasinės energijos. Kaip jie tai padaro? Jis 
svarstė, kiek naudos būtų gyvenime iš tokio triuko, kai pasidarai 
nematomas, ir pasiryžo to mokytis. Tik po keleto dienų suvokė, 
kad tai ne akių dūmimas, o menas, išsiugdomas ilgai lavinantis ir 
labai susikaupus, kaip ir griežimas fleita. 

Žygio sparta nemažėjo daug valandų; būrys tik retkarčiais 
sustodavo prie upelio atsigerti. Aleksą kankino alkis, bet jis 
džiaugėsi, kad bent jau skruzdėlės įkąsta kulkšnis nebeskauda. 

Sezaris Santosas buvo jam pasakojęs, kad indėnai valgo tada, kai 
gali, — nebūtinai kasdien, —ir jų organizmas yra prisitaikęs kaupti 
energiją; o Aleksas visada turėjo namie šaldytuvą, pilną visokio 
maisto, bent jau tol, kol mama buvo sveika, ir jei kokį kartą ne- 
spėjo laiku pavalgyti, tai jau blogai. Dabar beliko pasijuokti iš 
to, kaip smarkiai pasikeitė jo įpročiai. Be kita ko, tenka po kelias 
dienas ir dantų nevalyti, ir marškinių nepasikeisti. Jis nutarė ne- 
kreipti dėmesio į tuščią skrandį, o alkį slopinti abejingumu. Porą 
sykių užmetė akį į savąjį kompasą ir nustatė, kad būrys žygiuoja 
į šiaurės rytus. Ar kas nors bandys jį išvaduoti? Kaip paženklinti 
kelią, kuriuo yra vedamas? Ar kas nors įžiūrėtų tuos ženklus iš 
sraigtasparnio? Optimizmo jis nejautė, iš tiesų jo padėtis bevil- 
tiška. Jį stebino, kad Nadija nė kiek nesielvartauja: draugė atrodė 
visiškai patenkinta nuotykiu. 

Po keturių ar penkių valandų — kaip čia tą laiką išmatuosi? — 
būrys priėjo skaidrią ir gilią upę. Porą mylių jie žygiavo paupiu, 
ir staiga prieš apstulbusias Alekso akis išdygo labai aukštas kalnas 
ir didingas krioklys, riaumojantis kovos šūksniu; apačioje vanduo 
tyško į begalę purslų, putojo ir virto rūku. 

— Tai upė, krintanti iš dangaus, — pareiškė Tahama. 


VIENUOLIKTAS SKYRIUS 

Nematomas Kaimas 


Mokarita, vadas su geltonomis plunksnomis, leido būriui kiek pa- 
ilsėti prieš kopiant į kalną. To romaus geraširdžio žmogaus veidas 
atrodė lyg medinis, oda — sueižėjusi kaip medžio žievė. 

— Aš neįkopsiu, negaliu, — tarė Nadija, pamačiusi juodą uolą, 
glotnią ir šlapią. 

Pirmą sykį Aleksas išvydo draugę apimtą nevilties prieš neįvei- 
kiamą kliūtį ir užjautė ją, nes ir pats bijojo, nors tiek metų karstėsi 
po kalnus ir uolas su tėvu. Džonas Koldas buvo vienas labiausiai 
prityrusių alpinistų visose Jungtinėse Valstijose, tikras nutrūkt- 
galvis, dalyvavęs garsiose ekspedicijose į sunkiausiai įžengiamas 
vietas, net būdavo kviečiamas gelbėti žmonių, nelaimės ištiktų 
aukščiausiose Austrijos ir Čilės viršukalnėse. Aleksas žinojo, kad 
neturi nei tėvo įgūdžių, nei jo drąsos, juoba jo patirties; nebuvo 
matęs ir tokios stačios uolos, kokia dabar stūksojo prieš akis. Lipti 
krioklio užnugariu be virvių ir be pagalbininkų praktiškai buvo 
neįmanoma. 

Nadija priėjo prie Mokaritos ir pabandė ženklais bei žodžiais 
paaiškinti jam nejstengsianti užlipti. Vadas labai supyko, šaukė, 
purtė ginklus ir skeryčiojosi. Kiti indėnai, sekdami jo pavyzdžiu, 
grėsmingai būriavosi apie mergaitę. Aleksas atsistojo šalia draugės 
ir bandė gestais raminti karius, bet laimėjo tik tiek, kad Tahama 

griebė Nadijai už plaukų ir ėmė ją tempti krioklio link. Boroba 
tik maskatavo rankelėmis ir spiegė. Ūmai, ar įkvėpimo pagautas, 
ar iš nevilties, vaikinas išsitraukė iš už diržo fleitą ir užgrojo. 
Indėnai sustingo kaip užburti; Tahama paleido Nadiją ir visi su- 
sispietė aplink Aleksą. 

Kai visi kiek apsiramino, Aleksas įtikino Nadiją, kad turėda- 
girdėjęs iš tėvo: „Prieš įveikiant kalną reikia mokytis pasinaudoti 
savo baime“. 

— Aš bijau aukščio, Jaguarai, man svaigsta galva. Kaskart lipant 
į tėčio lėktuvą mane pykina... — dejavo Nadija. 

— Mano tėtis aiškina, kad baimė yra naudinga, tai kūno aliar- 
minė sistema, įspėjanti mus apie pavojų; o kai pavojaus išvengti 
negalima, baimę reikia sutramdyti. 

— Negaliu! 

— Nadija, paklausyk, — kalbėjo Aleksas, suėmęs jai už rankų ir 
versdamas žiūrėti jam į akis. — Giliai kvėpuok ir apsiramink. Aš 
tave pamokysiu išnaudoti baimę. Pasitikėk savim ir manim. Aš 
tau padėsiu lipti, įkopsim kartu, pažadu. 

Užuot atsakiusi, Nadija ėmė žliumbti įsikniaubusi Aleksui į 
petį. Vaikinas nebežinojo, ką daryti: dar niekad neteko būti taip 
arti mergaitės. Svajonėse šimtus kartų apkabindavo Sesiliją Berns, 
viso savo gyvenimo meilę, bet tikrovėje spruktų vos tik jos pa- 
liestas. Sesilija Berns dabar buvo taip toli, tarsi išvis neegzistuotų: 
jis net nebūtų galėjęs įsivaizduoti jos veido. Jo rankos pačios ap- 
kabino Nadiją. Jis juto, kad širdis dunda krūtinėj kaip buivolų 
banda, bet jam pakako blaivaus proto suvokti, kokia absurdiška 
jo padėtis. Atsidūrė džiunglių glūdumoj, išsidažiusių laukinių 
nelaisvėje, prie jo prigludo siaubo apimta vargšė mergaitė, o 
apie ką jis mąsto? Apie meilę! Aleksas susiėmė ir paleido Nadiją 
tvirtai apsisprendęs. 

— Liaukis verkus ir pasakyk tiems ponams, kad mums reikalin- 
ga virvė, — liepė rodydamas į indėnus. — Ir nepamiršk, kad tave 
saugo talismanas. 

— Valimajus sakė, kad jis saugos mane nuo Žmonių, žvėrių 
ir šmėklų, bet neminėjo pavojaus nukristi ir nusisukti spran- 
dą, — verkšleno Nadija. 

— Kaip sako mano močiutė, nuo ko nors vis tiek reikės mir- 
ti, — paguodė ją bičiulis, stengdamasis šypsotis. Ir pridūrė: — Argi 
nesi man sakiusi, kad reikia matyti širdimi? Dabar gera proga 
taip ir daryti. 

Nadija nusišluostė ašaras ir pasiruošė perduoti indėnams vai- 
kino prašymą. Šiaip taip supratę, ko reikia, kai kurie ėmėsi darbo 
ir labai greitai iš lianų nuvijo virvę. Kariams buvo be galo smal- 
su žiūrėti, kaip Aleksas vieną virvės galą pririšo prie mergaitės 
juosmens, o kitą jos dalį užvyniojo sau ant krūtinės. Jie niekaip 
nesuprato, kodėl tie svetimšaliai taip neprotingai elgiasi: juk jei 
vienas nusprūs, nusitemps ir antrąjį. 


>= 


Būrys priartėjo prie krioklio. Vanduo čia laisvai krito daugiau 
kaip pusšimtį metrų ir apačioj tiško įspūdingu purslų debesiu, 
kurį vainikavo didinga vaivorykštė. Šimtai juodų paukščių siuvo 
visomis kryptimis pro pat galingąjį srautą. Indėnai sveikino upę, 
garmančią iš dangaus, mojuodami ginklais ir garsiai šaukdami: 
juk jų gimtinė visai nebetoli. Užkopę į plynaukštę jie pasijus 
visai saugūs. Trys kariai nuėjo gilyn į mišką ir netrukus grįžo su 
baltos, tąsios ir labai lipnios masės kamuoliais; paaugliai spėjo, 
kad tai kaučiukmedžių syvai. Indėnų pavyzdžiu abudu belaisviai 
išsitepė ta mase delnus ir padus. Prie jos prilipus žemei susidarė 
kažkas panašaus į šiurkštų puspadį. Pirmi žingsniai buvo sunkūs, 

bet vos atsidūrę po krioklio dulksna jaunuoliai įsitikino, koks tai 
naudingas daiktas — tarsi lipnios gumos batai ir pirštinės. 

Apėję ežerėlį, susidariusį apačioj, ir kaip reikiant peršlapę, 
abudu netrukus pasiekė krioklį — vientisą vandens uždangą kelių 
metrų atstumu nuo akmeninės sienos. Krintantis vanduo taip riau- 
mojo, kad nebuvo įmanoma susikalbėti, o susirodyti — nė tiek to: 
matomumas buvo bemaž nulinis, oras nuo vandens dulkių virtęs 
balzgana puta. Judėti į priekį teko apgraibomis kaip per tirštą rūką. 
Nadijos paliepta, Boroba prigludo prie Alekso liemens tartum 
didelis pleistras, šiltas ir plaukuotas, o mergaitė ėjo iš paskos, nes 
buvo pririšta virve, antraip atsiliktų. Kariai gerai pažinojo vietovę 
ir žengė pamažu, tačiau be dvejonių, apskaičiuodami kiekvieną 
žingsnį. Vaikai sekė paskui juos kone lipdami ant kulnų, nes atsi- 
likę bent pora žingsnių kaipmat būtų pametę juos iš akių. Aleksas 
pamanė, kad šios genties pavadinimas — miglos žmonės — kilęs iš 
tiršto rūko čia, kur tyška vanduo. 

Šis krioklys, kaip ir kiti Orinoko aukštupio kriokliai, tapdavo 
neįveikiama kliūtimi svetimiesiems, bet indėnai juos pavertė 
sąjungininkais. Jie tiksliai žinojo, kur statyti koją, naudojosi 
gamtinėmis arba pačių išurbtomis įdubomis, kaip tikriausiai ir jų 
pirmtakai prieš šimtus metų. Iš tų šlaito įrantų anapus krioklio 
čiurkšlės susidarė kaip ir laiptai, siekiantys pačią viršūnę. Net jei 
kas ir būtų apie juos girdėjęs, vis tiek nežinodamas tikslios vietos 
jokiu būdu neužkoptų ta glotnia siena, šlapia ir slidžia, su griau- 
dėjančiu kriokliu už nugaros. Tik vienas klaidingas žingsnis — ir 
laukia tikra mirtis nukritus į putojantį katilą. 

Aleksas dar spėjo, kol triukšmas neatskyrė jo nuo Nadijos, 
pamokyti ją, kad nežiūrėtų į apačią ir stengtųsi tiksliai kartoti jo 
judesius, kaip kad jis pats mėgdžioja Tahamą, einantį priekyje. 
Ir dar paaiškino, kad sunkiausia būsianti pirmasis kelio ruožas, 
kurią gaubia rūkas, susidarantis dūžtant vandens srovei į žemę, o 
aukščiau ir uola nebe tokia slidi, ir matomumas geresnis. Nadijai 

iš to buvo menka paguoda, nes labiausiai ją gąsdino ne prastas 
matomumas, o svaigulys. Ji stengėsi nekreipti dėmesio į aukštį ir 
kurtinantį krioklio ūžesį ir įtikinėjo save, kad sakai, kuriais išsi- 
tepė delnus ir padus, padės jai prilipti prie šlapios uolos. Būda- 
ma virve surišta su Aleksu, mergaitė jautėsi kiek saugesnė, nors 
nesunku buvo numatyti, kad bent vieno klaidingas žingsnis abu 
nublokš į bedugnę. Ji stengėsi laikytis Alekso nurodymų: skirti 
visą dėmesį artimiausiam judesiui, gerai įsižiūrėti, kur dėsi koją 
ar ranką, pasverti kiekvieną žingsnį, nesikarščiuoti ir neprarasti 
ritmo. Vos pajutusi, kad jau tvirtai laikosi, atsargiai bandydavo 
užčiuopti viršuje kokį plyšelį arba kyšulėlį, kur galėtų įsitverti, 
paskui iš karto apgraibom ieškodavo naujos atramos kojai ir taip 
kilstelėdavo kūną keliais centimetrais aukščiau. Uoloje netrūko 
pakankamai gilių įrantų, į kurias galėjai remtis; labiausiai rei- 
kėjo saugotis neatsilošti, judėti tolydžio prisiplojus prie uolos. 
Mergaitės galvoj šmėkštelėjo mintis apie Borobą: jeigu jau ji pati 
vos gyva iš siaubo, kaip ten ištveria nelaimingoji beždžionėlė, 
įsitvėrusi Alekso! 

Kylant aukštyn matomumas vis gerėjo, bet siaurėjo protarpis, 
skiriantis uolą nuo vandens srauto. Krioklys šniokštė jau visai 
čia pat už nugaros. Ir kaip tik tada, kai Aleksas ir Nadija svarstė, 
kaipgi reikės užkopti ligi krioklio viršaus, uolos įrantos pasuko 
į dešinę. Vaikinas pirštais užčiuopė ten gulsčią plotelį; tuoj pat 
kažkas pačiupo jį už riešų ir ėmė tempti aukštyn. Sukaupęs vi- 
sas jėgas, Aleksas užsiropštė į urvą, kur jau buvo susirinkę visi 
kariai. Už virvės jis ištraukė ir Nadiją; mergaitė sukniubo už jo, 
pastangų ir baimės išsekinta. Vargšė Boroba nebejudėjo — taip ir 
liko prisiplojusi berniukui prie nugaros it vantos lapas, sustingu- 
si iš siaubo. Priešais urvo angą plytėjo ištisa krintančio vandens 
siena, pro kurią nardė juodi paukščiai, pasiruošę ginti savo lizdus 
nuo įsibrovėlių. Aleksas tik stebėjosi, kiek drąsos prireikė tiems 
indėnams, kurie tikriausiai priešistoriniais laikais pirmieji ryžosi 

užeiti anapus krioklio, aptiko uoloj įdubų ir iškalė naujų, atrado 
šį urvą ir parengė kelią palikuonims. | 

Ilgu ir ankštu urvu nebuvo galima eiti stačiomis, teko rėplioti 
arba šliaužte šliaužti. Saulės šviesa, prasimušusi pro krioklį, tapo 
blyški ir matinė; arčiau urvo angos dar tvyrojo šiokia tokia prie- 
blanda, o toliau viduj buvo visai tamsu. Aleksas slinko prilaiky- 
damas Nadiją ir spausdamas prie krūtinės Borobą; prie jo priėjęs 
Tahama rankų mostais rodė krioklio link. Vaikinas negalėjo iš- 
girsti žodžių, bet numanė, kad kažkas paslydo ar nukrito žemyn. 
Tahama vis rodė į virvę, kol Aleksas suprato, kad indėnas nori ja 
pasinaudodamas nusileisti žemyn ir surasti pražuvėlį. Karys, kad 
ir koks miklus, buvo sunkesnis už vaikiną ir neturėjo alpinisto 
gelbėtojo patirties. Dideliu to dalyko išmanymu negalėjo pasi- 
girti ir Aleksas, bet, šiaip ar taip, jam buvo tekę porą sykių kartu 
su tėvu dalyvauti rizikingose operacijose, jis mokėjo naudotis 
virve ir buvo daug apie tai skaitęs. Alpinizmas buvo jo aistra, gal 
net didesnė už meilę fleitai. Ir jis parodė indėnams pats leisiąsis 
žemyn, kiek sieks virvė. Atsirišęs nuo Nadijos liepė Tahamai ir 
jo vyrams prilaikyti jį virš bedugnės. 

Leistis pakibusiam ant netvirtų lianų tuštumoje visai šalia 
šniokščiančio srauto Aleksui buvo sunkiau negu kopti aukštyn. 
Beveik nieko nematyti ir nežinia, nei kas nusprūdo, nei kur jo 
ieškoti. Sunku buvo tikėtis naudos iš tokio nutrūktgalviško žygio, 
nes kiekvienas, kuris lipdamas į viršų būtų žengęs ne ten kur 
reikia, dabar jau gulėtų apačioj sumaltas į dulkes. Ką tokiomis 
aplinkybėmis darytų jo tėvas? Džonas Koldas pirmiausia galvotų 
apie auką, o tik paskui — apie save. Džonas Koldas nepasiduotų 
neišbandęs visų galimybių. Leidžiamas žemyn Aleksas stengėsi 
įžiūrėti toliau nosies galo ir kvėpuoti, bet vargiai tegalėjo atsi- 
merkti ir juto, kad plaučiuose pilna vandens. Kabodamas ore jis 
tik meldėsi, kad suvytos lianos neatsileistų. 

Ūmai viena vaikino koja atsirėmė į kažką minkšta, ir tuoj pat 
jis pirštais užčiuopė žmogaus kūną, lyg ir pakibusį ore. Aleksas 
krūptelėjo suvokęs, jog tai vadas Mokarita: ant jo galvos vis dar 
laikėsi geltonų plunksnų vainikas, nors nelaimingasis senukas 
leisgyvis kabojo ant storos šaknies, kyšančios iš šlaito: ji ir bus per 
stebuklą sulaikiusi krintantį žmogų. Vaikinui nebuvo kur atsiremti: 
jis būgštavo, kad jei tik primins šaknį koja, ji atitrūks ir nusineš 
Mokaritą į prarają. Buvo, matyt, tik vienas būdas sučiupti ne- 
laimėliui ir veikti reikėjo labai tiksliai, nes kitaip šlapias jo kūnas 
išslys vaikinui iš rankų kaip žuvis. 

Aleksandras pasiūbavo, kone aklai pataikė priartėti prie pa- 
kibusio žmogaus ir apglėbė jį rankomis bei kojomis. Kariai oloje 
pajuto, kad virvė truktelėjo ir našta pasunkėjo, ir ėmė atsargiai 
traukti, labai iš lėto, kad ir lianos nesibrūžintų į akmenis, ir 
Aleksas su Mokarita siūbuodami neatsitrenktų į uolas. Vaikinas 
nenumanė, kiek truko visa ta operacija, gal tik kelias minutes, 
bet jam tos minutės virto valandomis. Pagaliau pajuto, kad jį su- 
griebė iš karto keletas rankų ir kelte įkėlė į urvą. Indėnams teko 
pasistengti, kol atplėšė nuo jo Mokaritą, geležiniais gniaužtais 
apglėbusį savo gelbėtoją. 


> 


Vadas pasitaisė plunksnų vainiką ir šyptelėjo. Iš nosies ir ausų 
jam sunkėsi kraujas, bet šiaip jis atrodė nesužeistas. Gelbėjimo 
operacija padarė indėnams didelį įspūdį, jie stebėdamiesi leido 
virvę per rankas, bet nė vienam nešovė į galvą, kad tai jaunojo 
svetimšalio nuopelnas; sveikinimų susilaukė tik Tahama, kad taip 
gerai sugalvojo. Aleksui, atidavusiam paskutines jėgas, skaudėjo 
visą kūną, bet niekas jam taip ir nepadėkojo, net Nadija jo sakytum 

nė nematė. Įsispraudusi į kamputį su Boroba, ji gal net nesuvokė, 
kaip didvyriškai pasielgė jos draugas, nes vis dar nebuvo atsigavusi 
nuo kopimo į kalną. 

Toliau žygiuoti buvo nebe taip sunku: anga iš tunelio buvo ato- 
kiau nuo krioklio, tokioj vietoj, kur jau galima kilti be didesnės 
rizikos. Indėnai, įsitvėrę virvės, tempė aukštyn Mokaritą, nes jam 
kojos linko, ir Nadiją, nes buvo palūžusi jos dvasia, bet galiausiai 
visi atsidūrė viršūnėj. 

— Argi nesakiau, kad talismanas saugos nuo pavojų ir kalnuo- 
se? — lyg juokais tarė Aleksas. 

— Tikrai! — patenkinta pripažino Nadija. 

Ir štai jie išvydo Pasaulio Akį, kaip miglos žmonės vadino 
savo gimtinę. Tai buvo tikras rojus: kalnai ir spindintys kriokliai, 
bekraštė giria, pilna žvėrių, paukščių ir peteliškių; čia malonus 
klimatas ir saulės netemdo debesys uodų, kurie taip kankina že- 
mumose. Tolumoj dunksojo keisti labai aukšti juodo granito ir 
raudono molio cilindrai. Atsigulęs ant žemės, nes nepajėgė judėti, 
Mokarita pagarbiai parodė į juos. 

— Tai tepujai, dievų buveinės, — vos girdimai ištarė jis. 

Aleksas atpažino juos iš karto: tie įspūdingi stalkalniai niekuo 
nesiskyrė nuo didingųjų bokštų, kuriuos buvo regėjęs, kai Mauro 
Karijo dvare susidūrė su juoduoju jaguaru. 

— Tai seniausi ir paslaptingiausi visos Žemės kalnai, — tarė 
vaikinas. 

— Iš kur žinai? Bene esi juos kada matęs? — suabejojo Nadija. 

— Mačiau sapne, — atsakė Aleksas. 

Indėnų vadas nedejavo iš skausmo, —tai būtų nepritikę jo luo- 
mo kariui, — bet jėgų jam buvo likę visai nebedaug; protarpiais jis 
užsimerkdavo ir atrodė nusilpęs. Aleksas nemanė, kad jam būtų 
lūžę kaulai ar sunkiai sužaloti vidaus organai, bet buvo aišku, kad 
jis nebepaeis. Per Nadiją, kaip vertėją, vaikinas pasiūlė indėnams 
sukurpti neštuvus: dvi ilgas lazdas suraišioti lianomis ir jas užkloti 

medžio žieve. Kariai, sutrikę dėl to, kad senolis, vadovavęs genčiai 
keletą dešimtmečių, tapo toks bejėgis, neprieštaraudami vykdė 
Alekso nurodymus. Du vyrai pastvėrė neštuvus už galų, ir taip 
kokį pusvalandį Tahamos vedami visi ėjo paupiu, kol Mokarita 
liepė sustoti ir šiek tiek pailsėti. 

Jie kopė krioklio šlaitu ne vieną valandą, tad šiuo metu visi jau 
buvo išvargę ir alkani. Tahama su dviem saviškiais nuėjo giliau 
į mišką ir netrukus grįžo sumeėdžioję strėlėmis keletą paukščių, 
šarvuotį ir beždžionę. Pastarąją, vis dar gyvą, tik kurarės nuodais 
paralyžiuotą, vyrai pribaigė akmeniu į galvą, taip išgąsdindami 
Borobą, kad ji net palindo Nadijai po marškinėliais. Paskui įžie- 
bė ugnį trindami vieną į kitą du akmenis — taip buvo bandęs ir 
Aleksas, iškylaudamas su skautais, bet nesėkmingai — ir iškepė 
laimikius ant iešmų. Savo nušauto žvėries nė vienas medžiotojas 
neragavo — tai būtų rodę prastą išsiauklėjimą ir pranašavę nesėk- 
mę; derėjo laukti, kol kitas šaulys pasiūlys gabalą savojo. Tahama 
buvo sumedžiojęs viską, išskyrus šarvuotį, ir vakarienė užsitęsė, 
nes visi griežtai laikėsi papročio keistis valgiu. Pagaliau sulaukęs 
savo dalies, Aleksas kimšo ją nežiūrėdamas nei plunksnų, nei 
šerių, dar likusių ant mėsos, ir tik gardžiavosi. 

Iki saulėlydžio buvo likę dar pora valandų, ir plynaukštėje, kur 
medžių lajos viso dangaus neužstoja, dienos šviesa neblėso ilgiau 
negu slėnyje. Ilgokai pasitarę su Tahama ir Mokarita, indėnai vėl 
leidosi į žygį. 


= 


Tapirava Teris, miglos žmonių kaimas, netikėtai išniro miško vi- 
dury, lyg mokėtų taip pat kaip jo gyventojai kada panorėjęs tapti 
tai matomas, tai nematomas. Jį supo guotas milžiniškų kaštonų, 
aukščiausių girios medžių; kai kurių kamieno apimtis viršijo de- 

šimt metrų. Kaštonų lajos dengė kaimą tarsi didžiuliai skėčiai. 
Tapirava Teris buvo nepanašus į tipišką šaboną; tai patvirtino 
Alekso spėjimą, kad miglos žmonės yra ne tokie kaip kiti indėnai 
ir tikriausiai labai mažai bendrauja su kitomis Amazonijos genti- 
mis. Kaimą sudarė ne vienintelė apskrita troba su kiemu vidury, 
kurioje gyvena visa gentis, bet maži būstai iš molio, akmenų, 
karčių ir šiaudų; juos slėpė medžių šakos ir krūmai, todėl jie visai 
susiliedavo su gamta. Galėjai stovėti nuo jų per keletą metrų ir 
neįtarti, kad čia esama kokio žmonių statinio. Aleksas suprato, kad 
jeigu taip sunku įžiūrėti tokį sodžių būnant prie pat jo, tai išvis 
neįmanoma pamatyti jo iš oro, ne taip kaip šaboną — didelį ap- 
skrito pastato stogą ir plyną kiemą vidury; jis, be abejo, puikiausiai 
matomas. Tikriausiai kaip tik todėl miglos žmonėms pavyko išlikti 
visiškai atsiskyrusiems. Taip žlugo vaikino viltys, kad jį išvaduos 
karinis sraigtasparnis arba Sezario Santoso lėktuvėlis. 

Kaimas pasirodė besąs toks pat nerealus kaip ir indėnai. Ne 
tik būstai buvo nematomi: visa kita irgi rodėsi pasklida arba per- 
regima. Visi daiktai, kaip ir asmenys, atrodė neturintys aiškių 
kontūrų ir egzistuojantys tik vaizduotėje. Atsiradę iš niekur, 
tarytum šmėklos, moterys ir vaikai susirinko pasitikti karių. Visi 
buvo mažo ūgio, šviesesnės odos negu žemumos indėnų, gintaro 
spalvos akimis; judėjo nepaprastai lengvai, pleveno ore lyg bekū- 
niai. Vietoj drabužių — piešiniai ant nuogo kūno ir plunksnos arba 
gėlės, pritvirtintos prie rankų ar įvertos į ausis. Išsigandę dviejų 
svetimšalių, vaikučiai puolė į ašaras, o moterys laikėsi atokiau ir 
baimingai žvilgčiojo, nors čia pat buvo ginkluoti jų vyrai. 

— Nusirenk, Jaguarai, — liepė Nadija, pati nusimesdama šortus, 
marškinėlius ir net apatinius drabužius. 

Aleksas pasekė jos pavyzdžiu nė nesusimąstydamas. Prieš porą 
savaičių jau vien mintis viešai apsinuoginti nebūtų jam tilpusi 
galvoj, bet čia tai buvo natūralu. Vaikščioti apsirengus būtų sta- 

čiai nepadoru, nes visi kiti buvo nuogi. Neatrodė jam keista ir 
matyti draugės kūną, nors dar neseniai nurausdavo užtikęs katrą 
nors sesutę be drabužių. Pamažu ir moterys, ir vaikai ėmė artintis 
jau be baimės. Niekada jie nebuvo matę taip keistai atrodančių 
žmonių; ypač juos stebino amerikietis berniukas, kurio kūnas 
vietomis toks baltas. Jiems buvo be galo smalsu, kodėl tokia 
skirtinga jo odos spalva ten, kur paprastai būdavo glaudės, ir kur 
kūnas įdegęs saulėje. Indėnai trynė jį pirštais tikrindami, ar ne- 
nusidažęs, ir leipo juokais. 

Kariai paguldė ant žemės Mokaritos neštuvus, ir juos bematant 
apspito kaimo gyventojai. Tyli jų šneka skambėjo melodingai 
kaip girios garsai, kaip lietus, keip vanduo, srovenantis per akme- 
nis, — taip, kaip kalbėjo Valimajus. Aleksas nesiliovė stebėjęsis, kad 
visai neblogai juos supranta, ir net be didelių pastangų: juk reikia 
tik „klausytis širdimi“. Pasak Nadijos, nuostabiai gabios kalboms, 
žodžiai ne tiek jau ir svarbu, kai suvoki, ko žmogus nori. 

Prisiartino ir Ijomė, Mokaritos žmona, dar senesnė už vyrą. 
Aplinkiniai pagarbiai prasiskyrė, ir ji suklupo prie sutuoktinio, 
bet neišliejo nė vienos ašaros, tik šnibždėjo paguodos žodžius 
jam į ausį, tuo tarpu kitos moterys stovėjo ratu netoliese, rimtos 
ir tylios; jos palaikė senukų porą būdamos šalia, bet į pašnekesį 
nesikišo. 

Labai greit stojo naktis ir oras atšalo. Paprastai kiekviename 
šabone po dideliu bendru stogu būna visa virtinė ugniakurų 
maistui gaminti ir patalpai šildyti, bet Tapirava Teryje ugnis 
buvo paslėpta, kaip ir visa kita. Maži lauželiai liepsnojo tik naktį 
trobelės viduje ant akmeninio židinio, kad nepastebėtų galimi 
priešai arba piktosios dvasios. Dūmai išeidavo pro stogo plyšius 
ir išsisklaidydavo ore. Iš pradžių Aleksui pasirodė, kad būstai 
išmėtyti tarp medžių kaip pakliuvo, bet greitai sumetė, kad jie 
sustatyti maždaug ratu kaip šabone ir viso kaimo būstus jungia 
šakomis dengtos galerijos. Tais slaptais takais kaimo gyventojai 

galėdavo užpuolus priešui saugiai pereiti iš vienos pastogės į kitą 
nebijodami nei lietaus, nei saulės. 

Indėnai gyveno šeimomis, bet paaugliai ir nevedę vyrai būdavo 
įkurdinami atskirai bendrame būste su hamakais ant stulpų ir pa- 
tiesalėliais ant žemės. Ten buvo paskirta vieta ir Aleksui, o Nadija 
liko Mokaritos namelyje. Indėnų vadas jaunystėje buvo susituokęs 
su Ijome, viso gyvenimo drauge, bet turėjo dar dvi jaunas žmonas 
ir daugybę vaikų bei anūkų. Jis nebeskaičiavo palikuonių, nes iš 
tiesų nė nebuvo svarbu, kas jų tėvai: vaikai augo visi kartu, juos 
maitino ir globojo visi kaimo gyventojai. 

Nadija išsiaiškino, kad miglos žmonėms įprasta turėti keletą 
žmonų, o jų moterims — po kelis vyrus; niekas nelieka vienišas. 
Vyrui mirus, jo vaikus ir žmonas iškart prisiima kitas, galintis 
juos apginti ir aprūpinti. Taip atsitiko ir Tahamai: jam teko tapti 
geru medžiotoju, nes reikėjo globoti keletą moterų ir gal tuziną 
kūdikių. Kita vertus, moteris, kurios vyrui nesiseka medžioti, 
gali parsivesti daugiau sutuoktinių, kad jie padėtų išmaitinti jos 
vaikus. Tėvai paprastai sužada vaikus vos gimusius, bet nė viena 
mergina neprivalo tekėti už vyro arba likti su juo prieš savo valią. 
Skriausti moteris ir vaikus yra tabu, ir jei kas prieš juos smurtauja, 
praranda šeimą ir nuteisiamas miegoti vienas, nes nepriimamas 
net į viengungių namelį. Vienintelė bausmė miglos žmonių gen- 
tyje — atskyrimas: nieko nėra baisiau už išvarymą iš bendruome- 
nės. Beje, skatinimo ir bausmės sąvokos jiems nežinomos; vaikai 
mokosi iš suaugusiųjų pavyzdžio, nes kitaip būtų pasmerkti žūti. 
Jiems tenka išmokti medžioti, žvejoti, sodinti ir imti derlių, gerbti 
gamtą ir kitus žmones, padėti jiems, užimti deramą padėtį kaime. 
Kiekvienas mokosi savo tempu ir pagal savo gabumus. 

Kartais kurioje nors kartoje gimsta per mažai mergaičių, tada 
vyrai rengia tolimus žygius žmonų ieškoti. Kaimo merginos taip 
pat gali susirasti vyrą kitose gyvenvietėse — tais retais atvejais, 
kai ten lankosi. Būna ir taip, kad kaimo gyventojai priima į savo 

tarpą kitos genties šeimas, likusias našlauti po mūšio, nes per 
mažas žmonių būrys girioj neišgyvens. Retkarčiais tenka skelbti 
karą kitam šabonui — ne tik parodyti, kokie mes narsūs kariai, 
bet ir pasikeisti poromis. Jaunuoliams būna labai liūdna išeiti 
gyventi į kitą gentį, nes išėjęs žino, kad labai retai tepasimatys 
su saviškiais. Miglos žmonės uoliai saugoja savo kaimo paslaptį, 
kad neateitų nei užpuolikai, nei svetimi papročiai. Jie vis taip pat 
gyveno tūkstančius metų ir nenori nieko keisti. 


"< 


Trobelių viduje daiktų visai nedaug: hamakai, kalebasai, akmeni- 
niai kirviai, peiliai iš žvėrių dantų ir nagų; čia pat šmaižioja nami- 
niai gyvuliai — bendra visų nuosavybė, todėl vaikšto kur panorėję. 
Viengungių micgamajame laikomi lankai, strėlės ir pučiamieji 
vamzdeliai. Nerasi nieko nebūtino, nė kokių meno kūrinių, vien 
tai, be ko negalima išgyventi; visa kita duoda gamta. Aleksandras 
Koldas neaptiko nė vieno metalinio daikto, kuris liudytų buvus 
kontaktų su išoriniu pasauliu, vadinasi, miglos žmonės nelietė nė 
tų dovanų, kurių Sezaris Santosas buvo prikabinėjęs jiems pri- 
vilioti. Tuo jie irgi skyrėsi nuo visų kitų šio krašto genčių, kurios 
leidžiasi sugundomos plienu ir kitomis svetimšalių gėrybėmis. 
Orui atvėsus Aleksas apsivilko marškinėlius, bet vis tiek dre- 
bėjo. Kiti toje pačioje pastogėje nakvojantys vyrai buvo sugulę po 
du į vieną hamaką arba suvirtę į krūvą ant grindų, bet jo tėvynėje 
fizinis kontaktas tarp vyrų netoleruojamas: jie liečia vienas kitą tik 
smurtaudami arba per šiurkščių sporto šakų varžybas. Tad vaikinas 
įsitaisė vienas kamputyje jausdamasis be galo menkas vabalėlis. 
Kas tas būrelis žmonių mažytėje džiunglių gyvenvietėje, žvelgiant 
iš bekraščio kosmoso! Visas jo gyvenimas — mažiau nei sekundės 
dalelė amžinoje laiko tėkmėje. O gal viso to nė būti nėra, gal ir 


Nematomas kaimas « 141 


žmonės, ir planetos, ir visas pasaulis — tik sapnai, iliuzijos? Aleksas 
liūdnai šyptelėjo prisiminęs, jog vos prieš keletą dienų dar laikė 
save visatos centru. Jį kamavo šaltis ir alkis; vaikinas manė, kad 
naktis jam labai prailgs, bet po kelių minučių jau miegojo kaip 
užmuštas. 

to asloje, susirangęs į kamuoliuką tarp dviejų raumeningų karių, 
kurie knarkė ir šnopavo jam į ausį kaip kitados jo šuo Pončas. 
Nelengvai išsimuistęs iš indėnų glėbio, tyliai atsikėlė, bet netoli 
tenuėjo, nes įkypai slenksčio tysojo stora gyvatė, ilgumo per du 
metrus. Vaikinas sustojo kaip stabo ištiktas, nedrįsdamas žengti 
nė žingsnelio, nors roplys gulėjo be gyvybės ženklų: gal buvo 
nudvėsęs, o gal tik miegojo. Greit ir indėnai nusipurtė miegus 
ir kuo ramiausiai ėmėsi savo reikalų nekreipdami jokio dėmesio 
į gyvatę — žirgliojo tiesiai per ją. Tai buvo naminis smauglys, 
laikomas tam, kad gaudytų žiurkes, šikšnosparnius, skorpionus 
ir nubaidytų nuodingąsias gyvates. Tarp miglos žmonių gyveno 
daug totemų: beždžionių, augančių kartu su vaikais, šuniukų, 
kuriuos moterys žindydavo kaip savo kūdikius, tukanų, papūgų, 
iguanų ir net susenęs geltonasis jaguaras, taikus, viena koja šlubas. 
Smaugliai, nusipenėję ir todėl vis apsnūdę, labai tiko vaikams 
žaisti. Aleksas pamanė, kokia laiminga būtų jo sesutė Nikolė tarp 
tokios gausybės prijaukintų egzotiškų gyvūnų. 


> 


Daugiau kaip pusė dienos praėjo rengiant šventę ta proga, kad su- 
grįžo kariai ir apsilankė dvi „baltosios dvasios“ — Nadija ir Aleksas. 
Šventei rengėsi visi, išskyrus vieną vyriškį, kuris sėdėjo kaimo 
pakrašty atskirtas nuo kitų. Indėnui buvo paskirtas apsivalymo 
ritualas — unokaimu, privalomas kiekvienam, nužudžiusiam kitą 

žmogų. Aleksas sužinojo, kad atliekantis unokaimu turi keletą 
dienų neimti nieko į burną, tylėti ir nejudėti; tada mirusiojo siela, 
išlėkusi pro lavono nosį ir įlindusi į žudiko krūtinkaulį, pamažu 
pasitrauksianti iš jo. Bet jei žmogžudys suvalgys bent kąsnelį, jo 
aukos dvasia pasisotinsianti ir savo svoriu sugniuždysianti kalti- 
ninką. Priešais sustingusį karį, atliekantį unokaimu, gulėjo ilgas 
bambukinis pučiamasis vamzdelis, išmargintas keistais simboliais, 
tokiais pat kaip ant užnuodytosios strėlės, kuri pervėrė širdį ka- 
reiviui, lydėjusiam ekspediciją, kai ji plaukė upe. 

Tahama su keliais savo būrio vyrais patraukė medžioti ir žvejoti; 
vienos moterys nuėjo parsinešti kukurūzų ir bananų iš darželių, 
paslėptų miške, kitos ėmėsi malti manijokus. Maži vaikučiai rinko 
skruzdėles ir kitus vabzdžius, tinkamus kepti, didesnieji skynė 
riešutus ir vaisius, kai kurie neįtikėtinai mikliai įkopė į medį, kur 
žinojo esant korių su medumi — vieninteliu girios saldumynu. Vos 
pramokę vaikščioti kūdikiai pratinosi laipioti į medžius ir mokė- 
jo karstytis aukščiausiomis šakomis neprarasdami pusiausvyros. 
Vien pamačius juos kybančius kaip beždžiones medžio viršūnėje 
Nadijai svaigo galva. 

Aleksui buvo įduota pintinė ir liepta prisirišti ją prie galvos, 
kaip darė kiti jo metų vaikinai. Visi kartu patraukė gilyn į mišką, 
persikėlė per upę naudodamiesi kartimis bei lianomis ir atsidūrė 
prie išlakių palmių, kurių kamienai buvo pasišiaušę aštriais dyg- 
liais. Po jų lajomis, keliolikos metrų aukštyje, švietė kekės geltonų 
vaisių, panašių į persikus. Iš pagalių vaikinai surišo du tvirtus 
kryžiokus, vienu iš jų apžargdino medžio kamieną, kitą užkėlė 
aukščiau. Vienas paauglys užsilipo ant pirmojo kryžioko, antrąjį 
pakėlė viršun ir užsikorė ant jo, paskui pasilenkęs iškėlė ir apatinį 
kryžioką; taip jis kilo vis aukščiau lyg cirko akrobatas, kol pasie- 
kė medžio viršūnę. Aleksas buvo girdėjęs apie tokius numerius, 
bet kol nepamatė savo akimis, neįsivaizdavo, kaip galima šitaip 
įkopti nesusižeidus į spyglius. Indėnas iš viršaus svaidė vaisius, o 

stovintys apačioj rinko juos į pintines. Vėliau kaimelio moterys 
juos malė, maišė su bananais ir virė sriubą, miglos žmonių labai 
vertinamą. 

Nors visi buvo užsiėmę ruoša, bendra nuotaika buvo šventiš- 
ka. Niekas nesikarščiavo, norintiems užteko laiko ir smagiai upėj 
pasipliuškenti neskaičiuojant valandų. Maudydamasis su kitais 
jaunikaičiais, Aleksandras Koldas pamanė, kad niekur pasaulyje 
jam dar neatrodė taip gražu ir niekada jis nebesijaus toks lais- 
vas. Lig valiai pasiturškę upėje, Tapirava Terio vaikinai pridarė 
įvairių spalvų augalinių dažų ir visus gentainius, net kūdikius, 
išmargino įmantriais raštais. Tuo tarpu vyresnieji malė ir maišė 
įvairių medžių lapus bei žieves — gamino jopą, magiškus miltelius, 
reikalingus apeigoms. 


DVYLIKTAS SKYRIUS 


A 


ĮšVentinimas 


Šventė prasidėjo vakare ir truko per naktį. Indėnai, išsipaišę kūnus 
nuo galvos ligi kojų, dainavo, šoko ir valgė kiek lenda. Svečiui 
būtų buvę nemandagu atsisakyti siūlomo valgio ar gėrimo, tad 
Aleksas ir Nadija, sekdami kitų pavyzdžiu, prisikimšo pilvus iki 
šleikštulio, kas buvo įvertinta kaip gero tono ženklas. Vaikai lakstė 
prisirišę prie ilgų plaukų dideles peteliškes ir švytinčius vaba- 
lus. Moterys, pasipuošusios jonvabaliais, už ausų užsikišusios 
orchidėjų ir plunksnų, o lūpas persismeigusios pagaliukais, 
pradėjo šventę susiskirsčiusios į du būrelius: jie draugiškai 
varžėsi, katras gražiau padainuos. Paskui, vyrų pakviestos šokti, 
mėgdžiojo gyvūnų judesius per tuoktuves, kai baigiasi liūčių 
laikotarpis. Pagaliau savo išmonę rodė vieni vyrai: iš pradžių 
sukosi rateliu mėgdžiodami beždžiones, jaguarus ir kaimanus, 
paskui demonstravo jėgą ir miklumą žongliruodami ginklais ir 
darydami akrobatiškus šuolius. Nadijai ir Aleksui nuo reginių 
net galva svaigo, juos išvargino visas tas spektaklis, būgnų dun- 
desys, giesmės, šūksniai, girios garsai ir šventės triukšmas. 
Mokarita buvo pasodintas kaimelio centre, ir visi iš eilės jį iš- 
kilmingai sveikino. Jis tik išgėrė porą gurkšnelių masato, o valgio 
net neparagavo. Kitas senis, laikomas gydytoju žiniuoniu, priėjo 
prie jo apsigaubęs džiovinto molio ir dervos lukštu, aplipintu 
baltomis plunksnomis, kad atrodytų lyg ką tik išsiritęs nepapra- 

stas paukštis. Žiniuonis ilgokai šokinėjo ir šūkavo norėdamas 
išbaidyti demonus, įsimetusius į vado kūną. Vėliau ėmė čiulpti 
tam tikras jo pilvo ir krūtinės vietas apsimesdamas, kad išsiurbia 
kenksminguosius syvus ir juos išspjauna. Be to, tepė ligonį tyre, 
gauta sutrynus paranarį — augalą, kuriuo Amazonijoje gydomos 
žaizdos; deja, Mokaritos žaizdos buvo nematomos ir vaistas ne- 
davė jokios naudos. Aleksas spėjo, kad vadui krintant buvo su- 
žalotas koks nors vidaus organas, ko gero, kepenys, todėl senolis 
kas valandą vis labiau silpo, o iš lūpų kampučių jam be paliovos 
sunkėsi kraujas. 

Auštant Mokarita pasišaukė Nadiją su Aleksu ir sukaupęs pa- 
skutines jėgas pareiškė, kad jie yra vieninteliai svetimšaliai, įžengę 
į Tapirava Terį nuo pat kaimo įkūrimo. 

— Čia gyvena miglos žmonių ir mūsų protėvių sielos. Na- 
habai meluoja ir nepažįsta teisingumo, jie gali suteršti mūsų 
sielas, — kalbėjo jis. 

Ir pridūrė, kad juodu esantys pakviesti vykdant didžiojo ša- 
mano nurodymą: jis indėnus perspėjęs, kad Nadijai lemta jiems 
padėti. Jis nežinąs, koks vaidmuo skirtas Aleksui būsimuose 
įvykiuose, bet ir jis, kaip Nadijos draugas, esąs laukiamas svečias 
Tapirava Teryje. Aleksandras ir Nadija suprato, kad vadas turi 
omeny Valimajų ir jo pranašystę apie Rahakanarivą. 

— Kokiu pavidalu pasirodo Rahakanariva? — paklausė 
Aleksas. : 

— Įvairiais pavidalais. Tai paukštis kraugerys. Jis elgiasi nežmo- 
niškai, kaip beprotis, niekad negali žinoti, ko iš jo laukti, visada 
trokšta kraujo, pyksta ir baudžia, — paaiškino Mokarita. 

— Ar esat matę tokius didelius paukščius? — klausė Aleksas. 

— Esam matę paukščius, keliančius triukšmą ir vėją, bet jie 
mūsų nematė. Žinom, kad tai ne Rahakanariva, nors ir labai pa- 
našūs: tai nahabų paukščiai. Skraido tik dieną, naktį — niekada, 

todėl ir saugomės: nekuriam ugnies, kad paukštis nepamatytų 
dūmų. Todėl ir gyvenam pasislėpę. Todėl ir esam nematomi 
žmonės, — atsakė Mokarita. 

— Nahabai ateis vakare arba iš ryto, tai neišvengiama. Ką tuomet 
darys miglos žmonės? 

— Mano laikas Pasaulio Akyje baigiasi. Tegul sprendžia vadas, 
kuris ateis po manęs, — silpnu balsu tarė Mokarita. 


"a 


Mokarita mirė auštant. Kelias valandas Tapirava Teryje skam- 
bėjo sutartinai giedamos raudos: šis žmogus vadovavo genčiai 
daug dešimtmečių ir niekas net neprisiminė, kas buvo prieš tai. 
Geltonųjų plunksnų vainikas, vado valdžios simbolis, buvo už- 
mautas ant stulpo, kol bus paskirtas įpėdinis. Miglos žmonės nu- 
siėmė papuošalus ir gedėdami išsitepė kūnus purvu, anglimis ir 
pelenais. Visi labai nerimavo, nes tikėjo, kad mirtis retai ištinka 
dėl natūralių priežasčių: dažniausiai ją sukeliąs koks nors priešas, 
užleidžiantis kenksmingus burtus. Numaldyti mirusiojo sielą esą 
galima tik vienu būdu — rasti priešą ir jį pašalinti; to nepadarius 
ji liekanti pasaulyje ir varginanti gyvuosius. Jeigu priešas yra iš 
kitos genties, galima jį nukauti mūšyje, o jeigu iš to paties kaimo, 
tada jis „nužudomas“ simboliškai, tam tikromis apeigomis. Kariai, 
per naktį gėrę masatą, buvo labai užsidegę ryžtu atkeršyti priešui, 
kaltam dėl Mokaritos mirties. Demaskuoti jį ir nugalėti — garbės 
dalykas. Niekas nesiveržė užimti vado vietos, nes jų bendruome- 
nėje nėra hierarchijos: nė vienas nėra svarbesnis už kitus, vadas 
tik turi daugiau pareigų. Mokarita buvo gerbiamas ne dėl savo 
įgaliojimų, o vien todėl, kad buvo labai senas, vadinasi, labiau 
prityręs ir daugiau žinantis. Vyrai, apsvaigę ir įsiaudrinę, galėjo 
griebtis smurto bet kurią akimirką. 


Įšventinimas |» 147 


— Manau, pats laikas išsikviesti Valimajų, — pašnibždėjo Aleksui 
Nadija. 

Mergaitė pasitraukė į kaimo pakraštį, nusiėmė amuletą nuo 
kaklo ir kvėptelėjo į jį. Neįprastai nuaidėjo šioje vietoje šaižus 
pelėdos klyksmas. Nadija vaizdavosi, kad pakanka papūsti į ta- 
lismaną ir burtai paveiks — Valimajus pasirodys, bet kad ir kiek 
pūtė, šamano nepamatė. 

Įtampa kaime augo kas valandą. Vienas karys puolė Tahamą, 
šis jį sutramdė smūgiu į galvą. Užpuolikas sukruvintas parkrito. 
Keliems vyrams teko įsikišti ir raminti karštakošius. Pagaliau 
buvo nutarta išspręsti ginčą panaudojant jopą — žalius miltelius, 
kuriuos, kaip ir masatą, vartoja tik vyrai. Kariai susiskirstė po- 
romis; kiekviena pora gavo ilgą tuščiavidurį nendrės stiebą nu- 
drožtu galu, pro kurį vienas kitam pučia miltelius tiesiai į nosį. 
Jopas pasiekia galvos smegenis ir trenkia per juos ne prasčiau už 
kuoką: žmogus parpuola aukštielninkas šaukdamas iš skausmo, 
paskui ima vemti, tąsytis, kliedi ir regi vizijas, iš nosies ir burnos 
jam veržiasi žalios gleivės. Vaizdas ne itin malonus, bet to grie- 
biamasi norint persikelti į dvasių pasaulį. Ir dabar vieni pavirto 
demonais, kiti tarėsi persikūniję į įvairius gyvūnus, dar kiti ėmė 
pranašauti ateitį, bet nė vienam nepasirodė Mokaritos dvasia ir 
nenurodė savo įpėdinio. | 

Aleksas ir Nadija baiminosi, jog ta velniava gali pasibaigti 
smurtu, todėl nutarė laikytis nuošaliai ir tylėti — galgi niekas jų 
ir neprisimins. Deja, nepavyko: mat netrukus vienas karys pasisakė 
regėjęs, kad Mokaritos priešas, kaltas dėl jo mirties, esąs svetimša- 
lis berniukas. Tučtuojau visi kiti užsimojo nubausti spėjamąjį vado 
žudiką ir iškėlę kuokas metėsi prie Alekso. Šiam nebebuvo kada 
galvoti apie fleitą, kaip priemonę įkarščiui raminti, — vaikinas tik 
dūmė it akis išdegęs. Už persekiotojus jis buvo pranašesnis nebent 
dėl nevilties, kuri suteikė jam sparnus, ir dar tuo, kad indėnai 

buvo ne geriausios sportinės formos. Kariai, narkotiko paveikti, 
klupinėjo, stumdėsi ir sumaištyje kūlė vieni kitus, o moterys su 
vaikais, bėgdami šalia, juos dar kurstė. Aleksas manė, kad jau jam 
atėjo paskutinioji, ir mamos paveikslas žaibu perskrodė sąmonę, 
o kojos pačios nešė vis toliau į girią. 

Amerikietis berniukas nei greičiu, nei miklumu neprilygo 
čiabuvių kariams, bet jie buvo apsvaigę nuo narkotikų ir vienas 
po kito pritrūko kvapo. Tačiau išseko ir vaikino jėgos: jis prigludo 
prie medžio ir tik sunkiai gaudė orą. Jau manė išsigelbėjęs, bet 
apsižiūrėjo, kad yra apsuptas, ir pasprukti nebespėjo —ant jo griūte 
užgriuvo genties moterys. Jos kvatojo, tarsi vaikino sučiupimas 
būtų tik šiurkštus pokštas, bet laikė jį tvirtai, ir nors jis spardėsi ir 
muistėsi, visos kartu nutempė jį atgal į Tapirava Terį ir pririšo prie 
medžio. Kai kurios merginos jį kuteno, kitos spraudė jam į burną 
vaisių gabalus, bet ir paikindamos raiščių nė nemanė atleisti. Tuo 
tarpu jopo poveikis vis labiau silpo, vyrų vizijos tolydžio blėso, 
jie po truputį grįžo į tikrovę, bet nebeturėjo jėgų. Praslinko dar 
ne viena valanda, kol jie atsigavo ir įstengė blaiviai mąstyti. 

Aleksas, patyręs skausmą ir pažeminimą, kai moterys vilko jį 
žeme, paskui dar ir tyčiojosi, prisiminė kraują stingdančius pro- 
fesoriaus Liudviko Leblano pasakojimus. Jeigu tai tiesa, jis bus 
suvalgytas. O kas atsitiko Nadijai? Jis jautėsi atsakingas už ją. 
Pamanė, kad filmuose ir romanuose tą akimirką būtinai pasirodo 
sraigtasparniai ir išvaduoja herojų, ir žvelgė į dangų nesitikėdamas 
nieko gero, nes realiame gyvenime sraigtasparniai niekada ne- 
atskrenda laiku. Tuo tarpu prie medžio niekieno netrukdoma 
atėjo Nadija, mat nė vienas karys negalėjo net įsivaizduoti, 
kad mergaitė išdrįstų jiems pasipriešinti. Aleksas ir Nadija vėl 
vaikščiojo su drabužiais, kuriuos apsivilko sušalę pačią pirmą 
naktį, o kadangi miglos žmonės jau buvo spėję įprasti prie to- 
kios jų išvaizdos, nebematė reikalo apsinuoginti. Aleksas buvo 

su diržu, prie kurio prikabinta jo fleita, kompasas ir kariškas 
peilis: juo Nadija ir išvadavo draugą. Filmuose visada pakanka 
vieno mosto virvei perpjauti, bet ji ilgokai dzirino odines 
juostas, kuriomis Aleksas buvo priraizgytas prie stulpo, nors 
vaikiną net prakaitas mušė iš nekantrumo. Genties mergaitės ir 
kai kurios moterys ėjo artyn pažiūrėti, kas čia darosi, ir stebėjosi 
Nadijos drąsumu, o ši darbavosi taip ryžtingai, kaišiodama peilį 
smalsuolėms po nosim, kad nė viena nesiryžo jai sutrukdyti, ir 
po dešimties minučių Aleksas buvo laisvas. Abu draugai nutarė 
nepastebimai pasitraukti — nepuolė bėgti, kad neatkreiptų karių 
dėmesio. Štai kada jiems būtų pravertęs sugebėjimas tapti ne- 
matomiems! 


> 


Jaunieji svetimšaliai nespėjo toli nueiti, nes į kaimą įžengė Vali- 
majus. Senasis burtininkas pasirodė su lazda, apkarstyta maišeliais, 
su trumpa ietimi ir kvarco cilindru, skimbčiojančiu kaip varpelis. 
Jaime barškėjo akmenukai, surinkti ten, kur buvo trenkęs žaibas; 
tai žiniuonių ir šamanų simbolis, įkūnijantis saulės dievo galybę. 
Jį lydėjo jauna mergina juodais plaukais iki juosmens, išpešiotais 
antakiais, pasipuošusi karoliukais ir gludintais pagaliukais, per- 
vertais per skruostus ir nosį. Mergina buvo labai graži ir rodėsi 
linksma, visą laiką šypsojosi, nors ir netarė nė žodžio. Aleksas 
suprato, kad tai šamano dvasinė žmona, lyg ir angelas sargas, ir 
džiaugėsi galėdamas ją regėti: tai reiškė, jog jis jau geba suvokti 
ar nujausti kai ką, ko pirmiau nggebėjo. Taip jį ir mokė Nadija: 
reikia „matyti širdimi“. Kitados ji jam pasakojo, kad prieš daugelį 
metų, kai Valimajus buvo dar jaunas, jam teko nužudyti merginą 
sužeidžiant užnuodytu peiliu, kad išvaduotų ją iš vergovės. Tai 
nebuvo nusikaltimas, tik malonė, kurią jis jai suteikė, bet, šiaip 

ar taip, jos siela prisvilo jam prie krūtinės. Valimajus bėgo kuo 
giliausiai į girią nusinešdamas merginos sielą ten, kur niekas jos 
nerastų. Ten jis atliko privalomas apsivalymo apeigas — badavo 
ir nejudėjo. Bet štai kas įvyko: toje kelionėje jis ir mergina pa- 
milo vienas kitą, todėl pasibaigus unokaimu ritualui jos dvasia 
nepanoro skirtis ir ryžosi pasilikti šiame pasaulyje su mylimuoju. 
Visa tai buvo beveik prieš šimtą metų, ir nuo tada ji visuomet 
lydi Valimajų laukdama tos akimirkos, kai ir jis, pavirtęs dvasia, 
galės skristi su ja. 

Valimajaus apsilankymas sušvelnino įtampą Tapirava Teryje, ir 
tie patys kariai, kurie dar visai neseniai buvo pasiryžę nugalabyti 
Aleksą, dabar elgėsi su juo kuo meiliausiai. Gentis gerbė didįjį 
šamaną ir jo bijojo, nes jis turėjo antgamtinę galią aiškinti pra- 
našingus ženklus. Visi matė ir sapnus, ir vizijas, bet tik išrinktieji, 
tokie kaip Valimajus, nukeliaudavo į aukštesniųjų dvasių pasaulį, 
ten išmokdavo aiškinti regėjimus, įgydavo galią rodyti žmonėms 
kelią ir nukreipti gamtos katastrofas. 

Senolis paskelbė, kad vaikinas turi šventojo žvėries — juodojo 
jaguaro — sielą ir yra atkeliavęs iš labai toli miglos žmonėms pa- 
dėti. Paaiškino, jog dabar ypatingi laikai, kada nebelikę aiškios 
ribos tarp šio ir ano pasaulio, laikai, kada Rahakanariva gali visus 
praryti. Priminė indėnams nahabus, apie kuriuos dauguma čio- 
nykščių žinojo tik tiek, kiek buvo girdėję pasakojant savo brolius 
iš kitų genčių, gyvenančių žemumoje. Tapirava Terio kariai daug 
dienų sekė „International Geographic“ ekspediciją, bet taip ir 
neperprato nei keistųjų svetimšalių ketinimų, nei jų papročių. 
Valimajus, daug matęs per savo šimtametį gyvenimą, papasakojo 
indėnams, ką pats žinojo. 

— Nahabai yra kaip ir mirę, nes jų siela išėjusi iš krūtinės, — aiš- 
kino jis. — Nahabai nieko nemoka, nesugeba nei ietimi persmeigti 
žuvies, nei pataikyti iš pučiamojo vamzdelio į beždžionę, nei 
įkopti į medį. Jie nevaikšto, kaip kad mes, atviri orui-ir šviesai, 

bet vilki dvokiančiais drabužiais. Jie nesimaudo upėje, nesilaiko 
nei mandagumo, nei padorumo taisyklių, nesidalija nei pastogę, 
nei valgiu, nei vaikais, nei moterimis. Jų kaulai minkšti ir kiaušas 
suskyla net nuo menko smūgio. Nukauto žvėries nesuvalgo, bet 
išmeta ir palieka pūti. Kur tik eina, visur viską užteršia ir užnuo- 
dija, net ir vandenį. Nahabai tokie pamišę, kad norėtų susigrobti 
akmenis nuo žemės, smėlį iš paupio ir medžius iš miško. Kiti 
užsimano žemės. Mes jiems sakom, kad girios nenusineši ant 
nugaros kaip negyvo tapyro, bet jie neklauso. Jie mums kalba 
apie savo dievus, o apie mūsų dievus nenori nė girdėti. Jie yra 
besočiai kaip kaimanai. Visas tas baisybes esu matęs savo akimis, 
girdėjęs savo ausimis ir lietęs savo rankomis. 

— Niekada neįleisim tų velnių į Pasaulio Akį, strėlėmis žudysim 
juos kopiančius į krioklį, kaip kad elgėmės su visais svetimšaliais, 
bandžiusiais brautis čionai anksčiau, nuo pat mūsų prosenelių 
laikų, — pareiškė Tahama. 

— Bet jie vis tiek ateis. Nahabai turi paukščių, keliančių triukš- 
mą ir vėją, galinčių perskristi kalnus. Jie ateis, nes geidžia akmenų, 
medžių ir žemės, — įsiterpė Aleksas. 

— Žinoma, — pripažino Valimajus. 

— Be to, nahabai gali žudyti ligomis. Taip jau išmirė daug gen- 
čių, bet miglos žmonėms pavyko išsigelbėti, — pridūrė Nadija. 

— Ši medaus spalvos mergaitė žino ką sakanti, paklausykim 
jos. Rahakanariva geba pasireikšti mirtinos ligos pavidalu, — pa- 
tvirtino Valimajus. 

— Argi tu galingesnė už Rahakanarivą? — nenorėjo patikėti 
Tahama. 

— Aš ne, bet yra kita moteris, labai galinga. Ji turi vakcinų, ga- 
linčių užkirsti kelią epidemijoms, — bandė paaiškinti mergaitė. 

Nadija su Aleksu gerą valandą įtikinėjo indėnus, kad ne visi 
nahabai yra pragaištingi demonai, kad tarp jų yra ir draugų, tokių 
kaip daktarė Omaira Tores. Sekėsi nelengvai: trukdė ne tik kalbos 

barjeras, bet ir kultūrų skirtumai. Kaip jiems paaiškinti, kas per 
daiktas ta vakcina? Jiems ir patiems buvo ne visai aišku, todėl jie 
nutarė verčiau sakyti, jog tai labai stiprūs burtai. 

— Vienintelė galimybė išsigelbėti — kad atkeliautų toji moteris 
ir paskiepytų visus miglos žmones, — teigė Nadija. — Tada net jei 
ateitų nahabai arba Rahakanariva, ištroškę kraujo, negalėtų jums 
pakenkti ligomis. 

—Jie gali grasinti mums kitaip. Tada kilsim į karą su jais, — tvir- 
tino Tahama. 

— Kariauti su nahabais — tuščias dalykas, — perspėjo Nadija. 

— Tegul sprendžia būsimasis vadas, — baigė kalbas Tahama. 


"a 


Valimajus ėmėsi vadovauti Mokaritos laidotuvių apeigoms pagal 
senovinius papročius. Nepaisydami pavojaus būti pamatyti iš oro, 
indėnai užkūrė didelį laužą vado kūnui kremuoti ir kelias valandas 
degino jo palaikus, o kaimo gyventojai apraudojo velionį. Vali- 
majus pagamino burtų gėrimą, galingąją ajahuaską, padėsiančią 
genties nariams pažvelgti į savo širdies gelmes. Buvo pakviesti ir 
jaunieji svetimšaliai, nes jų laukianti didvyriška misija, svarbesnė 
už patį gyvenimą, todėl jiems negana dievų pagalbos — turintys 
pažinti ir savo pačių jėgas. Svečiai neišdrįso atsisakyti, nors tik 
vargais negalais nurijo po gurkšnį bjauriai dvokiančio gėralo ir 
išlaikė jį skrandyje. Ilgokai abu nieko nejuto, tik staiga žemė 
dingo iš po kojų, dangus prisipildė geometrinių figūrų ir nušvito 
ryškiomis spalvomis, o kūnai ėmė suktis ir tirpti erdvėje. Paaug- 
lius apėmė klaiki panika. Ir kaip tik tuo metu, kai jie jau manėsi 
mirštantys, pasijuto lyg kažkieno pastūmėti į svaiginamą skrydį 
per nesuskaitomas šviesos menes, ir štai prieš juos grėsmingai 
atsivėrė toteminių dievų karalystės vartai. 

Aleksas jautė, kaip ilgėja rankos ir kojos, kūną užplūsta degi- 
nantis karštis. Pažvelgęs į rankas išvydo, kad jos virto letenomis su 
aštriais nagais. Išsižiojo norėdamas sušukti, bet iš jo kūno išsiveržė 
grasus riaumojimas. Vaikinas pamatė, kad yra virtęs dideliu kačių 
šeimos žvėrimi, juodu ir žvilgančiu — didinguoju jaguaru patinu, 
kurį buvo matęs Mauro Karijo sodyboje. Žvėris nebuvo jame ir 
jis nebuvo žvėryje — jie abu sutapo vienoje būtybėje; abudu buvo 
tuo pat metu ir vaikinas, ir žvėris. Aleksas žengė porą žingsnių, 
pasirąžė bandydamas raumenis ir suprato turįs jaguaro miklumą, 
greitį ir jėgą. Dideliais katino šuoliais nubėgo per mišką jausdamas 
antgamtišką energiją. Vienu atsispyrimu užšoko ant medžio šakos 
ir iš ten stebėjo aplinką auksinėmis akimis, o juoda jo uodega 
tingiai suposi ore. Jautėsi esąs galingas, grėsmingas, nepaprastas, 
neįveikiamas — Pietų Amerikos džiunglių karalius. Nebuvo kito 
gyvūno, tokio pat nuožmaus kaip jis. 

Nadija pakilo į dangų ir valandėlę prarado aukščio baimę, kuri 
ją visada vargino. Tvirti jos sparnai — erelio patelės sparnai — vos 
pleveno; vėsus oras buvo jai patikima atrama, ir pakakdavo visai 
menko judesio skridimo krypčiai arba greičiui pakeisti. Skriejo 
ji labai aukštai ir jautėsi rami, abejinga, tauri, be nuostabos žvel- 
gė į Žemę toli apačioj. Iš viršaus matė girią ir plokščias tepujų 
viršukalnes, kurių daugelį gaubė debesys nelyginant dūmų vai- 
nikai; įžiūrėjo ir skystą dūmų sruogą, kylančią iš laužo, kuriame 
degė vado Mokaritos palaikai. Vėjo nešama, erelė buvo tokia pat 
neįveikiama kaip jaguaras — žemėje; niekas nebūtų įstengęs jos 
pavyti. Skrisdama virš Pasaulio Akies, paukštė mergina padarė 
keletą viražų ir iš aukštai stebėjo indėnų gyvenvietes. Jos galvos 
plunksnos styrojo tarsi šimtai antenų, gaudančių saulės šilumą, 
vėjo gūsius; jaudinantį aukščio jausmą. Ji suvokė esanti šių indė- 
nų globėja, miglos žmonių motina erelė. Ji skrido virš Tapirava 
Terio kaimelio, ir didingų jos sparnų šešėliai kaip kokia skraistė 

užklojo vos įžiūrimus stogus, po kuriais slėpėsi mažos miško tro- 
belės. Pagaliau didžioji paukštė nusklendė į pačią aukščiausiojo 
kalno viršūnę, kur jos lizde, atvirame visiems vėjams, Žėrėjo trys 
krištolo kiaušiniai. 

Rytojaus rytą, jau sugrįžę iš toteminių gyvūnų pasaulio, pa- 
augliai pasipasakojo vienas kitam ką patyrę. 

— Ką reiškia tie trys kiaušiniai? — paklausė Aleksas. 

— Nežinau, bet jie labai svarbūs. Man tie kiaušiniai nepriklauso, 
bet, Jaguarai, turiu juos gauti, kad išgelbėčiau miglos žmones. 

— Nesuprantu. Ką bendro turi tie kiaušiniai su indėnais? 

— Manau, kad labai daug bendro, — atsakė Nadija, sutrikusi 
ne mažiau už Aleksą. 

Ataušus laidotuvių laužo žarijoms, Ijomė, Mokaritos našlė, 
išrinko apdegusius kaulus, sumalė juos akmeniu į smulkius milte- 
lius, šiuos sumaišė su vandeniu ir bananais; tą pilką sriubą supylė į 
kalebasą ir paleido per rankas, kad kiekvienas, net ir vaikas, išgertų 
po gurkšnelį. Paskui indas buvo užkastas į žemę ir vado vardas 
užmirštas, kad niekas niekada jo nebeištartų. Žmogaus atmintis, 
kaip ir jo drąsos bei išminties trupiniai, išlikę pelenuose perėjo 
į velionio palikuonis ir draugus. Taip dalis jo visiems laikams 
išliks tarp gyvųjų. Nadijai ir Aleksui irgi buvo leista paragauti 
kaulų sriubos. Tai buvo kaip ir krikštas: nuo dabar jie priklausys 
šiai genčiai. Pridėjęs indą prie lūpų, vaikinas prisiminė, ką buvo 
skaitęs apie ligą, kuria suserga žmogus, „užvalgęs protėvių sme- 
genų“. Aleksas užsimerkė ir pagarbiai gurkštelėjo. 

Pasibaigus laidotuvių apeigoms, Valimajus paragino gentį iš- 
sirinkti naują vadą. Pagal tradiciją tik vyrai galėjo pretenduoti 
į tas pareigas, bet Valimajus paaiškino, kad šįsyk reikės rinkti 
ypač apdairiai, nes laikai labai neramūs ir todėl reikalingas vadas, 
mokantis perprasti kitų pasaulių paslaptis, kalbėtis su dievais ir 
įstengsiantis atremti Rahakanarivą. Dabar esąs metas, kai dangaus 

skliaute švyti šeši mėnuliai, metas, kai dievai įsitikino privalantys 
pasitraukti iš savo buveinės. Paminėjus dievus indėnai susidėjo 
rankas ant galvos, ėmė siūbuoti pirmyn atgal ir užtraukė giesmę, 
kuri Nadijai ir Aleksui pasirodė panaši į maldą. 

— Visi Tapirava Terio gyventojai, net ir vaikai, turi dalyvauti 
naujojo vado rinkimuose, — paskelbė genčiai Valimajus. 

Visą dieną buvo siūlomi kandidatai ir tariamasi. Vakarop Nadija 
ir Aleksas, išvargę, alkani ir netekę kantrybės, užmigo. Ameri- 
kietis vaikinas veltui bandė išaiškinti, kaip rengiami demokratiški 
rinkimai, bet nemokantiems skaičiuoti indėnams balsavimas buvo 
toks pat nesuprantamas dalykas kaip ir skiepijimas. Jie rinkdavo 
vadus pasikliaudami „regėjimais“. 

Vėlai vakare Valimajus prižadino paauglius ir pranešė, kad 
stipriausią regėjimą turėjo Ijomė, Mokaritos našlė, todėl ji dabar 
jau yra Tapirava Terio vadė. Kiek žmonės prisimena, tai pirmas 
kartas, kada moteris gauna tas pareigas. 


"o 


Pirmas įsakymas, kurį davė senolė Ijomė po to, kai užsidėjo gelto- 
nųjų plunksnų vainiką, tiek metų nešiotą jos vyro, buvo pagaminti 
valgio. Įsakymą tučtuojau pradėta vykdyti, nes miglos žmonės jau 
dvi dienos buvo nevalgę, tik gurkštelėję kaulų sriubos. Tahama 
su kitais medžiotojais ginkluoti patraukė į girią ir po poros va- 
landų parėjo nešini skruzdėda ir elniu; laimikis buvo išdarinėtas 
ir iškeptas ant žarijų. Tuo tarpu moterys spėjo iškepti manijokų 
duonos ir išvirti bananų. Visiems prisikimšus pilvus, Ijomė pa- 
kvietė saviškius susėsti ratu ir paskelbė antrąjį savo įsaką: 

— Skiriu kitus vadus. Karo ir medžioklės vadas — Tahama. 
Vadas Rahakanarivai tramdyti — mergaitė medaus spalvos oda, 
vardu Erelė. Vadas derėtis su nahabais ir jų paukščiais, keliančiais 

triukšmą ir vėją, — svetimšalis, vadinamas Jaguaru. Vadas, lanky- 
siantis dievus — Valimajus. Vadų vadas — Ijomė. 

Šitaip išmintingoji moteriškė paskirstė valdžią ir parengė 
miglos žmones artėjantiems sunkiems laikams. Šitaip ir Nadija 
su Aleksu susilaukė atsakomybės naštos, kuri ir vienam, ir kitam 
rodėsi dar per sunki. 

Nieko nelaukdama Ijomė paskelbė ir trečią įsaką. Ji pasakė, 
jog mergaitė Erelė turi išlaikyti savąją „baltą sielą“, kad galėtų 
pasipriešinti Rahakanarivai — kitaip ji neišvengsianti pavojaus būti 
žmogėdros paukščio suėsta; na, o jaunasis svetimšalis Jaguaras 
privaląs tapti vyru ir gauti kario ginkluotę. Kiekvienas berniu- 
kas, prieš imdamasis ginklo arba rengdamasis vesti, turįs mirti 
kaip vaikas ir atgimti vyru. Nebesą laiko tradicinėms iniciacijos 
apeigoms, kurios trunka tris dienas ir kuriose paprastai dalyvau- 
ja visi genties berniukai, sulaukę brandos metų. Jaguarą, pasak 
Ijomės, teksią įvesdinti greičiau, nes tas vaikinas turėsiąs lydėti 
Erelę kelionėje į dievų kalną. Miglos žmonėms gresiąs pavojus 
ir tik tuodu svetimšaliai galintys juos išgelbėti, todėl privalantys 
išvykti ilgai nelaukę. 

Valimajui ir Tahamai pavesta organizuoti Alekso įvesdinimo 
apeigas, kuriose dalyvaus tik suaugę vyrai. Vėliau vaikinas pa- 
sakos Nadijai, kad jei būtų žinojęs, ką reikės ištverti, kad taptum 
tikru vyru, gal būtų mažiau bijojęs. Ijomės vadovaujamos moterys 
išgaląsta akmens skeveldra išskuto jam viršugalvį; tai buvo gan 
skausminga, nes skustuvas kliudė ir dar neužgijusią žaizdą toje 
vietoje, kuriai buvo tekęs pagrobėjų smūgis. Nuo skutimo vir- 
šugalvyje atsivėrė sena žaizda, pet užlipdyta moliu greit nustojo 
kraujavusi. Paskui moterys jį visą nuo galvos ligi kojų išdažė juodai 
tepalu, sutaisytu iš vaško ir anglių. Tada jau jam teko išsiskirti su 
drauge ir su Ijome, nes moterys neturėjo teisės dalyvauti cere- 
monijoje — joms teko su vaikais pasitraukti į mišką ir ten praleisti 
dieną. Jos negrįžo į kaimą iki pat nakties, tol, kol kariai išsivedė 
Aleksą dalyvauti įvesdinimo bandyme. Ė 

Tahama ir jo žmonės iškasė iš upės dumblo šventuosius mu- 
zikos instrumentus, naudojamus tik per vyrų apeigas. Tai buvo 
stori pusantro metro ilgumo trimitai, kurie pučiami skleisdavo 
žemą duslų garsą, lyg jaučio baubimą. Moterims ir berniukams, 
dar neįvesdintiems į vyrus, buvo draudžiama juos matyti: už tai 
grėsė bausmė — burtais sukeliama mirtina liga. Tie instrumentai 
simbolizavo vyrų valdžią genčiai ir kiekvieno tėvo ryšį su sūnumis. 
Be tų trimitų visa valdžia atitektų moterims, turinčioms dievišką 
galią turėti vaikų, arba, kaip jie sako, „daryti žmones“. 

Apeigos prasidėjo rytą ir turėjo tęstis visą dieną ir visą naktį. 
Bandomajam buvo duota valgyti karčių šilkmedžio uogų ir jis 
buvo paguldytas ant žemės suriestas gemalo poza; paskui Vali- 
majaus vadovaujami vyrai, išsidažę kūnus ir pasipuošę demonų 
ženklais, sustojo aplink jį ratu, trypė žemę kojomis ir rūkė lapų 
suktines. Nuo karčių uogų, išgąsčio ir dūmų Aleksas greitai pa- 
sijuto kaip nesavas. 

Ilgokai šoko ir traukė giesmes kariai, apstoję vaikiną ratu, ir 
pūtė sunkius šventuosius trimitus, kurių galai siekė žemę. Jų gau- 
desys aidėjo sudrumstose vaikino smegenyse. Valandų valandas 
jam teko klausytis vis iš naujo giedamos istorijos apie Tėvą Saulę, 
esantį anapus tos saulės, kuri kasdien apšviečia dangų; tai nemato- 
ma ugnis, iš kurios kilusi visata. Dar indėnai giedojo apie kraujo 
lašą, kuris atitrūkęs nuo Mėnulio virto pirmuoju žmogumi; apie 
Pieno upę, kuri plukdo visas gyvybės sėklas, bet kartu ir puvimą, 
ir mirtį; ta upe galima nusigauti į šalį, kur šamanai, tokie kaip 
Valimajus, susitinka su dvasiomis ir kitomis antgamtinėmis būty- 
bėmis, iš jų semiasi išminties ir gydymo galių. Giesmės pasakojo, 
kad visa, kas yra pasaulyje, tėra Motinos Žemės susapnuota, kad 
kiekviena žvaigždė sapnuoja savo gyventojus, ir visa tai, ką ma- 
tome, tėra iliuzija, sapnai sapnuose. Apsvaigusiomis smegenimis 
Aleksandras Koldas juto, kad tie žodžiai artimi išvadoms, kurias 
ir pats buvo priėjęs, bet toliau nebesvarstė ir leido sau „mąstyti 


širdimi“: 

Slinko valanda po valandos, vaikinas nebesuvokė nei laiko, nei 
erdvės, nei pats savęs, jautė tik baimę ir begalinį nuovargį. Kažku- 
riuo momentu — kaip jam rodėsi, jau naktį — pajuto, kad kažkas jį 
kelia ir liepia eiti. Visi išsirikiavę patraukė upės link trimituodami 
ir mosikuodami ginklais, ten jį tiek kartų nardino į vandenį, kad 
jis jau manė uždusiąs. Paskui jo kūną trynė šiurkščiais lapais, kol 
nuvalė juoduosius dažus, tada ant degančios odos pylė pipirus. 
Kurtinamai šaukdami pliekė vaikiną rykštėmis per blauzdas, dil- 
bius, krūtinę ir pilvą stengdamiesi nesužaloti; grūmojo ietimis, 
kartkartėmis net bakstelėdavo, bet nesužeisdavo. Indėnai darė 
viską, kad įbaugintų amerikietį, ir pasiekė tikslą, nes vaikinas ne- 
žinojo, kas jo laukia, ir bijojo, kad kuris nors jo kankintojas vis 
tiek nesuvaldys rankos ir nužudys iš tiesų. Jis bandė gintis nuo 
Tapirava Terio karių, kurie jį mušė ir stumdė, bet nuojauta sakė, 
kad nemėgintų sprukti, nes iš to nebūtų jokios naudos: kurgi jis 
eitų tame nepažįstamame, priešiškame krašte? Tai buvo teisingas 
sprendimas, nes kitu atveju jis būtų buvęs palaikytas bailiu, o 
kariui tai nedovanotina kliauda, pati didžiausia gėda. 

Jausdamas, kad jau tuoj praras savitvardą ir puls į isteriją, 
Aleksas ūmai prisiminė savąjį toteminį gyvūną. Jam neprireikė 
ypatingų pastangų persikūnyti į juodąjį jaguarą, viskas įvyko greit 
ir lengvai: riaumojimas, ištrūkęs iš jo ryklės, buvo toks pat kaip 
anąsyk, letenos kirtis irgi buvo pažįstamas, o šuolis per priešų 
galvas — tarsi visai įprastas. Į jaguaro pasirodymą indėnai reagavo 
apsimestiniu sąmyšiu, paskui iškilmingai nuvedė jį prie šventojo 
medžio, kur laukė Tahama ir paskutinis išbandymas. 

Girioje jau švito. Daugybė ugninių skruzdėlių buvo sukišta 
į rankovę, nupintą iš šiaudų, tokią pat kaip žarna, per kurią ant 
manijokų purškiama ciano vandenilio rūgštis; Tahama laikė tą 

žarną dviem lazdelėmis, kad skruzdėlės jo paties neapniktų. 
Aleksas, ilgos siaubingos nakties išsekintas, nespėjo susigaudyti, 
ko iš jo norima. Jis tik giliai įkvėpė pripildydamas plaučius vėsaus 
oro ir pasiryžo būti toks drąsus kaip tėtis alpinistas, toks atsparus 
kaip mama, niekada nepasiduodanti, toks stiprus kaip jo totemas 
jaguaras, ir įkišo į rankovę kairę ranką iki pat alkūnės. 

Ugninės skruzdėlės keletą sekundžių ropinėjo odos paviršiu- 
mi ir tik tada pradėjo kandžiotis. Jausmas buvo toks, tartum kas 
degintų ranką rūgštimi ligi pat kaulo. Baisus skausmas trumpam 
apsvaigino Aleksą, bet jis neįtikėtinomis valios pastangomis įveikė 
norą ištraukti ranką iš žarnos. Prisiminė Nadijos žodžius, kai ji 
mokė, kaip elgtis su uodais: užuot gynęsis, nepaisyk jų. Nebuvo 
įmanoma nekreipti dėmesio į ugnines skruzdėles, bet po keleto 
minučių visiškos nevilties, kai vos ištvėrė nepuolęs į upę, jis su- 
vokė, jog įmanoma pažaboti nesuvaldomą norą bėgti, užgniaužti 
klyksmą, kuris veržiasi iš krūtinės, susitaikyti su kančia ir nesi- 
priešinti jai, leisti jai skverbtis į kūną iki paskutinės ląstelės ir į 
sąmonę —iki tolimiausio jos užkampio. Ir štai deginantis skausmas 
pervėrė jį kaip kalaviju, išėjo pro nugarą ir — nuostabu! — tapo 
pakenčiamas. Dabar Aleksas jau būtų įstengęs paaiškinti galios 
jausmą, kuris jį užplūdo per tą kankinimą. Jis jautėsi toks tvirtas 
ir nenugalimas kaip atsidūręs juodojo jaguaro kailyje, kai paragavo 
Valimajaus burtų gėrimo. Tai buvo jam atlygis už tai, kad ištvėrė 
išmėginimą. Aleksas suprato, kad iš tiesų jo vaikystė baigėsi ir po 
šios nakties jis jau galės pasikliauti vien savo jėgomis. 

— Būk pasveikintas tarp vyrų, — tarė Tahama, nutraukdamas 
žarną Aleksui nuo rankos. 

Kariai nuvedė apdujusį jaunuolį atgal į kaimą. 

Šlapias nuo prakaito, skausmų varstomas ir degdamas karščiu, 
Aleksandras Koldas, Jaguaras, ėjo ilgu žaliu koridorium, paskui 
peržengė aliumininį slenkstį ir pamatė savo mamą. Liza Kold 
sėdėjo atsilošusi krėsle tarp pagalvių, apsigaubusi paklode, baltos 
kaip mėnesiena šviesos nutviekstame kambaryje. Pliką jos galvą 
dengė mėlyna vilnonė kepuraitė, ausyse stirksojo klausos apara- 
tai. Ligonė buvo labai išblyškusi ir sulysusi, jos akis supo tamsūs 
ratilai. Į veną po raktikauliu buvo įleistas plonas zondas, pro kurį 
lašėjo geltonas skystis iš plastikinio maišelio. Kiekvienas lašas, 
nelyginant skruzdėlės įtrėkšta deginanti rūgštis, liejosi tiesiai į 
motinos širdį. 

Už tūkstančių mylių, Teksaso ligoninėje, Liza Kold buvo gy- 
doma chemoterapija. Ji stengėsi negalvoti apie vaistus, kurie kaip 
koks nuodas sruvo į jos venas, kad įveiktų dar piktesnį ligos nuodą. 
Norėdama prasiblaškyti ji klausėsi fleitos koncerto, to paties, kurį 
ne kartą buvo girdėjusi repetuojant savo sūnų, ir stengėsi nepra- 
leisti pro ausis nė vienos gaidos. Tą pačią akimirką, kai Aleksas 
kliedėdamas sapnavo ją girios glūdumoj, Liza Kold išvydo sūnų 
tarsi gyvą. Matė jį stovintį ant jos kambario slenksčio, aukštes- 
nį ir raumeningesnį, jau tikrą vyrą, labiau subrendusį negu tas, 
kuris išlikęs jos atminty. Ji taip buvo šaukusis jo mintimis, kad 
nė kiek nenustebo jį pamačiusi. Neklausė, nei kaip, nei kodėl 

jis čia atsirado, tik džiaugėsi laime, kad jis šalia. Aleksandrai... 
Aleksandrai... vapėjo ji. Tiesė rankas į sūnų, jis irgi priėjo artyn, 
kad galėtų ją paliesti, suklupo prie krėslo ir padėjo galvą mamai 
ant kelių. Vis iš naujo tardama sūnaus vardą ir glostydama jam 
galvą, Liza Kold per klausos aparatus tarp skaidrių fleitos garsų 
girdėjo ir jo balsą, prašantį kovoti, neprisileisti mirties, kartojantį: 
myliu tave, mama. 

Aleksandro Koldo susitikimas su motina truko gal tik akimir- 
ką, o gal ištisas valandas — nei vienas, nei kitas apie tai negalvojo. 
Pagaliau juodu atsisveikino ir įgavę stiprybės grįžo į materialųjį 
pasaulį. Po valandėlės Džonas Koldas įžengė į žmonos kambarį ir 
nustebo pamatęs ją besišypsančią, parausvėjusiais skruostais. 

— Kaip jautiesi, Liza? — švelniai paklausė jis. 

— Man gera, Džonai, nes mane aplankė Aleksas, — atsakė 
ligonė. 

— Liza, ką tu šneki... Aleksas yra Amazonijoje su mano mama, 
argi neprisimeni? — stebėjosi vyras, išsigandęs, ar tik vaistai ne- 
pakenkė žmonai. 

— Prisimenu, kaipgi, bet tai nesutrukdė jam atsirasti čia prieš 
kelias minutes. 

— Negali būti... — nenorėjo sutikti vyras. 

— Jis paūgėjo, atrodo aukštesnis ir stipresnis, tik kairė ranka 
labai ištinusi... — aiškino moteris, užmerkdama pavargusias akis. 

O Pietų Amerikos žemyno gilumoj, Pasaulio Akyje, Alek- 
sandras Koldas budo iš karščiavimo priepuolio. Ne išsyk pažino 
auksinę mergaitę, kuri pasilenkusi pasiūlė jam vandens. 

— Dabar tu jau vyras, Jaguarai, — tarė Nadija ir su palengvėjimu 
nusišypsojo matydama jį sugrįžusį pas gyvuosius. 

Valimajus sutaisė vaistažolių tepalo ir ištepė Aleksui dilbį. Nuo 
jo per porą valandų atslūgo karštis ir tinimas. Šamanas paaiškino, 
kad kaip girioje esama nuodų, kurie nužudo ir nepalieka pėdsako, 
taip yra ir tūkstančiai gamtinių vaistų. Vaikinas papasakojo, kuo 
serga jo motina, ir paklausė, ar jis nežinąs kokio augalo, galinčio 
jai pagelbėti. 

— Yra tokia šventa žolė, kurią reikia sumaišyti su gyvybės 
vandeniu, — atsakė šamanas. 

— Ar galiu gauti to vandens ir to augalo? 

— Gal taip, o gal ir ne. Reikėtų įveikti daug kliūčių. 

— Padaryčiau viską, ko tik reikia! — sušuko Aleksas. 

Rytojaus dieną vaikinas jautėsi kaip sumuštas ir kiekvienoj 
vietoj, kur buvo įkandusi skruzdėlė, švietė raudonas spuogas, 
bet Aleksas galėjo vaikščioti ir apetitu nesiskundė. Papasakojęs 
Nadijai, kas jam buvo, sužinojo, kad genties mergaitės neatlieka 
įvesdinimo apeigų, nes joms to nereikia: moterys žino, kada vai- 
kystė jau pasibaigia — įspėja kūnas, imdamas kraujuoti. 

Pasitaikė viena tų dienų, kai Tahamai ir jo vyrams nesisekė 
medžioti, tad gentis turėjo tenkintis kukurūzais ir keletu žuvų. 
Aleksas nusprendė, kad jei jau anądien įstengė valgyti keptą ana- 
kondą, gal paragavus ir tos žuvies, nepaisant visų žvynų bei ašakų. 
Ir ką gi — pasirodė, kad visai skanu. „Kaip gaila, kad nepažinau 
tokio skanėsto daugiau kaip penkiolika metų!“ — sušuko jis po 
antro kąsnio. Nadija liepė jam: prisivalgyti sočiai, nes rytojaus 
dieną reikėsią iškeliauti su Valimajum į dvasių pasaulį, o ten kažin 
ar būsią maisto kūnui. 

— Valimajus sako, kad eisim į šventąjį kalną, kur gyvena die- 
vai, — pridūrė Nadija. 

— Ką mes ten veiksim? š 

—Ieškosim tų trijų krištolo kiaušinių, kuriuos mačiau savo regė- 
jime. Valimajus tiki, kad tie kiaušiniai išgelbės miglos žmones. 

Kelionė prasidėjo auštant, vos tik pirmas šviesos spindulys nu- 
spalvino dangaus skliautą. Valimajus ėjo priekyje lydimas gražio- 
sios angeliškos žmonos, kuri tarpais laikydavo šamanui už rankos, 
o tarpais kaip drugelis plasnodavo virš jo galvos, vis tylom ir su 
šypsena. Aleksandras Koldas didžiavosi lanku ir strėlėmis — naujais 
ginklais, kuriuos jam įteikė Tahama pasibaigus įvesdinimo apei- 
goms. Nadija nešėsi kalebasą bananų sriubos ir keletą manijokų 
papločių, kuriuos Ijomė jiems įdavė kelionėn. Burtininkui maisto 
nereikėjo, nes tokiame amžiuje, pasak jo, valgoma labai mažai. 
Jis buvo ne toks kaip visi žmonės: pasisotinti jam pakakdavo po- 
ros gurkšnių vandens ir keleto riešutų, kuriuos ilgai vatulodavo 
bedantėje burnoj, numigdavo vos valandėlę ir vis tiek žvaliai 
žygiuodavo net ir tada, kai jauni griūdavo iš nuovargio. 

Keliautojai leidosi per miškingą plynaukštės lygumą link 
aukščiausiojo tepujo — žvilgančių juodų vartų, panašių į obsi- 
diano skulptūrą. Pažvelgęs į kompasą, Aleksas įsitikino, kad jie 
visą laiką eina į rytus. Nebuvo matyti jokio tako, bet Valimajus 
brovėsi per sąžalynus stebėtinai pasitikėdamas savim, orientavosi 
tarp medžių, slėnių, kalvų, upių ir krioklių taip, lyg prieš akis 
turėtų žemėlapį. 

Kuo toliau, tuo labiau keitėsi gamta. Rodydamas į kraštovaizdį, 
Valimajus kalbėjo, kad čia esanti Vandenų Motinos karalystė; ir 
iš tiesų aplinkui buvo begalė krioklių ir slenkstėtų upių. Kol kas 
iki šių vietų dar nebuvo įsiskverbę garimpeirai, ieškantys aukso ir 
brangakmenių, bet tai jau buvo tik laiko klausimas. Tie žmonės, 
susibūrę po keturis ar penkis, neturėdavo pinigų lėktuvui arba 
sraigtasparniui, todėl pėstute braudavosi per džiungles, pilnas 
kliūčių, arba irkluodavo valteles upėmis. Kas be ko, buvo ir to- 
kių kaip Mauras Karijas, ištyręs neišsemiamus šio krašto turtus 

ir galintis naudotis šiuolaikinėmis susisiekimo priemonėmis. Jis 
tikriausiai eksploatuotų kasyklas slegiamo vandens čiurkšlėmis, 
kurios mišką paverčia šipuliais, žemę — dumblynu, jeigu jam 
netrukdytų naujieji įstatymai, saugantys gamtinę aplinką ir čia- 
buvius. Pirmieji pažeidinėjami be atodairos, bet ne taip lengva 
nepaisyti antrųjų, nes pasaulis akylai stebi Amazonijos indėnus, 
paskutinius akmens amžiaus žmones. Nebegalima jų naikinti 
ugnimi ir kulkomis, kaip dar visai neseniai buvo daroma: dabar 
dėl to kiltų tarptautinis skandalas. 

Aleksas nesiliovė galvojęs apie tai, kaip vis dėlto daug reiškia 
daktarės Omairos Tores vakcinos ir jo močiutės reportažai žur- 
nalui „International Geographic“, keliantys aliarmą kitose šalyse 
dėl indėnų padėties. O ką galėtų reikšti tie trys krištoliniai kiau- 
šiniai, kuriuos regėjo Nadija? Kam jiedviem reikėjo leistis į tą 
žygį su šamanu? Ar nebūtų buvę naudingiau pamėginti grįžti į 
ekspediciją? Indėnai būtų paskiepyti, o močiutė paskelbtų savo 
reportažą. ljomė jį paskyrė „vadu derėtis su nahabais ir jų paukš- 
čiais, keliančiais triukšmą ir vėją“, bet, užuot vykdęs savo misiją, 
jis vis labiau tolo nuo civilizacijos. Visai nelogiška tai, ką jie da- 
bar veikia, dūsavo jis. Prieš akis dunksojo paslaptingieji vieniši 
tepujai — tarsi kitos planetos dariniai. 


— 


Trys keliautojai sparčiai žygiavo nuo ryto iki vakaro, stabtelėdami 
tik kojų pailsinti ir atsigerti iš upės. Aleksas bandė sumedžioti 
tukaną, tupintį ant šakos už keleto metrų, bet strėlė pralėkė pro 
šalį. Paskui nusitaikė į beždžionę, kuri buvo taip arti, kad vaiki- 
nas galėjo įžiūrėti geltonus jos dantis, bet ir vėl prašovė. Žvėrelis 
pamaiviškais gestais, kaip pasirodė Aleksui, atvirai pasityčiojo iš 

nevykėlio medžiotojo. Šis graužėsi, kad menka nauda iš puošnių 
jo ginklų; jeigu bendrakeleiviai tikisi būti jo išmaitinti, jų laukianti 
bado mirtis. Valimajus parodė jam gardžių riešutų ir vaisiais ap- 
kibusį medį, bet Aleksas neįstengė tų vaisių pasiekti. 

Indėnų kojų pirštai labai judrūs, stiprūs ir lankstūs, todėl čiabu- 
viai sugeba neįtikėtinai mikliai laipioti plynais medžių kamienais. 
Jų kojos, nors ir ruplėtos kaip krokodilo oda, vis dėlto ir labai 
jautrios: jomis jie daug ką dirba, net pina krepšius ir veja virves. 
Kaimo vaikai pradeda karstytis medžiais vos išmokę vaikščioti, 
o Aleksandras, toks jau patyręs alpinistas, nemoka įkopti į medį 
vaisių pasiskinti. Valimajus, Nadija ir Boroba kvatojo iki ašarų iš 
nevykusių jo pastangų ir nė vienas neužjautė, kai jis nupuolė iš 
pusėtino aukščio, nors dėl to skaudžiai nukentėjo ir jo sėdynė, 
ir savigarba. Vaikinas taip ir liko sėdėti sugniužęs ir pastiręs ne- 
lyginant koks drimba. 

Vakarėjant, po daugelio valandų žygio, Valimajus leido pailsėti, 
o pats įbrido į upę ligi kelių ir nejudėdamas tyliai stovėjo, kol 
žuvys pamiršo jį čia esant ir ėmė zuiti aplinkui. Kai geidžiamas 
laimikis pakankamai prisiartino, senis smeigė į jį trumpą ietį 
ir padavė Nadijai puikią sidabro spalvos žuvį tebespurdančia 
uodega. 

— Kaip jam taip lengvai pavyksta? — stebėjosi Aleksas, vis dar 
savo nesėkmių prislėgtas. 

— Jis atsiprašo žuvies ir jai paaiškina, kad žudo ją iš reikalo; 
tada ji sutinka paaukoti savo gyvybę, kad mes gyventume, — pa- 
aiškino mergaitė. 

Aleksandras pamanė, kad kelionės pradžioje būtų pasijuokęs iš 
tokio aiškinimo, bet dabar pagarbiai išklausė draugės žodžius. 

— Žuvis supranta, kad iki šiol ji rijo kitas, o dabar jau jos eilė 
būti suvalgytai. Taip ir sukasi ratas, — pridūrė ji. 

Šamanas sukūrė nedidelį laužą, kad vaikai pavakarieniavę at- 
gautų jėgas, bet pats neėmė į burną nieko, išskyrus vandenį. Vaikai 

užmigo susirangę tarp storų medžio šaknų, kad būtų šilčiau, nes 
nebeturėjo laiko pasidaryti hamakų iš žievių, kaip buvo matę 
kaime; abudu jautėsi pavargę, o anksti rytą vėl laukė kelionė. 
Kaskart vienam sujudėjus kitas iš naujo turėdavo glaustis kuo 
arčiau — taip ir šildė vienas kitą kiaurą naktį. Tuo tarpu senasis 
Valimajus visą tą laiką tupėjo nejudėdamas ir stebėjo dangų; 
šalia budėjo žmona kaip bekūnė fėja, apsigaubusi vien tamsiais 
plaukais. Pabudę jaunuoliai išvydo indėną lygiai toj pačioj 
padėty, kaip buvo matę prieš užmigdami: neėmė jo nei šaltis, 
nei nuovargis. Aleksas jį klausė, kiek jis jau išgyveno, iš kur 
semiasi energijos ir stebėtinos sveikatos. Senolis atsakė matęs 
gimstant daugelį vaikų, kurie paskui virto seneliais, matęs, 
kaip tie seneliai išmiršta ir gimsta jų anūkai. Kiek jam metų? 
Jis tik pečiais truktelėjo: nei jam rūpi, nei jis žino. Pasisakė 
esąs dievų pasiuntinys, dažnai einantis į nemirtingųjų pasaulį, 
kur nesą ligų, galabijančių žmones. Aleksas prisiminė legendą 
apie Eldoradą, kuriame ne tik slypintys pasakiški lobiai, bet ir 
trykštantis amžinos jaunystės šaltinis. 

— Mano mama labai serga... — išlemeno susijaudinęs Aleksas. 
Prisiminimas apie tai, kaip jis mintimis nukeliavo į Teksaso ligo- 
ninę jos aplankyti, rodėsi toks tikroviškas, kad jis negalėjo pamiršti 
nė vienos smulkmenos —nuo vaistų kvapo palatoje iki liesų Lizos 
Kold blauzdų po apklotu, prie kurio buvo prigludęs. 

— Visi mirsim, — tarė šamanas. 

— Taip, bet ji dar jauna. 

— Vieni išeina jauni, kiti pasenę. Aš jau per ilgai gyvenu ir 
norėčiau, kad mano kaulai ilsėtųsi kitų atmintyje, — prisipažino 
Valimajus. 

Kitos dienos vidurdienį jie priėjo aukščiausiojo Pasaulio Akies 
tepujo papėdę. Prieš juos stūksojo milžinas, kurio viršūnę slėpė 
tankių baltų debesų vainikas. Valimajus paaiškino, kad viršu- 
kalnė niekada neparodo savo veido ir kad niekas, net galingasis 
Rahakanariva, niekuomet nėra ten lankęsis nepakviestas dievų. 
Ir pridūrė, kad jau tūkstančius metų, nuo pat gyvybės pradžios, 
nuo tada, kai iš Tėvo Saulės kaitros, Mėnulio kraujo ir Motinos 
Žemės molio atsirado žmonija, miglos žmonės žinantys, jog tame 
kalne yra dievų buveinė. Kiekvienoje kartoje atsirandantis šama- 
nas, ištvėręs daugelį kaltės išpirkimo kančių, kuriam esą skirta 
aplankyti šį tepujį ir atlikti savo misiją. Dabar tas vaidmuo tekęs 
jam, todėl jis čia buvęs daug sykių, gyvenęs tarp dievų ir žinąs jų 
papročius. Sakėsi jiems esąs susirūpinęs, kad iki šiol nėra parengęs 
įpėdinio. Kas jam mirus užims pasiuntinio vietą? Per kiekvieną 
dvasinę kelionę jis ieškąs tinkamo žmogaus, bet taip jo ir neiš- 
vydęs jokiame regėjime. Ne bet ką esą galima to išmokyti, tai 
turįs būti žmogus, gimęs su šamano siela, turintis galią gydyti, 
patarti ir aiškinti sapnus. Tokio asmens galios matomos nuo pat 
jaunumės; jis turįs būti labai drausmingas, atsparus pagundoms ir 
susivaldantis: geras šamanas nieko negeidžia ir jam nieko nereikia. 
Štai ką, trumpai sakant, jaunuoliai suprato iš ilgų pašnekesių su 
burtininku, kalbančiu vis iš naujo apie tą patį, tarsi deklamuotų 
begalinę poemą. Vis dėlto jiems tapo aišku, kad niekas labiau už 
jį nėra vertas peržengti dievų pasaulio slenksčio, nors yra buvę 
keletas ypatingų atvejų, kai ten įeidavo ir kiti indėnai. Dabar 
esąs pirmas kartas nuo pat amžių pradžios, kai ten bus įleisti 
svetimšaliai. 

— Kokios yra dievų valdos? — smalsavo Aleksas. 

— Didesnės už didžiausią šaboną, spindinčios ir geltonos kaip 
saulė. 

— Eldoradas! Ar tai ne tas pats legendinis aukso miestas, kurio 
ieškojo konkistadorai? — nerimo vaikinas. 

— Gal taip, o gal ir ne, — atsakė Valimajus: nei jis žinojo, kas 
yra miestas, nei kas vadinama auksu, nei kas tie konkistadorai. 

— Kaip atrodo dievai? Ar panašūs į padarą, kurį mes vadinam 
Bestija? 

— Gal taip, o gal ir ne. 

— Kodėl mes atsiųsti čionai? 

— Dėl vizijų. Miglos žmones gali išgelbėti erelė ir jaguaras, 
todėl jūs ir pakviesti į slaptąją dievų buveinę. 

— Pasistengsim būti verti tokio pasitikėjimo. Niekada niekam 
neišduosim, kaip čia patekti... — pažadėjo Aleksas. | 

— Ir negalėsit išduoti. Jei išeisit gyvi, patys pamiršit, — ramiai 
tarė indėnas. 

Jei išeisit gyvi... Aleksandras niekad neįsivaizdavo, kad ga- 
lėtų mirti jaunas. Mirtis jam buvo bjaurus įvykis, kuris ištinka 
kitus. Kad ir kokie pavojai grėsė jam šiomis savaitėmis, vaikinas 
neabejojo, kad grįš ir vėl bus su šeima. Jis net rinkosi žodžius, 
kuriais pasakos savo nuotykius, nors ir mažai teturėjo vilties, kad 
juo bus patikėta. Kuris iš jo draugų pajėgs įsivaizduoti, kad jam 
teko gyventi tarp akmens amžiaus žmonių ir net pavyko surasti 
Eldoradą? 

Tepujo papėdėje vaikinas suprato, kad gyvenimas pilnas ne- 
tikėtumų. Iki tol netikėjo lemtimi, manė, jog tai fatalistų pažiūra, 
tikėjo, kad kiekvienas yra laisvas susitvarkyti gyvenimą kaip nori, 
buvo pasiryžęs nuveikti šį tą gero, susilaukti sėkmės ir laimės. 
Dabar visa tai rodėsi absurdiška. Jis nebegalėjo pasikliauti vien 
protu atsidūręs nepatikimame pasaulyje, kur viešpatauja sapnai, 
nuojauta ir burtai. Nuo likimo niekur nepabėgsi, bet kartais tenka 
leistis į avantiūrą ir pačiam rasti būdą, kaip išsikapstyti iš bėdos, 
kaip anuomet, kai jį, ketverių metų vaikelį, močiutė įstūmė į 
vandenį ir privertė išmokti plaukti. Ir dabar jam nelieka nieko 

kito, tik pasinerti į paslaptis, kurios jį supa. Rizikuoti dar sykį. 
Juk jis atsidūrė atkampiausioje planetos vietoje, kur negalioja 
įprastiniai įstatymai. Teko pripažinti, kad močiutė padarė jam 
didžiulę paslaugą ištraukdama iš saugaus gyvenimo Kalifornijoje 
ir sviesdama į šį keistą pasaulį. Ne vien Tahama ir ugninės jo 
skruzdėlės subrandino Aleksą — prie to prisidėjo ir nepakartoja- 
moji Ketė Kold. 

Valimajus paliko abudu bendrakelionius ilsėtis apačioj prie 
upelio ir liepęs laukti nuėjo. Šioje plynaukštės zonoje augalija 
ne tokia tanki ir vidurdienio saulė tvoskė jaunuoliams tiesiai į 
viršugalvį. Nadija ir Aleksas puolė į vandenį baidydami elektri- 
nius ungurius ir vėžlius, tūnančius dugne, o Boroba liko krante, 
gaudė muses ir blusinėjo savo kailį. Vaikinas puikiai jautėsi šalia 
Nadijos, linksmai turškėsi pasitikėdamas ja, nes šioje aplinkoje ji 
buvo kur kas pranašesnė už jį. Retai jam tekdavo šitaip stebėtis 
kokia nors jo sesutės vienmete. Kartais kildavo pagunda palyginti 
ją su Sesilija Berns, bet nerasdavo atskaitos taško: jiedvi buvo 
visiškai skirtingos. 

Sesilija Berns būtų taip pat prapuolusi girioj, kaip Nadija San- 
tos — mieste. Sesilija subrendo anksti ir sulaukusi penkiolikos metų 
buvo jau tikra mergina; Aleksas buvo ne vienintelis jos garbinto- 
jas — apie ją svajojo visi mokyklos berniukai. Nadija, priešingai, 
vis dar buvo laiba kaip nendrė, be moteriškų kūno formų, vien 
kaulai ir įdegusi oda — tokia belytė būtybė, kvepianti mišku. Bet 
ir būdama vaikiškos išvaizdos ji žinojo, ko yra verta: jai nestigo 
savigarbos ir pasitikėjimo savim. Gal todėl, kad neturėjo nei sese- 
rų, nei vienmečių draugių, Nadija elgėsi kaip suaugusi: vis rimta, 
mažakalbė, susikaupusi, be paauglėms būdingos tuštybės, kurios 
taip nemėgo Aleksas. Jį erzino mergiščių tarpusavio kuždėjimasis 
ir kikenimas, jam būdavo nejauku, lyg būtų šaipomasi iš jo. „Ne- 
manyk, kad mes visada kalbam tik apie tave, Aleksandrai Koldai, 
turim ir kitų temų, įdomesnių“, — sykį drėbė jam į akis Sesilija 

Berns visai klasei girdint. Ir jis pamanė, kad Nadija niekada jo 
taip nepažemintų. 


"a 


Senasis šamanas parėjo po kelių valandų žvalus ir ramus kaip vi- 
sados, nešinas dviem pagaliais, išteptais derva, panašia į tą, kuria 
naudojosi indėnai lipdami į kalną po kriokliu. Pasisakė radęs įėji- 
mą į dievų kalną ir liepė eiti jam iš paskos, pirma paslėpus lanką 
ir strėles, kurių vis tiek nebūsią galima panaudoti. 

Tepujo papėdė buvo visa prižėlusi paparčių, kurie augo susivėlę 
kaip pakulos. Žmonėms teko brautis į priekį labai atidžiai ir iš 
lėto, vis praskleidžiant lapus ir vargingai skinantis kelią. Palindę 
po milžiniškais paparčių skėčiais, jie nebematė dangaus, paniro į 
augalų pasaulį, laikas sustojo, tikrovė tapo nebeatpažįstama: tikras 
labirintas, kur lapai spurda, rasa kvepia muskusu, vabzdžiai švyti, iš 
sultingų žiedų varva tirštas mėlynas nektaras. Oras tapo slogus kaip 
žvėries iškvėptas, kažkas dūzgė be paliovos, akmenys žaižaravo, 
žemė raudonavo krauju. Aleksas viena ranka laikėsi įsitvėręs Va- 
limajaus peties, kitą padavė Nadijai suprasdamas, kad atsilikęs vos 
kelis centimetrus pėdsakų nebeįžiūrėtų ir pasimestų negrįžtamai. 
Boroba ėjo tyliai ir atidžiai, įsitvėrusi šeimininkės liemens. Vos 
ne kas žingsnis tekdavo praskirti švelnius voratinklius, aplipusius 
vabzdžiais ir rasos lašeliais, tarsi nėrinius, išškleistus tarp lapų. 
Vargiai beįžiūrėdami savas pėdas, jaunuoliai jau nė nebesvarstė, 
kas ta spalvota, klampi ir drungna masė, į kurią kojos grimzta 
iki kulkšnių. 

Vaikinas negalėjo suprasti, kaip šamanas randa kelią, nebent 
bekūnės žmonos vedamas; kartais rodėsi, kad jie suka ratus vienoj 
vietoj ir nė žingsnio nepasistūmėja į priekį. Nebuvo matyti jokių 
gairių, vien godi augalija, nepaleidžianti žmonių iš savo mirgančio 

glėbio. Aleksas bandė orientuotis pagal kompasą, bet jo rodyklė tik 
blaškėsi ir stiprino įspūdį, kad trijulė suka ratu. Ūmai Valimajus 
sustojo, praskleidė papartį, niekuo nesiskiriantį nuo kitų, ir jo 
palydovai išvydo kalno šlaite angą, panašią į lapės olą. 

Žiniuonis įropojo vidun, vaikinas su mergaite —iš paskos. Gal 
trijų keturių metrų ilgio landos gale jie išlindo į erdvų urvą, kur 
tamsą sklaidė šviesos spindulėlis, prasimušęs iš lauko. Čia jau buvo 
galima atsistoti visu ūgiu. Valimajus kantriai trynė akmenis no- 
rėdamas įkurti ugnį; Aleksas mąstė, kad niekada nebeitų iš namų 
be degtukų. Pagaliau nuo senolio įskeltos žiežirbos įsiliepsnojo 
šiaudai, o nuo jų Valimajus pridegė vieno deglo sakus. 

Plevenančioje deglo šviesoje tirštu tamsiu debesiu pakilo į orą 
tūkstančių tūkstančiai šikšnosparnių. Keliautojai buvo atsidūrę 
vandens išgraužtoje uolos tuštumoje; vanduo sroveno jos sienomis 
ir kaupėsi urvo dugne, kur jau telkšojo tamsus ežerėlis. Iš požemi- 
nės salės įvairiomis kryptimis šakojosi natūralūs tuneliai, vienas už 
kitą erdvesni — ištisas požeminis labirintas. Indėnas nedvejodamas 
pasuko į vieną tų koridorių; jaunimas sekė jam įkandin. 

Aleksas prisiminė Ariadnės siūlą, kuris, pasak graikų mito, 
padėjo Tesėjui sugrįžti iš labirinto gelmių nudėjus kraugerį 
Minotaurą. Vaikinas neturėjo siūlų kamuolio, rodančio kelią, ir 
svarstė, kaip reikėtų iš čia ištrūkti, jei kas nors atsitiktų Valimajui. 
Matydamas, kaip blaškosi kompaso rodyklė, jis padarė išvadą, kad 
yra atsidūręs magnetiniame lauke. Bandė peiliu įbrėžti žymes 
sienose, bet uola pasirodė besanti kieta kaip granitas — prireiktų 
kelių valandų vienai įrantai padaryti. Būrelis ėjo vienu tuneliu, 
paskui kitu ir kilo vis aukščiau tepujo vidumi pasišviesdamas 
deglu — vieninteliu šviesos šaltiniu juodžiausioje tamsoje, kuri 
juos supo. Žemės gelmėse neviešpatavo kapų tyla, kaip buvo 
vaizdavęsis Aleksas: čia aidėjo ir šikšnosparnių plasnojimas, ir 
žiurkių cypimas, žvėrelių tapenimas, vandens lašnojimas, ir dus- 
lūs ritmingi širdies tvinksniai, sakytum kažkur čia pat būtų gyvas 

organizmas, glūdėtų koks milžiniškas gyvūnas. Niekas nešnekėjo, 
tik retkarčiais baimingai sušukdavo Boroba ir jos balsą, kelissyk 
sustiprintą, atkartodavo labirinto aidas. Vaikinas spėliojo, kokie 
padarai glaudžiasi šiose gelmėse — gal nuodingos gyvatės arba 
skorpionai, bet paskui nutarė negalvoti apie tuos dalykus: verčiau 
nesijaudinti ir elgtis kaip Nadija: ji tylomis žengė paskui Valimajų 
visai juo pasitikėdama. 

Po truputį ėmė brėkšti ilgojo tunelio gale. Keliautojai pamatė 
blausią žalsvą prošvaistę ir netrukus atsirado didelėje oloje, ku- 
rios grožį sunku ir nupasakoti. Čia buvo erdvu kaip bažnyčioj, 
netrūko ir šviesos, sklindančios pro kažkur iš lauko. Akį glostė 
įstabūs uolienų ir mineralų dariniai, panašūs į skulptūras. Labirin- 
tas, kuriuo žmonės ką tik ėjo, rangėsi tarp tamsių uolų, o dabar 
jie atsidūrė šviesioje apskritoje salėje; viršuj — katedros skliautai, 
visur aplink — kristalai ir brangakmeniai. Aleksas mažai teišmanė 
apie mineralus, bet atpažino opalus, topazus, agatus, kvarco ir 
alebastro drūzas, jaspį ir turmaliną. Vieni kristalai buvo skaidrūs 
kaip deimantas, kiti balzgani, matiniai; kai kurie tarsi švytėjo iš 
vidaus, dar kitų paviršiuje žaižaravo žalios, violetinės ir raudonos 
gyslelės, tartum juose slypėtų smaragdai, ametistai ir rubinai. 
Permatomi stalaktitai karojo nuo lubų kaip [ediniai durklai; nuo 
jų lašėjo kalkių prisotintas vanduo. Kvepėjo drėgme ir — visai ne- 
tikėtai — gėlėmis. Skvarbus sodrių kvapų mišinys, atsiduodantis 
požemiu — kvepalų ir kapų dvelksmas — bent kiek svaigino, bet 
oras buvo šaltas ir gaivus tarsi žiemą pasnigus. 

Netrukus jie įžvelgė kažką judant kitame grotos gale, ir po 
akimirkos nuo melsvo krištolo uolos pakilo lyg koks neregėtas 
paukštis, lyg sparnuotas roplys. Gyvūnas išskleidė sparnus skristi, 

ir tuomet Aleksas jį aiškiai pamatė: jis buvo panašus į legendų 
slibiną, matytą piešiniuose, bet sulig stambiu pelikanu didumo ir 
labai gražus. Siaubingieji Europos legendų slibinai, vis sergstintys 
lobį arba pagrobtą mergelę, rodėsi atgrasūs. O šis labiau priminė 
drakonus, kuriuos vaikinui buvo tekę matyti San Francisko kinų 
kvartale per jų šventes, — linksmus ir žaismingus. Dėl visa ko 
vaikinas išsitraukė karišką peilį ir pasirengė gintis, bet Valimajus 
gestu jį sustabdė. 

Dvasingoji šamano žmona, lengvutė lyg žiogas, perskrido 
grotą ir nutūpė drakonui tarp sparnų kaip raitelis ant žirgo. Bo- 
roba išsigandusi sucypė ir iššiepė dantis, bet Nadija, susižavėjusi 
slibinu, ją nutildė. Atsipeikėjusi mergaitė ėmė jį šaukti paukščių 
bei roplių kalba tikėdamasi jo dėmesio, bet pasakiškasis padaras 
tik iš tolo žvelgė raudonomis akimis į atvykėlius ir neatsiliepė į 
Nadijos kvietimą. Paskui grakščiai, lengvai pakilo į orą ir apskriejo 
garbės ratą aplink grotą su Valimajaus žmona ant nugaros, tarsi 
tenorėtų parodyti, koks dailus jo stotas ir kaip žaižaruoja Žvynai. 
Pagaliau grįžo prie melsvosios uolos, nutūpė, suglaudė sparnus 
ir sustingo abejinga katės poza. 

Burtininko žmonos dvasia grįžo pas vyrą ir plevendama pakibo 
ore. Aleksas neįsivaizdavo, kaip reikės kada nors vėliau papasa- 
koti, ką dabar mato; jis būtų daug davęs už tai, kad šią valandėlę 
turėtų senelės fotoaparatą ir galėtų nuotraukomis įrodyti, jog iš 
tiesų egzistuoja ši vieta ir šios būtybės, jog tai nėra jo haliucina- 
cijų vaisius. 


"o 


Buvo gaila palikti užburtąją olą ir sparnuotąjį drakoną nežinant, 
ar beteks kada nors juos išvysti. Aleksui vis dar rūpėjo protu 
paaiškinti, kas įvyko, o Nadija nekvaršino sau galvos dėl visų tų 

stebuklų. Vaikinas manė, kad šie tepujai, taip atskirti nuo visos 
planetos, yra paskutiniai paleolito laikotarpio atlikuonys, kurių 
augalija ir gyvūnija liko nepakitusi per daugelį tūkstantmečių. Ko 
gero, kažkas panašaus į Galapagų salas, kur seniausios biologinės 
rūšys išvengė mutacijų ir išnykimo. Ir tas drakonas — tikriausiai 
viso labo nežinomas paukštis. Tokių padarų netrūksta skirtingiau- 
sių šalių tautosakoje ir mituose. Jų yra buvę ir Kinijoje, kur jie 
simbolizavo sėkmę, ir Anglijoje, kur su jais kaudamiesi rodė savo 
drąsą tokie riteriai kaip šventasis Jurgis. Vadinasi, visai galimas 
daiktas, kad panašių padarų yra gyvenę kartu su pirmaisiais Žemės 
žmonėmis, o tautų padavimuose jie virto milžiniškais ropliais, 
alsuojančiais ugnimi. Oloje gyvenantis slibinas nesvaidė liepsnų 
ir neskleidė prancūziškų kvepalų aromato. Neperprato Aleksas 
tik Valimajaus žmonos, moters pavidalo fėjos, lydinčios juos toj 
nepaprastoj kelionėj. Tiek to, gal kas nors paaiškės vėliau... 

Ir vėl jie ėjo tuneliais paskui Valimajų, o deglo šviesa vis labiau 
blėso. Pasitaikė kelyje ir daugiau olų, tik jau nė vienos tokios 
įspūdingos kaip pirmoji; teko matyti ir daugiau nepaprastų pa- 
darų — ketursparnių paukščių raudonomis plunksnomis, lojančių 
kaip šunys, ir baltų kačių nereginčiomis akimis; jos jau taikėsi 
pulti, bet Nadija numaldydavo jas žvėrių kalba. Viename patvi- 
nusiame urve teko bristi ligi kaklo vandeny, tad Boroba tupėjo 
šeimininkei ant galvos; čia keliautojai susidūrė su sparnuotomis 
auksinėmis žuvimis, kurios iš pradžių nardė jiems tarp kojų, o 
paskui pakilo skristi ir pradingo tunelių tamsoj. 

Kitoje oloje, kurioj tvyrojo tirštas purpurinis rūkas lyg saulei 
leidžiantis, ant plyno akmens augo keistos gėlės. Valimajus už- 
kliudė vieną tokią gėlę ietimi, ir kaipmat iš žiedlapių iššovė mė- 
singi čiuptuvai, bandantys nutverti grobį. Vieno urvo posūkyje 
plevenanti rausva deglo liepsna nušvietė sienos įdubą, kurioje 
glūdėjo kažkas panašaus į kūdikį, užkonservuotą dervoje, panašiai 
kaip gintaro gabale įklimpęs vabzdys. Aleksas vaizdavosi, kad tas 

kūnelis glūdi savo hermetiškame karste nuo pat žmonijos aušros 
ir liko nepaliestas toje pat vietoje tūkstančius tūkstantmečių. Kaip 
jis čia pakliuvo? Nuo ko mirė? 


> 


Pagaliau keliautojai priėjo paskutinį šio milžiniško labirinto ko- 
ridorių. Jis baigėsi atvira erdve, iš kurios plūstelėjusi balta šviesa 
trumpam apžlibino akis. Pasirodė, kad jų atsidurta lyg ir kokiam 
balkone, uolos kyšulyje, įsiterpusiame į tuštumą kalno vidury, 
kaip į ugnikalnio kraterį. Labirintas, kurį jie perėjo, siekė tepujo 
gelmes ir jungė jo išorę su pasakišku pasauliu to kalno viduje. 
Aleksas suvokė, kad tais tuneliais jie gerokai pakilo aukštyn. Iki 
pat debesų stiebėsi statmeni šlaitai, apžėlę tankia augalija. Dangaus 
nebuvo matyti — jį dengė tanki balta skraistė, lyg vatos sluoksnis, 
per kurį skverbdamiesi saulės spinduliai kūrė įstabų šviesos efektą: 
balzganame skliaute plūduriavo šeši skaidrūs mėnuliai. Tie patys, 
kuriuos Aleksas buvo regėjęs savo vizijose. Ore sklandė nematyti 
paukščiai, vieni permatomi ir besvoriai lyg medūzos, kiti sunkūs 
tarsi juodi kondorai, dar kiti panašūs į drakoną, matytą erdviojoje 
oloje. 

Keliais metrais žemiau plytėjo didelis apskritas slėnis; iš vir- 
šaus, kur stovėjo žmonės, jis atrodė kaip žydras migloj skendintis 
sodas. Krioklių virtinės, upokšniai ir vanduo, srūvantis nuo šlaitų, 
maitino slėnio dugne telkšančius ežerėlius, taip taisyklingai si- 
metriškai išsidėsčiusius, lyg jie būtų dirbtiniai. O pačiame centre 
tarsi karūna žaižaravo prašmatnusis Eldoradas. Nadija ir Aleksas 
vos susilaikė nešūktelėję: taip juos apakino neįtikėtinas spindesys, 
kurį skleidė auksinis miestas — dievų buveinė. 

Palaukęs, kol jie atsipeikės, Valimajus parodė plačius laiptus, 
išskaptuotus akmenyje. Laiptai vingiais leidosi į slėnį nuo uolos 

kyšulio, kuriame jie stovėjo. Lipdami žemyn Nadija ir Aleksas 
įsitikino, kad ir augalai čia tokie pat nepaprasti kaip anksčiau ma- 
tytieji gyvūnai; žolės, gėlė, krūmai, apkibę šlaitus, buvo niekada 
neregėti. Kuo žemiau, tuo karštesnis ir drėgnesnis darėsi oras, 
augalija — tankesnė ir vešlesnė, medžiai — aukštesni ir kuplesni, 
gėlės — kvapesnės, vaisiai — sultingesni. Ir vis dėlto tas nepapra- 
stas grožis neatrodė taikingai, veikiau dvelkė kažkokia miglota 
grėsme, lyg slėpiningas Veneros peizažas. Galėjai matyti, kaip 
gamta tvinksi, šnopuoja, auga beregint, kažko tyko. Visur knibž- 
dėjo gyvybė: geltonos musės, peršviečiamos kaip topazai, mėlyni 
raguoti vabalai, didžiulės sraigės, tokios margos, kad iš tolo rodėsi 
panašios į gėles, egzotiški brūkšniuoti driežai, graužikai aštriomis 
lenktomis iltimis, beplaukės voverės, liuoksinčios tarp šakų tarsi 
nuogi nykštukai. 

Nulipę į slėnį ir priartėję prie Eldorado, keliautojai suvokė, 
jog jis — ir ne miestas, ir ne auksinis. Tai pasirodė besąs natūralių 
geometrinių formų kompleksas kaip ir tie kristalai, kuriuos buvo 
matę olose. Aukso spalvą jam teikė žėrutis, menkavertis mine- 
ralas, ir piritas, dar vadinamas „kvailių auksu“. Aleksas šyptelėjo 
pamanęs, kad jei konkistadorai ir visi kiti laimės ieškotojai, įveikę 
neapsakomus kelionės sunkumus, ir būtų pasiekę Eldoradą, būtų 
išėję iš čia dar didesni skurdžiai, negu atėjo. 


KETURIOLIKTAS SKYRIUS 

Dar minutė kita — ir abu paaugliai išvydo Bestiją. Jis buvo už 
keliasdešimties metrų ir ėjo miesto link. Padaras buvo panašus 
į milžinišką, daugiau kaip trijų metrų ūgio, beždžionių patiną, 
stovintį ant dviejų kojų, galingomis rankomis, nukarusiomis iki 
žemės, ir maža galvele, beveik vaikiška, palyginti su stambiu sto- 
tu; jo veidas rodėsi kažkoks liūdnas. Bestijos kūnas buvo apžėlęs 
kietais šeriais, kiekviena letena baigėsi trimis ilgais aštriais nagais, 
panašiais į kreivus peilius. Padaras judėjo taip neįtikėtinai lėtai, 
tarsi išvis stovėtų vietoj. Nadija iš karto pažino Bestiją, nes buvo jį 
mačiusi. Vaikai, sustingę iš baimės ir netikėtumo, nė nekrustelėjo 
ir tik spoksojo į tą padarą. Jis jiems priminė kažkokį pažįstamą 
gyvūną — tačiau kokį? 

— Jis panašus į tinginį, — pagaliau sušnibždėjo Nadija. 

Ir tada Aleksas prisiminė San Francisko zoologijos sode matęs 
panašų žvėrį, lyg beždžionę, lyg lokį, gyvenantį medžiuose; jis 
judėjo taip pat lėtai kaip Bestija, užtat ir gavo tinginio vardą. Tai 
buvo taikingas gyvūnas, pernelyg nejudrus pulti, sprukti arba 
gintis, bet nelabai ir buvo nuo ko: net alkaniausias plėšrūnas vargu 
ar susiviliotų tokia stora oda ir karčia mėsa. 

— O kaipgi kvapas? Bestija, kurį mačiau, neapsakomai dvo- 
kė, — tarė Nadija vis taip pat tyliai. 

— Šis gyvūnas nedvokia, bent jau mes iš čia jo smarvės ne- 
jaučiam, — atsakė Aleksas. — Jis tikriausiai turi tokią liauką kaip 
skunkai ir paskleidžia smarvę kada panorėjęs, kai reikia gintis 
arba paralyžiuoti grobį. 

Jų šnabždesys pasiekė Bestijos klausą, ir jis labai pamažu atsi- 
gręžė pažiūrėti, kas čia darosi. Aleksas ir Nadija pasitraukė atbuli, 
o Valimajus žengė į priekį, neskubėdamas, lyg taikytųsi prie nepa- 
slankiojo padaro; burtininkui iš paskos atsilikusi per žingsnį sekė 
bekūnė žmona. Mažaūgis šamanas tesiekė Bestijai ligi šlaunų, 
o šis stūksojo priešais senuką tarsi bokštas. Valimajaus žmona ir 
jis pats atsiklaupė prieš nepaprastąjį padarą, ir štai tada jaunimas 
aiškiai išgirdo žemu dusliu balsu tariamus miglos žmonių kalbos 
žodžius. 

— Jis šneka kaip žmogus! — sumurmėjo Aleksas, abejodamas, 
ar tik nesapnuoja. 

— Tėvas Valdomeras sakė tiesą, Jaguarai. 

— Vadinasi, Bestija turi žmogaus protą. Ar manai, kad galėtum 
su juo susišnekėti? 

— Jei Valimajus gali, tai galėčiau ir aš, tik nedrįstu prie jo pri- 
eiti, — sukuždėjo Nadija. 

Laukti jiems teko ilgokai, nes žodžiai slinko milžinui iš burnos 
vienas po kito pamažėle, taip pat neskubiai, kaip jis žingsniavo. 

— Jis teiraujasi, kas mes esam, — išvertė Nadija. 

— Aš taip ir supratau. Suprantu beveik viską... — sumurmėjo 
Aleksas, žengdamas į priekį. Valimajus gestu jį suturėjo. " 

Šamanas ir Bestija šnekėjosi vis taip pat santūriai nerimastingai, 
bet nė vienas net nekrustelėjo; tuo tarpu balto dangaus spalva 
pasikeitė ir tapo oranžinė. Vaikai sumetė, kad, matyt, kraterio 
išorėje saulė priartėjo prie laidos. Pagaliau Valimajus atsistojo ir 
grįžo pas juos. 

— Posėdžiaus dievų taryba, — pranešė jis. 

— Kaip? Negi yra dar daugiau tų padarų? Kiekgi jų? — klausi- 
nėjo Aleksas, bet Valimajus negalėjo išsklaidyti jo abejonių, nes 
nemokėjo skaičiuoti. 

Burtininkas juos nuvedė palei slėnį tepujo viduje iki mažo urvo 
uoloje; ten vaikai įsitaisė Kaip mokėdami, o Valimajus patraukė 
ieškoti ko nors valgomo. Netrukus parnešė labai kvapių vaisių, 
nei vienam, nei kitam nematytų, bet abudu buvo tokie alkani, 
kad kimšo juos neklausinėdami. Naktis užklupo staiga ir apgaubė 
žmones juodžiausia tamsa, o netikrojo aukso miestas, dieną taip 
akinamai spinduliavęs, paniro į šešėlį.Valimajus nenorėjo degti 
antrojo deglo, nes jį tausojo kelionei atgal per labirintą, o jokio 
kito šviesos šaltinio nebuvo. Aleksas nusprendė, kad tos būtybės, 
nors ir kalba, o gal kai kada ir elgiasi žmoniškai, yra primityvesnės 
nei urviniai žmonės, nes dar nepažįsta ugnies. Palyginti su Bes- 
tijomis, indėnai atrodė tikri išminčiai. Kodėl gi miglos žmonės, 
būdami kur kas labiau išsivystę, laiko juos dievais? 

Naktį neatslūgo nei kaitra, nei drėgmė, nes ir viena, ir kita 
sklido iš paties kalno, tarsi žmonės būtų iš tiesų atsidūrę užgesusio 
ugnikalnio krateryje. Mintis, kad esi ant plonos žemių ir uolų 
plutos, po kuria šėlsta pragariškos liepsnos, nebuvo labai smagi, bet 
Aleksas guodėsi tuo, kad jei šis ugnikalnis snūduriavo tūkstančius 
metų, ką rodo vešli augalija jo viduje, labai mažai tikėtina, jog jis 
išsiverš kaip tik tą naktį, kai jis čia apsistojęs. Be galo lėtai slinko 
valandos. Sunku buvo vaikams užmigti šioj nepažįstamoj vietoj. 
Per daug gerai jie prisiminė, kaip atrodė nužudytasis kareivis. Tai 
Bestija baisingaisiais nagais šitaip sudarkė žmogaus kūną. Kodėl 
kareivėlis nebėgo, kodėl nešovė? Laiko turėjo užtektinai, juk tas 
padaras taip baisiai lėtai juda. Kalta tik ta stingdanti smarvė, kurią 
skleidžia Bestija. Jei tas žvėris duos valią smarvę skleidžiančioms 
liaukoms, jau neišsigelbėsi. Nepakaks užsiimti nosies: dvokas 
skverbsis pro visas kūno poras, sukaustys smegenis ir valią; tai 
toks pat mirtinas nuodas kaip kurarė. 

— Ar jie žmonės, ar žvėrys? — klausė Aleksas, bet ir Valimajus 
nežinojo, ką atsakyti, nes nematė skirtumo. 

— Iš kur jie atėjo? 

— Jie čia buvo visada, juk tai dievai. 

Aleksas vaizdavosi, kad tepujo vidus — tikras ekologinis archy- 
vas, kuriame tebegyvena rūšys, kitur Žemėj jau išnykusios. Jis 
pasakė Nadijai, kad iš čionykščių gyvūnų tikriausiai yra kilę ir 
jiems pažįstami tinginiai. 

— Į žmones jie nepanašūs, Erele. Nematyti čia nei būstų, 
nei įrankių ar ginklų — nieko, kas rodytų esant kokią nors 
bendruomenę. 

— Bet jie kalba kaip žmonės, Jaguarai, — prieštaravo mergaitė. 

— Manau, kad tai gyvūnai, kurių labai lėta medžiagų apykaita, 
todėl jie tikriausiai gyvena šimtus metų. Jeigu jie turi atmintį, tai 
per tokį ilgą gyvenimą gali daug ko išmokti, net ir kalbėti, argi 
ne? — spėliojo Aleksas. 

—Jie šneka miglos žmonių kalba. Kas ją išrado? Ar ją sugalvojo 
indėnai, ar Bestijos? Ar Bestijos išmoko kalbos iš indėnų? 

— Man atrodo, kad indėnus ir tuos tinginius jau šimtus metų 
sieja simbiozės santykiai, — aiškino Aleksas. 

— Kas, kas? — perklausė Nadija, nes nebuvo girdėjusi to žodžio. 

— Tai reiškia, kad jie vieni kitiems reikalingi, padeda iš- 
gyventi. 

— Kodėl? 

— Nežinau, bet bandysiu išsiaiškinti. Kitados esu skaitęs, kad 
dievams žmonija reikalinga taip pat, kaip žmonijai — dievai, — tarė 
Aleksas. 

— Bestijų posėdis tikriausiai bus labai ilgas ir labai nuobodus. 
Verčiau dabar kiek pailsėkim, kad rytoj būtume žvalūs, — pasiūlė 
Nadija ir susiruošė miegoti. Jai teko atsisakyti Borobos kaimy- 
nystės ir pasiųsti ją tolėliau, nes susiglaudus būtų nepakenčiamai 
karšta. Beždžionėlė buvo tarsi mergaitės tęsinys; jiedvi buvo taip 

pripratusios prie kūnų sąlyčio, kad atsiskyrimą, net ir trumpą, 
išgyvendavo lyg kokią mirties pranašystę. 


> 


Išaušus pabudo auksinis miestas, dievų slėnis nušvito visais rau- 
donos, oranžinės ir rožinės spalvos tonais. Tik Bestijos dar kelias 
valandas kratėsi miegų ir po vieną lindo laukan iš savo guolių tarp 
uolų ir kristalų. Aleksas ir Nadija suskaičiavo vienuolika būtybių, 
tris vyriškos lyties ir aštuonias moteriškos, vieną už kitą aukštesnes, 
bet vien suaugusias. Nematant tos unikalios rūšies jauniklių jiems 
kilo klausimas, kaipgi šie padarai dauginasi. Valimajus paaiškino, 
kad jų gimimas — retas įvykis, per visą jo gyvenimą to dar nėra 
buvę, bet viename labirinto urve jis yra matęs palaidotų jų griau- 
čių. Aleksas nusprendė neklydęs, jog jie gyvena šimtus metų, ir 
vaizdavosi, kad tie priešistoriniai žinduoliai per visą gyvenimą su- 
silaukia vieno ar dviejų palikuonių; štai kodėl tikimybė pamatyti, 
kaip jie gimsta, labai jau menka. Stebėdamas šiuos padarus iš arti, 
jis suvokė, kad būdami tokie nejudrūs jie negali medžioti ir turi 
misti augaliniu maistu. Baisingieji nagai skirti ne žudyti, o tik 
karstytis uolomis. Tai, matyt, ir padeda jiems kopinėti aukštyn ir 
žemyn statmenu taku po kriokliu, tuo pačiu, kuriuo lipo ir abu 
paaugliai. Tingiosios būtybės naudojasi tomis pačiomis uolos 
įrantomis, kyšuliais ir plyšeliais, už kurių kabindamiesi laipioja 
ir indėnai. Kiek jų valkiojasi apačioj — tik viena ar kelios? Kaip 
jis norėtų parsivežti įrodymų, kad jas matė! 

Dar po kelių valandų prasidėjo posėdis. Bestijos sustojo pusra- 
čiu auksinio miesto centre, o Valimajus su jaunaisiais palydovais 
įsitaisė priekyje. Jie atrodė kaip nykštukai tarp tų milžinų. Žiūrint 
į pastaruosius rodėsi, kad jų kūnai virpa ir neturi ryškių kontūrų, 
bet netrukus paaiškėjo, kad šimtamečiame jų kailyje įsikūrę ištisi 

pulkai įvairiausių vabzdžių ir kai kurie iš tų sparnuočių zuja apie 
juos kaip kokios vaisinės muselės. Drėgmės pritvinkęs oras gaubė 
Bestijas tarsi debesis. Nadija ir Aleksas stovėjo vos už kelių metrų 
nuo jų — pakankamai arti, kad galėtų viską gerai įžiūrėti, bet ir 
pakankamai toli, kad prireikus spėtų pasprukti; tiesa, abiem buvo 
aišku, kad jei kuris iš tų gigantų paleistų smarvę, nebūtų jokios 
vilties išsigelbėti. Valimajus elgėsi labai iškilmingai ir pagarbiai, 
bet neatrodė įsibaiminęs. 

— Šie du yra Erelė ir Jaguaras, svetimšaliai miglos žmonių 
draugai. Jie atvyko gauti nurodymų, — tarė senis. 

Po tos įžangos įsivyravusi tyla, rodėsi, truks amžinai, tarsi 
žodžių poveikis tų būtybių smegenims labai vėluotų. Paskui Va- 
limajus padeklamavo ilgiausią poemą apie genties naujienas nuo 
paskutinių gimimų iki vado Mokaritos mirties, paminėdamas ir 
vizijas, kuriose pasirodė Rahakanariva, ir apsilankymą žemumoje, 
ir svetimšalių atvykimą, ir Ijomės išrinkimą vadų vadu. Tarp burti- 
ninko ir būtybių užsimezgė nežmoniškai lėtas pašnekesys, kurį be 
vargo suprato ir Nadija su Aleksu, nes turėjo pakankamai laiko pa- 
galvoti ir pasitarti po kiekvieno žodžio. Taip jie patyrė, kad miglos 
žmonės jau nuo neatmenamų laikų žino, kur yra aukso miestas, 
ir stropiai saugo tą paslaptį gindami dievus nuo išorinio pasaulio, 
o tie nepaprasti padarai savo ruožtu laiko atmintyje visą genties 
istoriją, kiekvieną jos Žodį. Jie įsidėmėjo didelius kataklizmus, 
kurių metu tepujo ekologinė sistema patyrė skaudžių permainų 
ir jos augalija nebeįstengė išmaitinti čia gyvenančių biologinių 
rūšių. Tais laikais indėnai atnašaudavo „aukas“: kukurūzus, bulves, 
manijokus, vaisius, riešutus. Dovanas jie palikdavo šalia tepujo, 
nelįsdami į slaptąjį labirintą, ir pasiųsdavo žygūną su pranešimu 
dievams. Tarp aukų būdavo ir kiaušinių, žuvų ir žvėrių — indėnų 
medžioklės laimikių; taip ilgainiui Bestijos, iki tol buvę vegetarai, 
įprato į mišrų maistą. 

Aleksandras Koldas pamanė, kad jei tiems lėtapėdžiams prieš- 
tvaniniams padarams būtų prireikę kokios nors religijos, tikriausiai 
jų dievais būtų tapę nematomieji Tapirava Terio indėnai — vie- 
ninteliai žmonės, apie kuriuos jie žinojo. Jiems indėnai turėjo 
rodytis stebuklingi: greitai juda, lengvai dauginasi, turi ginklų ir 
įnagių, valdo ugnį ir platųjį pasaulį, yra visagaliai. Tačiau tingieji 
milžinai dar nebuvo pasiekę tų raidos pakopų, kuriose mąstoma 
apie savo mirtį, tad jiems nereikėjo ir dievų. Nežmoniškai ilgas 
jų gyvenimas slinko grynai materialinėje plotmėje. 

Bestijų atmintyje glūdėjo visa informacija, gauta iš žmonių 
pasiuntinių: tai buvo gyvi archyvai. Indėnai nežinojo rašto, bet jų 
istorija nepražuvo, nes tinginiai nieko nepamiršdavo. Kam būtų 
pakakę laiko ir kantrybės juos išklausinėti, tas būtų galėjęs sužinoti 
apie genties praeitį nuo pat pradžios prieš dvidešimt tūkstančių 
metų. Šamanai, tokie kaip Valimajus, lankė juos ir eilėmis pra- 
nešinėjo, kas įvyko gentyje nuo pastarojo karto iki dabar. Pa- 
siuntiniai mirdavo, juos pakeisdavo kiti, bet kiekvienas eiliuotojo 
pranešimo žodis išlikdavo Bestijų smegeninėse.Tik dusyk per visą 
savo istoriją gentis buvo įėjusi į tepujo vidų, ir abu kartus — bėg- 
dama nuo galingo priešo. Pirmas kartas buvo prieš keturis šimtus 
metų: tada miglos žmonėms teko ištisas savaites slėptis nuo ispanų 
kareivių dalinio, kuriam pavyko įsigauti į Pasaulio Akį. Pamatę, 
kad svetimšaliai žudo iš tolo lazdomis, skleidžiančiomis dūmus ir 
triukšmą, bet ne smūgiais, indėnų kariai suprato, kad jų ginklai 
prieš anuos nieko verti. Tada indėnai išardė savo trobeles, užkasė 
skurdžią mantą, uždengė kaimelio liekanas žemėmis ir šakomis, 
panaikino pėdsakus ir su moterimis bei vaikais pasitraukė į šven- 
tąjį tepujį. Ten dievai juos globojo tol, kol svetimšaliai išmirė visi 
aliai vienas. Kareiviai ieškojo Eldorado ir godulio apakinti žudė 
vieni kitus. O tuos, kurie dar išliko, nugalabijo Bestijos ir čiabu- 
vių kariai. Tik vienas vienintelis išliko gyvas ir kažkaip įstengė 
grįžti pas saviškius. Jis buvo apšauktas bepročiu ir likusį gyvenimą 

praleido vienoj Navaros prieglaudoj pririštas prie stulpo, nes be 
paliovos postringavo apie pasakiškus milžinus ir miestą iš gryno 
aukso. Jo legenda, įamžinta Ispanijos imperijos metraščiuose ir 
vis papildoma avantiūristų vaizduotės vaisiais, pasiekė ir mūsų 
laikus. Antrasis kartas buvo prieš trejus metus, kai didieji nahabų 
paukščiai, keliantys triukšmą ir vėją, nutūpė Pasaulio Akyje. Ir 
vėl miglos žmonės slėpėsi, kol svetimšaliai išsinešdino nusivylę, 
kad nerado kasyklų, kurių taip ieškojo. Vis dėlto indėnai, Vali- 
majaus regėjimų įspėti, buvo pasirengę pasitikti juos dar sykį. 
Šį kartą nebeteko laukti keturių šimtmečių, kol nahabai vėl su- 
siruoš į plynaukštę, nes jie jau mokėjo skraidyti. Todėl Bestijos 
nutarė išeiti iš savo buveinės ir žudyti juos, nė nenutuokdami, 
kad jų — milijonų milijonai. Matuodami negausios savo bendrijos 
mastu, jie tikėjosi išnaikinti priešus visus iki vieno. 

Aleksas ir Nadija klausėsi, kaip Bestijos pasakoja savo istoriją, 
ir mėgino daryti išvadas. 

— Štai kodėl nežuvo nė vieno indėno, tik svetimšaliai, — top- 
telėjo Aleksui. 

— O kaipgi tėvas Valdomeras? — priminė Nadija. 

— Tėvas Valdomeras gyveno su indėnais. Matyt, Bestija pažino 
jų kvapą ir todėl jo nepuolė. 

— O aš? Juk ir manęs jis aną naktį nepuolė... — nenusileido ji. 

— Tuomet ėjom su indėnais. Jei Bestija būtų pamatęs mus 
tada, kai keliavom su ekspedicija, būtume paguldę galvas kaip 
tas kareivėlis. 

— Jei aš teisingai suprantu, Bestijos leidosi į žygį svetimšalių 
bausti, — padarė išvadą Nadija. 

— Taip, bet išėjo priešingai. Matai, kas atsitiko: jie sukėlė susi- 
domėjimą indėnais ir Pasaulio Akimi. Ir manęs čia nematytum, 
jei mano senelė nebūtų įsipareigojusi vienam žurnalui surasti 
Bestiją, — tarė Aleksas. 

Jau ir vakaras stojo, ir naktis, o posėdžiautojai taip nieko ir nenu- 
tarė. Aleksas klausė, kiek dievų išėjo iš kalnų, ir Valimajus atsakė, 
jog du, bet kas ten žino: gal ir visas pustuzinis. Berniukas bandė 
išaiškinti Bestijoms, kad vienintelė galimybė jiems išgyventi — likti 
tepujo viduje, o indėnams — gražiuoju sutarti su baltaisiais. Vis tiek 
neišvengiamai teksią su jais susidurti, nes kada nors sraigtasparniai 
vėl nutūpsią Pasaulio Akyje ir šįsyk nahabai jau ateisią tam, kad 
pasiliktų. Esama nahabų, norinčių sunaikinti miglos žmones ir 
užvaldyti Pasaulio Akį. Labai buvo sunku išaiškinti, ką tai reiškia, 
nes nei Bestijos, nei Valimajus hesuprato, kaip kas nors galėtų 
pasisavinti žemę. Aleksas tvirtino, jog esama ir kitokių nahabų, 
kurie nori išgelbėti indėnus ir tikrai viską padarys, kad išsaugotų 
ir dievus, nes tai paskutiniai tos rūšies individai visoj planetoj. 
Jis priminė šamanui, kad yra Ijomės paskirtas vadu deryboms su 
nahabais, ir prašė leisti imtis tos misijos ir ją paremti. 

— Mes netikim, kad nahabai galėtų būti galingesni už die- 
vus, — tarė Valimajus. 

— Kartais būna ir taip. Dievai neįstengs nei patys nuo jų apsi- 
ginti, nei miglos žmonių apginti. Nahabus sulaikyti gali tik kiti 
nahabai, — įtikinėjo Aleksas. 

— Regėjau Rahakanarivą, ištroškusį kraujo, — kalbėjo Valimajus. 

— Aš esu paskirta vadu Rahakanarivai numaldyti, — priminė 
Nadija. 

— Nebereikia karo. Tegul dievai grįžta į kalną. Nadija ir aš 
pasirūpinsim, kad nahabai gerbtų miglos žmones ir dievų buvei- 
nę, — pažadėjo Aleksas, stengdamasis, kad jo žodžiai skambėtų 
įtikinamai. 

Iš tiesų jis ir pats nežinojo, kaip įveikti Maurą Kariją, kapitoną 


Ariostą ir kitus avantiūristus, geidžiančius šio krašto turtų. Ne- 

žinojo nei Mauro Karijo sumanymo, nei koks vaidmuo indėnų 
išnaikinimo plane skirtas „International Geographic“ ekspedicijos 
nariams. Verslininkas buvo aiškiai sakęs, kad jie būsią liudytojai, 
betgi ką jie turės paliudyti? 

Širdies gilumoje vaikinas tikėjo, kad visas pasaulis bus sukrės- 
tas, kai iš jo močiutės sužinos apie Bestijas ir ekologinį rojų tepujo 
gelmėse. Jei Ketei Kold pasiseks ir ji sugebės mikliai pasinaudoti 
spauda, gal Pasaulio Akis bus paskelbta gamtos rezervatu, kurį 
globos tarptautinės organizacijos. Bet ar nebus per vėlu? Jeigu 
Mauras Karijas įvykdys savo ketinimus, tai „per tris mėnesius 
indėnai bus išnaikinti“, kaip jis yra sakęs kalbėdamasis su kapitonu 
Ariostu. Vienintelė viltis —kąd tarptautinė globa ateis anksčiau. 
Jei net ir nepavyktų pažaboti mokslininkų ir televizijos operatorių 
smalsumo, bent jau būtų sutramdyti avantiūristai ir kolonistai, 
užsimoję sukultūrinti džiungles ir išnaikinti jų gyventojus. Ir dar 
Alekso vaizduotėje šmėkštelėjo siaubinga vizija, kaip Holivudo 
prodiuseriai paverčia tepujus dar vienu Disneilendu arba Juros 
periodo parku. Gal vis dėlto močiutės reportažai padės atitolinti 
tą košmarą arba ir visai jo išvengti? 


"a 


Bestijos gyveno skirtingose pasakiškojo miesto menėse. Jie buvo 
vienišiai, nelinkę dalytis gyvenamuoju plotu. Nors ir tokie di- 
džiuliai, valgė mažai, valandų valandas žiaumodavo augalus, vai- 
sius, šaknis, o retkarčiais ir kokį gyvūnėlį, jei šis nebegyvas arba 
sumedžiotas nukrisdavo jiems po kojų. Nadijai bendrauti su jais 
sekėsi geriau negu Valimajui. Pora patinų neslėpė, jog domisi 
ja, ir leido jai prisiartinti, nes mergaitei užvis labiau rūpėjo juos 
paliesti. Vos uždėjus delną ant šiurkštaus kailio, šimtai įvairiausių 
vabzdžių apspito jos ranką ir uždengė ištisu sluoksniu. Vargšė iš- 

sigandusi bandė juos nusipurtyti, bet daugelis liko tvirtai įsikibę į 
drabužius ir plaukus. Valimajus nurodė jai vieną miesto ežerėlių; 
ten ji ir pasinėrė į vandenį, kuris pasirodė besąs drungnas ir tarsi 
gazuotas: odą kuteno dujų burbuliukai. Mergaitė pasikvietė Aleksą 
ir abu ilgokai pliuškenosi džiaugdamiesi, kad pagaliau apsišvarins 
po keleto sunkių dienų, kai teko ir sudulkėti, ir paprakaituoti. 

Tuo tarpu Valimajus moliūginiame inde sutraiškė vaisių su 
stambiomis juodomis sėklomis, paskui jo minkštimą sumaišė su 
blizgančių mėlynų uogų sultimis. Iš to pasidarė violetinė tyrė, 
tirštumu primenanti kaulų sriubą, kurios teko paragauti per Mo- 
karitos šermenis, tik malonaus skonio, stipriai kvepianti medum 
ir gėlių nektaru. Tuo skanėstu šamagtas pavaišino Bestijas, paskui 
gurkštelėjo pats ir pasiūlė vaikams, nepamiršo ir Borobos. Mais- 
tingasis valgis kaipmat numalšino jiems alkį ir šiek tiek apsvaigino, 
tarsi būtų išgėrę alkoholio. 

Vakare Nadija ir Aleksas buvo apnakvindinti auksinio miesto 
patalpoje, kur kaitra nebeslėgė taip kaip oloje praėjusią naktį. 
Tarp mineralų sankaupų augo neregėtos orchidėjos, kai kurios 
tokios kvapios, kad priėjus arčiau net dusino. Pagaliau prapliupo 
liūtis, karšta ir skalsi kaip dušas; viskas kiaurai permirko, vanduo 
upeliais sruvo per kristalų protarpius. Ilgai dar netilo lietaus lašų 
būgnijimas. Kai pagaliau viskas liovėsi, oras kaipmat tapo gaivus, 
ir nuvargę vaikai kietai įmigo ant kietos Eldorado žemės, jausda- 
miesi taip, lyg būtų prisikimšę pilvus kvepiančių gėlių. 

Valimajaus sutaisytasis gėralas turėjo magišką galią nunešti į 
mitų ir bendrų svajonių karalystę, kurioje visi — ir dievai, ir žmo- 
nės — gali išvysti tuos pačius regėjimus. Tada nebereikia daugy- 
bės žodžių ir ilgų aiškinimų. Vaikai sapnavo, kad Rahakanariva, 
įkalintas užantspauduotoje medinėje dėžėje, įnirtingai bando 
išsivaduoti tvirtu snapu ir baisingais nagais, o dievai ir žmonės, 
pririšti prie medžių, laukia savo likimo. Sapnavo, kad nahabai žudo 
vieni kitus užsidangstę veidus kaukėmis. Regėjo, kaip paukštis 

žmogėdra sulaužė tą dėžę ir ištrūko pasiryžęs praryti visus, kurie 
jam pasipainios, bet balta erelė ir juodas jaguaras pastojo jam 
kelią ir privertė kautis žūtbūtinai. Kaip baigėsi ta kova, jie taip ir 
nepamatė —sapnai vis nutrūksta ne laiku. Aleksandras Koldas pa- 
žino Rahakanarivą, nes jau buvo jį regėjęs tame košmare, kur jis, 
pasivertęs maitvanagiu, išdaužė jo namų langą ir išsinešė motiną 
baisingose savo letenose. 

Pabudusiems rytą nereikėjo pasakoti, kas ką sapnavo, nes visi 
buvo dalyvavę tam pačiam sapne, net ir mažoji Boroba. Kai dievų 
taryba vėl susirinko, jiems nebebuvo reikalo valandų valandas 
dėstyti tą patį, ką ir vakar. Kiekvienas žinojo, ką turi daryti, koks 
jo vaidmuo būsimuosiuose įvykiuose. 

— Jaguaras ir Erelė kovos su Rahakanariva. Ką jie už tai gaus, 
jei nugalės? — po ilgų svyravimų šiaip taip surezgė klausimą vienas 
iš tinginių. 

— Tris kiaušinius iš lizdo, — neabejodama atšovė Nadija. 

— Ir gyvybės vandens, — pridūrė Aleksas, pagalvojęs apie 
mamą. 

Valimajus išsigandęs paaiškino vaikams, kad jie pažeidė pa- 
matinę savitarpiškumo taisyklę: negalima gauti nedavus. Tai esąs 
gamtos dėsnis. Jie išdrįsę reikalauti kai ko iš dievų nieko nepa- 
siūlę mainais... Bestijos klausimas buvęs grynas formalumas ir 
buvę privalu atsakyti, kad jiems nereikia jokio atlygio: jie tai 
darantys iš pagarbos dievams ir iš užuojautos žmonėms. O dabar 
svetimšalių prašymai sutrikdę ir supykdę Bestijas. Kai kurie iš lėto 
atsistojo ir urgzdami grėsmingai kėlė rankas, drūtas kaip ąžuolo 
šakos. Valimajus, parpuolęs kniūbsčias prieš visą tarybą, virpančiu 
balsu aiškinosi ir teisinosi, bet milžinai neatlyžo. Pabūgęs, kad 
kuris nors iš Bestijų neimtų griaudėti savo kūno kvapu, Aleksas 
griebėsi vienintelės priemonės išsigelbėti, kuri jam šovė į galvą: 
senelio fleitos. 

— Turiu dovaną dievams, — tarė drebėdamas. 

Švelnūs instrumento garsai nedrąsiai perskrodė karštą tepujo 
orą. Bestijos iš netikėtumo valandėlę stovėjo priblokšti, o kai 
pagaliau atkuto, Aleksas jau gyveno muzikos pasaulyje, visas įsi- 
jautęs į grojimą. Rodėsi, kad jo fleita įgavo antgamtinių Valima- 
jaus galių. Jos balsas aidėjo nepaprastajame auksinio miesto teatre 
atsikartodamas nesibaigiančiais akordais, virpindamas orchidėjas 
tarp krištolo sienų. Dar niekada berniukas nebuvo šitaip griežęs, 
niekada nebuvo jautęsis toks stiprus, pajėgus tramdyti žvėris 
savo fleitos burtais. Atrodė, lyg jis būtų prijungtas prie galingo 
sintezatoriaus, kuris pritaria melodijai visu styginių, pučiamųjų 
ir mušamųjų instrumentų orkestru. Iš pradžių Bestijos nejudėjo, 
paskui po truputį įsilingavo kaip dideli medžiai, vėjo lankstomi; 
jie trypė žemę prieštvaninėmis pėdomis, ir dosnioji tepujo erdvė 
sugaudė kaip didžiulis varpas. Nadija, įkarščio pagauta, įpuolė 
į tarybos pusračio centrą, o Boroba, lyg suprasdama, jog atėjo 
lemiamas momentas, ramiai tupėjo Aleksui prie kojų. 

Nadija ėmė šokti kupina energijos, kuri sakytum sroveno iš 
žemės per liekną jos kūną. Ji niekuomet nebuvo mačiusi baleto, 
bet gerai įsiminė daug sykių girdėtus ritmus: Brazilijos sambą, 
Venesuelos salsą ir choropą, amerikiečių muziką, transliuojamą 
per radiją. Ne kartą jai teko matyti negrus, mulatus, kaboklus ir 
baltuosius šokant iki nukritimo Manauso karnavale, ritualinius 
indėnų šokius per apeigas. Negalvodama, ką daro, grynai instink- 
tyviai, ji improvizavo auką dievams. Ne šoko — skraidė. Jos kūnas 
judėjo pats, transo apimtas, be jokių proto pastangų ar kokio iš- 
ankstinio plano. Lingavo kaip liekniausia palmė, kilo į orą kaip 
krioklio puta, sukosi kaip vėjas. Nadija šokiu mėgdžiojo papūgos 
skrydį, jaguaro šuolius, delfino nardymą, vabzdžių dūzgimą, gy- 
vatės vinguriavimą. 

Tūkstančių tūkstančius metų klestėjo gyvybė cilindriškoje 
tepujo erdvėje, bet iki šios akimirkos dar niekada čia neskam- 
bėjo muzika — net ir tamtamų dūžiai. Net ir tuos du kartus, 

kai ieškojo prieglobsčio legendiniame mieste, miglos žmonės 
stengėsi netrikdyti dievų, laikėsi labai tyliai, naudodamiesi savo 
gebėjimu tapti nematomi. Bestijos nė neįtarė, kad žmonės gali 
kurti muziką, ir nebuvo regėję tokių lengvų, greitų, grakščių ir 
įkvėpimo kupinų kūno judesių kaip Nadijos šokyje. Iš tiesų šie 
drimbos dar niekad nebuvo gavę tokios vertingos aukos. Lėtos 
jų smegenys įsiminė kiekvieną gaidą ir kiekvieną judesį, kad iš- 
saugotų būsimiems amžiams. Dviejų svečių dovana liko su jais 
kaip dalis jų legendos. 


PENKIOLIKTAS SKYRIUS 


A 


Krištolo kiaušiniai 


Mainais už gautas dovanas — muziką ir šokį — Bestijos suteikė 
vaikams, ko jie prašė. Ir paaiškino, kad mergaitė turės užkopti į 
pačią tepujo viršūnę, kur esąs lizdas su trimis stebuklingais kiau- 
šiniais, jos regėtais vizijoje. O jam teks leistis į žemės gelmes: ten 
jis rasiąs gyvybės vandenį. 

— Ar galėtume eiti kartu, iš pradžių į tepujo viršukalnę, paskui 
į kraterio dugną? — paklausė Aleksas, manydamas, kad užduotis 
lengviau būtų atlikti dviese. 

Tinginiai iš lėto papurtė galvą, o Valimajus paaiškino, kad į 
dvasių karalystę visada keliaujama pavieniui. Ir pridūrė, jog savo 
misiją kiekvienas turi įvykdyti per vieną dieną — rytoj, nes jis būti- 
nai privaląs grįžti į išorinį pasaulį prieš sutemstant: taip esą sutarta 
su dievais. Jeigu vaikai nespėsią grįžti, jie taip ir liksią šventajame 
tepujuje, nes patys niekada nerasią kelio iš labirinto. 

Iki vakaro abu skubėjo apžiūrėti Eldoradą ir išsipasakoti trumpą 
savo gyvenimą; prieš išsiskirdami norėjo kuo daugiau sužinoti 
vienas apie kitą. Nadijai sunku buvo įsivaizduoti, kaip jos drau- 
gas su šeima gyveno Kalifornijoje: ji niekada nebuvo mačiusi 
kompiuterio, nebuvo lankiusi mokyklos ir nežinojo, kas yra žie- 
ma. Amerikietis pavydėjo mergaitei laisvo ir ramaus gyvenimo, 
glaudaus ryšio su gamta. Nadija Santos pasižymėjo nuovokumu 
ir žinojo daug dalykų, kurie jam rodėsi nepasickiami. 

Nadija ir Aleksandras gėrėjosi didingomis žėručio ir kitų 
mineralų sankaupomis, puošiančiomis miestą, neįtikėtinų for- 
mų augalais, kurių čia pilna kas žingsnis, neregėtais žvėreliais ir 
vabzdžiais, radusiais prieglobstį šiame slėnyje. Tarpais virš galvų 
prasklęsdavo drakonai, panašūs į matytąjį oloje, ir paaiškėjo, kad 
tai romūs padarai, tarsi prijaukintos papūgos. Vienas iš jų vaikų 
pašauktas grakščiai nutūpė prie kojų ir net leidosi paglostomas. 
Jo oda buvo glotni ir šalta kaip žuvies; išvaizda jis priminė sakalą, 
o iš žiomenų jam sklido gėlių kvapas. Abudu maudėsi šiltuose 
ežerėliuose ir šlamštė vaisius, bet tik tuos, kuriuos valgyti leido 
Valimajus. Mat buvo čia ir mirtinai nuodingų vaisių bei grybų, 
nestigo, pasak šamano, ir tokių, nuo kurių vaidenasi košmarai 
arba dingsta valia; dar kiti visiems laikams ištrina prisiminimus. 
Bevaikštinėdami juodu tai šen, tai ten aptikdavo sustingusius, lyg 
letargo apimtus Bestijas — taip jie prasnausdavo kone visą gyve- 
nimą. Pasisotinę lapais ir vaisiais, tie padarai mąsliai stebėdavo 
kraštovaizdį ir debesis, dengiančius tepujo žiotis. „Jie mano, jog 
dangus yra baltas ir tokio didumo kaip šis skritulys“, — tarė Nadija, 
o Aleksas atšovė, kad ir žmonės nematantys viso dangaus, o jis, 
pasak kosmonautų, visai ne mėlynas, bet be galo gilus ir juodas. 
Vakare pavargę vaikai sugulė vėlai ir nors miegojo greta, dėl kait- 
ros nesilietė, bet sapnavo tuos pačius sapnus kaip ir Valimajaus 
pavaišinti magiškaisiais vaisiais. 

Rytą senasis šamanas įteikė Aleksandrui Koldui tuščią kalebasą, 
o Nadijai Santos — tokį pat, tik pripiltą vandens, ir pintinę; šią 
mergaitė prisirišo ant nugaros. Valimajus juodu įspėjo, kad pasi- 
ryžus keliauti ar į aukštybes, ar į gelmes, nebegalima tos kelionės 
atsisakyti. Jie turėsią arba įveikti kliūtis, arba žūti, nes pareiti 
tuščiomis nevalia. 

— Ar judu įsitikinę, jog taip ir norit pasielgti? — klausė 
šamanas. 


— Aš — taip, — ryžtingai tarė Nadija. 

Ji nežinojo, nei kam reikalingi tie kiaušiniai, nei kodėl privalo 
jų ieškoti, bet neabejojo savąja vizija. Turbūt jie labai vertingi 
arba turi didelę magišką galią, tad dėl jų ji pasirengusi įveikti 
pikčiausią savo baimę — aukščio baimę. 

— Ir aš, — pridūrė Aleksas: eitų ir į patį pragarą, kad tik išgel- 
bėtų mamą. 

— Gal judu grįšit, o gal ir negrįšit, — atsisveikindamas abejingai 
tarė burtininkas: juk jam riba, skirianti gyvenimą ir mirtį, tėra 
dūmų sruogelė, kurią gali išsklaidyti menkiausias vėjelis. 

Nadija nukėlė Borobą nuo peties ir paaiškino jai, kad negali ne- 
štis jos tenai, kur eina. Beždžionėlė griebė Valimajui už blauzdos, 
dejavo ir grūmojo kumšteliu, bet nepaklusti nesiryžo. Bičiuliai, 
apimti jaudulio ir nerimo, stipriai apsikabino, o paskui patraukė 
kiekvienas tenlink, kur parodė Valimajus. 


L 


Nadija Santos kopė aukštyn tais pačiais uoloje iškaltais laiptais, 
kuriais andai leidosi su Valimajum ir Aleksu iš labirinto į tepujo 
dugną. Ligi to kyšulio kilti buvo nesunku, nors laiptai labai statūs, 
be turėklų, už kurių galėtum laikytis, pakopos siauros, nelygios ir 
aptrupėjusios. Nors galva svaigo, mergaitė žvilgtelėjo apačion ir 
per skysto rūko šydą pamatė nuostabųjį žydrą slėnį, kurio centre 
puikavosi auksinis miestas. Paskui pakėlė akis į viršų ir jos žvilgsnis 
įsmigo į debesis. Tepujo žiotys pasirodė jai siauresnės už dugną. 
Kaipgi teks lipti atšlijusiu šlaitu? Tam reikėtų vabalo kojų. Koks 
iš tiesų yra tepujo aukštis, kiek jo dar dengia debesys? Kaip pa- 
taikyti į lizdą nežinant tikslios jo vietos? Nadija nutarė nesvarstyti 
tų dalykų: įveiks kliūtis vieną po kitos, kai tik su jomis susidurs. 
Jeigu jau įstengiau įkopti į krioklį, mąstė ji, įkopsiu ir čia, nors 
ir nebūdama surišta su Jaguaru, o pati viena. 

Pasiekusi uolos kyšulį, mergaitė pamatė, kad laiptai čia ir 
baigiasi; toliau reiks kilti kabinantis ten, kur galima įsitverti. Ji 
pasitaisė pintinę ant pečių, užsimerkė ir nusprendė ieškoti tvir- 
tybės savo viduje. Juk Jaguaras buvo sakęs, kad tenai, jos esybės 
centre, kaupiasi gyvybinė energija ir ryžtas. Nadija giliai įkvėpė, 
kad tyras oras pripildytų krūtinę ir pasklistų po visą kūną, iki pat 
rankų ir kojų pirštų galiukų. Trissyk šitaip giliai įkvėpusi, ji vis 
dar neatsimerkdama įsivaizdavo erelį, savąjį toteminį gyvūną. Įsi- 
teigė, kad jos rankos skečiasi, ilgėja, virsta plunksnotais sparnais, 
iš kojų darosi letenos, pasibaigiančios riestais nagais, veide dygsta 
grobuonio snapas, o akys tolsta į priešingus galvos šonus. Paju- 
to, kad švelnūs garbanoti plaukai tampa kietomis prie kaukolės 
priaugusiomis plunksnomis, kurias galima panorėjus pašiaušti, 
plunksnomis, kuriomis ereliai suvokia aplinką: tai antenos, pa- 
dedančios pajusti, kas dedasi ore, — net ir tai, ko nematyti. Jos 
kūnas jau nelankstus, tačiau toks lengvas, kad jai nieko nereiškia 
atitrūkti nuo žemės ir sklęsti ligi žvaigždžių. Ji pajuto savo kraujuje 
neapsakomą galią, visą plėšriojo paukščio jėgą. Jautė, kaip ta jėga 
pasklinda po visą kūną, apima visus nervus ir sąmonę. Aš — Erelė, 
sušuko ji tvirtu balsu ir išsyk atsimerkė. 

Nadija įsitvėrė mažo uolos plyšelio virš galvos ir įstatė koją 
į kitą spragą juosmens aukštyje. Paskui pasikėlė visu kūnu ir 
stabtelėjo, kol atgavo pusiausvyrą. Tada kita ranka pagraibė dar 
aukščiau, kol pačiupo šaknį; priešingos pusės pėdai ieškojo atramos 
įtrūkusioje uoloje. Pakartojo tokį pat judesį kita ranka ieškodama 
kokio gumburo, o suradusi dar šiek tiek kilstelėjo. Mergaitei labai 
pravertė šlaitų augalai — šaknys, krūmokšniai, vijokliai. Ir dar ji 
matė gilias įrėžas akmenyje ir kai kurių medžių kamienuose: gal 
tai nagų pėdsakai? Tikriausiai ir Bestijoms tekdavo kopti į viršų 
maisto ieškoti, o gal jie gerai nežinojo labirinto plano ir kaskart, 
kai reikėjo išeiti iš tepujo arba į jį sugrįžti, turėdavo lipti aukštyn 
ligi jo viršūnės ir paskui leistis kitu šlaitu. Turbūt tai trukdavo 

keletą dienų, gal net savaičių — juk šie tingūs milžinai juda ne- 
žmoniškai lėtai. 

Vis dar aktyvia sąmonės dalimi mergaitė suvokė, kad tepujo 
krateris nėra kūgiškas, nesiaurėja į viršų, kaip dėl optinės iliuzi- 
jos rodėsi žiūrint iš apačios; veikiau jis pamažu platėja. Iš tiesų 
kraterio žiotys erdvesnės už jo dugną. Taigi kopti į viršų nereikia 
vabalo kojų, pakanka susikaupti ir nebijoti. Taip Nadija ir kilo 
aukštyn metras po metro, ištisas valandas, kupina stebėtino ryžto 
ir tolydžio vis miklesnė. Jos miklumas ėjo iš slapčiausios vietelės, 
iš ramybės buveinės jos širdyje, kur glūdėjo taurieji jos toteminio 
gyvūno bruožai. Ji buvo Erelė, aukščiausiai skraidanti paukštė, 
dangaus karalienė, kraunanti lizdą ten, kur pasiekia tik angelai. 


> 


Vis aukštyn, žingsnis po žingsnio, kilo mergaitė erelė. Dažnai ji 
sustodavo labai pavargusi, nepasiduodama pagundai žvilgtelėti 
žemyn arba sumesti, kiek dar liko iki viršaus: reikia galvoti vien 
apie tolesnį judesį. Siaubingas troškulys ją kankino, rodėsi, kad 
burna pilna kartaus smėlio, bet nebuvo kaip nusikabinti nuo pečių 
Valimajaus įduoto kalebaso su vandeniu. Atsigersiu, kai būsiu 
viršuj, murmėjo mergaitė, svajodama apie tyrą šaltą vandenį, 
kliuksintį už nugaros. Kad bent palytų, mąstė ji, bet nė vienas 
lašelis nenukrito iš debesų. Kai tarėsi jau nebeįstengsianti žengti 
nė vieno žingsnio, pajuto po kaklu kabant magiškąjį talismaną, 
kurį buvo davęs Valimajus, ir jai grįžo jėgos. Tai jos apsauga. Jis 
jai padėjo įkopti į plynas juodąsias uolas po kriokliu, susidraugauti 
su indėnais, užtarė prieš Bestijas; kol jį turi, tol yra saugi. 

Labai dar negreitai jos galva pasiekė pirmuosius debesis, tirš- 
tus kaip plaktas baltymas, ir kaipmat ją apgaubė pieno baltumo 
migla. Ropštis į viršų teko apgraibom, nusitvėrus uolos kyšulio 

arba kokio augalo, o jau tie augalai — kuo aukščiau, tuo menkes- 
ni. Mergaitė nekreipė dėmesio į kraujuojančias rankas, kelius ir 
pėdas, galvojo tik apie magišką jėgą, kuri ją palaiko, kol ūmai 
viena ranka užčiuopė platų plyšį. Nieko nelaukusi pasikėlė į vir- 
šų ir atsidūrė tepujo viršūnėje, vis dar slepiamoje tirštų debesų. 
Galingas pergalės šūksnis, laukinis protėvių klyksmas, tarsi šimtas 
erelių grėsmingai šauktų vienu balsu, išsiveržė Nadijai Santos iš 
krūtinės ir nulėkė į kitų viršukalnių uolas atsimušdamas aidu ir 
tolydžio sklisdamas, kol dingo už horizonto. 

Mergaitė nekrustelėdama laukė aukštybėse, kol jos šauksmas 
nuslops tolimiausiuose didžiosios plynaukštės kampeliuose. Tik 
tada liovėsi jai daužytis širdis ir leido atsikvėpti pilna krūtine. 
Vos tik Nadija pasijuto tvirtai stovinti ant uolos, griebė indą su 
vandeniu ir išgėrė visą ligi dugno. Dar niekada nebuvo šitaip ko 
nors troškusi. Vėsus skystis sroveno jai į gerklę išplaudamas smėlį 
ir kartumą iš burnos, drėkindamas plaučius ir suskirdusias lūpas, 
pasklisdamas po visą kūną tarsi stebuklingas balzamas, galintis 
išgydyti baimę ir numalšinti skausmą. Mergaitė suprato, jog di- 
džiausia laimė — pasiekti tai, ko ilgai laukei. 

Didelis aukštis, nežmoniškos pastangos pasiekti šią vietą ir 
įveikti savo baimę veikė kaip narkotikas, stipresnis ir už tą, kurį 
vartoja Tapirava Terio indėnai, ir už Valimajaus gėralą, sukeliantį 
bendrus sapnus. Nadija vėl pasijuto skrendanti, bet šį sykį nebe- 
jautė erelės kūno: visa jos materija kažkur dingo, beliko gryna 
dvasia. Ji sklandė palaimingoj erdvėj. Pasaulis buvo likęs kažkur 
toli apačioj, ten, kur viskas netikra. Nežinia, kiek ilgai ji taip 
pleveno, tik staiga spindinčiam danguje pamatė spragą. Erelė ne- 
dvejodama šovė kaip strėlė pro tą angą ir atsidūrė tuščioj erdvėj, 
juodoj kaip beribis dangaus skliautas naktį be mėnulio. Tai buvo 
visiškos tobulybės ir mirties erdvė, kurioje ištirpsta pati dvasia. 
Mergaitė atsidūrė tuštumoje. Nebeliko nei norų, nei prisiminimų. 
Nebuvo ir ko bijoti. Laiko tėkmė liko kažkur toli. 

Vis dėlto tepujo viršūnėje Nadijos kūnas pamažu vėl atsišaukė 
ir priminė apie savo poreikius. Deguonis vėl leido sąmonei suvokti 
materialią tikrovę, vanduo suteikė jėgų judėti. Pagaliau Nadijos 
siela pasuko atgal, vėl žaibu perskrodė angą į tuštumą, pasiekė 
dangaus skliautą, tenai valandėlę pasklandė baltose platybėse, 
paskui įgavo erelės pavidalą. Kaip būtų nuostabu amžinai šitaip 
leistis vėjo nešamai, mąstė ji, bet iš paskutinių jėgų įveikė tą pa- 
pasaulio viršūnėje ir apsidairė. 

Ji buvo pasiekusi aukščiausią plokščiakalnio tašką, kur aplin- 
kui — vien debesų tyla. Kad ir negalėdama nustatyti, kaip aukštai 
atsidūrė ir kokie tos plynaukštės mastai, ji suvokė, jog duobė 
tepujo centre yra visai maža, palyginti su neaprėpiamu kalnynu, 
kuriame ji žioji. Žemės paviršių čia vagojo gilūs plyšiai, vienur 
buvo vien uolos, kitur vešėjo tanki augalija. Nadija manė, jog 
praeis daug laiko, kol plieniniai nahabų paukščiai ištirs šias vietas, 
nes būtų pragaištinga bandyti čia nutūpti net ir sraigtasparniui, 
o pėsčiam žmogui įveikti tokį raižytą reljefą apskritai beveik ne- 
įmanoma. Ją apėmė neviltis pamanius, kad gal teks išleisti pasku- 
tinį kvapą beieškant lizdo tarp šių tarpeklių, bet prisiminė, kad 
Valimajus jai liepė kopti kaip tik čia. Trumpą valandėlę pailsėjusi 
Nadija leidosi į žygį, čia lipo aukštyn, čia vėl žemyn vedama ne- 
suvokiamos jėgos, kažkokio aklo pasitikėjimo savim. 

Toli eiti ir neprireikė. Visai netrukus didelių akmens luitų 
protarpyje mergaitė aptiko lizdą, o jame išvydo tris krištolo kiau- 
šinius. Jie buvo mažesni negu vizijoje regėti, bet spindėjo labiau. 
Tikras stebuklas! 

Be galo atsargiai, kad neįsmuktų kur nors į gilų plyšį ir nesusi- 
laužytų kaulų, Nadija Santos nusikabarojo iki lizdo. Jos pirštai 
siekė tviskančios krištolo tobulybės, bet neįstengė pajudinti 
kiaušinio iš vietos. Apstulbusi pabandė paimti kitą, bet nepajėgė 
pakelti nei jo, nei trečiojo. Negalimas daiktas, kad tie blizgučiai, 
ne stambesni už tukano kiaušinius, būtų tokie sunkūs. Kas atsi- 
tiko? Pabandė stumdyti juos vienaip ir kitaip, kad įsitikintų, ar 
jie neprilipę, o gal kaip nors pritvirtinti, betgi ne — atrodė, kad 
tie kiaušiniai visiškai neslegia minkšto šakelių ir plunksnų patalo. 
Mergaitė atsisėdo ant akmens nesuprasdama, kas yra, negalėdama 
patikėti, kad visas tas rizikingas žygis, visos pastangos pasiekti šią 
vietą buvo bergždžios. Tokiomis nežmoniškomis pastangomis ji 
kabarojosi kaip koks driežas vidiniu tepujo šlaitu, o dabar, paga- 
liau atsidūrusi viršūnėje, nebepajėgia nė per milimetrą pajudinti 
lobio, kurio ieškojo! 

Ilgas nerimastingas minutes Nadija Santos dvejojo ir vis ne- 
įminė tos mįslės. Ir staiga jai dingtelėjo, kad tie kiaušiniai kažkam 
priklauso. Gal Bestijos čia juos padėjo, o gal ir koks nors pasa- 
kiškas padaras, paukštis arba roplys, kaip tie drakonai. Jeigu taip, 
padėjusi juos patelė gali bet kurią akimirką sugrįžti ir radusi prie 
savo lizdo įsibrovėlę pulti ją su visai suprantamu įniršiu. Negaliu 
čia užsibūti, mąstė ji, bet juo Isbiau negaliu išsižadėti kiaušinių. 
Valimajus prisakė negrįžti tuščiom rankom... O ką dar sakė šama- 
nas? Kad reikia pareiti dar prieš naktį. Ir tada mergaitė prisiminė, 
ką burtininkas buvo aiškinęs da: išvakarėse: savitarpiškumo dėsnį. 
Už kiekvieną dalyką, kurį gauni, privalai ką nors duoti. 

Nadija beviltiškai apsižvalgė. Ką gi ji duos, jei teturi porą 
drabužėlių — palaidinukę, šortus, na, dar pintinę už nugaros? 
Apžiūrėjusi savo kūną pirmąsyk pamatė įdrėskimus, mėlynes ir 

atviras žaizdas, kurias gavo užkliuvusi už uolų, kai kopė į kalną. 
Jos kraujas, sukaupęs gyvybinę energiją, kuri leido jai pasiekti šią 
vietą, buvo vienintelė jos turima vertybė. Ji priėjo artyn ir palenkė 
skaudamą kūną, kad kraujas lašėtų į lizdą. Švelniosios plunksnos 
aptiško raudonomis dėmelėmis. Besilankstydama netyčia palietė 
talismaną, kabantį ant krūtinės, ir kaipmat suprato, jog tai ir bus 
toji brangenybė, kurią reikia atiduoti už kiaušinius. Dar ilgai ji 
abejojo. Atsisakyti jo — vadinasi, likti be magiškos apsaugos, kurią 
jai teikė drožinėtasis kaulas — šamano dovana. Ji niekada nebuvo 
turėjusi ko nors galingesnio už šį amuletą, jis rodėsi jai daug 
svarbesnis už tuos kiaušinius, dar net nežinia kam reikalingus. 
Ne, negalėčiau su juo išsiskirti, tarė ji sau. 

Nadija bejėgiškai užsimerkė, tuo tarpu saulės šviesa, skverb- 
damasi pro debesis, suspindo kita spalva. Ir mergaitė trumpai va- 
landėlei grįžo į viziją, kurią jai buvo sukėlusi ajahuaska — gėrimas, 
paragautas per Mokaritos laidotuves. Ji vėl tapo erele, sklandančia 
mėlynam danguje, vėjo nešama, lengva ir galinga. Iš aukštybių 
matė kiaušinius, tviskančius lizde, visai kaip tąsyk, ir pajuto tą 
patį kaip tada tvirtą įsitikinimą: tie kiaušiniai išgelbės miglos žmo- 
nes. Tada atsidususi pravėrė akis, nusiėmė talismaną nuo kaklo 
ir padėjo į lizdą. Palietė vieną kiaušinį, šis iš karto atitrūko nuo 
pakloto ir leidosi pakeliamas. Taip pat lengvai sekėsi paimti ir 
kitus du. Mergaitė rūpestingai suguldė visus kiaušinius į pintinę ir 
ėmė leistis žemyn tuo pačiu keliu, kuriuo buvo užkopusi. Saulės 
šviesa vis dar skverbėsi pro debesis; Nadija sumetė, kad kelionė 
atgal bus spartesnė ir ji atsidurs apačioj dar prieš sutemstant, kaip 


buvo liepęs Valimajus. 


ŠEŠIOLIKTAS SKYRIUS 


A 
Gyvybės vandu? 


Kol Nadija Santos kopė į tepujo viršūnę, Aleksandras Koldas 
ankštu urvu leidosi į žemės gelmes, į uždarą pasaulį, karštą, tamsų 
ir krūpčiojantį kaip sunkiausiam košmare. Kad turėtų bent kokį 
žibintuvėlį... Teko stumtis į priekį apgraibomis, čia ropom, čia 
šliaužte, visiškoj tamsoj; kad ir kaip apsiprastų akys, vis tiek nieko 
nematai. Ištiesi ranką ir graibai akmenį, kad nustatytum tunelio 
kryptį ir plotį, paskui jau judi visu kūnu, rangaisi gilyn centi- 
metras po centimetro. Kuo toliau, tuo labiau tunelis siaurėja ir jau 
atrodo, kad sumanęs grįžti nebegalėtum apsigręžti. Trūksta oro, 
o ir tas, kuris yra, troškus ir dvokia, tarsi būtum uždarytas kape. 
Čia nieko nebepadeda juodojo jaguaro pranašumai; reikėtų kito 
totemo — gal kurmio, žiurkės arba slieko. 

Aleksui į galvą lindo visokios mintys, gundančios grįžti, kol dar 
ne vėlu, bet vis tiek jis veržėsi į priekį — užteko prisiminti mamą. 
Kas minutė stiprėjo dusulys, gniaužiantis krūtinę, baimė augo 
nesuvaldomai. Vėl ėmė aidėti duslūs širdies dūžiai, kuriuos buvo 
girdėjęs, kai keliavo per labirintą su Valimajum. Sudirgęs vaikino 
protas narstė begalę jo tykančių pavojų; baisiausia iš visų buvo 
perspektyva likti gyvam palaidotam šio kalno viduriuose. Kokio 
ilgumo yra šis požeminis takas? Ar pasieksiu tikslą, o gal krisiu 
neįveikęs kelio?Ar man užteks deguonies, ar mirsiu uždusęs? 

Aleksandras dejuodamas bejėgiškai sukniubo. Neišlaikė 
įtempti raumenys, kraujas tvinksėjo gyslose, skaudėjo visą kūną; 
jis nebeįstengė mąstyti, tik jautė, kad galva tuoj sprogs — taip 
stinga oro. Niekada nebuvo patyręs tokio siaubo, net ir tą ilgąją 
įvesdinimo naktį pas indėnus. Bandė prisiminti, ką jautė tada, 
kai kabojo ant virvės El Kapitano šlaite, bet tai buvo visai kas 
kita. Tuomet jis buvo kalno viršūnėj, o dabar — jo viduje. Ten 
šalimais buvo tėvas, o čia jis visai vienas. Vaikiną apėmė neviltis, 
jis drebėjo ir jautėsi bejėgis. Per ilgai jis jau buvo tamsoje, ji už- 
liejo visą jo esybę; vargšas nebesižinojo kur esąs, visai sugniužo 
ir tik be žodžių šaukėsi mirties. Ir štai tada, kai siela paskendo 
tamsybėje, tėvo balsas prasimušė per miglą, užklojusią smegenis, 
ir pasiekė sąmonę, iš pradžių kaip vos girdimas kuždesys, paskui 
vis aiškiau. Ką jam tiek sykių kartojo tėvas, mokydamas kopti į 
uolas? „Ramiai, Aleksandrai, susirask kūno centrą, ten yra tavo 
jėga. Kvėpuok. Įkvėpdamas gauni energijos, iškvėpdamas nusi- 
kratai įtampos. Negalvok, pasikliauk instinktu.“ Juk visa tai jis 
pats buvo aiškinęs Nadijai, kai jie kopė į Pasaulio Akį. Kaip jis 
galėjo pamiršti? 

Ir Aleksas sukaupė dėmesį į kvėpavimą. Įkvėpti energiją ne- 
galvojant apie deguonies stoką, o iškvėpti baimę, atsipalaiduoti 
ir nuvyti neigiamas mintis, kurios mane kausto. Aš įstengsiu, 
įstengsiu... — kartojo jis. Pamažėle siela grįžo į kūną. Vaikinas 
įsivaizdavo kojų pirštus ir atpalaidavo juos visus iki vieno, paskui 
blauzdas, kelius, šlaunis, nugarą, rankas iki pirštų galiukų, spran- 
dą, žandikaulį, vokus. Jis ėmė giliau kvėpuoti, liovėsi kūkčiojęs. 
Susirado savo centrą — virpantį raudoną tašką bambos aukštyje. 
Pajuto šiurpulius odoje, paskui karštį gyslose, pagaliau į kūną 
sugrįžo jėgos, jutimai ir blaivus protas. 

Aleksandrui Koldui ištrūko palengvėjimo šūksnis. Po kelių 
akimirkų tas garsas, į kažką atsimušęs, grįžo aidu į ausis. O juk 

taip veikia šikšnosparnių sonarai, leidžiantys jiems orientuotis 
tamsoje. Jis šūktelėjo dar sykį vildamasis, jog aidas parodys jam ir 
nuotolį, ir kryptį; tada jis galėsiąs „girdėti širdimi“, kaip ne kartą 
yra sakiusi Nadija. Štai jis ir atrado, kaip judėti į priekį tamsoje. 


"a 


Toliau iki pat galo Aleksas ėjo tuneliu pusiau sgmoningai: kūnas 
judėjo pats, tarsi žinotų kelią. Kartkartėmis vaikinas įstengdavo 
logiškai pamąstyti ir per vieną tokį sąmonės nušvitimą spėjo pa- 
daryti išvadą, jog tikriausiai tas oras, pritvinkęs nežinomų dujų, 
veikia protą. O paskui pamanė, kad sapnuoja. 

Kai Aleksui jau rodėsi, kad ankštasis požemis niekada nesibaigs, 
išgirdo čiurlenant vandenį, tartum netoliese tekėtų upė, nualintus 
plaučius pasiekė karšto oro gūsis. Ir jam grįžo jėgos. Vaikinas 
nuskubėjo į priekį ir viename koridoriaus posūkyje pajuto, kad 
akys pradeda šį tą skirti juodoje tamsoje. Švieselė, iš pradžių visai 
blyški, pamažu ryškėjo. Nors ir sunkiai vilkdamas kojas, Aleksas 
džiaugėsi, kad darosi vis šviesiau ir lengviau kvėpuoti. Netrukus 
atsidūrė oloje, turbūt susisiekiančioje su išore, nes čia viešpatavo 
prieblanda. Keistas kvapas mušė į nosį, skvarbus, šiek tiek svai- 
ginantis, lyg acto ir pūvančių gėlių. Olos sienose žibėjo tie patys 
mineralų dariniai, kuriuos buvo matęs labirinte. Glotnios kristalų 
plokštumos kaip veidrodžiai atspindėjo ir gausino šykščią šviesą, 
atsklindančią iki šios vietos. Vaikinas išvydo besąs šalia ežerėlio, į 
kurį upokšniu tekėjo balzganas vanduo, panašus į nugriebtą pieną. 
Atėjusiam iš kapo, kuriame jautėsi gyvas palaidotas, šis baltas eže- 
rėlis ir toks pat upelis rodėsi gražesni už visa, ką jis buvo kada nors 
matęs. Gal tai ir bus amžinos jaunystės šaltinis? Keistasis kvapas 
svaigino Aleksą, ir jis pamanė, jog kaltos dujos, kurios veržiasi iš 
žemės gelmių; gal jos nuodingos ir temdo protą? 

Jo dėmesį patraukė tylus svajingas balsas. Nustebęs vaikinas 
pamatė kažką šmėžuojant kitapus ežerėlio, vos už keleto metrų, 
pavidalo, ir iš balso atrodė, jog tai mergaitė. Negali būti, tarė jis 
sau, juk sirenų nėra, mane iš proto varo tos dujos, tas kvapas; bet 
mergaitė atrodė tikra, plaikstėsi ilgi jos plaukai, oda švytėjo, visi 
judesiai kaip žmogaus, o ir balsas toks gundantis... Vaikinas troško 
pulti prie baltojo vandens, atsigerti lig soties, nusimazgoti žemėtą 
kūną, nuplauti kraują nuo žaizdotų alkūnių ir kelių. Kaip sunku 
atsispirti pagundai prieiti prie dailiosios būtybės, kuri jį kviečia, 
ką jis regi, — tikra Sesilija Berns: tie patys kaštoniniai plaukai, tos 
pačios mėlynos akys, tie patys ilgesingi mostai. Sąmonės likučiai 
jam sakė, kad toji sirena — tik jo vaizduotės padarinys, skaidrus ir 
neapčiuopiamas kaip jūrų medūza, sklandantis olos prietemoje. 
Vaikinas prisiminė ką girdėjęs apie indėnų mitus, Valimajaus pa- 
sakotas istorijas apie pasaulio atsiradimą — jose buvo minima Pieno 
upė, nešanti visas gyvybės sėklas, bet sykiu ir puvimą, ir mirtį. 
Ne, nusprendė jis, tai nėra stebuklingasis vanduo, grąžinsiantis 
sveikatą mamai; tai piktas proto pokštas, siekiantis sutrukdyti jo 
misiją. Nebebuvo kada gaišti — brangi kiekviena minutė. Aleksas 
užsidengė nosį marškinėliais, kad nejaustų įkyraus jį kvaitinančio 
kvapo. Tolumoje šiapus ežerėlio įžvelgė siaurą uolų properšą, nu- 
sitęsusią palei upokšnį, ir pro ten spruko. 


> 


Aleksandras Koldas ėjo taku tolyn nuo ežerėlio ir pasivaidenu- 
sios merginos. Jis stebėjosi, kad urve vis dar yra truputis šviesos, 
bent jau nereikia slinkti aklai, apgraibom. Kvapas tolydžio silpo 
ir pagaliau visai išnyko. Vaikinas žingsniavo siaura atbraila pasi- 

lenkęs kiek begalėdamas: saugojo galvą, kad neatsitrenktų į lubas, 
ir stengėsi neprarasti pusiausvyros, nes bijojo, kad įkritęs į upelį 
gali būti srovės nuneštas. Gaila, manė jis, kad neturiu laiko pa- 
tikrinti, kas yra tasai baltas skystimas, panašus į pieną ir kvepiantis 
mišrainės padažu. Ilgą taką dengė slidūs pelėsiai, juose knibždėjo 
begalė mažų gyvių — lervų, vabzdžių, kirmėlių —ir didelių melsvų 
rupūžių tokia permatoma oda, kad galėjai įžiūrėti, kaip tvinksi 
vidaus organai. Ilgi jų liežuviai taikėsi apsivyti apie blauzdas tarsi 
gyvatės. Štai kada Aleksui būtų pravertę batai — nereikėtų basomis 
kojomis trypti gležnų ir šaltų kaip drebučiai jų kūnų, nuo kurių 
vemt verčia. Už poros šimtų metrų dingo ir pelėsiai, ir rupūžės, 
o takas praplatėjo. Pažvalėjęs vaikinas apsidairė ir tik dabar pa- 
stebėjo, kad urvo sienos išmargintos gražiomis spalvomis. Geriau 
įsižiūrėjęs pamatė, kad tai brangakmeniai ir tauriųjų metalų gyslos. 
Jis išsitraukė karišką peilį ir knebinėdamas juo įsitikino, kad tuos 
akmenis nesunku išlupti. Kaip jie vadinasi? Kai kuriuos pažino 
iš spalvos, kaip antai tamsiai žalius smaragdus ir ryškiai raudonus 
rubinus. Jį supo pasakiški lobiai: štai kur tikrasis Eldoradas, kurio 
ištisus šimtmečius taip gviešėsi laimės ieškotojai. 

Aleksui pakako peiliu pakrapštinėti sienas, kad susikrautų lobį. 
Jei šių brangenybių prisikrautų pilną kalebasą, gautą iš Valimajaus, 
grįžtų į Kaliforniją milijonierius, galėtų sumokėti už geriausius 
vaistus motinai gydyti, nupirkti tėvams naują namą, seseris išleisti 
į mokslus. O sau? Nusipirktų sportinę mašiną, kad draugai iškristų 
iš pavydo, o Sesilija Berns tik išsižiotų ir pamirštų užsičiaupti. Šie 
lobiai pakeistų jo gyvenimą: jis galėtų atsidėti muzikai, alpinizmui 
ar kam tik panorėjęs, nereikėtų rūpintis uždarbiu... Bet ne! Ką 
jis čia paisto? Šie brangakmeniai nepriklauso vien jam, jie skirti 
indėnams gelbėti. Su šiais pasakiškais turtais jis įgytų galią atlikti 
misijai, kurią jam pavedė Ijomė: derėtis su nahabais. Aleksandras 
taptų genties, jos girių ir krioklių globėju; jo močiutės plunksna 
ir jo pinigai paverstų Pasaulio Akį didžiausiu pasaulyje gamtos 

rezervatu. Per porą valandų prisikrovęs pilną kalebasą galėtų pa- 
keisti ir miglos žmonių, ir savo šeimos likimą. 

Vaikinas pabandė peilio galu išklibinti žalią akmenėlį trupin- 
damas uolieną aplink jį. Po kelių minučių jau laikė brangakmenį 
rankoje ir galėjo jį kaip reikiant apžiūrėti. Jis nespindėjo kaip 
šlifuotas smaragdas, įtaisytas žiede, bet spalva, be abejo, nė kiek 
nesiskyrė. Vaikinas jau buvo bededąs akmenėlį į kalebasą, bet 
prisiminė, kokiu tikslu yra pasiųstas į žemės gelmes: parsinešti 
ji pilną gyvybės vandens. Ne! Tai ne tos brangenybės, už kurias 
galėtum nupirkti mamai sveikatą: čia reikėtų kažko stebuklingo. 
Vaikinas atsiduso, įsidėjo žaliąjį akmenėlį į kelnių kišenę ir pa- 
traukė tolyn krimsdamasis dėl keleto sugaištų minučių ir dėl to, 
kad nežino, kiek dar reikės eiti ligi stebuklingojo šaltinio. 

Ūmai takas pasibaigė įsirėmęs į krūvą akmenų. Aleksas buvo 
įsitikinęs, jog yra koks nors būdas brautis toliau: juk negalimas 
daiktas, kad jo kelionė taip netikėtai nutrūktų. Jeigu jau Valimajus 
jį siuntė į šią pragarišką kelionę kalno įsčiose, vadinasi, šaltinio 
esama, tik reikia jį surasti; tačiau gali būti ir taip, kad jis pasirinko 
klaidingą kelią, kuriame nors tunelio išsišakojime pasuko ne į tą 
pusę, Gal reikėjo perbristi balzganąjį ežerėlį, gal toji mergaitė ne- 
ketino jo suklaidinti, bet būtų nuvedusi prie gyvybės vandens... 
Nuo dvejonių ėmė dundėti visos smegenys, tarsi kieno daužo- 
mos. Jis suspaudė rankomis smilkinius bandydamas nusiraminti, 
kelis kartus giliai įkvėpė, kaip andai tunelyje, ir įdėmiai klausėsi 
tėvo balso, iš tolybių patariančio, kaip elgtis. Privalau susitelkti 
savo paties centre, kur glūdi ramybė ir jėga; murmėjo Aleksas. 
Jis nutarė neeikvoti jėgų mąstydamas apie klaidas, kurias galbūt 
padarė, o galvoti vien apie kliūtis, kurios jo dar laukia. Praėju- 
sią žiemą motina buvo prašiusi pernešti didelę rietuvę malkų iš 
kiemo į garažo rūsį. Kai jis paprieštaravo, kad nė pats Heraklis to 
neįstengtų, mama nurodė jam, kaip tai padaryti: nešioti po vieną 


pliauską. 

Vaikinas ėmė šalinti iš kelio akmenis, iš pradžių riedulius, paskui 
vidutinio didumo nuolaužas, kurias nesunku išjudinti, ir galiau- 
siai stambiuosius luitus. Darbas buvo nespartus ir sunkus, bet po 
ilgoko laiko atsivėrė spraga. Karštis tvoskė jam į veidą, lyg būtų 
atidaręs krosnies dureles, ir privertė atsitraukti. Nežinodamas, ką 
daryti toliau, vaikinas laukė, o karštas oras vis plūdo. Jis nieko 
neišmanė apie kasyklas, bet buvo skaitęs, kad šachtose kai kada 
išsiveržia dujos, ir pamanė, kad jeigu ir čia taip darosi, jam galas. 
Tačiau po kelių minučių oro čiurkšlė ėmė silpti, lyg slėgis būtų 
kritęs, ir pagaliau visai išseko. Kiek palaukęs Aleksas kyštelėjo 
galvą į angą. 

Anapus akmenų buvo matyti ola, o jos centre — gili duobė, 
iš kurios kilo dūmai ir sklido rausva šviesa. Protarpiais kažkas 
pokštelėdavo, lyg duobės dugne virtų koks tirštimas ir sproginėtų 
burbulai. Net ir nepriėjus artyn buvo numanu, jog tai kunku- 
liuojanti lava, galbūt labai seno ugnikalnio gęstančios veiklos 
atgarsis. Aleksas pasiekė pačią kraterio širdį. Jis būgštavo, kad čia 
gali būti nuodingų garų, bet nejausdamas blogo kvapo nutarė 
žengti į tą olą. Visu kūnu pralindęs pro angą, vaikinas atsidūrė 
ant karšto akmeninio pado. Žengė žingsnį, paskui dar vieną, 
ketindamas apžiūrėti šią vietą. Čia buvo karščiau negu saunoje, 
tad netrukus per visą kūną jau sruvo prakaitas, bet oro nestigo. 
Aleksandras nusivilko marškinėlius ir apsirišo jais burną bei nosį. 
Labai ašarojo akys. Turiu eit į priekį be galo atsargiai, mąstė jis, 
kad nenuslysčiau į duobę. 

Ola pasirodė besanti erdvi, netaisyklingo pavidalo; joje mirgu- 
liavo rausva šviesa, sklindanti iš apačios, kur siautė ugnis. Pasukęs 
dešinėn vaikinas įėjo į kitą grotą ir ėmė ją tyrinėti, bet labiau 
apgraibom, nes čia šviesos buvo tik tiek, kiek prasiskverbia iš 

pirmosios olos. Užtat kaitra ne tokia baisi — ko gero, pro kažkokią 
spragą plūsta tyras oras. Vaikinas laikėsi jau tik iš paskutiniųjų, 
permirkęs prakaitu ir kankinamas troškulio, būgštaudamas, ar 
užteks jėgų grįžti, įveikti tą ilgą kelią, kuriuo atėjo. Kurgi tas 
ieškomasis šaltinis? 

Sulig ta mintim jis pajuto stiprų vėjo gūsį, tuoj po jo — šiur- 
pulingą vibraciją, einančią per visus nervus, tarsi būtų atsidūręs 
didelio metalinio būgno viduje. Aleksas instinktyviai užsikimšo 
ausis, nors tai buvo ne triukšmas, o nepakeliama energija, nuo 
kurios niekur nepasislėpsi. Vaikinas apsidairė ieškodamas prie- 
žasties. Ir iš karto ją pamatė. Tai buvo milžiniškas šikšnosparnis, 
kurio išskėstų sparnų ilgis siekė penketą metrų. Žiurkiškas jo 
liemuo buvo dvigubai didesnis negu Pončo, Alekso šuns, o iš 
nasrų kyšojo ilgos plėšrūno iltys. Jis buvo ne juodas, o visiškai 
baltas — šikšnosparnis albinosas. 

Siaubo apimtas vaikinas suprato, kad šis gyvūnas, kaip ir Bes- 
tijos, yra labai senų laikų reliktas. Tokie padarai turbūt gyveno 
Žemėje prieš tūkstančių tūkstančius metų, kai pirmieji žmonės 
dar tik kėlė akis į dangų ir apstulbę žvelgė į žvaigždes. Gyvūno 
aklumas Alekso neguodė, nes kaip tik ta vibracija leido vampyrui 
orientuotis: jis puikiai žinojo, kur yra įsibrovėlis ir kokio jis didu- 
mo. Ir štai — vėl vėjo šuoras: žvėris plasnoja, rengiasi pulti. Negi 
tai indėnų Rahakanariva, siaubingasis paukštis kraugerys? 

Jis karštligiškai galvojo. Buvo aišku, kad galimybė pasprukti 
beveik lygi nuliui: juk neįmanoma grįžti į aną olą ir leistis bėgti 
tuo klastingu taku rizikuojant įkristi į lavos duobę. Aleksas ins- 
tinktyviai čiupo karišką peilį, nešiojamą ant diržo, nors ir suprato, 
kad tai juokingas ginklas gintis nuo tokio stambaus užpuoliko. 
Pirštai užkliuvo už fleitos, kabančios prie juosmens. Ilgai ne- 
galvojęs vaikinas atrišo ją ir prisidėjo prie lūpų. Sumurmėjo savo 
senelio Džozefo Koldo vardą prašydamas pagalbos mirtino pa- 


vojaus akivaizdoje ir užgrojo. 

Nelemtajame urve suskambo pirmosios gaidos — skaisčios, ty- 
ros tarsi krištolas. Baisingasis vampyras, nepaprastai jautrus gar- 
sams, suglaudė sparnus ir lyg sumažėjo. Padarą, gal šimtus metų 
gyvenusį požemių vienatvėje ir tyloje, tie garsai paveikė taip, lyg 
jo smegenyse būtų kas sprogę, lyg milijonai geluonių būtų susmigę 
jam į kūną. Jis dar sykį suspiegė ultragarsu, negirdimu žmogaus 
ausims, nors ir skausmingu, bet jo virpesiai sumišo su muzika ir 
sutrikęs vampyras nebegalėjo pasinaudoti savuoju sonaru. 

Aleksui vis dar griežiant fleita, didysis baltas šikšnosparnis 
ėmė pamažu trauktis atatupstas ir pagaliau susigūžė kamputyje 
tarsi sparnuotas baltasis lokys, iššiepęs iltis ir atkišęs nagus, bet 
neįstengiantis pajudėti. Ir vėl vaikinas žavėjosi nuostabia fleitos 
galia, kuri jį gelbėjo lemiamomis kelionės akimirkomis. Gyvūnui 
pasitraukus, jis pamatė ploną vandens srovelę, srovenančią olos 
siena, ir kaipmat suvokė priėjęs kelio galą: prieš jo akis tryško 
amžinos jaunystės šaltinis. Tai nebuvo skalsi versmė sodo vidury, 
kaip pasakoja legendos, bet veikiau lašai, varvantys nuo plikos 
uolos. 

Aleksandras Koldas ėjo atsargiai, po žingsnelį, tebegrieždamas 
fleita ir vis dirstelėdamas į baisųjį vampyrą. Jis stengėsi mąstyti 
širdim, o ne galva. Tai, ką patyrė, buvo taip nepaprasta, kad ne- 
galėjai kliautis vien protu ar logika; atėjo laikas pasinaudoti ta 
pačia priemone, kuri jam padėdavo kopiant į kalnus arba mu- 
zikuojant, — nuojauta. Vaikinas pabandė įsivaizduoti, kaip dabar 
jaučiasi šikšnosparnis, ir priėjo išvadą, kad turėtų bijoti ne mažiau 
už jį patį. Šis gyvūnas pirmąsyk susidūrė su žmogum, niekada 
nebuvo girdėjęs garsų, panašių į fleitos balsą; tasai triukšmas, 
matyt, apkurtino jo sonarą ir sakytum užhipnotizavo jį patį. 

Aleksas prisiminė, kad turi pripilti kalebasą vandens ir sugrįžti 
ligi sutemstant. Jis nenumanė, kiek jau yra išbuvęs požemyje, bet 
tetroško vienintelio dalyko — kuo greičiau išeiti iš Čia. 

Grieždamas fleita viena ranka vis tą patį toną, antrąją vaikinas 
ištiesė šaltinio linkui, kone liesdamas vampyrą, bet vos pirmie- 
ji lašai įvarvėjo į indą, srovelė ėmė silpti ir bemat visai išseko. 
Alekso nusivylimas buvo toks beribis, kad jis vos nepuolė uolos 
kumščiais; susilaikė tik todėl, kad nuo jo kaip koks sargybinis 
nesitraukė rūstusis vampyras. 

Ir kai jau buvo besisukąs grįžti, prisiminė Valimajaus žodžius 
apie nepermaldaujamą gamtos dėsnį: duok tiek, kiek gauni. Vai- 
kinas permetė akimis menką savo turtą: kompasą, karišką peilį ir 
fleitą. Negaila jam buvo pirmųjų dviejų, juoba kad iš jų, šiaip ar 
taip, maža naudos, bet nesiryžo skirtis su magiškąja fleita, garsiojo 
senelio palikimu, savo galios instrumentu. Be jo jis būtų žuvęs. 
Aleksas padėjo ant žemės kompasą ir peilį ir laukė, kas bus. Ogi 
nieko. Nė vienas lašas nenuvarvėjo nuo akmenų. 

Vaikinas suprato, kad šis gyvybės vanduo yra jam brangiausias 
dalykas pasaulyje, tik jis gali išgelbėti mamai gyvybę. Už jį pri- 
valu atiduoti vertingiausia, ką turi. Ir paguldė fleitą ant žemės, 
paskutiniams jos tonams dar aidint oloje. Tučtuojau vėl paplūdo 
vanduo. Nežmoniškai prailgo Aleksui tos kelios minutės, kol prisi- 
pildė kalebasas, nepaleidžiant iš akių vampyro, tykančio šalimais. 
Grobuonis tupėjo taip arti, kad vaikinas juto jo tvaiką, dvelkiantį 
kapu, ir galėjo suskaičiuoti jo dantis. Be galo slėgė gūdi vienatvė, 
bet jis nepasidavė emocijoms, trukdančioms atlikti užduotį. Kai 
tik kalebasas tapo sklidinas, vaikinas ėmė trauktis, pamažėle, kad 
nesuerzintų pabaisos. Išėjęs iš šios olos pateko į kitą, kurioje buvo 
girdėti, kaip kunkuliuoja lava žemės gelmėse, o iš ten pralindo 
pro spragą tarp akmenų. Buvo beketinąs vėl užkrauti ją rieduliais, 
bet pagailėjo laiko: galgi tas vampyras, toks didelis, nepralįs pro 


— 


skylę ir jo nebepersekios. 

Atgal vaikinas ėjo sparčiau, nes jau žinojo kelią. Jo nebegundė 
brangakmeniai, o eidamas pro pieniškąjį tvenkinį, anapus kurio 
buvo matęs Sesilijos Berns pamėklę, užsiėmė nosį, kad neapkvaiš- 
tų nuo dujų kvapo, ir nė nestabtelėjo. Sunkiausia buvo įsisprausti 
į žemąjį urvą, kuriuo buvo atėjęs, ir nepakreipti kalebaso, kad 
neišsilaistytų vanduo. Aleksas užkimšo indą odos gabalu ir aprišo 
virve, bet tas kamštis buvo nesandarus, o jam rūpėjo neprarasti nė 
lašo stebuklingojo gyvybės vandens. Šįsyk tunelis, nors tamsus ir 
slegiantis, Alekso tiek nebegąsdino, nes jis žinojo, kad kelio gale 
pamatys šviesą ir įkvėps tyro oro. 

Debesų klodas, dengiantis tepujo žiotis, sugėrė paskutinius saulės 
spindulius ir sušvito visais raudonos spalvos tonais, nuo rūdžių iki 
aukso. Šeši švytintys mėnuliai buvo beišnykstantys iš nuostabiojo 
dangaus skliauto, kai grįžo Nadija Santos ir Aleksandras Koldas. 
Valimajus kartu su Boroba laukė auksinio miesto amfiteatre prie- 
šais Bestijų tarybą. Vos pamačiusi šeimininkę, beždžionėlė atlėkė 
ir pakibo jai ant kaklo. Vaikai parėjo nusiplūkę, apdraskyti ir iš- 
marginti mėlynėmis, bet abu parsinešė lobį, kurio ieškojo. Senasis 
burtininkas nerodė nusistebėjimo, pasitiko juos taip pat ramiai, 
kaip ir išleido, kaip žvelgė į kiekvieną savo gyvenimo įvykį. Tik 
paaiškino jiems, kad nėra laiko ilsėtis, nes per naktį reikia kirsti 
kalno vidų ir išeiti laukan, į Pasaulio Akį. 

— Turėjau palikti savo talismaną, — pasiguodė draugui Nadija. 

— O aš- fleitą, — prisipažino šis. 

— Galėsi įsigyti kitą. Grieži tu, o ne fleita, — tarė Nadija. 

— Ir talismano galios yra tavyje, — ramino ją Aleksas. 

Valimajus atidžiai apžiūrėjo visus tris kiaušinius, pauostė.van- 
denį, parneštą kalebase, ir labai rimtai pareiškė, kad viskas gerai. 

Paskui atrišo vieną odinį maišelį iš tų, kurie nuolat kabojo prie 
žiniuonio lazdos, ir padavęs Aleksui liepė lapus iš to maišelio 
sumalti, sumaišyti su gyvybės vandeniu ir juo gydyti motiną. 
Vaikinas pasikabino maišelį po kaklu, akyse suspindo ašaros. 
Valimajus ilgokai kratė kvarco cilindrą Aleksui virš galvos, pa- 
pūtė jam į krūtinę, smilkinius ir nugarą, paskui savo lazda palietė 
rankas ir kojas. 

— Jei nebūtum nahabas, taptum mano įpėdiniu, esi apsigimęs 
šamanas. Turi galią gydyti, naudokis ja dorai, — kalbėjo jis. 

— Ar tai reiškia, kad galiu išgydyti mamą šiuo vandeniu ir šiais 
lapais? 

— Gal taip, o gal ir ne... 

Aleksas suvokė, kad jo iliuzijos neturi loginio pagrindo, kad 
verčiau pasikliauti moderniais gydymo būdais, taikomais Teksaso 
ligoninėj, o ne vandeniu, teliuskuojančiu kalebase, ir džiovintais 
lapais, gautais iš nuogo senio Amazonijos glūdumoj, bet šioj ke- 
lionėj vaikinas įsitikino, kad yra ir protu nesuvokiamų paslapčių. 
Esama antgamtinių jėgų ir kitų tikrovės matmenų, kaip kad šis 
tepujis, kuriame gyvena priešistoriniai padarai. Žinoma, protu 
paaiškinti galima beveik viską, net ir Bestijas, bet aš to nedarysiu, 
tarė jis sau: verčiau lauksiu stebuklo. 

Dievų taryba sutiko su įspėjimais, gautais iš svetimšalių vaikų 
ir išmintingojo Valimajaus. Jie nebeisią žudyti nahabų, tai būtų 
bergždžios pastangos, nes jų esą tiek daug kaip skruzdėlių ir į tų 
vietą ateitų kiti. Bestijos pasiliksią savo šventajam kalne: ten jiems 
saugu, bent jau kol kas. 

Gaila buvo Nadijai ir Aleksui skirtis su didžiaisiais tinginiais. Jei 
viskas gerai klosis, jei sveiki išeis iš Čia, raizgusis kelias į tepujį 
nebus atrastas, nenutūps ten ir sraigtasparniai. Ko gero, praslinks 
dar koks šimtas metų, kol smalsi žmonija aptiks paskutinį kampelį, 
išlikusį iš priešistorinių laikų. Net jei bus ir ne taip, reikia bent 
jau tikėtis, kad mokslininkų bendruomenė apgins tas nepaprastas 
būtybes anksčiau, negu jas sunaikins laimės ieškotojų gobšumas. 
Šiaip ar taip, Bestijų juodu nebepamatys. 

Keliautojams dar kopiant laiptais į labirintą stojo naktis, bet 
kelią švietė Valimajaus sakų deglas. Jie nedvejodami žengė į pai- 
nųjį tunelių tinklą, kurį šamanas pažinojo kaip savo penkis pirštus. 
Nė karto neteko jiems pakliūti į aklavietę, neprireikė trauktis arba 
grįžti atgal, nes visas žemėlapis glūdėjo burtininko smegeninėje. 
Aleksas atsisakė minties įsidėmėti visus posūkius: kas iš to, kad 
ir galėtum juos prisiminti arba turėtum brėžinius, kai nėra jokių 
gairių ir nežinosi, kur esi. 

Vaikai dar kartą perėjo įstabiąją olą, kurioje pirmąsyk buvo 
regėję drakoną, ir vėl gėrėjosi brangakmenių spalvomis, kristalais 
ir metalais, spindinčiais joje. Tai buvo tikra Ali Babos slėptuvė 
su visais pasakiškais lobiais, kuriuos tik gali parodyti lakiausia 
vaizduotė. Aleksas prisiminė žaliąjį akmenuką, kurį buvo įsime- 
tęs į kišenę, ir išsitraukęs palygino. Blyškiuose urvo atšvaituose 
akmenėlis atrodė nebe žalias, bet gelsvas, ir vaikinas pamanė, jog 
čionykščių brangakmenių spindesys pareina tik nuo apšvietimo, 
tad gal jie tiek teverti kaip ir tie Eldorado žėručiai. Vadinasi, ge- 
rai padarė, kad atsispyrė pagundai prisikrauti jų į kalebasą, užuot 
pripylęs jį gyvybės vandens. Tegul tas netikras smaragdas lieka 
kaip prisiminimas ir lauktuvės mamai. | 

Sparnuotasis slibinas tebetupėjo savo kamputyje kaip ir aną- 
syk, bet dabar — jau su dar vienu, mažesniu ir rausvu, ko gero, 
su drauge. Drakonai nė nekrustelėjo pamatę tris žmones, net ir 
tada, kai dvasingoji Valimajaus žmona nulėkė jų pasveikinti ir 
apskriejo tuos padarus kaip fėja be sparnų. 

Šįsyk, kaip ir kelionėje į žemės gelmes, Aleksui pasirodė, 
kad kelias atgal trumpesnis ir lengvesnis, nes trasa jau pažįstama 
ir netikėtumų nebus. Jų ir nebuvo, tad po paskutinio posūkio 
visi atsidūrė oloje vos už kelių metrų nuo angos į lauką. Čia 
Valimajus liepė jiems susėsti, atrišo vieną iš paslaptingųjų savo 
maišelių, išsitraukė keletą lapelių, panašių į tabaką, ir trumpai 
paaiškino kelionės bendrams, kad dabar jie bus „išvalyti“ — iš 
jų atminties bus išbraukta tai, ką jie matė. Aleksas nenorėjo pa- 
miršti nei Bestijų, nei kelionės į žemės gelmes, ir Nadija troško 
prisiminti ką patyrusi, bet Valimajus užtikrino juos, kad visa tai 
liks jų atmintyje: iš jos bus ištrintas tiktai kelias, kad jie negalėtų 
grįžti į šventąjį kalną. 

Raganius suvyniojo lapus, sulipino juos seilėmis, paskui uždegė 
kaip kokį cigarą ir užsirūkė. Užsitraukė dūmą ir smarkiai papūtė 
vaikams į burną, pirmiau Aleksuį, paskui Nadijai. Nesakytum, 
kad buvo malonu: dvokiantis dūmas, karštas ir aitrus, mušė tiesiai 
į kaktą; jausmas toks, lyg būtum įkvėpęs pipirų. Vaikai pajuto 
aštrų dūrį galvoje, nenumaldomą norą čiaudėti ir greitai apsvaigo. 
Visa tai priminė Aleksui, kaip senelė Ketė atgrasė jį nuo tabako: 
kartu su juo užsidarė automobilyje ir vertė vaiką rūkyti tol, kol 
tam pasidarė bloga. Panašiai jis jautėsi ir dabar, tik dar, be to, 
viskas sukosi ratu. 

Ir tada Valimajus užgesino deglą. Į urvą nesiskverbė šviesos 
spindulėlis kaip anądien, įėjus iš lauko: šįsyk buvo visiškai tamsu. 
Nadija ir Aleksas susiėmė už rankų, o Boroba baimingai dejavo 
įsitvėrusi šeimininkės juosmens. Abu jie regėjo pabaisas, tykančias 
neįžvelgiamoje tamsoje, ir girdėjo šiurpų klyksmą, bet baimės ne- 

jautė. Sveiko proto likučiais juodu suvokė, kad tos klaikios vizijos 
tėra įkvėptų dūmų padarinys ir kad, šiaip ar taip, kol jų draugas 
žiniuonis su jais, jiems nieko nenutiks... Apsikabinę vaikai susi- 
rangė ant žemės ir po poros minučių prarado sąmonę. 

Nei vienas, nei kitas nesusigaudė, kaip ilgai jų miegota. Po 
truputį atsipeikėjo, o netrukus išgirdo Valimajų šaukiant juos 
vardu ir pajuto, kad jis apgraibomis ieško, kur jie. Tamsa oloje 
nebebuvo tokia juoda, tvyrojo šykšti prieblanda, bet jau buvo 
galima įžiūrėti kontūrus. Šamanas jiems parodė ankštą landą į 
lauką, ir juodu, vis dar kiek apsvaigę, patraukė jam iš paskos. Štai 
ir vėl pažįstamas papartynas. Pasaulio Akyje brėško diena. 


SEPTYNIOLIKTAS SKYRIUS 

Rytojaus dieną keliautojai patraukė atgal į Tapirava Terį. Prisi- 
artinę pamatė tarp medžių blizgant sraigtasparnius ir suprato, 
kad nahabų civilizacija galiausiai pasiekė ir tą kaimelį. Valima- 
jus nusprendė likti girioje; visą gyvenimą jis laikėsi atokiai nuo 
svetimšalių ir nemanė, jog dabar tinkamas metas keisti įpročius. 
Šamanas, kaip ir visi miglos žmonės, mokėjo pasidaryti beveik 
nematomas ir metų metais sukiojosi apie nahabus, prisiartindavo 
prie jų stovyklų ir gyvenviečių, kad galėtų juos stebėti, bet nė 
vienas taip ir neįtarė tokio apskritai esant. Jį pažinojo tik Nadija 
Santos ir kunigas Valdomeras, jo bičiulis iš tų laikų, kai dvasinin- 
kas gyveno tarp indėnų. Burtininkas buvo susitikęs su „medaus 
spalvos mergaite“ kai kuriose vizijose ir tikėjo ją esant dvasių pa- 
siuntinę. Jis ją laikė savo šeimos nariu ir todėl leidosi vadinamas 
vardu negirdint pašaliniams, pasakojo jai indėnų legendas ir mitus, 
padovanojo savo talismaną ir nusivedė į šventąjį dievų miestą. 
Jau iš tolo netikėtai pamatęs sraigtasparnius, Aleksas nudžiugo: 
nereikės visiems laikams likti Bestijų planetoje, galės grįžti į pa- 
žįstamą pasaulį. Aišku, sraigtasparniams bus tekę ne vieną dieną 
žvalgyti Pasaulio Akį ieškant pražuvėlių. Tikriausiai močiutė su- 
kėlė didžiulį triukšmą dėl jo dingimo ir privertė kapitoną Ariostą 
kruopščiai apžiūrėti iš oro visą didžiulį rajoną. Galimas daiktas. 

kad oreiviai pamatė dūmus, kylančius iš Mokaritos laidotuvių 
laužo, ir taip nustatė kaimo vietą. 

Valimajus pasisakė jaunuoliams tūnosiąs pasislėpęs tarp me- 
džių, kad matytų, kas dėsis kaime. Aleksas panoro dovanoti jam 
suvenyrą, kaip atlygį už stebuklingąjį vaistą, grąžinsiantį sveikatą 
jo motinai, ir įteikė savo karišką peilį. Indėnas paėmė tą raudonai 
nulakuotą metalinį daiktą, pakilnojo, apžiūrėjo iš visų pusių, bet 
taip ir nesuprato, kam jis tinka. Aleksas vieną po kito atlenkė visas 
geležtes, žnyples, žirkles, kamščiatraukį, atsuktuvą, kol tas daiktas 
virto ežiu, pasišiaušusiu sidabriškais spygliais, ir parodė šamanui, 
kaip kiekvienu įrankiu naudotis, kaip jį atlenkti ir užlenkti. 

Valimajus padėkojo už dovaną, bet buvo išgyvenęs daugiau 
kaip šimtą metų nepažindamas metalų ir atvirai prisipažino, kad 
jaučiasi kiek per senas mokytis nahabų gudrybių. Tačiau jis ne- 
norėjo pasirodyti nemandagus ir pasikabino kariškąjį peilį po 
kaklu, šalia dantų karolių ir kitų savo amuletų. Paskui priminė 
Nadijai pelėdos ūktelėjimą, kuris padeda jiedviem susišaukti. 
Mergaitė jam įteikė kraitelę su trimis krištolo kiaušiniais, nes 
manė, kad senolio rankose jiems būsią saugiau. Ji nenorėjo pasi- 
rodyti svetimšaliams su tomis brangenybėmis: juk jos priklauso 
miglos žmonėms. Jiedviem atsisveikinus praėjo gal tik sekundė, 
o Valimajus jau išnyko tankmėje, tarsi nė nebuvęs. 

Nadija ir Aleksas atsargiai prisiartino prie tos vietos, kur buvo 
nutūpę „triukšmą ir vėją keliantys paukščiai“, kaip kad juos vadino 
indėnai. Juodu pasislėpė tarp medžių, iš kur galėjo viską stebėti 
būdami nematomi, tik per tokį nuotolį sunku buvo išgirsti, kas 
kalbama. Tapirava Terio viduryje, be plieninių paukščių, stovėjo 
dar trys palapinės, brezentinė pavėsinė ir net žibalinė viryklė. At- 
vykėliai buvo ištempę vielą ir ant jos prikabinėję dovanų indėnams 
privilioti: peilių, puodų, kirvių ir kitokių plieninių bei aliumininių 
daiktų, spindinčių saulėje. Šmėkščiojo ginkluoti kareiviai, bud- 
riai saugantys stovyklą, bet indėnų nesimatė nė pėdsako. Miglos 

žmonės buvo išgaravę kaip visada, kai nujausdavo pavojų. Tokia 
strategija labai pravertė genčiai, tuo tarpu kiti indėnai, atvirai 
priešinęsi nahabams, būdavo išnaikinami arba asimiliuojami. Tie, 
kurie leidosi civilizuojami, tapo elgetomis, prarado kario garbę ir 
savo žemę, liko pastumdėliai. Štai kodėl vadas Mokarita niekad 
neleisdavo saviškiams artintis prie nahabų arba imti jų dovanų; jis 
aiškino, kad mainais už peilį arba skrybėlę gentis visiems laikams 
pamiršianti savo kilmę, savo kalbą ir savo dievus. 

Vaikai spėliojo, ko reikia tiems kareiviams. Jeigu tai įeina į 
planą išvyti indėnus iš Pasaulio Akies, tuomet verčiau prie jų 
nesiartinti. Abu dar prisiminė kiekvieną žodį, nusiklausytą Santa 
Marija de la Liuvijoje iš kapitono Ariosto pokalbio su Mauru 
Kariju, ir suprato, kad jų gyvybei grėstų pavojus, jei bandytų 
įsikišti. 


> 


Pradėjo lyti. Lietus užeidavo po du tris kartus per dieną — netikėta 
liūtis, trumpa ir įnirtinga, viską permerkianti ir taip pat staiga nu- 
trūkstanti, kai pasaulis jau gaivus ir švariai nupraustas. Abu draugai 
buvo bemaž valandą stebėję stovyklą iš slėptuvės tarp medžių, kai 
pamatė parskubant į kaimą trijulę; tie žmonės, matyt, buvo išėję 
apžiūrėti apylinkių ir štai grįžta bėgte, peršlapę ligi kaulų. Vaikai, 
kad ir iš tolo, pažino juos bematant: ogi tai Ketė Kold, Sezaris 
Santosas ir fotografas Timotis Brusas. Nadijai ir Aleksui nenorom 
ištrūko palengvėjimo šūksnis: vadinasi, profesorius Leblanas ir 
daktarė Omaira Tores taip pat netoliese. Jiems esant kaimelyje, 
kapitonas Ariostas ir Mauras Karijas neišdrįs griebtis ginklo, kad 
pašalintų iš kelio indėnus — o gal ir juos. 

Vaikai paliko slaptavietę ir vogčiomis ėmė artintis prie Tapirava 
Terio, bet netoli tenuėję buvo sargybinių pastebėti ir kaipmat 

atsidūrė tarp saviškių. Džiaugsmingai šaukė Ketė Kold, išvydu- 
si anūką, laimingas atrodė ir Sezaris Santosas, vėl matydamas 
dukrelę. Abudu bėgte bėgo pasitikti vaikelių, susibraižiusių ir 
apsidaužiusių, purvinų ir skarmaluotų, vos bepastovinčių. Ypač 
neįprastai atrodė Aleksandras, apkirptas kaip indėnas, su išskustu 
viršugalviu, kuriame šašas dengė dar žymią ilgą žaizdą. Santosas 
pakėlė Nadiją raumeningomis rankomis ir taip stipriai ją suspaudė, 
kad vos nesulaužė šonkaulių Borobai, irgi patekusiai į jo glėbį. 
Ketė Kold susiėmė, suvaldė jausmų antplūdį, nors ir jai nusirito 
akmuo nuo širdies; vos priartėjusi prie anūko per rankos ilgį vožė 
jam antausį. 

— Še tau už tai, kad mus taip prigąsdinai, Aleksandrai. Žinok, 
jei dar kartą dingsi man iš akių, užmušiu, — pagrasino močiutė. 
Užuot atsakęs Aleksas ją apsikabino. 

Tučtuojau parėjo ir visi kiti: Mauras Karijas, kapitonas Ariostas, 
daktarė Omaira Tores ir nepakartojamasis profesorius Leblanas, 
bičių sugeltas nuo galvos ligi kojų. Indėnas Karakavė, niūrus kaip 
visada, neparodė nuostabos pamatęs vaikus. 

— Kaip judu atėjot iki čia? Juk be sraigtasparnio šios vietos 
niekaip nepasieksi, — stebėjosi kapitonas Ariostas. 

Aleksas trumpai papasakojo apie savo nuotykius miglos žmo- 
nių gentyje, tik neminėjo detalių ir neaiškino, pro kur jie kopė 
į plynaukštę. Nutylėjo ir kelionę su Nadija į šventąjį tepujį. Jis 
nemanė išdavęs paslaptį, nes nahabai jau vis tiek žinojo apie tą 
gentį. Akivaizdūs požymiai rodė, jog indėnai kaimą paliko vos 
prieš kelias valandas: manijokai tebebuvo pintinėse, žarijos vis dar 
žėravo mažuose ugniakuruose, paskutinės medžioklės laimikius 
viengungių trobelėje dorojo musių spiečiai, slampinėjo vienas 
kitas naminis gyvulys. Kareiviai buvo spėję mačetėmis užkapoti 
keletą nekenksmingų smauglių ir dabar sudarkyti jų kūnai iro 
saulėkaitoje. 

— Kurgi indėnai? — parūpo Maurui Karijui. 

— Jau toli, — atsakė Nadija. 

— Netikiu, kad jie galėjo toli nueiti su moterimis, vaikais ir 
seniais. Negi jie taip ir dingo be pėdsakų? 

— Jie yra nematomi. 

— Kalbėkim rimtai, vaikeli! — pakėlė balsą Karijas. 

— Aš visada kalbu rimtai. 

— Gal nori pasakyti, kad tie žmonės skraido kaip raganos? 

— Jie neskraido, bet bėgioja greitai, — paaiškino mergaitė. 

— Ar moki šnekėti tų indėnų kalba, gražuole? 

— Aš vadinuosi Nadija Santos. 

— Gerai, Nadija Santos, tai kaip: moki susikalbėti su jais ar 
ne? — Karijas buvo beprarandąs kantrybę. 

— Moku. 

Tada įsikišo daktarė Omaira Tores — ėmė aiškinti, kaip svarbu ne- 
atidėliojant paskiepyti gentį. Jos kaimo vieta jau žinoma ir tie žmonės 
neišvengiamai artimiausiu laiku susidurs su svetimšaliais. 

— Kaip žinai, Nadija, mes galim visai netyčia užkrėsti indėnus 
ligomis, kurios jiems yra mirštamos. Ištisos gentys per du tris 
mėnesius išmirdavo nuo peršalimo. Ypač jiems pavojingi tymai. 
Aš turiu vakcinos ir galiu paskiepyti tuos vargšus. Tada jie bus 
saugūs. Ar gali man padėti? 

— Pasistengsiu, — pažadėjo mergaitė. 

— Kaip tu susižinosi su gentim? 

— Dar nežinau, reikia pagalvoti. 


= 


. 


Aleksandras Koldas perpylė gyvybės vandenį į sandariai užkem- 
šamą butelį ir jį atsargiai padėjo į savo maišelį. Tai pamačiusi 


močiutė pasiteiravo, ką jis čia daro. 

— Tai vanduo, kuriuo bandysiu pagydyti mamą, — tarė jis. — Ra- 
dau amžinos jaunystės šaltinį, kurio žmonės ieškojo šimtus metų, 
Kete. Ir mano mama pasveiks. 

Pirmą kartą, kiek vaikinas prisimena, močiutė pasistengė būti 
jam švelni. Aleksas pajuto, kaip jį apkabino liesos raumeningos 
jos rankos, užuodė jos pypkės tabako tvaiką, jautė jos plaukus, 
šiurkščius ir bet kaip apkarpytus, odą, sausą ir grublėtą kaip bato 
aulas, girdėjo kimų jos balsą šaukiant jį vardu ir įtarė, kad gal 
močiutė vis dėlto jį truputį myli. Vos Ketė Kold susigriebė ką 
padariusi, visai nemeiliai nusikratė anūko ir stumtelėjo jį prie 
stalo, kur jo jau laukė Nadija. Abu vaikai, alkani ir išvargę, gulte 
užgulė pupeles, ryžius, manijokų duoną ir žuvis, kiek apdegusias 
ir dygliuotas. Aleksas kimšo taip godžiai, kad senelė net žado ne- 
teko: juk anūkas visada buvo toks išrankus valgiui! 

Pasisotinę draugai lig valiai prisimaudė upėje. Žinojo esantys 
apsupti nematomų indėnų, kurie stebi iš tankmės kiekvieną na- 
habų judesį. Ir pliuškendamiesi vandeny abu jautė jų žvilgsnius 
taip aiškiai, lyg būtų liečiami rankomis. Matyt, miglos žmonės 
nesiartina, nes čia yra nepažįstamų žmonių ir sraigtasparnių, ku- 
riuos kartkartėmis įžvelgdavo danguje, bet niekada nebuvo matę 
iš arti. Vaikai pabandė pasitraukti tolėliau, tikėjosi, kad jeigu jie 
bus vieni, indėnai gal ir pasirodys, bet kaime buvo per daug 
bruzdesio ir gilyn į mišką nepastebėtas nenueisi. Laimei, kareiviai 
nedrįso žengti nė žingsnio iš stovyklos — taip juos buvo įbauginę 
pasakojimai apie Bestiją ir prisiminimas apie žiauriai sumaitotą 
draugo kūną. Niekas iki tol nebuvo ištyręs Pasaulio Akies, tik 
sklandė gandai apie dvasias ir demonus, kurių pilna tame krašte. 
Kareivėliai mažiau bijojo indėnų, nes pasikliovė savo turimais 
šaunamaisiais ginklais, be to, ir patys turėjo indėnų kraujo. 

Sutemus visi, išskyrus tos pamainos sargybinius, susėdo po du 
tris apie laužą parūkyti ir išgerti. Gūdi aplinka paskatino kažkurį 

užsimanyti muzikos, kad atlėgtų širdis. Aleksui teko prisipažinti, 
kad prarado įžymiąją Džozefo Koldo fleitą, bet negalėjo pasakyti 
kur nepaminėdamas to, ką patyrė tepujo viduje. Senelė metė į 
anūką baisingą žvilgsnį, bet netarė nė žodžio: nutuokė, kad vai- 
kis daug ką slepia. Vienas kareivis išsitraukė lūpinę armonikėlę 
ir užgrojo vieną kitą populiarią melodiją, bet jo geri norai nuėjo 
niekais. Visus buvo sukausčiusi baimė. 

Ketė Kold atsisėdo nuošaliau, prie vaikų, ketindama papa- 
sakoti, kas nutiko jiems nesant, nuo pat tos akimirkos, kai juos 
pagrobė indėnai. Apsižiūrėję, kad vaikai dingo, ekspedicijos 
dalyviai nedelsdami puolė jų ieškoti ir žibintais nešini kone visą 
naktį šūkalodami vaikščiojo po girią. Leblanas dar labiau kurstė 
bendrą nerimą kraupiomis pranašystėmis: žinoma, indėnai pa- 
grobė vaikus, iškepė ant iešmo ir kaip tik šią valandėlę juos valgo. 
Profesorius nepraleido progos vaizdingai papasakoti, kaip indėnai 
karibai gyvus belaisvius pjaustydavo į gabalus ruošdamiesi juos 
suėsti. Be abejo, pripažino jis, mes esam ne tarp karibų, kurie, 
beje, jau daugiau kaip prieš šimtą metų vieni civilizuoti, kiti iš- 
naikinti, bet niekad negali žinoti, kaip toli pasiekė kultūros įtaka. 
Sezaris Santosas vos nepuolė antropologo kumščiais. 

Kitos dienos vakarą pagaliau atskrido sraigtasparnis jų vaduoti. 
Laivelis su leisgyviu Choeliu Gonsalesu be nuotykių atplaukė į 
Santa Marija de la Liuviją, kur ligoninės vienuolės ėmėsi slaugyti 
sužeistąjį. Matuvė, indėnas vedlys, išsireikalavo pagalbos ir patsai 
sėdo į sraigtasparnį, kuriuo skrido kapitonas Ariostas. Jis taip pui- 
kiai orientavosi erdvėje, kad nors niekada nebuvo skridęs, nė kiek 
neklaidžiojo bekraštėj girios žalumoj ir tiksliai parodė vietą, kur jų 
laukia „International Geographic“ ekspedicija. Orlaiviui nutūpus 
Ketė Kold liepė karininkui prašyti per radiją daugiau pajėgų, kad 
būtų galima surengti kruopščią pradingusių vaikų paiešką. 

Sezaris Santosas pertraukė žurnalistės pasakojimą ir pridūrė, 
kad ji pagrasino kapitonui Ariostui spauda, Amerikos ambasada 

ir net Centrine žvalgybos valdyba, jeigu jis atsisakys padėti; taip 
ji išsireikalavo dar vieną sraigtasparnį, kuriuo atskrido daugiau 
kareivių, o su jais — ir Mauras Karijas. Ji tvirtino neketinanti 
trauktis iš čia be anūko, net jei reikėtų pėsčiom išvaikščioti visą 
Amazoniją. 

— Ar tikrai taip ir pasakei? — nudžiugo Aleksas. 

— Bet ne dėl tavęs, Aleksandrai. Dėl principo, — subambėjo 
senelė. 


= 


Nakčiai Nadija Santos, Ketė Kold ir Omaira Tores užėmė vieną 
palapinę, Liudvikas Leblanas su Timočiu Brusu — kitą, Mauras 
Karijas įsitaisė savojoje, o kiti vyrai sugulė į hamakus tarp me- 
džių. Stovyklą iš keturių pusių saugojo budėtojai, be to, kiaurą 
naktį degė žibaliniai žibintai. Žmonės tikėjosi (nors nė vienas 
balsu nesakė), kad žiburiai atbaidys Bestiją. Apšviesta stovykla 
tapo lengvu taikiniu indėnams, bet iki tol nė viena gentis nebuvo 
puolusi tamsoj — baiminosi nakties demonų, kurie išsiveržiantys 
iš košmariškų sapnų. 

Visada budriai mieganti Nadija tuoj po vidurnakčio pabudo 
nuo Ketės Kold knarkimo. Įsitikinusi, kad ir daktarė nejuda, 
mergaitė liepė Borobai likti vietoj, o pati negirdimai išslinko iš 
palapinės. Jai buvo tekę labai įdėmiai stebėti, kaip miglos žmonės 
sugeba praeiti pro šalį, kad jų niekas nepamatytų, ir ji suvokė, 
jog tai lemia ne vien kūno maskuotė, bet ir tvirta valia tapti ne- 
materialiam ir pranykti. Dabar ji pabandys juos pamėgdžioti. 
Reikia labai susikaupus pasiekti tokią dvasios būseną, kai tampi 
nematoma, kai gali stovėti per metrą nuo kito žmogaus ir jis tavęs 
nemato. Ji jau žinos, kada bus tą būseną pasiekusi: tada kūnas 

rodysis visai lengvutis, paskui iš viso pranyks, nebeliks nieko. Tik 
svarbu nesiblaškyti, tvirtai laikytis to, ką užsibrėžei, ir tramdyti 
nervus: tai vienintelis būdas pasislėpti nuo svetimų akių. Išėjusiai 
iš palapinės Nadijai reikėjo prasmukti pro sargybinius, vaikštančius 
po stovyklą, ir ji tai padarė be jokios baimės: ją saugojo ypatingas 
dvasinis laukas, kurį mergaitė buvo sukūrusi aplink save. 

Vos tik ji pasijuto saugi miške, mėnesienos prieblandoje, dusyk 
suūkė pelėdos balsu ir ėmė laukti. Netrukus suvokė, jog šalia jos 
jau tyliai stovi Valimajus. Nadija paprašė burtininką pakalbėti su 
miglos žmonėmis ir įtikinti juos ateiti į stovyklą skiepytis. Vis 
tiek jie negalėsią be galo ilgai tūnoti po medžiais, o jei ims kurti 
naują kaimą, juos aptiksią „paukščiai, keliantys triukšmą ir vėją“. 
Mergaitė prižadėjo, kad ji pati pažabos Rahakanarivą, o Jaguaras 
susitars su nahabais. Ir dar ji papasakojo šamanui, kad jos drau- 
gas turi galingą senelę, bet nebandė išaiškinti, kokią galią turi 
raštas ir spauda, nes vargu ar žiniuonis būtų supratęs, apie ką ji 
kalba: juk jis nepažino rašto ir niekada nebuvo matęs nė vieno 
spausdinto puslapio. Todėl ji tik pasakė, kad tos senelės magiškoji 
galia labai paveiki nahabų pasaulyje, nors Pasaulio Akyje iš jos 
maža naudos. 

O Aleksandras Koldas įsitaisė hamake po atviru dangum, ato- 
kiau nuo kitų. Jis dar tikėjosi, kad šiąnakt indėnai mėgins susisiekti 
su juo, bet tučtuojau užmigo ir miegojo kaip užmuštas. Sapnavo 
juodąjį jaguarą. Savo totemą regėjo taip ryškiai ir susitikimą su 
juo prisiminė taip tiksliai, kad rytojaus dieną net abejojo, ar tai 
buvo tik sapnas, ar tikrovė. Neva pabudęs pakilo iš hamako ir 
išsėlino iš stovyklos, o sargybiniai jo taip ir nepastebėjo. Girioj, 
kur nebesiekė nei laužo atšvaitai, nei žibalinių lempų šviesa, jis 
neva pamatė juodą kačių šeimos žvėrį, tupintį ant storos didžiulio 
kaštono šakos; jo uodega lingavo ore, akys žibėjo nakties tamsoje 
lyg švytintys topazai — visai kaip regėjime, kurį jam buvo sukėlęs 
Valimajaus burtų gėrimas. Dantimis ir nagais tas žvėris būtų galė- 

jęs sudraskyti kaimaną, tvirtų raumenų nešamas — lėkęs kaip vėjas, 
o prieš jo jėgą ir narsą nebūtų atsilaikęs joks priešas. Tai buvo 
didingas padaras, žvėrių karalius, Saulės sūnus, Amerikos mitų 
viešpats. Sapne vaikinas sustojo per keletą žingsnių nuo jaguaro 
ir, visai kaip per pirmąjį susitikimą Mauro Karijo dvare, išgirdo 
duslų balsą šaukiant jį vardu: Aleksander... Aleksander... Tas balsas 
jo smegenyse aidėjo kaip milžiniško bronzinio gongo dūžiai, ir 
kaskart jis girdėjo savo vardą. Ką galėtų reikšti tas sapnas? Kokią 
žinią siuntė jam juodasis jaguaras? 

Aleksas pabudo, kai jau visa stovykla buvo sukilusi. Gyvas pra- 
ėjusios nakties sapnas nedavė jam ramybės. Aišku, jame slypėjo 
žinia, tačiau kokia? Vienintelis žodis, kurį ištarė pasirodęs jam 
jaguaras, buvo jo vardas — Aleksandras. Močiutė atnešė jam puo- 
delį kavos su kondensuotu pienu — gėrimo, kurio namie nebūtų 
nė paragavęs, bet dabar tokie pusryčiai rodėsi tikras skanėstas. 
Nuotaikos pagautas vaikinas pasipasakojo ką sapnavęs. 

— Žmonių gynėjas, — tarė močiutė. 

— Ką? 

— Tavo vardas. Aleksandras yra graikiškas vardas, jis reiškia 
gynėją. 

— Kas parinko man tokį vardą? 

— Aš. Tavo tėvai norėjo pavadinti tave Džozefu, senelio vardu, 
bet aš užsispyriau, kad tu turi būti Aleksandras, kaip Aleksandras 
Didysis, genialusis senovės karvedys. Metėm monetą į viršų, ir aš 
laimėjau. Todėl tu taip ir vadiniesi, — paaiškino Ketė. 

— Kaip tau šovė į galvą, kad man tiks tas vardas? 

— Daug yra šiame pasaulyje aukų ir daug prakilnių dalykų, 
kuriuos dera ginti, Aleksandrai. Geras kario vardas padeda kovoti 
už teisybę. 

— Ar tik neapsigavai dėl manęs, Kete? Aš visai ne didvyris. 

— Pamatysim, — atšovė senelė, paduodama jam kavą. 

Jausmas, kad esi šimtų akių stebimas, nervino visus esančius 
stovykloje. Dar ne taip seniai kai kurie valdininkai, vyriausybės 
pasiųsti indėnams padėti, žudė tas pačias gentis, kurias privalėjo 
ginti. Kartais pirmas susitikimas būdavo nuoširdus, abi pusės 
keisdavosi dovanomis ir vaišėmis, o paskui indėnai nei iš šio, nei 
iš to griebdavosi ginklo ir netikėtai užpuldavo atėjūnus. Indėnai, 
pasak kapitono Ariosto, yra nenuspėjami ir žiaurūs, kaip teigia 
ir Leblano teorija, todėl esą neleistina silpninti apsaugos, reikią 
ir toliau visada būti budriems. Nadija bandė paprieštarauti, kad 
miglos žmonės esantys kitokie, bet į jos žodžius niekas nekreipė 
dėmesio. 

Daktarė Omaira Tores tvirtino, kad ji pastaruosius dešimt metų 
dirbo gydytojo darbą daugiausia taikingose gentyse, ir teigė nieko 
nežinanti apie tuos indėnus, kuriuos Nadija vadina miglos žmo- 
nėmis. Šiaip ar taip, ji tikėjosi, kad jai seksis geriau nei pirma ir 
pavyks paskiepyti čiabuvius, dar nespėjusius užsikrėsti. Gydytoja 
pripažino, kad yra buvę atvejų, kai jos skiepai pavėluodavo. Nors 
ir paskiepyti, jie po kelių dienų susirgdavo ir mirdavo šimtais. 

Tuo tarpu Liudvikas Leblanas jau visai prarado kantrybę. Iš 
jo misijos — jokios naudos, jam teksią grįžti tuščiomis, nieko 
nesužinojus apie garsųjį Amazonijos Bestiją. Ką reikėsią sakyti 
„International Geographic“ leidėjams? Kad vienas kareivis žuvo 
sudraskytas paslaptingomis aplinkybėmis, kad jiems teko iškęsti 
baisingą smarvę ir kad jis pats netyčia įsistojo į nežinomo gyvū- 
no išmatas? Aišku, tai nėra patikimi Bestijos buvimo įrodymai. 
Nebūsią jokių naujų žinių nė apie šio krašto indėnus, nes jų 
net pamatyti neteko. Šitiek laiko praleista veltui! Greičiau atgal 
į universitetą, kur jis bus pagerbtas kaip didvyris, kur negresia 
nei piktos bitės, nei kiti nemalonumai. Jo santykiai su grupe 
galėjo būti kur kas geresni, o jau tas Karakavė — velnio neštas ir 

pamestas. Šis indėnas, parsisamdęs asmeniniu padėjėju, vos iš- 
plaukus iš Santa Marija de la Liuvijos atsisakė vėduoti šeimininką 
banano lapu ir, užuot jam tarnavęs, darė viską, kad tik apkartintų 
gyvenimą. Leblanas jį kaltino įmetus jam į kelioninį krepšį gyvą 
skorpioną, o į kavą — nugaišusį vikšrą, be to, tyčia nuvedus jį ten, 
kur gelia bitės. Kiti ekspedicijos dalyviai pakentė profesorių kaip 
keistuolį, iš kurio galima be baimės pasišaipyti. Leblanas laikė 
save tokiu svarbiu asmeniu, jog nė neįsivaizdavo, kad kas nors 
galėtų manyti kitaip. 

Mauras Karijas į visas puses išsiuntinėjo žvalgus. Kareivėliai 
ėjo į girią nenoromis ir labai greit sugrįžo nesužinoję apie gentį 
nieko naujo. Apylinkės buvo išžvalgytos ir iš sraigtasparnių, nors 
Ketė Kold ir tikino, jog triukšmas išbaidys indėnus. Reporterė 
patarė kantriai laukti: kada nors jie patys sugrįšią į savo kaimelį. 
Jai, kaip ir Leblanui, labai rūpėjo ir Bestija, ir indėnai, nes buvo 
įsipareigojusi parašyti straipsnį apie juos. 

— Ar žinai ką nors apie Bestiją, tik nesakai man, Aleksan- 
drai? — kamantinėjo ji anūką. 

— Gal taip, o gal ir ne... — sumurmėjo vaikinas, nedrįsdamas 
pažiūrėti močiutei į akis. 

— Ką reiškia toks atsakymas? 

Apypiete subruzdo visa stovykla: iš girios išėjo kažkokia žmo- 
gysta ir baimingai žengė artyn. Mauras Karijas draugiškais mostais 
kvietė ją prieiti liepęs kareiviams pasitraukti, kad nenubaidytų. 
Fotografas Timotis Brusas savo aparatą įbruko Ketei Kold, o pats 
griebė filmavimo kamerą: vis dėlto pirmas susitikimas su gentimi — 
nepaprastas įvykis. Nadija ir Aleksas kaipmat pažino lankytoją: tai 
Ijomė, Tapirava Terio vadų vadė. Ji atėjo pati viena, nuogutėlė, 
neįtikėtinai susenusi, visa raukšlėta, bedantė, pasiramsčiuodama 
kreivu pagaliu vietoj lazdos, iki pat ausų užsismaukusi apskritą. 
geltonų plunksnų skrybėlę. Senolė vis artinosi gerokai stebindama 
nahabus. Mauras Karijas, pasišaukęs Karakavę ir Matuvę, klausė, 

ar jie nežinantys, kokiai genčiai priklauso ši moteriškė, bet nė 
vienas nežinojo. Tada į priekį išėjo Nadija ir tarė: 

— Aš galiu pakalbėti su ja. 

— Pasakyk jai, kad nedarysim jai nieko blogo, kad esam jos 
gentainių draugai. Tegul tik jie ateina be ginklų mūsų aplankyti: 
turim daug dovanų ir jai, ir kitiems, — kalbėjo Mauras Karijas. 

Nadija laisvai išvertė jo žodžius neminėdama ginklų: jai atrodė, 
kad nedera to sakyti, kai tiek ginklų turi kareiviai. 

— Nenorim nahabų dovanų, norim, kad jie išeitų iš Pasaulio 
Akies, — tvirtai pareiškė Ijomė. 

— Nieko nebus, jie neišeis, — tikino senolę Nadija. 

— Tada mano kariai juos nukaus. 

— Ateis kiti, labai daug kitų, ir išžudys visus tavo karius. 

— Mano kariai stiprūs, o tie nahabai neturi nei lankų, nei 
strėlių, jie yra drambloti ir nevikrūs, jų galvos minkštos, be to, 
jie bailūs kaip vaikai. 

— Karas — ne išeitis, vadų vade. Reikia derėtis, — tikino Nadija. 

— Ką, po velnių, šneka toji senė? — nekantravo Karijas, nes 
mergaitė jau ilgokai nieko nevertė. 

— Ji sako, kad jos gentainiai jau daug dienų nevalgę ir labai 
alkani, — greitosiomis sumetė Nadija. 

— Pasakyk jai, kad duosim jiems tiek maisto, kiek jie panorės. 

—Jie bijo ginklų, — pridūrė mergaitė, nors iš tiesų indėnai nie- 
kada nebuvo matę nei pistoleto, nei šautuvo ir nieko nenutuokė 
apie jų žudomą galią. 

Mauras Karijas liepė vyrams padėti ginklus ir taip parodyti 
gerą valią, bet Leblanas baimingai paprieštaravo: juk indėnai 
mėgstantys užpulti iš pasalų. Kad jau taip, automatus kareiviai 
padėjo, bet pistoletus pasiliko užkištus už diržo. Ijomė gavo iš 
daktarės Omairos Tores dubenėlį mėsos su kukurūzais ir grįžo 
iš kur atėjusi. Kapitonas Ariostas bandė ją pasekti, bet nepraėjus 
nė minutės senolė pranyko tankmėj. 

Iki vakaro atvykėliai stebėjo girią, bet nieko nepamatė, tik buvo 
priversti klausytis Leblano postringavimų apie tai, kad štai štai 
juos užpulsiąs tuntas žmogėdrų. Profesorius, apsiginklavęs iki 
dantų ir kareivių apsuptas, visas drebėjo — tiek jam įvarė baimės 
apsilankiusi nuoga senučiukė su geltonų plunksnų skrybėle. Laikas 
slinko be nuotykių, išskyrus vieną incidentą, kai daktarė Omaira 
Tores užklupo Karakavę rausiantis jos vakcinose. Tai buvo nebe 
pirmas kartas. Mauras Karijas perspėjo indėną, kad jei dar sykį 
bus pastebėtas lendant prie medikamentų, kapitonas Ariostas jį 
čia pat suims. 

Vakare, kai visi jau manė, kad senolė nebegrįš, priešais stovyklą 
išdygo visa miglos žmonių gentis. Iš pradžių pasirodė moterys 
ir vaikai — kažkokie neapčiuopiami, bekūniai ir paslaptingi. Tik 
po kelių sekundžių išryškėjo ir vyrai, iš tikrųjų suėję anksčiau ir 
sustoję pusračiu. Jie sakytum išniro iš nebūties, tylūs ir išdidūs, 
sykiu su vadu Tahama, išsidažę kaip į karą — raudonai, juodai, 
baltai ir žaliai, pasipuošę plunksnomis, žvėrių dantimis, nagais 
ir sėklomis, laikydami rankose visus savo ginklus. Jie lūkuriavo 
pačioj stovykloj, bet taip tobulai prisitaikę prie aplinkos, kad tik 
gerai įsižiūrėjęs galėjai juos aiškiai matyti. Indėnai atrodė lyg be- 
svoriai, gal tik nupiešti gamtos fone, bet, be abejo, žiaurūs. 

Keletą ilgų minučių abu ginkluoti būriai — vienoj pusėj per- 
matomi indėnai, kitoj sutrikę svetimšaliai — tylomis stebėjo vieni 
kitus. Pagaliau Mauras Karijas atsipeikėjo ir ėmė veikti: liepė ka- 
reiviams paruošti valgį ir išdalyti dovanas. Sunkia širdim Aleksas 
ir Nadija žiūrėjo, kaip moterys ir vaikai ima niekučius, kuriais 
ketinama juos privilioti. Jie žinojo, kad nuo tokių nekaltų dova- 
nėlių prasideda genčių žlugimas. Tahama ir jo kariai liko stovėti 
pasirengę, nepaleisdami ginklų. Grėsmingiausiai atrodė storos jų 

kuokos, kuriomis buvo galima pulti priešą akimirksniu; tuo tarpu 
nutaikyti strėlę truktų ilgiau ir kareiviai spėtų iššauti. 

— Paaiškink jiems apie skiepus, gražuole, — liepė mergaitei 
Mauras Karijas. 

— Nadija, mano vardas Nadija, — pabrėžė ji. 

— Viskas tik jų labui, Nadija, dėl jų sveikatos, — pridūrė daktarė 
Omaira Tores. — Jie bijo adatų, bet juk iš tiesų duriant skauda 
mažiau net už uodo įgėlimą. Galbūt vyrai sutiktų būti pirmi ir 
parodyti pavyzdį moterims bei vaikams... 

— O kodėl tamstai nedavus pavyzdžio? — paklausė Nadija 
Maurą Kariją. 

Išpuoselėtą šypseną, visada puošiančią įdegusį verslininko 
veidą, mergaitės iššūkis sakytum nupūtė, akyse šmėkštelėjo siau- 
bas. Visa tai matęs Aleksas pamanė, jog tai tik perdėta reakcija. 
Jis žinojo, kad yra žmonių, bijančių injekcijos, bet Karijo veidas 
buvo toks, tarsi jis būtų išvydęs patį Drakulą. 

Nadija išvertė indėnams gydytojos žodžius, ir po ilgų svars- 
tymų, kuriuose daug sykių buvo paminėtas Rahakanariva, Ijomė 
sutiko pagalvoti ir pasitarti su gentimi. Pokalbis apie skiepus buvo 
dar tik įpusėjęs, kai Ijomė staiga sumurmėjo kažkokį įsakymą, 
nesuprantamą svetimšaliams, ir miglos žmonės išgaravo taip pat 
netikėtai, kaip buvo pasirodę. Jie pasitraukė į girią kaip kokie 
šešėliai; nebuvo girdėti nė vieno žingsnio, nei kokio žodelio, ne- 
suvirko nė vienas kūdikėlis. Visą naktį Ariosto kareiviai budėjo, 
kiekvieną akimirką laukdami užpuolimo. 


> 


Vidurnaktį Nadija pabudo pajutusi daktarę Omairą Tores išeinant 
iš palapinės. Gal ji tik eina savo reikalu į krūmus, pamanė, bet ne- 
aiški nuojauta paskatino ją pasekti. Ketė Kold, kaip paprastai, kietai 

miegodama knarkė ir neėmė į galvą, kas kur vaikšto. O Nadija 
išslinko tyliai kaip katė, juoba kad neseniai buvo pramokusi tapti 
nematoma. Pasislėpusi už paparčių blyškioj mėnulio šviesoj iš- 
vydo daktarės siluetą. Po minutės prisiartino dar kažkas, Nadijos 
nuostabai apkabino daktarę per liemenį ir pabučiavo. 

— Aš bijau, — tarė ji. 

— Nebijok, meile mano. Viskas bus gerai. Po poros dienų iš- 
keliausim iš čia ir grįšim į civilizuotus kraštus. Juk žinai, kaip 
man tavęs reikia... 

— Ar tu tikrai mane myli? 

— Žinoma! Dievinu tave, padarysiu tave labai laimingą, turėsi 
viską, ko tik panorėsi. 

Nadija nepastebimai grįžo į palapinę, atsigulė ant patiesalėlio 
ir apsimetė mieganti. 

Vyriškis, kalbėjęs su daktare Omaira Tores, buvo Mauras 
Karijas. 

Rytojaus rytą miglos žmonės sugrįžo. Moterys nešėsi pintines 
vaisių ir didelį sumedžiotą tapyrą, kaip atlygį už vakarykštes do- 
vanas. Kariai atrodė kur kas taikingiau ir, nors tebelaikė rankose 
vėzdus, smalsavo ne mažiau už moteris ir vaikus. Jie iš tolo žvelgė 
į nepaprastuosius paukščius, keliančius triukšmą ir vėją, čiupinėjo 
nahabų drabužius ir ginklus, judino jų daiktus, landžiojo į pa- 
lapines, pozavo prieš fotoaparatus, matavosi plastikinius karolius 
ir stebėdamiesi bandė mačetes ir peilius. 

Daktarė Omaira Tores nusprendė, kad tokioj atmosferoj galima 
pradėti darbą, tik paprašė Nadiją dar sykį paaiškinti indėnams, 
kaip svarbu žūtbūt apsaugoti juos nuo epidemijų, nes jie vis dar 
neįsitikinę. Kapitonas Ariostas būtų linkęs tučtuojau priversti juos 

ginklu, bet nesigriebė jo vien todėl, kad čia pat buvo Ketė Kold 
ir Timotis Brusas: negalima elgtis brutaliai žurnalistams matant, 
reikia laikytis etiketo. Nėra kitos išeities, tik kantriai laukti, kada 
pagaliau baigsis tos derybos tarp Nadijos Santos ir genties. Ka- 
riškiui nė nedingtelėjo, jog iššaudyti indėnus — ne visai tinkamas 
būdas jiems apsaugoti, kad neišmirtų nuo tymų. 

Nadija priminė indėnams, kad Ijomė buvo ją paskyrusi vade 
sutramdyti Rahakanarivai, kuris baudžiąs žmones baisiomis epi- 
demijomis, todėl jie privalantys jai paklusti. Ji siūlėsi pati pirma 
leistis paskiepijama, bet Tahama ir jo kariai tarė, jog tai juos įžeis- 
tų. Jie būsią pirmieji — taip pagaliau ir pasakė. Su palengvėjimo 
atodūsiu Nadija išvertė miglos žmonių sprendimą. 

Daktarė Omaira Tores liepė pavėsyje pastatyti stalą ir ant jo 
išdėliojo savo švirkštus bei ampules, o Mauras Karijas įsakė su- 
statyti visą gentį į eilę, kad nė vienas neliktų nepaskiepytas. 

Tuo tarpu Nadija pasikvietė Aleksą nuošaliau ir papasakojo, ką 
girdėjusi naktį. Nei vienas, nei kitas nenumanė, ką galėtų reikšti 
ta scena, bet abu įtarė kažkokią išdavystę. Kaip čia dabar yra, 
kad švelnioji Omaira Tores artimai bendrauja su Mauru Kariju, 
žmogum, kurio širdis — piniginėje? Nėra abejonės, kad Mauras 
Karijas suviliojo gerąją daktarę; argi nebuvo kalbama, kad jis 
turi pasisekimą tarp moterų? Nadija ir Aleksas neįžvelgė tame 
žmoguje nieko patrauklaus, bet ką žinai — tūlam jo manieros, jo 
pinigai gali ir galvą susukti. Tai bent būtų sensacija kitiems dak- 
tarės garbintojams — Sezariui Santosui, Timočiui Brusui ir net 
profesoriui Liudvikui Leblanui! 

— Man tai visai nepatinka, — prisipažino Aleksas. 

— Argi ir tu jam pavyduliauji? — pasišaipė Nadija. 

— Ne! — pasipiktino vaikinas. — Bet širdimi jaučiu kažką labai 
blogo. 

— Ar tik ne dėl to regėjimo, kurį kartu patyrėm Auksiniame 
Mieste, prisimeni? Kai nuo Valimajaus bendrų vizijų gėrimo visi 
sapnavom tą patį, net ir Bestijos. 

— Tikrai. Tas sapnas man priminė kitą, kurį buvau matęs dar 
prieš išvykdamas čionai: kad didžiulis maitvanagis pagriebė mano 
mamą ir ja nešinas išskrido. Tada maniau, jog tai reiškia ligą, 
gresiančią jos gyvybei, o tas paukštis — tai mirtis. O būdami te- 
pujyje sapnavom, kad Rahakanariva sudaužė narvą, kuriame buvo 
įkalintas, ir kad indėnai buvo pririšti prie medžių, ar ne? 

— Taip, o nahabai buvo su kaukėmis. Ką reiškia tos kaukės, 
Jaguarai? 

— Paslaptį, melą, išdavystę. 

— Kodėl, kaip manai, Maurui Karijui taip rūpi paskiepyti 
indėnus? 

Klausimas pakibo kaip strėlė, sulaikyta ore. Persigandę žvelgė 
vaikai vienas į kitą. Ir staiga jiems nušvito, kad visi yra įkliuvę į 
pasibaisėtinus spąstus: juk Rahakanariva — tai epidemija. Mirtis, 
gresianti genčiai, — ne mitinis paukštis: ji visai apčiuopiama, ji jau 
čia pat. Vaikai nuskuodė į kaimelio vidurį, kur daktarė Omaira 
nesvarstydamas puolė visu smarkumu ant kario ir pargriovė jį 
aukštielninką ant žemės. Tahama pašoko ir griebė kuoką ketin- 
damas sutraiškyti vaikiną kaip kokį tarakoną, bet išgirdo Nadijos 
klyksmą ir jo ranka pakibo ore. 

— Ne! Ne! Ten yra Rahakanariva! —šaukė mergaitė, rodydama 
į vakcinos ampules. 

Sezaris Santosas pamanė, kad jo duktė išprotėjo, ir pabandė ją 
nutverti, bet ji ištrūko jam iš rankų ir nubėgo pas Aleksą, cypda- 
ma ir kuldama kumščiais Maurą Kariją, kad neužstotų jai kelio. 
O indėnams skubėjo aiškinti, kad ji pati buvo suklaidinta, kad 
skiepai jų neapsaugos, priešingai — nužudys, nes švirkšte slypi 
Rahakanariva. 


AŠTUONIOLIKTAS SKYRIUS 

Kraunj P dėmės 


Daktarė Omaira Tores nesileido išmušama iš vėžių. Ji pareiškė, 
jog visa tai — vaikų fantazijos, ir liepė kapitonui Ariostui juos iš- 
vesti, o pati ketino tęsti ką pradėjusi, nors genties nuotaikos tuo 
tarpu visiškai pasikeitė. Ir štai kaip tik tada, kai kapitonas Ariostas 
jau buvo beketinąs duoti įsakymą šaudyti, o kareiviai grumdėsi 
su Nadija ir Aleksu, įsikišo Karakavė, per visą kelionę ištaręs ga? 
tik pustuzinį žodžių. 

— Minutėlę! — šūktelėjo jis. 

Sutrikusiems aplinkiniams jis pareiškė esąs Čiabuvių apsaugos 
departamento pareigūnas ir smulkiai išdėstė, kad jo pareiga — tirti, 
kodėl išmiršta Amazonijos gentys, ypač tos, kurios gyvena prie 
aukso ir deimantų telkinių. Jis dėl to jau senokai įtariąs Maurą 
Kariją, žmogų, labiausiai pasipelniusį iš šio krašto turtų eksploa- 
tacijos. 

— Kapitone Ariostai, areštuokit vakcinas! — įsakė Karakavė. — Jos 
bus ištirtos laboratorijoje. Jei neklystu, šiose ampulėse yra ne 
vakcinos, o mirtinos dozės tymų viruso. 

Užuot atsakęs, kapitonas Ariostas pakėlė ginklą ir iššovė 
Karakavei į krūtinę. Pareigūnas krito negyvas. Mauras Karijas 
nustūmė daktarę Omairą Tores, išsitraukė pistoletą ir, kol Se- 
zaris Santosas suskubo pridengti moterį savo kūnu, ištuštino 

apkabą į ampules, sustatytas ant stalo. Pažiro šukės, skystis 
pasiliejo ant žemės. 

Įvykiai rutuliojosi taip audringai, kad paskui niekas jų negalėjo 
tiksliai atpasakoti, kiekvienas aiškino savaip. Kai ką spėjo nufil- 
muoti Timotis Brusas, kitus momentus užfiksavo fotoaparatas, 
kurį laikė Ketė Kold. 

Išvydę sudužusias ampules, indėnai pamanė, kad Rahakanariva 
paspruko iš nelaisvės, atvirto paukščiu žmogėdra ir dabar juos 
suės. Tahama sušuko kraują stingdančiu balsu ir niekieno nespėtas 
sulaikyti vožė baisų smūgį Maurui Karijui per galvą; šis susmuko 
tarsi maišas. Kapitonas Ariostas nukreipė pistoletą į Tahamą, bet 
Aleksas metėsi jam į kojas, o Boroba, Nadijos beždžionėlė, už- 
šoko ant veido. Kapitono kulkos nulėkė į orą, ir Tahama spėjo 
pasitraukti dengiamas savo karių, jau įtempusių lankus. 

Per kelias sekundes, kol kareiviai susivokė ir išsitraukė ginklus, 
gentis pranyko. Moterys ir vaikai spruko kaip voverės ir dingo 
tankumyne, o vyrai prieš pabėgdami dar spėjo paleisti keletą 
strėlių. Kareiviai šaudė aklai, o Aleksas vis dar grūmėsi su Ariostu 
ant žemės, padedamas Nadijos ir Borobos. Kapitonas smogė jam 
į pasmakrę pistoleto rankena ir gerokai apsvaigino, paskui skėlė 
po antausį Nadijai ir beždžionėlei. Ketė Kold atskubėjo į pagalbą 
anūkui ir nutempė jį tolyn nuo apšaudomo ploto. Per riksmus ir 
sąmyšį niekas negirdėjo, ką ten komanduoja Ariostas. 

Po poros minučių kaimas jau plūdo krauju: tris kareivius spėjo 
sužeisti strėlės, ant žemės gulėjo keli nukauti indėnai, be to, Kara- 
kavės lavonas ir nejudantis Mauro Karijo kūnas. Viena moteriškė 
krito nuo kulkų, o kūdikis, kurį ji laikė ant rankų, nuriedėjo tolyn 
nuo motinos. Liudvikas Leblanas, nuo pat genties pasirodymo 
laikęsis atokiai ir glaudęsis už medžio, pasielgė labai netikėtai. Iki 
šiol jis buvo be galo nervingas, bet dabar, matant kūdikį, kenčiantį 
nuo smurto, jam iš kažkur atsirado drąsos; jis perbėgo mūšio lauką 

ir paėmė vargšelį ant rankų. Tai buvo gal poros mėnesių vaikelis, 
aptaškytas motinos krauju ir klykiantis nesavu balsu. Leblanas liko 
ten, pačioj sumaišties aky, spaudė kūdikėlį prie krūtinės, o pats 
drebėjo iš įniršio ir nusivylimo. Pikčiausi jo kaltinimai apvirto 
aukštyn kojom: ne indėnai elgėsi kaip laukiniai, bet jie patys. Pa- 
galiau jis priėjo prie Ketės Kold, mėginančios apiplauti kruviną 
anūko burną, ir padavė jai vaikelį. 

— Šekit, Kold, jūs gi moteris, žinosit, ką su juo daryti, — tarė jis. 

Netikėtai užklupta, reporterė paėmė kūdikį ištiestomis ranko- 
nis kaip kokią brangią vazą. Jau tiek metų jai nebuvo tekę laikyti 
vaikelio ant rankų ir ji nebežinojo, kaip su juo elgtis. 

Tuo tarpu Nadijai pavyko atsistoti ir dabar ji stebėjo kūnais 
nuklotą aikštę. Ji veržėsi prie indėnų — gal atpažins juos, bet tėvas 
ragino pasitraukti, apsikabino ją, šaukė vardu ir kaip įmanydamas 
ramino. Nadija spėjo pamatyti, kad Ijomės ir Tahamos nėra tarp 
negyvėlių, ir pamanė, kad miglos žmonėms liko bent jau du vadai, 
nes kitų dviejų, Erelės ir Jaguaro, jie nebeturi. 

— Sustokit visi prie ano medžio! — liepė ekspedicijos dalyviams 
kapitonas Ariostas. Kariškis buvo perbalęs, ginklas jo rankoj vir- 
pėjo. Prasti popieriai! 

Ketė Kold, Timotis Brusas, profesorius Leblanas ir abu vaikai 
pakluso. Aleksui buvo išmuštas dantis, burna pilna kraujo, jis vis 
dar buvo apsvaigęs nuo smūgio į pasmakrę. Nadija niekaip ne- 
galėjo atsigauti nuo išgąsčio, ją dusino užgniaužtas riksmas, akys 
buvo įsmeigtos į negyvus indėnus ir kareivius, kurie vaitodami 
raitėsi ant žemės. Daktarė Omaira Tores, nieko aplink nematy- 
dama ir paplūdusi ašaromis, laikė ant kelių Mauro Karijo galvą. 

Ji bučiavo jam veidą maldaudama nemirti, nepalikti jos, o kraujo 
dėmė ant jos drabužių vis plėtėsi. 

— Mes ketinom susituokti... — kartojo ji be paliovos. 

— Daktarė yra Mauro Karijo bendrininkė. Ją jis turėjo omeny, 
kai sakė, kad su ekspedicija keliauja žmogus, kuriuo jis pasitiki, 
prisimeni? O mes kaltinom Karakavę! — šnibždėjo Aleksas Nadi- 
jai, bet ji, dar neatitokusi nuo išgąsčio, negirdėjo tų jo žodžių. 

Berniukas suvokė, kad verslininko planui išmarinti indėnus 
tymų epidemija reikėjo daktarės Tores pagalbos. Jau keletas metų 
čiabuviai masiškai mirdavo nuo šios ir kitų ligų, nors valdžia ir 
stengėsi juos ginti. Prasidėjus epidemijai nebebuvo kas darą, nes 
indėnai buvo bejėgiai apsisaugoti: jie tūkstančius metų gyveno 
izoliuoti ir jų imuninė sistema neįstengė atsispirti baltaodžių vi- 
rusams. Indėnas galėjo per kelias dienas mirti nuo paprasčiausios 
slogos, ką jau kalbėti apie sunkesnes ligas. Medikai, tiriantys tą 
problemą, nesuprato, kodėl nė viena profilaktikos priemonė ne- 
padeda. Niekam nė į galvą nešovė, kad Omaira Tores, žmogus, 
įpareigotas skiepyti indėnus, dalija jiems mirtinas injekcijas, nes 
jos mylimasis nori pasisavinti jų žemes. 

Moteris, nekeldama įtarimo, jau buvo išnaikinusi ne vieną 
gentį ir tą patį ketino padaryti miglos žmonėms. Ką jai buvo 
pažadėjęs Karijas už tai, kad įvykdytų tokį sunkų nusikaltimą? 
Ko gero, ji tai darė ne už pinigus, o vien iš meilės tam vyriškiui. 
Pagaliau ar ne vis tiek, iš meilės ar iš gobšumo: padariniai tie pa- 
tys —šimtai nužudytų vyrų, moterų ir vaikų. Jei ne Nadija Santos, 
pamačiusi, kaip Omaira Tores bučiuojasi su Mauru Kariju, šios 
porelės kėslai būtų likę neatskleisti. Ir tik laiku įsikišus Karakavei, 
kuris už tai sumokėjo gyvybe, jų planas žlugo. 

Tik dabar Aleksandras Koldas suprato, kokį vaidmenį Mau- 
ras Karijas buvo skyręs „International Geographic“ ekspedicijos 
nariams. Paskiepijus čiabuvius tymų virusu, po poros savaičių 
gentyje būtų įsisiautėjusi epidemija ir užkratas labai greit išplitęs 

į kitus kaimus. Tada lengvatikis profesorius Liudvikas Leblanas 
būtų paliudijęs pasaulio spaudai savo akimis matęs pirmąjį kon- 
taktą su miglos žmonėmis. Ir nieko neapkaltinsi: buvo imtasi 
reikiamų priemonių kaimo gyventojams apsaugoti. Antropologas, 
remdamasis Ketės Kold reportažais ir Timočio Bruso nuotrau- 
komis, būtų patvirtinęs, kad visi genties nariai buvo paskiepyti. 
Pasauliui epidemija būtų buvusi parodyta kaip neišvengiama ne- 
laimė, niekas nieko nebūtų įtaręs ir Maurui Karijui nebūtų grėsęs 
joks vyriausybinis tyrimas. Tai būtų buvęs švarus ir veiksmingas 
išnaikinimo būdas, nepaliekantis kraujo pėdsakų kaip kulkos ar 
bombos, kuriomis metų metus buvo žudomi indėnai norint „iš- 
valyti“ Amazoniją ir atverti kelią kasyklų magnatams, prekybi- 
ninkams, kolonistams ir avantiūristams. 

Iš Karakavės žodžių supratęs, kad planas atskleistas, kapitonas 
Ariostas pametė galvą ir įsikarščiavęs nušovė indėną tikėdamasis 
taip apginti ir Kariją, ir save. Manė, kad uniforma leidžia jam elgtis 
kaip nori. Tame atokiame ir beveik negyvenamame krašte, kur 
nebesiekia ilgos teisingumo rankos, niekas nepaneigs jo žodžių. 
Dėl to jis įgijo pavojingą galią. Tai buvo šiurkštus žmogus, ne- 
varžomas sąžinės, daug metų ištarnavęs pasienio postuose; jam 
prievarta — įprastas dalykas. Tarsi dar negana būtų ginklo už diržo 
ir karininko autoriteto, jis dar ieškojo ir Mauro Karijo protekcijos. 
Verslininkas savo ruožtu naudojosi ryšiais labai aukštuose vyriau- 
sybės sluoksniuose, priklausė valdančiajai klasei, turėjo daug pini- 
gų, buvo gerbiamas ir niekam neatsiskaitydavo. Ariosto ir Karijo 
sąjunga buvo naudinga abiem. Kapitonas buvo numatęs mažiau 
kaip per dvejus metus nusivilkti uniformą ir tapęs milijonierium 
persikraustyti į Majamį, bet va — Mauras Karijas guli perskelta 
galva ir nebegali jo užtarti. Galas kapitono neliečiamybei. Teks 
jam atsakyti teisme už tai, kad nušovė Karakavę ir tuos indėnus, 


kurių lavonai guli vidur stovyklos. 

Ketė Kold, vis dar laikydama kūdikį ant rankų, galvojo, kad ir 
ji, ir kiti ekspedicijos dalyviai, net ir vaikai, vargu bau išliks gyvi, 
nes Ariostas stengsis bet kokia kaina neleisti iškilti į viešumą 
tam, kas įvyko Tapirava Teryje. Dabar jau ne taip paprasta 
apipilti numirėlius benzinu, padegti ir paskelbti dingusiais be 
žinios. Netikėtai viskas apsivertė: „International Geographic“ 
ekspedicijos nariai, užuot tapę kapitonui priedanga, tapo sunkia 
kliūtimi. Reikėjo nusikratyti liudytojais, bet labai sumaniai: pa- 
prasčiausiai sušaudęs įsiveltum į didelę bėdą. Svetimšaliai, jų pačių 
nelaimei, atsidūrė labai toli nuo civilizuotų kraštų; čia kapitonui 
lengva nušluoti visus pėdsakus. 

Ketė Kold neabejojo, kad jei kapitonas ryšis juos išžudyti, ka- 
reiviai nė piršto nepajudins jam sutrukdyti ir net neišdrįs apskųsti 
jo vyresnybei. Džiunglės paslepia nusikaltimų galus. Belaisviams 
nevalia rankas sudėjus laukti gailestingo šūvio, reikia ko nors 
griebtis. Juk jie nebeturi ko prarasti, blogiau vis tiek jau nebus. 
Ariostas, beširdis ir nesivaldantis, ims ir pasiųs juos ten pat, kur 
pasiuntė Karakavę. Ketė dar neturėjo aiškaus plano, tik manė, 
kad pirmiausia reikia sutrikdyti priešų gretas. 

— Kapitone, manyčiau, kad šiuos vyrus reikia kuo skubiausiai 
gabenti į ligoninę, — pasiūlė rodydama į Kariją ir sužeistuosius 
kareivius. 

— Nutilk, sene! — apšaukė ją karininkas. 

Vis dėlto po kelių minučių Ariostas liepė įkelti Maurą Kariją 
ir tris kareivius į vieną sraigtasparnį. Omairai Tores įsakė pa- 
mėginti ištraukti strėles iš sužeistųjų kūno prieš nešant juos į 
orlaivį, bet gydytoja tarsi nė negirdėjo: šiuo metu jai rūpėjo 
tik mylimasis, besivaduojantis mirtimi. Ketė Kold ir Sezaris 
Santosas ėmėsi tvarstyti dejuojančius kareivius bent skudurais, 
kad nenukraujuotų. 

Kol kareiviai guldė sužeistuosius į sraigtasparnį ir bergždžiai 
mėgino per radiją susisiekti su Santa Marija de la Liuvija, Ketė 
patyliukais išdėstė profesoriui Leblanui savo būgštavimus dėl 
dabartinės jų padėties. Antropologas buvo priėjęs tą pačią išvadą 
kaip ir ji: likti Ariosto rankose jiems pavojingiau nei susidurti su 
indėnais ar Bestija. 

— Jeigu įstengtume pasprukti į mišką... — šnibždėjo Ketė. 

Pirmąsyk šis žmogus nustebino ją blaiviu protu. Ketė buvo 
jau taip įpratusi prie profesoriaus nesivaldymo ir išsišokimų, kad 
pamačiusi jį ramų net negalvodama leido jam spręsti. 

— Tai būtų beprotybė, — tvirtai atrėžė Leblanas. — Vienintelė 
priemonė ištrūkti iš čia — sraigtasparnis. Viskas priklauso nuo 
Ariosto. Laimei, jis yra nemokša ir pasipūtėlis, o tai mums nau- 
dinga. Apsimeskim, kad jo neįtariam, ir paimsim jį gudrumu. 

— Kaip? — nepatikliai paklausė reporterė. 

— Pavertę jį savo įrankiu. Jis yra įsibaiminęs, tad suteikim jam 
viltį išnešti sveiką kailį ir net sugrįžus iš čia dėtis didvyriu, — tarė 
Leblanas. 

— Niekados! — sušuko Ketė. 

— Nekvailiokit, Kold. Mes jam tik pažadėsim, bet tai nereiškia, 
kad ištesėsim. Ištrūkęs iš šio krašto Liudvikas Leblanas pats pirmas 
paliudys, kaip žiauriai buvo elgiamasi su vargšais indėnais. 

— Matau, kad jūsų nuomonė apie indėnus šiek tiek pasikei- 
tė, — iškošė Ketė Kold. 

Profesorius nesiteikė atsakyti. Jis išsitiesė visu neįspūdingu 
savo ūgiu, pasitaisė liemenę, išteptą purvu ir krauju, ir kreipėsi 
į kapitoną Ariostą: 

— Kaip mes grįšim į Santa Marija de la Liuviją, gerbiamasis 
kapitone? Į antrąjį sraigtasparnį visi netilpsim, — tarė mostelėda- 
mas į kareivius ir į būrelį, stoviniuojantį prie medžio. 

— Nekiškit nosies ne į savo reikalus! Čia įsakinėju aš! —subau- 
bė Ariostas. 

— Žinoma! Visa laimė, kapitone, kad jūs imatės tos naštos, nes 
kitaip mūsų padėtis būtų labai sunki, — švelniu balsu pamalonino 
jį Leblanas. Ariostas sutrikęs klausėsi. — Jei ne jūsų didvyriškumas, 
visi būtume žuvę nuo indėnų rankos, — pridūrė profesorius. 

Kiek aprimęs Ariostas suskaičiavo žmones, įsitikino, kad Leb- 
lanas teisus, ir nusprendė išsiųsti pusę kareivių pirmuoju reisu. 
Taip jis liko vien su penkiais vyrais ir ekspedicijos dalyviais, bet 
pastarieji buvo nepavojingi, nes neginkluoti. Mašina pakilo į orą 
pakeldama nuo žemės debesį rausvų dulkių, pakibo virš žaliojo 
girios skliauto ir ištirpo danguje. 


"a 


Nadija Santos stebėjo, kas vyksta, apsikabinusi su tėčiu ir Boroba. 
Dabar ji gailėjosi, kam paliko Valimajaus talismaną krištolo kiau- 
šinių lizde, nes be amuleto apsaugos jautėsi pražuvusi. Netikėtai ji 
suūkė pelėdos balsu. Sezaris Santosas sutrikęs pamanė, kad vargšę 
jo dukrelę nuo užgriuvusių emocijų ištiko nervinis priepuolis. 
Kautynės, įsiliepsnojusios kaimelyje, buvo labai žiaurios, nuo su- 
žeistųjų kareivių dejonių ir Mauro Karijo kraujo čiurkšlių plaukai 
stojosi piestu; nušautųjų indėnų kūnai tebegulėjo ten, kur juos už- 
klupo kulkos, ir niekas nebandė jų išnešti. Vedlys nusprendė, kad 
Nadiją bus sukrėtusios išgyventos baisybės — kitaip jis nemokėjo 
paaiškinti, kodėl mergaitė taip sukliko. Tuo tarpu Aleksandrui 
Koldui teko slėpti šypsnį — jis didžiavosi savo drauge išgirdęs jos 
šūksnį: Nadija griebėsi paskutinės galimybės išsigelbėti. 

— Atiduok man filmus! — pareikalavo kapitonas Ariostas, kreip- 
damasis į Timotį Brusą. 

Fotografui tai buvo tolygu reikalavimui atiduoti gyvybę. Jis 
buvo savo nuotraukų fanatikas, niekada nesiskyrė su negatyvais, 
visus laikė rūpestingai suklasifikuotus savo studijoje Londone. 

— Puikiai suprantu, jog imatės atsargumo priemonių, kad ne- 
pražūtų šie vertingi negatyvai, kapitone Ariostai, — įsiterpė Leb- 
lanas. — Jie paliudija, kas čia dėjosi, įrodo, kad tas indėnas puolė 
poną Kariją, kad šaunieji jūsų kareiviai žuvo nuo strėlių, kad jūs 
pats buvote priverstas šauti į Karakavę. 

— Tas žmogus kišosi ne į savo reikalus! — sušuko kapitonas. 

— Žinoma! Jis išprotėjo. Norėjo sutrukdyti daktarei Tores 
atlikti pareigą. Jo kaltinimai absurdiški! Gaila, kad grumtynių 
įkarštyje buvo sudaužytos ampulės su vakcina. Dabar nebežinom, 
kas jose buvo, ir negalim įrodyti, kad Karakavė melavo, — rietė 
Leblanas. 

Ariosto veide pasirodė grimasa, kuri kitomis aplinkybėmis būtų 
reiškusi šypseną. Jis užsikišo pistoletą už diržo, atidėjo klausimą dėl 
nuotraukų ir pirmą sykį liovėsi rėkavęs. Galgi tie svetimšaliai nieko 
neįtaria, gal jie daug kvailesni, nei jo manyta, tarė pats sau. 

Ketė Kold net išsižiojo klausydamasi antropologo pašnekesio su 
karininku. Niekada nebūtų pamaniusi, kad šis menkysta Leblanas 
gali taip šaltakraujiškai elgtis. 

— Dėl Dievo, liaukis, Nadija, — maldavo Sezaris Santosas, kai 
mergaitė gal jau dešimtą kartą pamėgdžiojo pelėdos šauksmą. 

— Matau, kad čia ir nakvosim. Ar nenorėtumėt, kad paga- 
mintume ko nors vakarienei, kapitone? — įsiteikiamai pasiūlė 
Leblanas. 

Kariškis įpareigojo ekspedicijos dalyvius pasirūpinti valgiu ir 
leido jiems vaikščioti po stovyklą, tik liepė nenutolti daugiau 
kaip trisdešimt metrų, kad nedingtų jam iš akių. Kareiviams liepė 
surinkti indėnų palaikus ir sukrauti į vieną vietą; rytojaus dieną 
teksią juos palaidoti arba sudeginti. Per naktį Ariostas ketino nu- 

spręsti, kaip pasielgti su svetimšaliais. Santosas ir jo duktė gali ir 
dingti, jų niekas nepasiges, bet su kitais reikia būti atsargesniam. 
čiai. Kaip jo patirtis rodo, kai tik kas nors nutinka amerikiečiui, 
būtinai prasideda tyrimas; tie įžūlūs gringai laiko save pasaulio 
viešpačiais. 


> 


Nors paruošti vakarienę buvo siūlęs profesorius Leblanas, darbo 
ėmėsi Sezaris Santosas ir Timotis Brusas, nes antropologas nebūtų 
sugebėjęs nė kiaušinio išvirti. Ketė Kold atsiprašė negalėsianti pa- 
dėti, nes mokanti gaminti nebent kukuliukus, o čia nesą reikiamų 
produktų; be to, jai esą pakankamai rūpesčio iš šaukštelio maitinti 
kūdikį praskiestu kondensuotu pienu. Tuo tarpu Nadija žvalgėsi 
po tankmę, protarpiais vis suūkdama pelėdos balsu. Išgirdusi tylų 
šeimininkės įsakymą, Boroba nušoko nuo jos rankos ir nudūmė į 
mišką. Po pusės valandos kapitonas Ariostas prisiminė fotofilmus 
ir liepė Timočiui Brusui atiduoti juos ta dingstim, kurią buvo 
minėjęs Leblanas: jo rankose jiems būsią saugiau. Tuščiai anglas 
fotografas ginčijosi ir net bandė siūlyti kyšį: karininkas nesileido 
į kalbas. 

Visi pasikeisdami pavalgė ir kareiviai liko budėti, o ekspedicijos 
dalyviams Ariostas liepė miegoti palapinėse: ten, pasak jo, jie būsią 
saugesni, jei užpultų indėnai, nors tikroji priežastis buvo kita —taip 
lengviau juos kontroliuoti. Nadija ir Ketė Kold su vaikeliu užėmė 
vieną palapinę, Liudvikas Leblanas, Sezaris Santosas ir Timotis 
Brusas — kitą. Kapitonas nepamiršo, kaip Aleksas buvo jį užsi- 
puolęs, ir jautė jam aklą neapykantą. Tik per tuos pienburnius, 
ypač dėl prakeiktojo amerikiečio vaikėzo, jis įkliuvo į tą siaubingą 
mėsmalę, Maurui Karijui ištaškytos smegenys, indėnai pabėgo, o 

jo planams tapti milijonierium ir apsigyventi Majamyje iškilo 
rimtas pavojus. Aleksandras kėlė jam grėsmę, už tai nusipel- 
nė bausmės. Ir Ariostas nusprendė atskirti jį — liepė pririšti 
prie medžio stovyklos pakrašty, toli nuo kitų jo grupės narių 
palapinių ir atokiai nuo žibalinių lempų. Ketė Kold karštai 
protestavo, kad jos anūkas taip skriaudžiamas, bet kapitonas 
liepė tylėti. 

— Gal taip net geriau, Kete. Jaguaras yra labai mitrus ir tik- 
riausiai sugalvos, kaip pabėgti, — kuždėjo Nadija. 

— Ariostas ruošiasi naktį jį nužudyti, esu tikra, — atsakė jai 
reporterė, drebėdama iš apmaudo. 

— Boroba jau ieško pagalbos, — užtikrino Nadija. 

— Negi tu tiki, kad ta beždžionėlė mus išgelbės? — sušnopš- 
tė Ketė. 

— Boroba labai protinga. 

— Vaikeli, tau galvoj negerai! — šūktelėjo senelė. 

Slinko valanda po valandos, bet niekas stovykloj nemiegojo, 
išskyrus kūdikį, pailsusį verkti. Ketė Kold, įsitaisiusi ant drabužių 
ryšulio, krimtosi, kodėl jai taip nesiseka: mažiau už viską pasau- 
lyje ji troško rūpintis našlaičiu. Reporterė budėjo ir laukė: buvo 
įsitikinusi, kad Ariostas tuoj ims žudyti — pradės nuo jos anūko, 
paskui pribaigs ir kitus; o gal atvirkščiai — pirmiau imsis jų, o jau 
tada atkeršys Aleksui kokia nors lėta ir baisia mirtimi. Tas žmogus 
labai pavojingas. Timotis Brusas ir Sezaris Santosas taip pat laikė 
ausis priglaudę prie palapinės audeklo mėgindami atspėti, ką ten 
lauke veikia kareiviai. Tuo tarpu profesorius Liudvikas Leblanas 
išlindo iš palapinės neva savo reikalu ir užšnekino kapitoną Arios- 
tą. Antropologas, suvokdamas, kad rizika visiems žūti didėja kas 
valandą, nutarė, jog verta pabandyti atitraukti kapitono dėmesį, 
tad pasiūlė jam palošti kortomis ir kartu išragauti butelį degtinės, 


gautą iš Ketės Kold. 


244 « IsaBEL AiLENDE 


— Nemėginkit manęs nugirdyti, profesoriau, — perspėjo Arios- 
tas, bet stiklinę vis dėlto prisipylė, 

—Kąjūs, kapitone! Gurkšnis degtinės tikrai nepakenks tokiam 
vyrui kaip jūs. Naktis ilga, tai gal bent kiek prasiblaškykim, — pa- 
sakė Leblanas. 


DEVYNIOLIKTAS SKYRIUS 


A 


Apsauga 


Kaip jau įprasta plokščiakalniuose, saulei nusileidus oras ūmai 
atvėso. Kareiviai, pripratę prie kaitros žemumoje, drebėjo nuo 
šalčio: jų drabužiai dar nespėjo išdžiūti po pavakario liūties. Nė 
vienas nemiegojo, nes kapitonas buvo įsakęs visiems budėti ap- 
link stovyklą. Jie ir budėjo kovinėj parengty, suspaudę ginklą 
abiem rankomis. Vyrai baiminosi jau ne tik girios demonų ar 
Bestijos, bet ir indėnų, galinčių bet kurią akimirką grįžti ir keršyti 
už nukautus draugus. Kareiviai buvo pranašesni tuo, kad turėjo 
šaunamųjų ginklų, o,indėnai — tuo, kad pažinojo šias vietas ir 
mokėjo kaip vaiduokliai išnirti iš niekur keldami siaubą. Jei ten 
po medžiu negulėtų sukrauti jų lavonai, galėtum pamanyti, kad 
jie ne žmonės ir kulkos jų neima. Kareiviai baimingai laukė ryto 
svajodami kuo greičiau išskristi iš čia; tamsoje laikas slinko baisiai 
lėtai, o kiekvienas garsas girioje kėlė šiurpą. 

Ketė Kold sėdėjo sukeitusi kojas moterų palapinėje šalia mie- 
gančio kūdikio ir galvojo, kaip pagelbėti anūkui ir kaip gyvai iš- 
trūkti iš Pasaulio Akies. Per palapinės audeklą šiek tiek skverbėsi 
laužo šviesa ir reporterė įžvelgė Nadijos siluetą. Mergaitė vilkėjo 
tėvo liemenę. 

— Tuoj išeisiu iš čia... — sušnibždėjo ji. 

— Niekur tu neišeisi! — draudė ją moteriškė. 

— Manęs niekas nepastebės: juk aš moku pasidaryti nematoma. 

Ketė Kold čiupo mergaitei už rankos įtardama ją kliedint. 

— Nadija, paklausyk... Tu nesi nematoma. Niekas netampa 
nematomas, tai tik fantazijos. Tau nepavyks išeiti iš Čia. 

— Pavyks. Tik nekelkite triukšmo, ponia Kold. Prižiūrėkit vai- 
kelį, kol aš grįšiu, o tada grąžinsim jį jo genčiai, — kalbėjo Nadija 
labai tyliai, bet tokiu tvirtu ir ramiu balsu, jog Ketė nedrįso jos 
sulaikyti. 

Iš pradžių Nadija Santos mintimis perėjo į nematomumo bū- 
seną, kaip buvo išmokusi iš indėnų, pasivertė nieku, gryna per- 
matoma dvasia. Paskui tylutėliai atitraukė palapinės užtrauktuką 
ir šešėlių priedangoje išslinko laukan. Paslapčiom kaip žebenkštis 
prasmuko per porą metrų nuo stalo, ant kurio profesorius Leblanas 
kortavo su kapitonu Ariostu, praėjo pro ginkluotą sargybą aplink 
stovyklą, pro medį, prie kurio buvo pririštas Aleksas, ir nė.vienas 
jos nepamatė. Mergaitė pasitraukė iš lempų ir laužo blausiai ap- 
šviesto rato ir pranyko tarp medžių. Netrukus rupūžių kurkimą 
pertraukė pelėdos šūksnis. 

Aleksas, kaip ir kareiviai, drebėjo nuo šalčio. Jam nutirpo kojos ir 
pamėlo rankos, suveržtos per riešus. Skaudėjo žandikaulį, tempė 
odą — vis nuo to baisingo smūgio. Liežuvio galu liesdamas nu- 
skeltą dantį vaikinas juto ištinusias dantenas toj vietoj, kur buvo 
pataikiusi kapitono pistoleto rankena. Jis stengėsi negalvoti apie 
ilgas tamsos valandas prieš akis ir apie tai, kad gal bus nužudy- 
tas. Kodėl Ariostas atskyrė jį nuo kitų? Ką ketina jam padaryti? 
Aleksandras jautėsi esąs juodasis jaguaras, turįs to stambaus kačių 
šeimos žvėries jėgą, plėšrumą ir vikrumą, įgavęs jo raumenis, 
nagus ir dantis, pasirengęs atsiskaityti su Ariostu. Galvojo apie 
butelį su gyvybės vandeniu, tebegulintį krepšyje, — jį būtinai reikia 

sveiką išnešti iš Pasaulio Akies ir įteikti mamai. Vaikinas miglotai 
beprisiminė šeimą, regėjo ją kaip blogai fokusuotoje nuotraukoje, 
kurioj iš mamos veido telikusi blyški dėmė. 

Jis buvo iš nuovargio bepradedąs knapsėti, kai pajuto kažkieno 
rankučių prisilietimą ir nustebęs kilstelėjo galvą. Ne tiek įžiūrėjo, 
kiek pajuto, kad Boroba, apsikabinusi jo kaklą, šniukštinėja ir 
tyliai skundžiasi į ausį. Boroba, Boroba, murmėjo vaikinas ir taip 
susijaudino, kad net akys pritvinko ašarų. Ta voverės didumo bež- 
džionėlė atnešė jam viltį. Žvėrelio myluojamas jis atgavo jėgas. Ir 
tuo pat metu suvokė dar kažką esant gretimais, kažką nematomą 
ir tylų, slepiamą medžių šešėlio. Iš pradžių pamanė, jog Nadija, 
bet kaipmat įsitikino, kad tai bus Valimajus. Senučiukas kiūtojo 
čia pat, Aleksandras užuodė jo kvapą, atsiduodantį dūmais, bet 
paties šamano nematė, kad ir kaip akis pūtė. Burtininkas už- 
dėjo delną jam ant krūtinės, lyg ieškotų širdies .tvinksnio. Šios 
draugiškos rankos sunkumas ir šiluma įkvėpė vaikinui drąsos, jis 
pasijuto ramesnis, liovėsi drebėjęs ir jau įstengė aiškiai mąstyti. 
Peilis, peilis, vapėjo jis. Tik brakštelėjo atlenkiamas peiliukas, ir 
netrukus jo geležtė čiūžtelėjo per pančius. Vaikinas bijojo pajudėti: 
buvo tamsu, be to, Valimajus niekad nebuvo naudojęsis peiliu, 
dar, ko gero, įpjaus jam riešus. Bet per minutę senukas perpjovė 
virves ir paėmęs Aleksą už rankos nusivedė į girią. 

Stovykloje kapitonas Ariostas pareiškė, kad gana lošti, juoba 
kad ir degtinės butelis jau tuščias. Liudvikas Leblanas neišmanė, 
kuo čia jį dar užėmus, nes iki aušros toli. Alkoholis neapsuko 
karininkui galvos — jo skrandis iš tiesų pasirodė esąs geležinis. 
Tada profesorius pasiūlė pabandyti per radiją susisiekti su Santa 
Marija de la Liuvijos kareivinėmis. Ilgai juodu sukinėjo apara- 
to rankenėles, eteryje bjauriai traškėjo ir ūžė, bet pakalbėti su 
operatorium taip ir nepavyko. Ariostas nerimavo: jam rūpėjo 
kuo greičiau grįžti į kareivines, kol anksčiau išskridę karciviai 
nepripliurpė ko nereikia apie įvykius Tapirava Teryje. Kažin ko 

jie jau pripasakojo? Reikia įteikti raportą karinei vyresnybei ir 
susitikti su žurnalistais anksčiau, nei jie paskelbs nugirstas pa- 
skalas. Omaira Tores jau prasitarė apie tymų virusus. Jeigu ims 
viešai kalbėti, jam galas. Na ir kvailumas tos bobos, nesitvėrė 
pykčiu kapitonas. 

Ariostas liepė antropologui grįžti į palapinę, pats apėjo stovyklą 
norėdamas įsitikinti, ar vyrai eina sargybą kaip dera, tada nu- 
žingsniavo prie medžio, kur buvo pririštas amerikietis berniukas, 
ketindamas mažumėlę pasityčioti iš jo. Ir štai tą akimirką jam kaip 
kuolu žiebė baisi smarvė. Smūgis pargriovė jį aukštielninką. Jis 
pabandė pakelti ranką prie juosmens, kur buvo užkištas pistoletas, 
bet nepajėgė pasijudinti. Vyrą ūmiai supykino, širdis apsivertė ir 
viskas nutrūko. Kapitonas neteko sąmonės. Jis taip ir nebepamatė 
už trejeto žingsnių stovinčio Bestijos, kuris tiesiai į jį leido mirtiną 
dvoką iš savo liaukų. 

Dusinantis Bestijos tvaikas užplūdo visą stovyklą, pirmiau iš- 
vertė iš koto kareivius, paskui ir tuos, kuriuos dengė palapinių 
audeklas. Po dviejų minučių jau nė vienas nesilaikė ant kojų. Bent 
porą valandų šiurpi tyla viešpatavo ir Tapirava Teryje, ir aplinki- 
nėj girioj, kur nuo bauginančios smarvės sustingo net paukščiai 
ir žvėrys. Du Bestijos, vienu kartu užpuolę žmones, pasitraukė 
lėtai kaip visada, bet jų kvapas nesisklaidė kone visą naktį. Niekas 
visoj stovykloj taip ir nesužinojo, kas dėjosi per tą laiką, nes nė 
vienas neatgavo sąmonės iki pat ryto. Tik vėliau, pamatę pėdsakus, 
žmonės galėjo suprasti, kieno čia būta. 

Aleksas, beždžionėle ant pečių nešinas ir Valimajaus vedamas, 
žengė tamsoje apeidamas medžius ir krūmus, kol visai dingo 
blausūs stovyklos žiburėliai. Šamanas ėjo į priekį lyg šviesią die- 

ną: gal jam kelią rodė angeliška jo pati, kurios Aleksas negalėjo 
matyti. Jie ilgokai sukinėjosi tarp medžių, kol pagaliau senukas 
priėjo tą vietą, kur buvo palikęs laukti Nadiją Santos. Mergaitė ir 
šamanas pusę vakaro ir pusę nakties bendravo pelėdos šūksniais, 
kol Nadijai pavyko ištrūkti iš stovyklos ir susitikti su juo. Išvydę 
vienas kitą, jaunieji bičiuliai apsikabino, o Boroba nieko nelaukusi 
užsikorė ant šeimininkės spiegdama iš laimės. 

Valimajus patvirtino tai, kas jiems jau buvo žinoma: gentis 
stebėjo stovyklą, bet indėnai, patyrę, kokia būna nahabų magija, 
nesiryžo jų pulti. Kariai tūnojo taip arti, jog girdėjo ir kūdikio 
verksmą, ir mirusiųjų skundus, kad jų iki šiol deramai nepalaidoja. 
Nužudytųjų vyrų ir moters sielos, pasak Valimajaus, vis dar laikosi 
prie kūno; jos negalinčios atsiskirti, kol neatliktos tinkamos apei- 
gos ir kol už tuos žmones neatkeršyta. Aleksas jiems paaiškino, 
kad indėnai gali tikėtis sėkmės tik užpuolę nakties metu, nes dieną 
nahabai pasinaudosią paukščiais, keliančiais triukšmą ir vėją, ir 
išskrisią iš Pasaulio Akies nelaukdami susidūrimo su čiabuviais. 

— Jei pulsite dabar, keletas žus, bet kitu atveju bus išnaikinta 
visa gentis, — tvirtino Aleksas ir pridūrė, kad yra pasirengęs vesti 
juos ir kovoti kartu su jais, nes ir jis jau įvesdintas į karius. 

— Vadas kariauti — Tahama. Vadas derėtis su nahabais — tu, —at- 
šovė Valimajus. 

— Derėtis vėlu. Ariostas yra žudikas. 

— Tu sakei, kad vieni nahabai yra piktadariai, o kiti nahabai 
yra draugai. Kur tie draugai? — neatlyžo burtininkas. 

— Mano močiutė ir kai kurie žmonės stovykloje yra draugai. 
Kapitonas Ariostas ir jo kareiviai yra priešai. Su jais derėtis ne- 
galime. 

— Tavo močiutė ir jos draugai turi derėtis su tais nahabais, 
kurie yra priešai. 

— Draugai neturi ginklų. 

— Ir magijos neturi? 

— Pasaulio Akyje jie neturi daug magijos. Bet yra kitų draugų, 
turinčių daug magijos, foli nuo čia, miestuose, kitose pasaulio 
vietose, —aiškino Aleksandras Koldas, krimsdamasis dėl sunkumų 
susikalbėti. 

— Tada eik ten, kur tie draugai, — padarė išvadą senolis. 

— Kaip? Mes čia esam belaisviai! 

Valimajus nebeatsakinėjo. Jis tupėdamas žvelgė į naktį, šalia 
pleveno jo žmona; ji tapo dar skaidresnė, todėl jos nematė nei 
Aleksas, nei Nadija. Juodu nemiegojo, tik glaudėsi vienas prie 
kito dalydamiesi šiluma ir netardami nė žodžio, nes nelabai buvo 
ko sakyti. Abudu mąstė apie tai, koks likimas laukia Ketės Kold, 
Sezario Santoso ir kitų grupės narių; galvojo apie miglos žmones, 
apie tai, kad jie pasmerkti; prisiminė gyvybės vandenį ir krištolo 
kiaušinius. Kas laukia jųdviejų, įklimpusių girioje? 

Siaubingo dvoko banga atsirito ligi jų nusilpusi dėl nuotolio, 
bet aiškiai atpažįstama. Vaikai pašoko, bet Valimajus nė nekrus- 
telėjo, tarsi to būtų ir laukęs. 

— Bestijos! — sušuko Nadija. 

— Gal taip, o gal ir ne, — abejingai atsiliepė šamanas. 

Nakties pabaiga abiem labai prailgo. Prieš pat aušrą šaltis dar su- 
stiprėjo ir abu vaikai, susigūžę kartu su Boroba, kaleno dantimis, 
tuo tarpu senasis burtininkas nejudėdamas laukė įsmeigęs akis į 
tamsą. Sulig pirmąja brėkšma sukilo beždžionės ir paukščiai, o 
Valimajus paragino keliauti. Vaikai ilgokai pėdino paskui jį tarp 
medžių, kol saulės spinduliams jau prasimušus pro lapiją atsidūrė 
prie pat stovyklos. Laužas ir žibintai buvo užgesę, niekur jokių 
gyvybės ženklų, ore tebetvyrojo tokia smarvė, lyg šimtas skunkų 
būtų vienu sykiu apipurškę tą vietą. Dangstydami veidą rankomis, 

jie priėjo aikštę, kurioje dar visai neseniai buvo jaukus Tapirava 
Terio kaimelis. Palapinės, stalas, viryklė — viskas suniokota ir iš- 
blaškyta; ant žemės mėtosi valgio likučiai, bet nematyti nei bež- 
džionių, nei paukščių, kapstančių tas atliekas ir šiukšles, — visus 
atbaidė siaubingoji Bestijų smarvė. Net ir Boroba nėjo artyn, tik 
spiegė ir straksėjo kiek įkabindama. Valimajus į dvoką reagavo taip 
pat abejingai, kaip kad nakties metu — į šaltį. Jaunimui nebeliko 
nieko kito, tik sekti jo pėdomis. 

Stovykloje jie nerado nė vieno žmogaus: nei ekspedicijos narių, 
nei kareivių, nei kapitono Ariosto; nebuvo matyti ir nušautųjų 
indėnų kūnų. Ginklai, kita manta, net ir Timočio Bruso fotoapa- 
ratai, mėtėsi čia pat, o apie medį, prie kurio buvo pririštas Aleksas, 
žemė plačiai juodavo nuo kraujo. Trumpai viską apžiūrėjęs ir, 
kaip rodėsi, labai patenkintas tuo, ką pamatė, senasis Valimajus 
pasuko atgal. Abu vaikai patraukė paskui jį nieko neklausinėda- 
mi, taip apsvaigę nuo dvoko, kad vos laikėsi ant kojų. Toldami 
nuo stovyklavietės ir godžiai gaudydami gaivų rytmečio orą, jie 
pamažu atsipeikėjo, bet jiems vis dar tvinkčiojo smilkiniuose ir 
svaigo galva. Netrukus prie jų prisigretino Boroba, ir mažasis 
būrelis patraukė gilyn į girią. 


> 


Jau prieš keletą dienų Tapirava Terio gyventojai, pamatę paukš- 
čius, kurie kelia triukšmą ir vėją, pasitraukė iš kaimo palikę 
skurdžią mantą ir naminius gyvulius, trukdančius jiems tapti 
nematomiems. Augalijos dengiami jie pasiekė saugią vietą ir 
ten medžių lajose įsirengė laikinus būstus. Ariosto pasiųsti 
kareivių būreliai praėjo visai šalia, bet indėnų nepamatė, tuo 
tarpu Tahamos kariai, užsimaskavę gamtoje, stebėjo kiekvieną 


svetimšalių judesį. 

Ijomė ir Tahama ilgai ginčijosi dėl nahabų ir svarstė, ar eiti 
pas juos, kaip buvo patarę Jaguaras ir Erelė. Ijomės nuomone, jos 
gentainiai negalėsią nuolat gyventi medžiuose kaip beždžionės: 
neišvengiamai ateisiąs metas aplankyti nahabus, priimti jų dovanas 
ir pasiskiepyti. Tahama teigė, kad verčiau mirti kovoje; bet Ijomė 
buvo vadų vadė ir jos nuomonė galiausiai paėmė viršų. Ji nutarė 
pirmoji susitikti su svetimšaliais, todėl pati viena nuėjo į stovyklą 
pasipuošusi prašmatnia geltonų plunksnų skrybėle: tegul jie žino, 
kas čia vyriausias. Ją ramino tai, kad tarp svetimšalių yra Jaguaras 
ir Erelė, sugrįžę iš šventojo kalno. Juk juodu yra draugai ir galės 
būti vertėjais, kad tie vargšai žmogeliai, vilkintys dvokiančiais 
skarmalais, nesijaustų prieš ją tokie sutrikę. Nahabai priėmė ją 
gerai; jiems, be abejo, padarė įspūdį karališka jos laikysena ir 
gausybė raukšlių, liudijančių, kaip ilgai ji gyvena ir kiek turi pa- 
tirties. Nors ir pavaišinta, senolė jautė pareigą pareikalauti, kad 
svetimšaliai pasitrauktų iš Pasaulio Akies, nes čia jiems nesą ko 
veikti; tai jos paskutinis žodis ir derėtis ji neketinanti. Vadė išėjo 
didingai, nešina dubenėliu mėsos su kukurūzais, įsitikinusi, kad 
pribloškė nahabus neapsakomu prakilnumu. 

Ijomės vizito sėkmės įkvėpta, visa gentis pajuto savo vertę ir 
pasekė jos pavyzdžiu. Miglos žmonės grįžo į tą vietą, kurioj būta 
jų kaimo ir kurią dabar trypė svetimšaliai, akivaizdžiai niekad ne- 
girdėję apie paprasčiausią tinkamo elgesio ir padorumo taisyklę: 
neik į šaboną, jei nesi pakviestas. Ten indėnai pamatė didelius 
blizgančius paukščius, palapines ir neregėtuosius nahabus, apie 
kuriuos buvo prisiklausę tokių šiurpių dalykų. Tuos netašytus 
svetimšalius vertėtų kaip reikiant prilupti, bet Ijomė liepė saviš- 
kiams elgtis santūriai. Šie, nenorėdami įžeisti įsibrovėlių, neatsi- 
sakė vaišių ir priėmė dovanas, paskui nuėjo medžioti, -paieškoti 
medaus ir pasiskinti vaisių, kad galėtų atsilyginti už dovanas kaip 
pridera. 

Rytojaus dieną, įsitikinusi, kad Jaguaras ir Erelė vis dar ten, 
Ijomė leido genčiai vėl nueiti pas nahabus ir pasiskiepyti. To, 
kas įvyko paskui, nemokėjo paaiškinti nei ji, nei kas kitas. Nie- 
kas nesuprato, kodėl svetimšaliai vaikai, taip atkakliai raginę 
skiepytis, staiga šokosi drausti. Pasigirdo keistas triukšmas, lyg 
trankus griaustinis. Buteliukai sudužo, iš jų ištrūko Rahakanariva 
ir būdamas nematomas puolė indėnus, šie griuvo kaip pakirsti, 
nors nei strėlės jų nebuvo palietusios, nei vėzdai. Tie, kurie liko 
gyvi po tų žiaurių kautynių, pakrikai spruko kiek kojos neša. Jau 
nebegalėjai suprasti, kur draugai, kur priešai. 

Pagaliau atėjo Valimajus ir šį tą paaiškino. Pasak jo, abu jaunuo- 
liai, Erelė ir Jaguaras, yra draugai ir jiems reikia padėti, o visi kiti, 
ko gero, — priešai. Dar pasakė, kad Rahakanariva vaikštinėjo laisvas 
ir galėjo prisiimti bet kokį pavidalą; tik labai stiprūs užkeikimai 
būtų jį privertę grįžti į dvasių karalystę. Teko kreiptis į dievus. 
Tuomet du didžiuliai tinginiai, dar neparėję į šventąjį tepujį ir 
tebeslankiojantys po Pasaulio Akį, buvo pašaukti ir naktį nuvesti 
į kaimelio griuvėsius. Jie niekuomet savavališkai nesiartina prie 
indėnų būstų, to nebuvo darę jau tūkstančius metų. Valimajus 
turėjo juos įtikinti, kad kaimas nebe miglos žmonių, nes jį suteršę 
įsibrovėliai nahabai ir žudynės, įvykdytos jo žemėje. Tapirava 
Terį teks atstatyti kitoj Pasaulio Akies vietoj, toli nuo čia, kur bus 
gera žmonių sieloms ir protėvių dvasioms, kur taurios žemės nėra 
suteršusi piktadarybė. Bestijos sutiko apšlakstyti nahabų stovyklą 
neskirdami draugų nuo priešų. 

Daug valandų teko laukti Tahamos kariams, kol smarvė tiek 
išsisklaidys, kad būtų galima prieiti. Iš pradžių jie susirinko indėnų 
palaikus ir pasitraukė ketindami palaidoti juos kaip dera, paskui 
grįžo ieškoti likusiųjų ir juos vilkte atvilko, tarp jų ir kapitono 
Ariosto lavoną, kurį baisingais nagais buvo sudraskęs vienas iš 


dievų. 

Vienas po kito atsipeikėjo visi nahabai. Jie gulėjo miško lauky- 
mėje tokie apsvaigę, kad vargiai beprisiminė, kas jie tokie. Dar 
sunkiau buvo prisiminti, kaip jie čia pateko. Ketė Kold sukruto 
pirmoji, nors ir nenutuokė, nei kur ji yra, nei kas atsitiko stovyk- 
lai, sraigtasparniui, kapitonui, o svarbiausia — jos anūkui. O kurgi 
kūdikis? Ieško ieško — niekur nėra. Šoko purtyti bendrakeleivius, 
kad greičiau atsigaivelėtų. Visiems nežmoniškai skaudėjo galvą 
ir sąnarius, vargšai vėmė, kosėjo ir ašarojo, jautėsi taip, lyg būtų 
gerokai prikulti, bet ant kūno nebuvo jokių smurto žymių. 

Paskutinis praplėšė akis profesorius Leblanas: jis po tokios nak- 
ties išvis nebepastovėjo. Ketė Kold nutarė, kad puodelis kavos 
ir gurkšnis degtinės būtų pravartu visiems, betgi užkandos — nė 
trupinėlio. Bestijų tvaiko vis dar buvo prisigėrę drabužiai, plaukai 
ir net oda; vienintelė išeitis — kaip nors nusigauti ligi artimiau- 
sio upelio ir kuo ilgiau mirkti jame. Penketas kareivėlių liko be 
ginklų ir be savojo kapitono, todėl kai jiems ėmėsi komanduoti 
Sezaris Santosas, sulig tuo žodžiu pakluso. Timotis Brusas, susi- 
krimtęs, kad buvo taip arti Bestijos ir jo nenufotografavo, veržėsi 
atgal į stovyklą ieškoti savo aparatų, bet nežinojo, kur link eiti, 
o norinčių jį lydėti taip ir neatsirado. Flegmatiškasis anglas, tiek 
kartų lydėjęs Ketę Kold karuose, stichinėse nelaimėse ir kartu su 
ja patyręs daugybę nuotykių, retai teprarasdavo savitvardą, tačiau 
pastarieji įvykiai prislėgė ir jį. Ketė Kold ir Sezaris Santosas la- 
biausiai nerimavo dėl artimųjų: ji — dėl anūko, jis — dėl dukrelės. 
Kur dabar tie vaikai? 

Vedlys, labai atidžiai ištyręs visą laukymę, aptiko nulaužtų šakų, 
plunksnų, grūdų ir kitų ženklų, kad čia būta indėnų. Vadinasi, 
miglos žmonės atvilko juos čionai ir taip išgelbėjo jiems gyvybę, 
nes antraip jie būtų mirtinai uždusę arba Bestijos sudraskyti. Bet 

kodėl indėnai šitaip pasielgė, užuot keršiję už žuvusius saviškius? 
Jei profesoriaus Leblano būklė būtų leidusi jam mąstyti, jis būtų 
gavęs dar sykį suabejoti savo teorija apie šių genčių žiaurumą, 
bet vargšas antropologas leisgyvis gulėjo kniūbsčiom ant žemės 
ir dejavo — taip jį kankino galva, svaigstanti ir plyšte plyštanti. 

Visi buvo įsitikinę, kad miglos žmonės dar sugrįš. Taip ir 
įvyko: netrukus visa jų gentis išniro iš tankmės. Neįtikėtinas jų 
gebėjimas judėti visiškai tyliai leisdavo jiems apsupti svetimša- 
lius, dar net nespėjusius susigaudyti, kas vyksta. Kareiviai, kalti 
dėl indėnų mirties, drebėjo kaip drugio krečiami. Tahama priėjo 
prie jų ir įsmeigė į juos žvilgsnį, bet jų nelietė; ko gero, pamanė, 
kad tie šliužai neverti smagaus smūgio per galvą iš tokio tauraus 
kario kaip jis. 

Ijomė žengė į priekį ir išdrožė ilgą pamokslą gimtąja kalba, 
kurios niekas nesuprato, paskui čiupo Ketei Kold už palaidinės ir 
ėmė šaukti prisikišusi prie pat veido. Ir reporterė padarė vienintelį 
dalyką, kuris jai šovė į galvą, — griebė senei su geltonų plunksnų 
skrybėle už pečių ir ėmė plūsti ją angliškai. Ilgokai abi senelės 
šitaip svaidėsi nesuprantamais prakeiksmais, kol pagaliau Ijomė 
pavargo, apsisuko ir atsisėdo po medžiu. Susėdo ir kiti indėnai, 
šnekučiavosi, valgė vaisius, riešutus ir grybus, rastus tarp medžių 
šakų, dalydamicsi tais skanėstais, tuo tarpu Tahama ir kai kurie 
jo kariai akylai stebėjo svetimšalius, bet jų nelietė. Ketė Kold 
pažino savo globotą vaikelį — dabar jį laikė jauna moteris — ir 
džiaugėsi, kad kūdikis ištvėrė mirtinąją Bestijos smarvę ir grįžo 
pas saviškius. 

Po vidurdienio pasirodė Valimajus ir abu vaikai. Ketė Kold ir 
Sezaris Santosas nubėgo jų pasitikti ir džiaugsmingai apsikabino: 
juk jau nelabai tikėjosi juos dar kada nors pamatyti. Parsiradus 
Nadijai bendrauti tapo lengviau: ji ėmėsi vertėjauti ir padėjo kai 
ką išsiaiškinti. Svetimšaliams paaiškėjo, kad indėnai nesieja savo 
draugų žūties su kareivių šaunamaisiais ginklais, nes jų niekad 

nebuvo matę. Miglos žmonės nieko kito nenorėjo, tik atstatyti 
savo kaimelį kitoj vietoj, paragauti savo mirusiųjų pelenų ir at- 
gauti taiką, kuria visuomet džiaugėsi, Tam tikslui reikią sugrąžinti 
Rahakanarivą į jo vietą tarp demonų, o nahabus išprašyti iš Pa- 
saulio Akies. 

Tada prabilo profesorius Leblanas, jau kiek atsigavęs, bet vis 
dar bloguojantis. Jis, kaip ir visi kiti, buvo purvinas ir prasmirdęs, 
jo tropinis šalmas su gėlytėmis dingęs, drabužiai prisigėrę Bestijos 
tvaiko. Nadija vertė jo žodžius švelnindama posakius: tegul indėnai 
nemano, jog visi nahabai tokie pasipūtę kaip tasai žmogelis. 

— Galite būti ramūs. Prižadu asmeniškai pasirūpinti miglos 
žmonių apsauga. Kai Liudvikas Leblanas kalba, visas pasaulis 
klausosi, — užtikrino profesorius ir pridūrė paskelbsiąs savo 
įspūdžius, aprašysiąs tai, ką matė, ne tik „International Geo- 
graphic“ straipsnyje, bet ir naujojoje savo knygoje. Jo dėka, 
tvirtino jis, Pasaulio Akis būsianti paskelbta etniniu rezervatu 
ir apsaugota nuo bet kokios eksploatacijos. Žmonės dar pa- 
matys, ko vertas Liudvikas Leblanas! 

Miglos žmonės nesuprato tos prakalbos žodžių, bet Nadija 
jiems trumpai paaiškino, kad jis — vienas iš draugiškųjų nahabų. 
Ketė Kold pridūrė, jog ji ir Timotis Brusas padės Leblanui vykdyti 
savo pažadus, tad ir juodu buvo priskirti prie draugų. Pagaliau po 
begalinių svarstymų, kurie nahabai yra draugai, o kurie — priešai, 
čiabuviai sutiko rytojaus dieną nuvesti visus atgal prie sraigtas- 
parnio. Iki tol Bestijų smarvė turėtų būti jau išsisklaidžiusi iš 
Tapirava Terio. 

Ijomė, praktiška kaip visuomet, liepė kariams eiti pamedžioti, 
o moterims — užkurti ugnį ir parengti hamakus nakvynei. 

— Klausiu tave dar sykį, Aleksandrai, ką žinai apie Bestiją? — ne- 
atstojo nuo anūko Ketė Kold. 

—Jų yra ne vienas, Kete, jų daug. Jie panašūs į milžiniškus tin- 
ginius, išlikusius gal nuo akmens amžiaus, gal dar nuo seniau. 

— Ar tu juos matei? 

— Jei nebūčiau matęs, kaip manai, argi galėčiau papasakoti, 
kaip jie atrodo? Mačiau jų vienuolika, bet spėju, jog dar vienas 
ar du bastosi šiose vietose. Jų medžiagų apykaita, ko gero, labai 
lėta, todėl jie gyvena ilgai, gal net šimtus mėtų. Jie viską dedasi 
į galvą, turi gerą atmintį ir, nors atrodo neįtikėtina, kalba, — aiš- 
kino Aleksas. 

— Bene šaipaisi iš manęs! — pasipiktino senelė. 

— Ne, iš tiesų. Jie nėra labai plepūs, bet šneka ta pačia kalba 
kaip miglos žmonės. 

Aleksandras Koldas patikino močiutę, jog tie padarai indėnams 
už apsaugą atsilygina tuo, kad išsaugo jų istoriją. 

— Esi man sakiusi, kad indėnams nereikia rašto, nes jie turi 
gerą atmintį. Tie tinginiai ir yra gyvoji genties atmintis, — teigė 
vaikinas. 

— Kur tu juos matei, Aleksandrai? 

— Negaliu tau sakyti, tai paslaptis. 

— Spėju, kad jie gyvena ten pat, kur tu radai gyvybės van- 
dens... — neatlyžo senelė. 

— Gal taip, o gal ir ne, — šyptelėjo anūkas. 

— Turiu pamatyti tuos Bestijas ir nufotografuoti, Aleksandrai. 

— O kam? Žurnalo straipsniui? Tada jau ateitų galas tiems 
vargšams, Kete: jie būtų sugauti ir uždaryti į narvą zoologijos 
sode arba atiduoti ištirti į laboratoriją. 

— Betgi privalau ką nors parašyti, juk esu įsipareigojusi... 

— Parašyk, kad Bestija — tai legenda, grynas prietaras. Garan- 
tuoju, kad jų dar labai ilgai nickas nepamatys. Jie bus pamiršti. 
Įdomiau būtų parašyti apie miglos žmones, kurie išliko nepasikeitę 
tūkstančius metų, o dabar gali žūti bet kurią dieną. Papasakok, 
kad jiems vos nebuvo suleista tymų viruso, kaip kad buvo pa- 
sielgta su kitomis gentimis. Gali juos išgarsinti, Kete, ir taip 
apsaugoti nuo išnaikinimo. Gali tapti miglos žmonių gynėja 
ir gražiai pašnekėjusi paversti Leblaną savo sąjungininku. Tu 
savo plunksna gali parūpinti bent kiek teisingumo šiam kraštui, 
gali demaskuoti tokius niekšus kaip Karijas ir Ariostas, gali pa- 
rodyti, ką čia veikia kariuomenė, o tokią Omairą Tores atiduoti 
teismui. Jei tu nieko nedarysi, greit atsiras kitų nenaudėlių, 
kurie vėl siautės čia nebaudžiami kaip iki šiol. 

— Matau, kad smarkiai paūgėjai per tas kelias savaites, Alek- 
sandrai, — patenkinta pripažino Ketė Kold. 

— Ar galėtum vadinti mane Jaguaru, močiute? 

— Kaip tokios markės automobilį? 

— Taip. 

— Kas žmogus, tai skonis. Galiu vadinti tave kaip nori, jei tik 
tu manęs nevadinsi močiute, — sutiko ji. 

— Sutarta, Kete. 

— Sutarta, Jaguarai. 

Tą vakarą nahabai kukliai pavakarieniavo sykiu su indėnais — 
valgė keptą beždžionę. Kai Tapirava Teryje nutūpė paukščiai, 
keliantys triukšmą ir vėją, gentis prarado savo daržus, bananus ir 
manijokus, be to, negalėjo kurti ugnies, kad neišsiduotų priešams 
kur esantys, todėl gavo keletą dienų pabadauti. Kol Ketė Kold 
mėgino keistis informacija su Ijome ir kitomis moterimis, pro- 
fesorius Leblanas labai susidomėjęs klausinėjo Tahamą apie gen- 
ties papročius ir karybą. Nadija, pristatyta vertėjauti, sivokė, kad 
Tahama tyčiojasi iš profesoriaus ir pasakoja jam nebūtus dalykus. 
Be kita ko, sakėsi esąs trečias Ijomės vyras, bet niekada neturėjęs 

vaikų, o tai triuškino Leblano teoriją apie „alfa patinų“ genetinį 
pranašumą. Šiomis Tahamos pasakomis remdamasis garsusis pro- 
fesorius Liudvikas Leblanas netrukus parašė dar vieną knygą. 

Rytojaus dieną miglos žmonės nuvedė nahabus atgal į Tapirava 
Terį; priekyje žygiavo Ijomė ir Valimajus, užnugarį saugojo Ta- 
hama su savo kariais. Per šimtą metrų nuo kaimelio svetimšaliai 
pamatė kapitono Ariosto lavoną. Indėnai buvo jį paguldę tarp 
dviejų storų medžio šakų paukščiams sulesti ir žvėrims suėsti; 
taip jie elgėsi su visais, kurie neverti iškilmingų laidotuvių. La- 
vonas buvo Bestijos nagų taip sumaitotas, jog vien nuo to vaizdo 
kareivius pykino ir jie neįstengė nukelti kūno, kad pargabentų į 
Santa Marija de la Liuviją. Buvo nutarta grįžti vėliau ir palaidoti 
kapitoną pagal krikščionių papročius. 

— Bestija įvykdė teisingumą, — sumurmėjo Ketė. 

Sezaris Santosas liepė Timočiui Brusui ir Aleksandrui Koldui 
surinkti visus kareivių ginklus, išmėtytus stovykloje, kad neliktų 
pavojaus kilti naujai smurto bangai, jei kam nors pakriktų nervai. 
Beje, tai buvo mažai tikėtina, nes Bestijų tvaikas, vis dar neišsiva- 
dėjęs, slėgė visus ir slopino bet kokį agresyvumą. Santosui įsakius 
į sraigtasparnį buvo sukrauta visa ekspedicijos manta, išskyrus 
palapines: jas nutarta čia pat užkasti, nes argi išnaikinsi jų dvoką? 
Tarp išardytų palapinių Timotis Brusas atrado savo fotoaparatus 
ir kai kuriuos filmus; deja, kapitono Ariosto atimtieji negatyvai 
niekam nebetiko, nes karininkas buvo juos apšvietęs. Aleksas 
aptiko savąjį krepšį; jame tebebuvo sveikas butelis su gyvybės 
vandeniu. 

Ekspedicijos dalyviai greit susirengė skristi į Santa Marija de 
la Liuviją. Nebuvo tik lakūno, nes šį sraigtasparnį buvo atvairavęs 
kapitonas Ariostas, o antrasis pilotas išskrido pirmuoju orlaiviu. 
Santosas, nors niekada nepilotavęs tokios mašinos, buvo įsitikinęs, 
kad jei jau sugeba skristi savuoju išklerusiu lėktuvėliu, suvaldys 


ir šitą aparatą. 

Atėjo metas skirtis su miglos žmonėmis. Buvo pasikeista do- 
vanomis, kaip reikalauja indėnų papročiai. Vieni atidavė diržus, 
mačetes, peilius ir virtuvės reikmenis, kiti nusiėmė plunksnas, sėk- 
lų vėrinius, orchidėjas ir dantų karolius. Aleksas atidavė kompasą 
Tahamai, šis jį pasikabino ant kaklo kaip papuošalą ir savo ruožtu 
padovanojo amerikiečiui vaikinui ryšulėlį strėlių, užnuodytų ku- 
rare, ir trijų metrų ilgio serbataną, kuri vos tilpo į sraigtasparnį. 
Ijomė, vėl nutvėrusi Ketei Kold už palaidinės, kuo garsiausiai 
išdrožė ilgą prakalbą, o reporterė tokiu pat tonu atsakė angliškai. 
Paskutinę akimirką, nahabams jau lipant į paukštį, keliantį triukš- 
mą ir vėją, Valimajus įteikė Nadijai mažą pintinėlę. 


DVIDEŠIMTAS SKYRIUS 


A 


Keliai išsiskiria 


Kelionė atgal į Santa Marija de la Liuviją tapo tikru košmaru, nes 
Sezaris Santosas vargo gerą valandą, kol suvaldė mašiną. Per tą 
pirmąją valandą niekas nebesitikėjo gyvas sugrįžti į civilizuotąjį 
pasaulį; net ir Ketė Kold, šiaip jau šaltakraujė kaip marių žuvis, 
atsisveikino su anūku stipriu rankos spūstelėjimu. 

— Sudie, Jaguarai. Bijau, kad nebetoli skrisim. Gaila, kad tavo 
gyvenimas buvo toks trumpas. 

Kareiviai balsu meldėsi ir gėrė romą nervams nuraminti, 
Timotis Brusas reiškė begalinį pasipiktinimą kilnodamas kairį 
antakį — tai buvo ženklas, jog dar truputis, ir jis sprogs. Vienin- 
teliai išlikę visai ramūs buvo Nadija, nusikračiusi aukščio baimės 
ir pasitikinti tvirta tėčio ranka, ir profesorius Liudvikas Leblanas, 
vis dar toks apsvaigęs, kad nesuvokė, koks pavojus jam gresia. 

Po kelių valandų, kai orlaivį pavyko nutupdyti taip pat sunkiai, 
kaip kad sekėsi pakelti į orą, ekspedicijos dalyviai pagaliau įsikūrė 
varganame Santa Marija de la Liuvijos viešbutėlyje. Rytojaus dieną 
visi susiruošė į Manausą, iš kur jau galėjo skristi kiekvienas į savo 
kraštą. Bet prieš tai dar teko plaukti laivu Rio Negro upe, kuria 
jau buvo keliavę į džiungles, nes Sezario Santoso lėktuvėlis, kad 
ir su nauju varikliu, nekilo nuo žemės, nors tu ką. Keliautojai pa- 
siėmė ir Choelį Gonsalesą, jau apgydytą Timočio Bruso padėjėją. 
Vienuolės buvo apvilkusios jį gipso korsetu, neleidžiančiu judėti 

liemeniui nuo kaklo ligi pat šlaunų, ir tikėjosi, kad jo šonkauliai 
suaugs be komplikacijų, tik kažin ar pavyksią kada nors išgydyti 
vargšą nuo patirto košmaro. Jis kasnakt sapnuojąs, kad jį smaugia 
anakonda. 

Vienuolės taip pat patikino, kad trys sužeistieji kareiviai sveiks- 
ta, nes, jų laimei, strėlės nebuvusios užnuodytos. O Mauro Karijo 
popieriai visai prasti. Tahamos smūgis sužalojęs smegenis ir ge- 
riausiu atveju jam teksią visą likusį gyvenimą praleisti bejėgiškai 
sudribus invalido krėsle, nebesuvokiant aplinkos ir maitinamam 
per zondą. Jis jau esąs nuosavu lėktuvu išgabentas į Karakasą kartu 
su Omaira Tores, kuri nė akimirkai nesitraukianti nuo jo. Moteris 
nežinojo, kad Ariostas miręs ir jos nebeapgins; o juk buvo aišku, 
kad vos tik atvykėliai papasakos apie suklastotą vakciną, daktarė 
pateks į teisingumo rankas. Jos nervai visai pakriko, ji be paliovos 
kartojo, kad tai ji kalta, kad Dievas nubaudė ir Maurą, ir ją už 
tą tymų virusą. Niekas nesuprato, apie ką ji kalba, tik tėvas Val- 
domeras, duodamas mirštančiajam paskutinį patepimą, atkreipė 
dėmesį į jos šnekas ir įsidėmėjo kiekvieną žodį. Kunigas, kaip ir 
Karakavė, jau kada įtarė, kad Mauras Karijas planuoja pasinaudoti 
indėnų žemėmis, bet taip ir neperprato jo plano esmės. Padriki 

Kol kapitonas Ariostas buvo įgulos vadas, versftninkas galėjo 
tame krašte elgtis kaip tinkamas. Misionierius neturėjo pakanka- 
mai galios demaskuoti tuos žmones, nors metų metais pranešinėjo 
Bažnyčiai apie savo įtarimus. Į jo pranešimus niekas nekreipė 
dėmesio, nes trūko įrodymų, be to, jis buvo laikomas kvankte- 
lėjusiu; mat Mauras Karijas paskleidė gandą, kad kunigas ėmęs 
kliedėti po to, kai jį buvo pagrobę indėnai. Tėvas Valdomeras 
net buvo nukeliavęs į Vatikaną ir įteikęs skundą dėl čiabuviams 
daromų skriaudų, bet bažnytinė vyresnybė jam priminė, kad jo 
misija — skleisti Amazonijoje Kristaus žodį, o ne kištis į politiką. 
Žmogus grįžo sugniuždytas, negalėdamas suprasti, kokia pra- 

smė rengti sielas kelionei į dangų pirmiau nepasirūpinus apginti 
gyvybės žemėje. Kita vertus, jis abejojo, ar tikrai verta krikštyti 
indėnus, turinčius savitą tikėjimą. Juk jie tūkstančius metų gy- 
vena santarvėj su gamta, kaip Adomas ir Ieva rojuje. Kokia bus 
nauda iš to, kad įkalsiu jiems į galvą nuodėmės sampratą, mąstė 
tėvas Valdomeras. 

Sužinojęs, kad „International Geographic“ pasiuntiniai grįžo į 
Santa Marija de la Liuviją, o kapitonas Ariostas žuvo neaiškiomis 
aplinkybėmis, misionierius apsilankė viešbutyje. Kareivių pasa- 
kojimai apie tai, kas įvyko plynaukštėje, buvo prieštaringi: vieni 
kaltino indėnus, kiti — Bestiją, vienas net metė įtarimo šešėlį ant 
ekspedicijos dalyvių. Šiaip ar taip, nebelikus Ariosto pagaliau 
atsirado vilties sulaukti teisingumo. Netrukus į jo vietą bus pa- 
skirtas kitas karininkas, ir dar nežinia, ar jis bus padoresnis už 
Ariostą; gal taip pat ims kyšius ir eis išvien su nusikaltėliais, kaip 
atsitinka Amazonijoje. 

Tėvas Valdomeras savo turima informacija pasidalijo su pro- 
fesorium Liudviku Leblanu ir Kete Kold. Įtarimas, kad Mauras 
Karijas ir jo bendrininkė Omaira Tores, kariuomenės pareigūno 
dangstomi, platino cpidemijas, rodėsi toks siaubingas, kad niekas 
negalėjo tuo patikėti be įrodymų. 

— Žinia apie tai, kad šitaip buvo naikinami indėnai, sukrėstų 
visą pasaulį. Gaila tik, kad negalim to įrodyti, — kalbėjo re- 
porterė. 

— O galir galim, — paprieštaravo Sezaris Santosas, traukdamas 
iš liemenės kišenaitės ampulę su tariamais skiepais. Ir paaiškino, 
kad Karakavei pavyko ją nugvelbti iš daktarės bagažo kiek anks- 
čiau, negu Ariostas jį nušovė. 

— Aleksandras ir Nadija užklupo jį rausiantis vakcinų dėžu- 
tėse ir nepaisydami jo grasinimų papasakojo man ką matę. Mes 
manėm, kad Karakavė dirba Karijui, o paskui sužinojom, kad jis 
yra vyriausybės agentas, — paaiškino Ketė Kold. 


= 

— Aš žinojau, kad Karakavė yra Čiabuvių apsaugos departamen- 
to tarnautojas, todėl ir pasiūliau profesoriui Leblanui pasisamdyti 
jį, kaip asmeninį padėjėją. Taip jis galėjo keliauti su ekspedicija 
nekeldamas įtarimo, — pridūrė Sezaris Santosas. 

— Vadinasi, jūs mane išnaudojot, Santosai, — metė profe- 
sorius. 

— Jūs norėjot, kad kas nors jus vėduotų banano lapu, o Kara- 
kavė norėjo keliauti su ekspedicija. Niekam nebuvo nuostolio, 
profesoriau, — šyptelėjo vedlys ir pridūrė, kad Karakavė jau keletą 
mėnesių sekė Maurą Kariją ir turėjo surinkęs storą dosjė apie 
tamsius to žmogaus reikaliukus, ypač apie tai, kaip jis eksploata- 
vo čiabuvių žemes. Jam pasirodė įtartini Mauro Karijo ryšiai su 
daktare Omaira Tores, tad jis nutarė pasekti ir tą moteriškę. 

— Karakavė buvo mano draugas, bet uždaro būdo, kalbėdavo 
tik tiek, kiek būtina. Niekada neminėjo man, kad įtaria Omai- 
rą, — pasakojo Santosas. — Manau, kad jis ieškojo paaiškinimo, 
kodėl indėnai kartais taip masiškai miršta, todėl pavogė vieną 
vakcinos ampulę ir davė man pasaugoti. 

— Gal dabar mums pavyks išsiaiškinti, kaip buvo tyčia suke- 
liamos epidemijos, — kalbėjo Ketė Kold, žiūrėdama į šviesą per 
stiklinį indelį. ka 

— Aš irgi turiu kai ką tau, Kete, — šyptelėjo Timotis Brusas, 
rodydamas keletą fotofilmo kasečių, kurias laikė delne. 

— Kas gi čia? — susidomėjo reporterė. 

— Čia nufotografuota, kaip Ariostas nužudo Karakavę įrėmęs 
pistoletą į krūtinę, kaip Mauras Karijas sudaužo ampules ir kaip 
šaudomi indėnai. Dėkokim profesoriui Leblanui: per tą pusva- 
landį, kol jis kortavo su kapitonu, aš spėjau išryškinti filmą, kurio 
reikalavo kapitonas. Aš jam atidaviau juostas, kurias buvau iš- 
fotografavęs kelionės pradžioje, o šitas išsaugojau, — prisipažino 
Timotis Brusas. 

Ketė Kold sureagavo taip, kaip niekas nebūtų iš jos tikėjęsis: 
pakibo ant kaklo Santosui ir Brusui ir abiem pakštelėjo į skruostą 
po bučinį. 

— Šaunuoliai jūs, vaikinai! — džiūgavo senoji. 

— Jei čia virusas, kaip mes manom, tada Mauras Karijas ir 
toji moteriškė vykdė žiauriausią genocidą ir turės už tai atsaky- 
ti... — sumurmėjo tėvas Valdomeras, dviem pirštais laikydamas 
mažąją ampulę ištiestoj rankoj, sakytum bijojo, kad nuodas ne- 
šoktų jam į akis. 

Tai jis pasiūlė įsteigti fondą Pasaulio Akiai išsaugoti, o ypač 
miglos žmonėms ginti. Šmaikščiai Ketės Kold plunksnai ir tarp- 
tautiniam Liudviko Leblano autoritetui padedant tas tikslas tikrai 
bus pasiektas, karštai kalbėjo jis. Žinoma, dar trūksta finansavimo, 
bet jis jau numatęs, kaip gauti pinigų: reikėsią kreiptis į bažnyčias, 
politines partijas, tarptautines organizacijas, vyriausybes; steigėjai tol 
varstysią duris, kol surinks tiek lėšų, kiek reikia. Indėnų gentis būtina 
išsaugoti, ryžtingai kalbėjo misionierius, ir visi sutiko su juo. 

— Tamsta būsi fondo pirmininkas, profesoriau, — pasiūlė 
Ketė Kold. 

— Aš? — perklausė Leblanas, nuoširdžiai nustebęs ir apsidžiaugęs. 

— O kas galėtų dirbti tą darbą geriau už jus? Kai Liudvikas 
Leblanas kalba, pasaulis klausosi... — sušneko Ketė Kold, mėg- 
džiodama pretenzingąjį antropologo toną, ir visi ėmė juoktis, 
išskyrus, suprantama, patį Leblaną. 


> 


Aleksandras Koldas ir Nadija Santos sėdėjo Santa Marija de la 
Liuvijos prieplaukoje, kur prieš kelias savaites įvyko pirmas jų 
pokalbis ir užsimezgė draugystė. Kaip ir anąsyk, juos čia užklupo 


266 + IsaBEL ALLENDE 


naktis, kurkė rupūžės ir stūgavo beždžionės, tik dabar nešvietė 
mėnulis. Tamsus dangaus skliautas buvo nusėtas žvaigždėmis. 
Aleksandras niekada nebuvo matęs šitokio dangaus ir neįsivaiz- 
davo, kad žvaigždžių gali būti tokia gausybė. Jie ir patys stebėjosi, 
kiek daug išgyveno nuo pažinties pradžios, abu jautėsi per tą 
trumpą laiką paūgėję ir pasikeitę. Ilgokai tylomis žvelgė į dangų 
mąstydami, kad štai jau greit reikės skirtis, tik staiga Nadija prisi- 
minė, jog turi draugui atiduoti krepšelį, kurį jai atsisveikindamas 
įteikė Valimajus. Aleksas pagarbiai paėmė jį ir atvožė: viduje žėrėjo 
trys kiaušiniai iš šventojo kalno. 

— Saugok juos, Jaguarai. Jie labai brangūs: tai deimantai, di- 
džiausi pasaulyje, — pašnibždėjo jam Nadija. 

— Negi čia deimantai? — apstulbęs perklausė Aleksas, nedrįs- 
damas jų paliesti. 

— Taip. Jie priklauso miglos žmonėms. Per savo viziją supratau, 
kad šie kiaušiniai gali išgelbėti tuos indėnus ir miškus, kuriuose 
jie gyveno visada. 

— Kodėl man juos duodi? 

— Todėl, kad tu esi paskirtas vadu deryboms su nahabais. O 
deimantų tau prireiks mainams, — paaiškino mergina. 

— Ką tu, Nadija! Aš viso labo penkiolikmetis pienburnis, ne- 
turiu jokio autoriteto, negaliu su niekuo derėtis imdar prisiimti 
atsakomybės už tokį lobį. 

— Grįžęs į savo šalį atiduosi juos senelei. Ji jau tikrai žinos, ką 
su jais veikti. Tavo močiutė, man rodos, yra labai įtakinga ir gali 
padėti indėnams, — tvirtino mergaitė. 

— Jie atrodo kaip stikliniai. Iš kur žinai, jog tai deimantai? — 
abejojo Aleksas. 

— Aš juos parodžiau tėtei, ir jis juos pažino iš pirmo žvilgsnio. 
Bet niekas neturi žinoti, kol jie dar nėra saugioj vietoj, kad ne- 
pavogtų, supranti, Jaguarai? 

— Suprantu. Ar profesorius Leblanas juos matė? 

— Ne, tik tu, mano tėtis ir aš. Jei tik profesorius sužinos, at- 
bėgs čionai paknopstomis ir ištrimituos pusei pasaulio, — sakė 
Nadija. 

— Tavo tėtis — labai garbingas žmogus. Kiekvienas kitas tuos 
deimantus būtų pasilikęs. 

— Ir tu? 

— Ne! 

— Ir tėtis taip nepasielgtų. Jis išvis nenorėjo jų liesti, sakė, kad 
jie tik nelaimę neša, nes žmonės vieni kitus žudo dėl tų akme- 
nų, — aiškino mergaitė. 

— O kaip aš juos pernešiu per Jungtinių Valstijų muitinę? — 
svarstė vaikinas, kilnodamas rankoj brangiuosius kiaušinius. 

— Ogi kišenėj. Jei kas nors pamatys, tegu mano, kad turisto 
suvenyrai iš Amazonijos. Niekam ir į galvą nešaus, kad būna tokių 
didelių deimantų, o juo labiau pas tokį bernelį pusiau nuskusta 
galva, — juokėsi Nadija, tapšnodama pliką jo viršugalvį. 

Ilgai juodu tylomis žiūrėjo į vandenį po kojomis ir į juoduo- 
jančią girią visur aplinkui, nuliūdę, kad labai jau greitai reikės 
atsisveikinti. Ir vienas, ir kitas manė, kad niekada jų gyvenime 
nebebus nieko panašaus į tuos nepaprastus nuotykius, kuriuos čia 
teko patirti. Kas dar galėtų susilyginti su Bestijomis, su Auksiniu 
Miestu, su Aleksandro kelionė į žemės gelmes ir Nadijos kopimu 
į lizdą, kur gulėjo stebuklingi kiaušiniai? 

— Mano močiutei siūloma parašyti dar vieną reportažą žurnalui 
„International Geographic“. Jai teks keliauti į Auksinio Drakono 
karalystę, — prisipažino Aleksas. 

— Skamba patraukliai, beveik kaip Pasaulio Akis. Kur tai 
yra? — klausė Nadija. 

— Himalajų kalnuose. Norėčiau ją lydėti, bet... 

Vaikinas suprato, kad tai beveik neįmanoma. Jam reikia grįžti į 
įprastinį gyvenimą. Jis jau keletą savaičių trankosi kažin kur; laikas 
grįžti į klasę, kitaip teks likti antriems metams. Norisi ir saviškius 

vėl pamatyti, ir savo šunį Pončą apkabinti. O svarbiausia — reikia 
atiduoti mamai gyvybės vandenį ir Valimajaus žoleles; tie dalykai 
kartu su chemoterapija tikrai ją išgydys. Ir vis dėlto kaip sunku 
skirtis su Nadija! Verčiau niekad neišauštų rytas ir jis amžinai 
sėdėtų po žvaigždėmis šalia draugės. Niekas visam pasauly taip jo 
nesupranta, niekas nėra toks artimas jo širdžiai, kaip toji mergaitė 
medaus spalvos oda, kurią jis per stebuklą sutiko kitam krašte 
pasaulio. Kas jos laukia ateity? Užaugs tokia protinga laukinukė 
džiunglėse, labai toli nuo jo. 

— Ar dar kada nors pasimatysim? — atsiduso Aleksas. 

— Žinoma! — apsimestinai linksmai tarė mergaitė, apsikabinusi 
Borobą, kad vaikinas nepastebėtų jos ašarų. 

— Susirašinėsim, ar ne? 

— Sako, kad paštas šiuose kraštuose dirba ne per geriausiai... 

— Nesvarbu, nors laiškai ir vėluotų, vis tiek tau rašysiu. Man 
svarbiausias dalykas šioj kelionėj — kad susipažinau su tavim. Nie- 
kuomet, niekuomet tavęs nepamiršiu, visada būsi geriausia mano 
draugė, — virpančiu balsu pažadėjo Aleksandras Koldas. 

— O tu — geriausias mano draugas. Galėsim matyti vienas kitą 
širdimi, — atsakė Nadija Santos. | 
— Iki pasimatymo, Erele... 

— Iki pasimatymo, Jaguarai... 

